
În noaptea aceea de 9 martie 1860, norii se lăsaseră atât 
de jos peste mare, încât abia de mai vedeai la câţiva paşi. Pe 
marea aceasta în freamăt, cu valuri care în rostogolirea lor 
aruncau lumini livide, o navă de mic tonaj gonea cu aproape 
toate pânzele strânse. 

Era un iaht de o sută de tone — un schooner, cum sunt 
denumite goeletele în Anglia şi în America. 

Numele vasului era Sloughi. Zadarnic însă l-ai fi căutat 
scris pe placa de la pupa, căci vreo furtună ori poate o ciocnire i- 
| smulsese în parte. 

să fi fost unsprezece seara. Sub latitudinea aceea, pe la 
începutul lui martie, nopţile sunt încă scurte. Către cinci 
dimineaţa aveau să se ivească zorile. Dar cu cât ar fi oare mai 
mică primejdia dacă soarele ar lumina depărtările? Corabia 

şubrezită n-ar rămâne tot o jucărie a valurilor? Nimic nu s-ar 
schimba... Doar domolirea hulei şi încetarea vântului năvalnic ar 
mai salva-o de la cel mai cumplit naufragiu, în plin ocean, 
departe de orice peticuţ de pământ pe care vreun supravieţuitor 
şi-ar mai găsi poate scăparea. 

La pupa navei, patru băieţi, unul de 14 ani, alţi doi de 13 şi 
ajutorul de marinar — musul — un negru de vreo 12 ani, toţi în 
jurul timonei, se străduiau din răsputeri să ţină piept furiei 
valurilor care amenințau să culce iahtul pe o parte. Era o treabă 
peste măsură de grea, căci roata nu mai putea fi frânată şi în 
orice clipă riscau să fie zvârliţi peste bord. 

Intr-adevăr, către miezul nopţii, un val năprasnic izbi 
iahtul în flanc cu atâta putere, încât mare minune că n-a smuls 
timona cu totul. 

Copiii, răsturnaţi de zguduire, izbutiră totuşi să se ridice 
degrabă. 

— Mai merge timona, Briant? întrebă unul din ei. 
— Merge, Gordon, răspunse Briant, care-şi reluase locul şi-şi 
păstrase tot sângele rece. 

Apoi, adresându-se unui al treilea : 

— Fii tare, Doniphan, nu-ţi pierde cumpătul! Trebuie să-i salvăm 
pe ceilalţi! 

Toate astea le spusese în englezeşte, dar, după accent, îţi 
dădeai seama că Briant era francez. Şi întorcându-se către mus: 
— Eşti cumva rănit, Moko? 

— Nu, răspunse copilul. Numai de-am putea ţine vasul în 
echilibru să poată tăia valurile, că altfel ne ducem la fund. 

In clipa aceea, cineva dădu la o parte brusc deschizătura 
capotei din dreptul scării ce ducea spre salonul schoonerului. 
Două căpşoare apărură prin deschizătură şi odată cu ele şi capul 
vioi al unui câine care începu să latre. 

— Briant! Briant! strigă un copil de 9 anişori. Ce s-a-ntâmplat? 
— Nimic, Iverson, nimic! îl linişti Briant. Fă bunătate şi coboară 
numaidecât cu Dole... Hai, ce mai stai? 

— Da, dar ne e aşa de frică! spuse şi alt copil, mai mic ca ei. 

— Ce fac ceilalţi? întrebă Doniphan. 

— Şi lor le e frică, spuse Dole. 

— Hai, hai, la locul vostru! strigă Briant. Închideţi bine uşa, 
băgaţi capul sub plapumă, închideţi ochii şi n-o să vă mai fie 
frică! Nu e primejdie! 


— Atenţie! Alt val! strigă Moko. 

O izbitură puternică din spate zdruncină vasul. De astă 
dată, din fericire, valul nu trecu peste punte, căci dacă apa ar fi 
pătruns prin deschizătura capotei, iahtul, îngreunat, n-ar mai fi 
putut să se ridice deasupra valurilor. 

— lute înăuntru! se răsti Gordon. Ce staţi! Vă arăt eu vouă! 
— Hai, copii! La culcare! le spuse mai cu blândeţe Briant. 

Căpşoarele se făcură nevăzute, dar un alt băieţel se arătă 

din spatele lor. 

— Nu-ţi putem fi şi noi de folos, Briant? 

— Nu, Baxter, nu! răspunse Briant. Tu cu Cross, cu Webb, cu 

Service şi cu Wilcox staţi cu copiii! Noi patru suntem destui aici! 
Baxter închise uşa din interior. 

— Şi lor le e frică, zise Dole. 

Cum! Aşadar nu erau decât copii la bordul acestui iaht în 
luptă cu furtuna? — Da, numai copii! — Şi câţi erau la bord? — 
Cincisprezece, cu Gordon, Briant, Doniphan şi musul. — În ce 
împrejurări se îmbarcaseră? — Vom afla în curând. 

Dar cum, nu e nici un bărbat pe iaht? Nici un căpitan care 
să dea comanda? Nici un marinar să le fie de ajutor? Nici un 
timonier care să conducă pe furtuna asta? — Nu! Nici unul! 

Aşadar, nu era nimeni pe bord care să-şi dea seama exact 
în ce anume punct se afla vasul Sloughi pe ocean? Şi ce ocean! 
Cel mai vast din toate! Pacificul care se întinde pe două mii de 
leghe în lărgime, de pe țărmurile Australiei şi ale Noii Zeelande 
până-n litoralul Americii de Sud. 

Care să fi fost cauza? Să fi pierit oare echipajul vasului în 
vreo catastrofă? Piraţi de prin Malaezia să fi pus stăpânire pe 
vas şi să fi lăsat de capul lor la bord doar pe copilandrii aceştia, 
dintre care cel mai răsărit avea abia 14 ani? 

Altfel, un vas de o sută de tone ar fi trebuit să dispună 
măcar de un căpitan, de un secund şi de cinci-şase marinari. Or, 
din tot personalul acesta strict necesar ca să-l conducă, nu mai 
rămăsese decât musul. 

De unde putea veni iahtul acesta, de pe ce tărâmuri 
austral-asiatice, de prin ce arhipelaguri ale Oceaniei, de câtă 
vreme plutea şi cu ce destinaţie? 

Desigur că dacă vreun comandant de vapor ar fi întâlnit 
goeleta Sloughi prin aste mări îndepărtate, copiii ar fi ştiut să-i 
răspundă la întrebări. Din nefericire însă, la orizont nu era nici 

urmă de corabie, nici de vreunul din acele transatlantice ale 
căror drumuri se încrucişează pe mările australiene, nici de nave 
de comerţ, cu aburi ori cu pânze, din cele trimise cu sutele din 
Europa ori din America înspre porturile din Pacific. Şi chiar dacă 
prin preajmă s-ar fi aflat vreun asemenea bastiment, atât de 
puternic datorită maşinilor sale ori aparaturii sistematice de 
pânze, tot n-ar fi putut veni în ajutorul iahtului pe care marea îl 
arunca de colo-colo ca pe-o epavă, deoarece şi el ar fi trebuit să 
lupte împotriva furtunii. 

Briant şi tovarăşii săi se străduiau din răsputeri ca iahtul 
să nu fie izbit din coastă. 

— Ce e de făcut? strigă Doniphan. 
— Tot ce o sta în puterile noastre! răspunse Briant. 

Aceste cuvinte erau rostite de un copilandru, în momente 
când până şi cel mai vajnic dintre bărbaţi poate că şi-ar fi 
pierdut nădejdea! 

Într-adevăr, furtuna se dezlănţuia tot mai aprigă. Vântul se 
năpustea cu o furie nimicitoare, cum spun marinarii — şi cu 
drept cuvânt, căci vasul putea fi spulberat într-o clipă de o 
răbufnire de vânt. De altfel, de două zile se aflau aproape în 
voia valurilor, deoarece catargul principal fusese rupt la patru 
picioare de la bază, astfel că nu mai avuseseră unde prinde 
„săgeata", pânza din faţă care i-ar fi ajutat să poată ţine mai 
sigur vasul în direcţia vântului. Catargul mizenei, cu vârful 
retezat, mai ţinea încă, dar ameninţa dintr-o clipă într-alta să se 
prăbuşească peste punte, fiind slăbit din odgoane. 

La prova, bucăţi sfâşiate din şirul de vântrele se zbăteau 
în vânt cu pocnete ca de puşcă. Din toate pânzele nu mai 
rămăsese decât mizena, gata să se sfâşie şi ea, căci băieţii nu 
avuseseră putere s-o mai ruleze pe vergă, ca să-i micşoreze 
suprafaţa. lar dacă şi pânza asta s-ar sfâşia, vasul n-ar mai 
putea fi ţinut pe linia vântului, şi valurile, lovindu-l în coastă, l-ar 
culca şi l-ar scufunda cu oameni cu tot în adâncuri. 

De atâta vreme, nici o insulă nu se arăta în larg, nici un 
continent spre răsărit! Oricât de plină de primejdii ar fi fost o 
apropiere de țărm, totuşi copiii erau mai puţin îngroziţi de ea 
decât de furiile mării acesteia fără de sfârşit. Ţărmul, fie el cât 
de neprimitor ori de stâncos, ori de supus năvalei vijelioase a 
apelor şi zbuciumului neîntrerupt al valurilor printre stânci, 
ţărmul, gândeau ei, ar fi fost mântuirea, ar fi fost pământul care 

te ţine, nu oceanul acesta care se cască să te înghită. 

Căutau deci cu privirea, doar or vedea vreo lumină încotro 
să se îndrepte. Dar nici o licărire nu se arăta în noaptea 
întunecată. 

Deodată, curând după miezul nopţii, o pârâitură grozavă 
acoperi urletele valurilor. 

— S-a rupt catargul mizenei! strigă Doniphan. 

— Nu, răspunse Moko. Pînza s-a smuls din agăţători. 

— Trebuie scoasă cu totul, fu de părere Briant. Gordon, tu rămâi 
la timonă cu Doniphan, iar tu, Moko, vino să-mi ajuţi. 

Ca ajutor de marinar, Moko era oarecum priceput în 
meserie, dar nici Briant nu era chiar neştiutor. Doar străbătuse 
şi el Atlanticul şi Pacificul, călătorind din Europa spre Australia, 
şi nu-i erau cu totul necunoscute manevrele necesare pentru a 
conduce o navă. Aşa se face că ceilalţi băieţi, care habar n- 
aveau de vreo manevră, lăsară pe seama lui şi a lui Moko 
cârmuirea iahtului. 

Cât ai clipi, Briant şi ajutorul său ajunseră vitejeşte la 
prova. Pentru ca iahtul să nu fie izbit în coastă şi înclinat, trebuia 
neapărat înlăturată mizena — pânza principală — care se 
adunase ca o pungă, umflată de vânt în partea de jos, şi ţinea 
vasul în loc, gata să se aplece. De s-ar fi întâmplat una ca asta, 
nici că s-ar mai fi putut ridica decât dacă i-ar fi retezat catargul 
chiar de la bază, după ce l-ar fi desprins mai întâi din cabluri. 
Dar cum ar fi reuşit aşa ceva nişte copii? 

Cu toate greutăţile, Briant şi Moko au dat dovadă de mare 
dibăcie. Hotărâţi să păstreze cât mai multe pânze pentru ca 
iahtul să se menţină cu vântul din spate cât timp va ţine 
furtuna, ei reuşiră să lărgească frânghia vergei, care cobori la 
patru-cinci picioare deasupra punţii. Părţile zdrenţuite ale 
mizenei odată tăiate cu cuțitul, prinseră cu două cârlige colţurile 
de jos, legându-le cu frânghii trecute prin belciugele de fier de 
pe punte, lucru anevoios, căci în nenumărate rânduri vajnicii 
băieţi erau să fie măturaţi de valuri. 

Cu toate că pânzele erau atât de împuţinate, goeleta reuşi 
să-şi menţină direcţia pe care pornise de atâta vreme. Chiar 
dacă nu ar mai fi avut nici o pânză, corpul corăbiei oferea totuşi 
destulă suprafaţă vântului, pentru ca vasul să capete viteza unui 
torpilor. Totul era să poată întrece în iuţeală valurile, pentru ca 
să evite masele de apă zvârtite peste balustradă. 

Terminând, Briant şi Moko se înapoiară lângă Gordon şi 
Doniphan, ca să le ajute la timonă. Dar în aceeaşi clipă capota 
se deschise din nou şi un copil scoase capul. Era Jacques, fratele 
lui Briant, cu trei ani mai mic ca el. 

— Ce e cu tine, Jacques? îl întrebă frate-său. 

— Vino, vino! îi răspunse Jacques. A intrat apă până în salon! 

— Cum se poate? strigă Briant. Şi alergând spre scară, cobori 
degrabă. 

Salonul era slab luminat de o lampă care, din cauza 
tangajului, se legăna întruna când într-o parte, când într-alta. 

Prin umbră se zăreau vreo zece copii, întinşi pe canapele 

sau în paturi. Cei mai micuţi, între 8 şi 9 ani, înspăimântați, 
stăteau grămădliţi toţi laolaltă. 
— Nu e nici o primejdie! le spuse Briant, cu gând să-i liniştească. 
Doar sunteţi cu noi! Nu vă fie frică! Şi, plimbând lumina unui 
felinar peste podeaua salonului, îşi dădu seama că într- 
adevăr un strat de apă curgea când într-o parte, când în cealaltă 
a iahtului. 

De unde să fie apa? Să fi pătruns prin vreo crăpătură a 
bordajului? Trebuia văzut. 

In rând cu salonul mai era o cameră mai mare, apoi sala 
de mese şi cabina echipajului. 

Briant trecu la rând prin fiecare din ele şi văzu că apa nu 
pătrundea nici pe deasupra, nici pe dedesubtul liniei de plutire, 
ci, rămasă pe punte de pe urma unui val mai mare, parte din ea 
se scursese în interior pe lângă capota de la cabina echipajului. 
Deci, nici o primejdie. 

Ca să-şi liniştească tovarăşii, Briant mai trecu o dată prin 
salon, apoi, mai puţin îngrijorat, îşi reluă locul la cârmă. Goeleta 
era construită solid; prin fundul de curând recăptuşit cu aramă, 
apa nu-şi putea face loc. Putea, aşadar, să înfrunte furtunile. 

să fi fost aproape unu noaptea. În bezna din jur, şi mai 
neagră din cauza grosimii norilor, furtuna se dezlănţuia cumplit. 
lahtul în mers părea învăluit de ape. Ţipătul ascuţit al 
pescăruşilor sfâşia văzduhul. Să însemne oare că e pământ pe- 
aproape? Nu, căci se întâmplă uneori să-i întâlneşti la sute de 
leghe depărtare de țărm: neputându-se împotrivi vântului, 
aceste păsări ale furtunii se lăsau târâte de uragan ca şi iahtul, 
căruia nici o putere din lume nu i-ar mai fi putut stăvili goana. 

O oră mai târziu se auzi o altă pârâitură. Puţinul ce mai 

rămăsese din mizenă se spintecase, iar fâşiile de pânză se 
împrăştiară în zare ca nişte enormi goelanzi. 

— Nu mai avem pânze, spuse Doniphan, şi nici putinţa să 
întindem alta! 

— Nu-i nimica.! răspunse Briant. Fii sigur că vom înainta tot atât 
de repede! 

— Halal răspuns! exclamă Doniphan. Dacă atâta te pricepi... 

— Păzea! Vin valuri mari din spate! strigă Moko. Trebuie să ne 
legăm strâns de ceva, altfel ne vor lua! 

Dar nici nu sfârşi bine, când deodată câteva tone de apă 
trecură peste punte. Briant, Doniphan şi Gordon fură aruncaţi 
peste capotă, de care reuşiseră să se agaţe. Cât despre Moko, 
se făcu nevăzut odată cu masa de apă care mătură iahtul din 
spate către faţă, smulgând şi o parte din rezerva de cherestea, 
două bărci şi o iolă — cu toate că fuseseră puse la adăpost — ca 
şi câteva prăjini de catarg şi cutia busolei. 

Dar, cum bucăţi din balustradă fuseseră şi ele smulse, apa 
s-a scurs de îndată, împiedicând iahtul să se scufunde sub 
enorma povară. 

— Moko! Moko! strigă Briant de cum îşi veni în fire. 

— L-o fi zvârlit în mare! spuse Doniphan. 

— Nu ştiu, nu se vede! Nu-l aud! spuse Gordon, aplecându-se 
peste punte. 

— Trebuie salvat! lute, un colac de plută! Nişte frânghii! ceru 
Briant. Şi cu glas tare, care răsună puternic în scurtul răstimp de 
acalmie, îl strigă iar : Moko! Moko! 

— Ajutor! Ajutor! răspunse Moko. 

— Nu e în apă, spuse Gordon. li aud glasul dinspre prova. 

— Mă duc să-l scap, spuse Briant. 

Şi iată-l căţărându-se pe punte, apărându-se cât putea de 
loviturile scripeţilor care se bălăngăneau la capătul frânghiilor 
lăsate în voie şi ferindu-se ca din cauza tangajului să nu cadă pe 
puntea alunecoasă. 

Din nou strigătul lui Moko răsună din beznă. Apoi nu se 
mai auzi nimic. 

Între timp, cu sforţări supraomeneşti, Briant reuşi să 
ajungă la capota cabinei echipajului. 

Strigă... Nici un răspuns... Să-l fi smuls oare vreun alt val 
după ultimul său strigăt deznădăjduit? Dar atunci, sărmanul 
copil trebuie să fi rămas mult în urmă, căci hula nu l-ar fi putut 

duce cu iuţeala iahtului. În cazul acesta, era pierdut. 

Nu! Un geamăt slab ajunse până la Briant, care se repezi 
înspre locul unde era împlântat piciorul catargului din faţă. 
Acolo, dibuind prin întuneric, dădu peste un trup care se zbătea. 

Moko horcăia din greu, îngrămădit în unghiul pe care-l 
formează la prova balustrada iahtului: funia, cu care se legase 
peste mijloc ca să nu fie târât de valuri şi care îl scăpase de la 
înec, era acum pe cale să-l sugrume. Briant îşi deschise 
briceagul şi cu greu izbuti să taie frânghiile care-l strângeau pe 
băiat. 

Desprins din strânsoare şi readus pe punte, de îndată ce 
îşi veni în fire, copilul îi mulţumi lui Briant şi trecu de-a dreptul la 
cârmă. Toţi patru se legară, ca să nu fie luaţi de valurile 
năprasnice ce se ridicau în calea iahtului. 

Dar, contrar aşteptărilor lui Briant, vasul pierduse 
oarecum din viteză în urma ruperii mizenei şi îl pândea acum 
primejdia ca valurile ce năvăleau din spate, venind cu mai multă 
viteză decât aceea a iahtului, să-l inunde. 

Dar ce puteau face? Nu mai aveau nici o fărâmă de pânză 
pentru adaos. 

Lunii martie din emisfera australă îi corespunde luna 
septembrie din cea boreală, aşa că nopţile sunt cam tot atât de 
lungi ca şi zilele. Deci, fiind ora patru dimineaţa, era de aşteptat 
ca dinspre răsărit, adică din direcţia în care gonea schoonerul, 
să se ivească o geană de lumină. 

Şi poate că, odată cu zorile, furtuna avea să piardă din 
intensitate! Nu era exclus nici ca în zare să se arate vreun țărm, 
şi atunci soarta sărmanului echipaj de copii să se schimbe dintr- 
o clipă într-alta. Totul ar fi fost cu putinţă de îndată ce întâia 
geană de lumină ar fi tivit adâncurile zării. 

Către patru şi jumătate, o îngânare de ziuă se furişă înspre 
zenit. Din păcate, fâşiile de ceţuri nu te lăsau să vezi nici la un 
sfert de milă. Simţeai cum pe cer norii alergau într-o goană 
nebună. Uraganul nu se domolise nicidecum şi, în larg, marea 
clocotea înspumată toată de rostogolirea valurilor. Schoonerul, 
aci ridicat pe o creastă de val, aci prăbuşit într-un abis, s-ar fi 
răsturnat în nenumărate rânduri de-ar fi fost izbit din coastă. 

Cei patru tineri nu-şi luau ochii de la noianul de valuri 
despletite. Îşi dădeau bine seama că dacă furtuna nu încetează, 
sunt pierduţi. Nici urmă de îndoială că iahtul nu ar mai putea 

ţine piept încă douăzeci şi patru de ore şi, până la urmă, năvala 
de ape l-ar sfărâma. 

Deodată, Moko strigă : 

— Pământ! Pământ! 

Printr-un luminiş între ceţuri destrămate, lui Moko îi păru 
că i se arată un dâmb vioriu în răsărit. Să se fi înşelat? Cât de 
ades înfiripările acelea din zare nu sunt altceva decât învolburări 
de nori! 

— Pământ? tresări Briant. 

— Pământ! strigă Moko. Uite, colo, la răsărit! Şi arătă cu mâna 
un punct spre orizont, acum năpădit de ceţuri. 

— Eşti sigur? întrebă Doniphan. 

— Da, da, sigur! răspunse Moko. Dacă se mai destramă ceața, 
uitaţi-vă atent... colo... mai la dreapta de catargul mizenei! Uite- 
I! Uite-l! 

Ceţurile destrămate se ridicau acum tot mai sus, lăsând 
marea liberă. 

In curând, oceanul se desfăşură în toată imensitatea. 

— Da, da, pământ! Îi văd, îl văd! strigă Briant. 
— Şi încă şes! spuse Gordon, care-l privise cu luare-aminte. 

Nu mai rămânea nici o îndoială: pământ, continent ori 
insulă, cam la cinci-şase mile, pe o largă întindere la orizont. 

Cu direcţia ce o urmau şi din care furtuna nu le da pas să 
se mai abată, în mai puţin de o oră aveau să fie aruncaţi la 
țărm. Totul era ca vasul să nu fie zdrobit de puzderia de colţi de 
stâncă, înainte de a ajunge pe uscat. Dar copiii nici că se 
sinchiseau. Pământul. acesta, răsărit în faţa lor deodată, nu 
putea fi decât salvarea lor. 

Dar iată că vântul se umflă din nou şi mai turbat. lahtul, 
împins ca o jucărie, gonea nebuneşte către ţărmul care se 
profila acum ca zugrăvit în tuş, pe cerul alburiu. Mai în 
depărtare, ţărmul devenea stâncos şi înalt cam de 150—200 de 
picioare. In faţă se întindea însă un prund larg, nisipos, din care 
se desprindea, spre dreapta, masa rotundă de copaci ai unei 
păduri ce înainta către interior. 

Eh, dacă iahtul ar avea norocul să acosteze la plaja aceea 
nisipoasă, fără să se lovească de vreun banc de stânci, sau dacă 
ar nimeri în vreun estuar adăpostit, poate că bieţii copii ar scăpa 
cu bine! 

In timp ce Doniphan, Gordon şi Moko stăteau nemişcaţi la 

timonă, Briant, la prova, nu-şi lua privirea de la ţărmul care se 
apropia văzând cu ochii, într-atât de repede înaintau. Dar 
zadarnic căuta vreun loc în care iahtul să poată acosta în 
condițiuni mai bune: nici urmă de estuar ori de râu şi nici de 
vreo limbă de nisip în care vasul să se împotmolească. Căci 
chiar din dreptul prundului începea un şir de colţi de stâncă, ale 
căror capete negre ieşeau din valurile împinse de furtună şi 
izbite de pereţii de piatră, într-un tumult înspăimântător. Într-un 
asemenea loc, vasul s-ar preface dintr-o dată în ţăndări. 

Briant se gândi atunci că ar fi mult mai bine ca toţi să se 
afle pe punte în clipa când s-ar produce eşuarea şi, deschizând 
capota, strigă : 

— Toată lumea sus! 

Primul fu câinele, urmat de vreo zece copii care se târâră 
cu greu înspre spatele iahtului. La vederea valurilor gata să-i 
înghită, cei mai mici începură să tipe de spaimă... 

Către zece dimineaţa, schoonerul Sloughi se găsea în faţa 
țărmului abrupt. 

— Ţineţi-vă firea! Ţineţi-vă firea! striga Briant. 

Şi, pe jumătate dezbrăcat, stătea gata să sară în ajutorul 
celui care ar fi fost luat de un vârtej de apă, căci în mod sigur 
iahtul avea să fie aruncat pe stânci. 

Deodată, un prim zdruncin. Sloughi se lovise cu carena de 
stâncă; dar, deşi vasul se cutremurase din toate încheieturile, 
apa nu apucă să pătrundă pe nicăieri. 

Luat pe sus de un val, iahtul fu împins cu vreo cincizeci de 
picioare mai înainte, fără măcar să atingă stâncile care scoteau 
cap cu miile, apoi, aplecat pe stânga, rămase locului, într-un 
clocot neîntrerupt de apă plină de vârtejuri. 

E drept, nu mai erau în plină mare, dar până la țărm tot 
mai era un sfert de milă. 

Capitolul II 


ÎN ZBATEREA DE APE DINTRE STÂNCI. BRIANT 
ŞI DONIPHAN. CERCETAREA ȚĂRMULUI. PREGĂTIRI 
DE SALVARE. LUPTA PENTRU IOLA. 

DIN VÂRFUL CATARGULUI. VITEJEASCA 
ÎNCERCARE A LUI BRIANT. UN MUNTE DE APA. 


Între timp, zăbranicul de ceţuri se topise şi în jurul iahtului 
privirea putea cuprinde un vast orizont. Pe cer, norii alergau în 
goană nebună şi furtuna nu-şi pierduse nimic din intensitate. 
Totuşi poate că-şi dădea ultima suflare peste țărmurile astea 
necunoscute ale Pacificului. 

Ar fi fost şi timpul, căci, în starea în care era, iahtul trecea 
prin aceleaşi primejdii ca şi peste noapte, când avusese de 
înfruntat încercările din larg. 

Grămadă toţi, vârâţi unul într-altul, copiii păreau că-şi văd 
pieirea ori de câte ori vreun val venea rostogolindu-se şi se 
spărgea, trecând peste punte şi împroşcându-i cu spumă. 
Izbiturile erau cu atât mai înverşunate, cu cât schoonerul nu mai 
avea nici o apărare. Şi totuşi, măcar că la fiecare izbitură se 
cutremura din toate încheieturile, vasul nu părea să fi suferit 
vreo spărtură, nici când a dat cu carena de stâncă şi nici când s- 
a înţepenit între colții stâncoși. 

Briant şi Gordon coborâră în camerele de jos şi îşi dădură 
seama că pe nicăieri apa nu pătrunsese în cală. Işi liniştiră cum 
putură mai bine tovarăşii — şi mai ales pe cei mici. 

— Nu vă fie teamă, le spuse din nou Briant. E solid iahtul, şi 
ţărmul nu e departe. Staţi liniştiţi! Ne vedem noi la mal! 

— Şi adică de ce să mai stăm? întrebă Doniphan. 

— Chiar! De ce? sări şi altul, de vreo 12 ani, pe nume Wilcox. 
Doniphan are dreptate. De ce să mai stăm? 

— Pentru că marea e prea înfuriată încă şi ne poate arunca pe 
stânci, răspunse Briant. 

— Dar dacă iahtul se zdrobeşte? mai sări şi al treilea, Webb, 
cam de o seamă cu Wilcox. 

— Nu-mi vine a crede, spuse Briant, în orice caz, nu câtă vreme 
e reflux. Când apa se va fi retras, atât cât îi dă răgaz vântul, 

începem lucrările de salvare. 

Briant avea dreptate. Cu toate că fluxul şi refluxul nu sunt 
prea puternice în Pacific, totuşi deosebirea de nivel dintre 
creşterea şi descreşterea apelor e simţitoare. Ar fi dar în folosul 
lor să aştepte câteva ore, mai ales că în acest timp şi puterea 
vântului ar mai slăbi. E posibil ca refluxul să lase uscat şi o parte 
din bancurile de stânci. Atunci ar fi mai puţin primejdios să 
părăsească iahtul şi să parcurgă pe uscat sfertul de milă care îi 
mai desparte de țărm. 

Dar oricât de înţelept se dovedea a fi sfatul lui Briant, 
Doniphan cu alţi vreo trei nu se învoiau să-l urmeze. Se 
strânseseră la un loc, în faţă, şi şopoteau între ei. Se vedea cât 
de colo că Doniphan, Wilcox, Webb şi un alt băiat, numit Cross, 
nu se înțelegeau deloc cu Briant; iar dacă îl ascultaseră totuşi 
atâta vreme cât avuseseră de străbătut oceanul, o făcuseră 
pentru că Briant se pricepea oarecum la navigaţie. Dar în 
mintea lor existase în permanenţă gândul că, de îndată ce se 
vor vedea din nou pe uscat, fiecare să facă după capul lui — şi 
mai ales Doniphan, care se credea mai citit şi mai deştept decât 
toţi. De altfel, pe Briant avusese el cam din totdeauna pică şi nu 
vedea cu ochi buni că ceilalţi i se supuneau. 

Aşadar, era de temut ca cele ce se petreceau acum să nu 
înrăutăţească situaţia care, şi aşa, era destul de grea. 

Între timp, cei patru cercetau apele înspumate, numai 
vârtejuri, brăzdate de curenţi şi atât de amenințătoare. Nici un 
înotător, oricât de încercat, n-ar fi putut ţine piept zbuciumului 
de valuri luate din dungă de un vânt potrivnic. Sfatul lui Briant 
să mai aştepte câteva ore era cel mai cuminte. Atât Doniphan 
cât şi acoliţii săi au trebuit să recunoască şi să se întoarcă 
alături de ceilalţi. 

Briant tocmai îi spunea lui Gordon şi celor din jurul lui : 

— Pentru nimic în lume să nu ne despărţim! Toţi la un loc, altfel 
pierim! 

— Nu cumva ai pretenţia să ne supunem ţie orbeşte? 

— N-am nici o pretenţie, răspunse Briant, decât că trebuie să 
acţionăm cât mai bine ca să scăpăm cu toţii! 

— Ai dreptate, Briant! spuse Gordon, un băiat serios şi 
cumpănit, care niciodată nu vorbea necugetat. 

— Da, da, săriră şi vreo doi dintre cei mici, simțind în sinea lor 
că dreptatea era de partea lui Briant. 

Doniphan nu mai spuse nimic, dar ceilalţi trei continuau să 
stea deoparte, aşteptând momentul când aveau să înceapă 
lucrările de salvare. 

Şi acum, ce țărm să fi fost acela? Poate vreo insulă din 
Pacific, sau ţărmul unui continent? Greu de spus, întrucât iahtul 
era prea aproape de litoral pentru ca să-l poţi vedea în 
desfăşurare. Ţărmul forma un intrând larg, ca un golf, încadrat 
de două limbi de pământ, dintre care una destul de înaltă şi de 
prăpăstioasă, înspre miazănoapte, iar cealaltă lungă şi 
îngustându-se, către miazăzi. 

Dar oare, dincolo de aceste două fâşii, se întindea tot 
marea în jurul țărmului, înconjurând astfel o insulă? lată ceea ce 
zadarnic se străduia Briant să descopere cu una din lunetele de 
bord. 

Şi apoi, în cazul când ar fi o insulă, cum vor putea ei pleca 
mai departe, dacă nu vor reuşi să lase din nou la apă 
schoonerul, pe care, de altfel, fluxul îl va târî curând printre 
stânci, unde se va sfărâma? 

Sau, în cazul că insula e pustie — cum sunt multe în 
Pacific — ce s-ar face, din ce-ar trăi aceşti bieţi copii nevolnici, 
fără nimic alt decât ceva merinde, dacă le-ar salva? Câtă vreme 
pe un continent, şansele de salvare ar fi fost mult mai mari, căci 
ce alt continent putea fi decât America de Sud? Acolo, prin 
ţinuturile din Chile ori Bolivia, ar putea găsi ajutorare, dacă nu 
dintr-o dată, măcar la câteva zile după ce vor fi ajuns pe țărm. 
Drept e că şi în preajma pampasului te puteai aştepta la destule 
primejdii. Dar deocamdată, totul era să ajungă pe uscat. 

Cerul înseninat lăsa câmp deschis ochiului. În prim-plan se 
vedea clar plaja, împrejmuită în fund de o faleză, cu pâlcuri de 
copaci la poalele ei. Briant mai descoperi şi gura unui râu în 
partea din dreapta a țărmului. 

In fond, dacă coasta nu era tocmai atrăgătoare, cel puţin 
verdele copacilor dădea speranţa că ar putea fi rodnică, în felul 
celor din zona temperată. De bună seamă că dincolo de faleză, 
vegetaţia, ferită de vânturile din larg şi cu un pământ mai 
roditor, avea să fie mai bogată. 

Ce e sigur, însă, este că coasta nu părea să fie locuită. Nici 
o casă, nici o colibă, nici chiar la gura râului. Ori poate că 
băştinaşii — de-or fi — stau mai în interiorul ținutului, la adăpost 
de vânturile năprasnice din apus? 

— Nici urmă de vreun fum, spuse Briant, lăsând în jos luneta. 

— Şi nici urmă de vreo luntre pe plajă, adăugă Moko. 

— Cum să fie, dacă nu e port? răspunse Doniphan. 

— Parcă e nevoie de port! zise Gordon. Luntrile de pescuit pot 
să se adăpostească şi la gura vreunui râu, dar poate că din 
cauza furtunii le-au tras spre interior. 

Era posibil ca Gordon să aibă dreptate. Fapt e că, oricum 
ar fi fost, nu se vedea nici un fel de barcă, iar pe întreaga 
coastă, nici ţipenie de om. Să fie oare cu putinţă de locuit, în caz 
că sărmanii naufragiaţi ar fi nevoiţi să-şi găsească aici un 
refugiu timp de câteva săptămâni? lată dar care era prima lor 
grijă. 

Intre timp, apa scădea treptat-treptat, dar foarte încet, 
căci vântul din larg nu-i dădea pace, cu toate că părea să fi 
slăbit întrucâtva şi să se fi abătut înspre nord-vest. Totul era 
acum să fie gata pentru clipa când s-ar ivi probabilitatea unui 
vad printre stânci. 

Era aproape şapte dimineaţa. Copiii, care mai de care, se 
trudeau acum să suie pe punte lucrurile de primă necesitate, 
rămânând ca pe celelalte să le transporte după ce s-ar fi văzut 
pe uscat. Mari şi mici, puneau cu toţii mâna. Dispuneau încă de 
o bună cantitate de conserve, pesmeţi, cărnuri sărate şi 
afumate. Le puseră pe toate în pachete, pe care cei mai mari 
urmau să le ducă la țărm: bineînţeles, numai dacă marea se va 
retrage atâta încât bancul de stânci să se lege cu uscatul. O fi 
oare refluxul destul de puternic încât apa să se retragă de la 
plajă până la stânci? 

Briant şi Gordon cercetară cu de-amănuntul marea. Odată 
cu schimbarea vântului, atât furtuna cât şi izbiturile valurilor 
dintre stânci parcă se mai domoliseră. Puteai să-ţi dai seama 
văzând cu ochii cum descreşte apa de-a lungul şirului de colţi de 
stâncă de la suprafaţă. De altfel, schoonerul simţea şi el 
urmările scăderii nivelului apei, înclinându-se mai mult la 
babord. Ba chiar era acum în primejdie să se lase cu totul pe o 
parte, având unghiul carenei foarte ascuţit şi chila la o mare 
înălţime, ca pentru iahturile de mare viteză. Aşa că dacă apa ar 
fi cuprins puntea, vasul ar fi fost ca şi pierdut. 

Mare păcat că bărcile de salvare pieriseră în furtună! Să le 
fi avut la îndemână, ar fi încăput cu toţii în ele, iar Briant şi 
ceilalţi ar fi încercat să le ducă la mal. Unde mai pui cu câtă 

uşurinţă ar fi transportat de la schooner la țărm atâtea lucruri de 
neapărată nevoie, pe care acum trebuiau să le lase la bord! ŞI 
dacă peste noapte vasul se va zdrobi de stânci, ce se va mai 
alege din rămăşiţele sale când volbura apelor le va frământa 
printre puzderia de colţi? Vor mai fi bune la ceva? Dar proviziile, 
de-or lua apă, nu s-or strica? Bieţii copii, aruncaţi de furtună, nu 
se vor trezi oare lipsiţi de toate şi puşi în situaţia de a trăi doar 
cu ce-or găsi pe insulă? 

Supărător lucru că nu mai aveau bărci cu care să se 
salveze! 

Deodată, dinspre prova iahtului se auziră nişte strigăte. 
Baxter descoperise că iola pe care o credeau pierdută era acolo, 
încâlcită pe sub cordajele catargului din fruntea vasului. Drept e 
că în iolă n-ar fi putut intra mai mult de cinci sau şase dintre ei, 
dar cum era în bună stare — aşa cum constatară când o 
scoaseră pe punte — ar fi putut-o folosi în caz că distanţa până 
la țărm n-ar fi putut fi parcursă cu piciorul. Cu atât mai mult 
trebuia aşteptat ca apele să se retragă la maximum. 

Şi totuşi, între Briant şi Doniphan izbucni o ceartă atât de 
aprigă, încât mai-mai să sară la bătaie. Cei patru, Doniphan, 
Wilcox, Webb şi Cross, puseseră mâna pe iolă şi erau gata să o 
lanseze la apă, când Briant se duse către ei. 
— Ce-aveţi de gând? îi întrebă. 
— Ne priveşte! răspunse Wilcox. 
— Vreţi să vă îmbarcaţi în iolă? 
— Da, şi n-ai să ne împiedici tu, răspunse Doniphan. 
— Ba eu şi noi toţi pe care ai de gând să ne părăseşti. 
— Să vă părăsesc? Ce tot vorbeşti! spuse dispreţuitor Doniphan. 
Nici gând! Auzi? De cum ajungem la mal, unul din noi se 
înapoiază cu barca. 
— Şi dacă nu mai poate? strigă Briant, scos din fire. Şi dacă se 
sfarmă de stânci? 
— Suiţi! Suiţi! spuse Webb îmbrâncindu-l pe Briant şi, ajutat de 
Wilcox şi de Cross, săltase barca, gata s-o lase pe mare. 

Dar Briant o apucă de unul din capete. 
— N-o să plecaţi! îi spuse. 
— Vom vedea! răspunse Doniphan. 
— N-o să plecaţi! răcni Briant, hotărât să-i ţină piept, pentru 
binele tuturor. lola e pentru cei mici, în caz că rămâne prea 
multă apă după reflux şi nu o pot trece cu piciorul. 

— La o parte! strigă Doniphan mânios. Aşa să ştii, Briant! Nu tu 
ai să ne stai în cale! 
— Ba eu! Aşa să ştii, Doniphan! 

Şi cei doi erau gata să sară unul la altul. 

Bineînţeles că Wilcox, Webb şi Cross s-ar fi alăturat lui 
Doniphan, în timp ce Baxter, Service şi Garnett erau de partea 
lui Briant. Şi nu se ştie unde ar fi ajuns lucrurile, dacă n-ar fi 
intervenit Gordon, care, ca cel mai în vârstă şi mai cumpănit, fu 
destul de înţelept să-şi dea seama ce-ar fi atras după sine o 
asemenea întâmplare, aşa că îi dădu dreptate lui Briant. 

— Haide, haide, Doniphan, fii mai înţelegător! Doar vezi cât de 
înfuriată e marea! Riscăm să pierdem iola. 

— Nu vreau! Nu vreau să ascult de poruncile lui Briant! Şi-a cam 
luat obiceiul ăsta de la o vreme! strigă Doniphan. 

— Nici noi! Nici noi! săriră Cross şi Webb. 

— Nu dau porunci nimănui, zise Briant, dar nici n-am să îngădui 
o samavolnicie, atunci când e în joc soarta tuturor! 

— Avem şi noi grijă, ca şi tine, zise Doniphan. Şi acum, că 
suntem la țărm... 

— Din păcate, nu suntem încă, lămuri Gordon. Nu te încăpăţâna, 
Doniphan, nu e încă momentul să lansăm iola. 

Nici că putea Gordon să facă mai la timp împăciuirea 
dintre Doniphan şi Briant — şi nu era întâia oară. Fapt e că toţi îi 
dădură până la urmă dreptate. 

Marea scăzuse între timp cu vreo două picioare. Să fie 
oare vreo trecere printre stânci? Asta ar fi trebuit cercetat. 

Briant se gândi că de nicăieri n-ar putea să-şi dea mai bine 
seama de poziţia stâncilor decât de pe catargul mizenei, aşa că 
se-ndreptă către prova iahtului, apucă cu nădejde frânghiile de 
la tribord şi, încleştându-şi pumnii pe ele, urcă până la bare. 

De-a curmezişul bancului de stânci se contura o trecere 
mărginită de colţi stâncoşi ce ieşeau din apă. Pe acolo ar fi fost 
să se strecoare către țărm, în caz că porneau cu iola. 
Deocamdată, însă, apa era prea învârtejită şi înspumată peste 
colții de piatră şi sigur că barca ar fi fost zdrobită într-o clipă. Tot 
aşteptarea era mai bună, când marea în retragere ar fi dat la 
iveală un vad. 

De sus, de pe barele pe care încălecase, Briant cercetă cu 
de-amănuntul coasta. Îşi plimbă încet luneta de-a lungul 
țărmului până la poalele falezei. Toată partea aceea, cuprinsă 

intre cele două limbi de pământ pe o distanţă de opt-nouă mile, 
părea nelocuită. 

După o cercetare de vreo jumătate de oră, Briant cobori şi 
le împărtăşi tovarăşilor săi cele văzute. Dar dacă Doniphan, 
Wilcox, Webb şi Cross păreau că-l ascultă, dar fără să scoată o 
vorbă, Gordon întrebă îngrijorat: 

— Aşa e, Briant, că era cam şase dimineaţa când a eşuat 
schoonerul? 

— Da, atâta era, zise Briant. 

— Şi cât durează refluxul? 

— Cinci ore parcă, nu, Moko? 

— Da, cinci-şase ore, răspunse musul. 

— Asta ar însemna ca pe la unsprezece, spuse Gordon, să 
încercăm acostarea. 

— Aşa mă gândeam şi eu, spuse Briant. 

— Bine! Aşadar, să fim gata, dar să îmbucăm ceva mai întâi. 
Dacă o să trebuiască să ne zvârlim în apă, apoi să fie la câteva 
ore după masă. 

De la un băiat atât de chibzuit nu putea să vină decât un 
sfat bun. Se înfruptară deci cu ceva conserve şi pesmeţi. Briant 
avu grijă ca nu cumva cei mici, Jenkins, Iverson, Dole şi Costar, 
în mintea lor copilărească să se creadă scăpaţi de orice 
primejdie şi să mănânce mai mult decât trebuie, căci de 
douăzeci şi patru de ore nu luaseră nimic în gură. Dar totul 
decurse bine şi, cu un pic de rachiu subţiat cu apă, toţi se 
simţiră întremaţi. După care, Briant porni din nou către prova şi, 
rezemat de parapet, cercetă iarăşi stâncile. 

Cât de încet descreşteau apele! Şi totuşi, fără îndoială că 
nivelul scădea din moment ce iahtul se lăsa tot mai mult pe o 
parte. Moko, cu un fir cu plumb, se apucase să sondeze apa: 
încă era adâncă de peste opt picioare deasupra prundului. Mai 
putea fi vorbă ca refluxul să-l descopere? Moko nu credea una 
ca asta şi i-o spuse lui Briant în şoaptă, ca să nu-i sperie pe 
ceilalţi. 

Briant se gândi să-l înştiinţeze şi pe Gordon. Amândoi 
înţeleseră că vântul, chiar dacă-şi schimbase direcţia mai către 
nord, tot nu lăsa marea să se retragă în voie, aşa ca pe o vreme 
liniştită. 

— Ce e de făcut? întrebă Gordon. 
— Nu ştiu... Nu ştiu!... spuse Briant. Ce grozăvie să nu ştii şi să 

te simţi copil, când ar trebui să fii bărbat! 

— Nevoia o să ne înveţe! spuse Gordon. Să nu ne pierdem 
cumpătul, Briant, şi să chibzuim! 

— Atunci la treabă, Gordon! Dacă nu părăsim iahtul înainte ca 
fluxul să reînceapă şi dacă ne mai apucă o noapte pe vas, 
suntem pierduţi!... 

— Nici vorbă că da, căci iahtul o să se prefacă în ţăndări. 
Aşadar, cu orice preţ trebuie să-l părăsim. 

— Cu orice preţ, Gordon! 

— Ce-ar fi să înjghebăm o plută? 

— Şi eu mă gândisem, zise Briant. Din păcate, mai toate 
prăjinile au fost smulse de furtună, iar ca să tai parapetul şi să 
faci o plută, nu mai e timp. Tot iola ar rămâne, dar nu ne putem 
servi de ea pentru că e prea în fierbere marea. Nu! Ce s-ar 
putea, cred eu, ar fi să întindem un cablu până la stânci şi să-i 
fixăm solid capătul de un vârf de stâncă. Aşa poate că ne-am 
ţine de el până la mal. 

— Şi cine duce cablul? 

— Eu, spuse Briant. 

— lar eu te voi ajuta, adăugă Gordon. 

— Nu, eu singur!... zise Briant. 

— Nu iei iola? 

— Am risca s-o pierdem, Gordon ; mai bine s-o avem ca ultimă 
salvare. 

Dar înainte de a porni la fapte, Briant, pentru orice 
eventualitate, mai luă încă o măsură de prevedere : puse pe 
copii să se încingă cu centurile de înot pe care le aveau la bord, 
pentru ca, atunci când vor trebui să părăsească vasul şi apa ar fi 
prea adâncă ca ei să 

Prins între valuri, Briant fu tirit în viltoare 


ajungă la fund cu picioarele, colacii să-i ţină la suprafaţă, iar 
băieţii mai mari să-i împingă către țărm, în vreme ce ei s-ar ţine 
de cablu. 

Se făcuse zece şi un sfert. Peste patruzeci şi cinci de 
minute, apele refluxului erau la maximum de retragere. În 
partea din faţă a vasului, apa avea încă o adâncime de patru- 
cinci picioare şi părea că n-are de gând să mai scadă decât cu 
câteva degete. La vreo şaizeci de paşi mai spre țărm, e drept că 
fundul mării se ridicase simţitor. Se putea vedea după 
tulburarea apei şi după nenumăratele creste de stânci care 
scoteau cap peste tot. Greul era cum să ieşi din vâltorile acelea 
adânci, care se semnalau în faţa navei. 

Cu toate astea, dacă Briant ar reuşi să tragă cablul într- 
acolo şi să-l fixeze solid de o stâncă, pentru ca apoi, cu o 
depănătoare de cablu, să-l poată întinde bine, asta le-ar înlesni 
să treacă până la un loc unde să poată pune piciorul. Mai mult: 
dacă tot pe cablu ar mai putea împinge şi baloturile cu provizii şi 
cele de neapărată trebuinţă, copiii ar ajunge pe mal fără nici o 
pierdere. 

Astfel, oricât de primejdioasă se dovedea a fi încercarea, 
Briant nu se dădea în lături, nici n-ar fi lăsat pe altul, ci se 
pregăti să înfrunte totul singur. 

Erau pe bord mai multe cabluri din cele lungi de vreo sută 
de picioare, cu care se remorchează de obicei alte ambarcaţiuni. 
Briant luă unul care-i păru mai potrivit ca grosime şi al cărui 
capăt şi-l petrecu pe după mijloc, după ce-şi scoase mai întâi 
haina. 

— Hai, voi ceilalţi, veniţi şi fiţi gata să desfăşuraţi mereu cablul, 
strigă Gordon. 

Doniphan, Wilcox, Cross şi Webb îşi dădură seama cât de 
hotărâtoare era clipa şi, vrând-nevrând, se pregătiră să 
descolăcească şi să întindă puţin câte puţin cablul, ca să-l mai 
uşureze pe Briant. 

Când să se lase în apă, frate-său, Jacques, alergă către el: 
— Frăţioare! 

— Nu te teme, Jacques, nu te teme pentru mine! Şi într-o clipă, 
Briant spintecă apa, înotând cu putere, în timp ce cablul se 
desfăşura în urma lui. 

Dar lucrul acesta ar fi fost greu şi pe o mare liniştită, 
necum pe o asemenea furtună, când valurile se zbăteau ca 

nebune între colții apropiaţi de stâncă. 

Curenţii învălmăşiţi îl răsuceau în loc şi nu-i dădeau pas să 
înainteze. Abia de mai putea să se desprindă din încleştarea lor. 

Cu greu, totuşi Briant înaintă către țărm, în timp ce băieţii 
îi dădeau întruna cablu la mână. Vedeai însă cum îl lasă puterile, 
măcar că nu era decât la cincizeci de paşi de schooner. Vântul 
sufla împrăştiat, împingând valurile din două părţi deodată. Cum 
veneau învârtejite, în faţa lui Briant se căscă un gol adânc şi 
învolburat. Pe acela de l-ar putea ocoli, poate că ar ajunge la 
țărm, căci mai încolo apele păreau liniştite. Ca să-l ocolească, se 
smuci brusc şi căută să se zvârle spre stânga. Dar în zadar. Un 
înotător cât de încercat şi cât de vânjos, tot n-ar fi izbutit. Prins 
între valuri, Briant fu târât în viitoare. 

— Ajutor! Trageţi! Trageţi! mai avu putere să strige. 

Pe punte, toţi îşi pierdură capul. 

— Trageţi! strigă Gordon, păstrîndu-şi sângele rece. 

Băieţii începură degrabă să înfăşoare cablul ca să-l 
readucă pe Briant până nu înghite prea multă apă şi nu se 
asfixiază. 

Cât ai clipi, Briant fu suit pe punte, fără cunoştinţă, e 
drept; dar îşi veni repede în fire, în braţele lui Jacques. 

Aşadar, încercarea de a trage un cablu peste vârfurile de 
stânci a dat greş. Nimeni altul nu ar mai fi putut repeta 
încercarea, cu oarecare şanse de reuşită. Nu le mai rămânea 
sărmanilor copii decât să aştepte. Să aştepte, ce? Un ajutor? Dar 
de unde? De la cine? _ 

Trecuse de amiază. Fluxul începuse. Il simţeai. Zbaterea 
valurilor către țărm era tot mai mare. Ba încă, odată cu luna 
nouă, apele aveau să crească şi mai mult decât în ajun. Dacă 
vântul din larg nu înceta, schoonerul avea să fie săltat şi zvârlit 
din locul său, izbit din nou cu fundul de stânci, ba poate chiar 
răsturnat. Şi atunci nimeni n-ar mai scăpa cu viaţă. Dar nu era 
nimic de făcut! 

Îngrămădiţi cu toţii la pupa — cei mici la mijloc, cei mari 
pe de lături — priveau neputincioşi la valuri cum creşteau, în 
timp ce colții de stâncă piereau rând pe rând, acoperiţi de ape. 
Din nenorocire, se întoarse şi vântul; ca şi în noaptea din ajun, 
sufla iarăşi din apus, bătând cu toată tăria coasta. 

Pe măsură ce apa era mai adâncă, valuri tot mai înalte 
împroşcau iahtul cu spumă şi amenințau să-l năpădească. Cine 

le mai putea veni în ajutor? 

Înspre ora două, schoonerul, săltat de maree, nu se mai 
apleca la babord, în schimb, din cauza tangajului, partea din 
faţă lovea mereu cu carena fundul mării, în timp ce partea din 
spate rămânea înţepenită între stânci. In curând, şocurile se 
înteţiră într-atât, încât nava se culca de pe o parte pe cealaltă; 
copiii trebuiau să se ţină unul de altul, ca să nu fie zvârliţi peste 
bord. 

Când deodată, un munte de apă spumegândă, venind din 
larg, se înălţă uriaş la oarecare depărtare de iaht. Ai fi zis că e 
un zăpor dezlănţuit sau un sorb înalt de vreo douăzeci de 
picioare. Năvala năprasnică de ape acoperi dintr-o dată bancul 
întreg de colţi şi luând pe sus iahtul, zbură cu el peste stânci 
fără măcar să le atingă. Cât ai clipi, într-un noian de apă şi de 
spume în mijlocul plajei, schoonerul se izbi de o movilă de nisip 
din faţa pâlcului de copaci de la poalele falezei, unde rămase 
nemişcat, dar pe uscat de astă dată, în timp ce marea se 
retrăgea de pe toată plaja. 


Capitolul III 


INSTITUTUL CHAIRMAN DIN AUCKLAND. CEI 
MARI ŞI CEI MICI. VACANŢA PE MARE. 
SCHOONERUL SLOUGHI. NOAPTEA DE 15 FEBRUARIE. 
ÎN VOIA SOARTEI, CIOCNIREA. ÎN 
FURTUNA. CERCETĂRI LA AUCKLAND. 

CE-A MAI RĂMAS DIN SCHOONER. 


Pe vremea aceea, Institutul Chairman era unul dintre cele 
mai cu vază din oraşul Auckland. Institutul număra vreo sută de 
elevi, din cele mai bune familii din ţară. Maorii, băştinaşii 
arhipelagului, nici n-ar fi fost admişi să-şi aducă acolo copiii. Ei 
îşi aveau şcolile lor. În Institutul Chairman nu erau decât englezi, 
francezi, americani, germani, fii de proprietari, rentieri, 
negustori sau funcţionari ai coloniei. Li se dădea o educaţie 
cuprinzătoare, la fel cu cea din institutele din Regatul Unit. 

Arhipelagul Noii Zeelande e compus din două insule 

principale : la nord lka-Na-Mawi sau Insula Peştelui, iar la sud, 
Tawai-Ponamu sau [ara Jadului Verde. Despărţite prin 
strâmtoarea lui Cook, ele se află între paralelele 34*—45* sud, 
poziţie foarte asemănătoare celei pe care o are în emisfera 
boreală partea din Europa cuprinzând Franţa şi nordul Africii. 

Insula Ika-Na-Mawi, foarte crenelată în partea de sud, are 
forma unui trapez neregulat, care se prelungeşte către nord- 
vest, formând o curbură terminată prin capul Van-Diemen. 

Oraşul Auckland e aşezat chiar în locul de unde porneşte 
această curbură, într-un punct unde peninsula are o lăţime doar 
de câteva mile. Aşadar, oraşul are o aşezare asemenea 
Corintului din Grecia, pentru care a şi fost denumit „Corintul 
Sudului", şi are două porturi deschise, unul către vest, altul 
către est. Cel din est, aşezat pe ţărmul golfului Hauraki, a fost 
construit, din cauză că apa nu are destulă adâncime, pe nişte 
prelungiri pe piloni, cum se obişnuieşte în Anglia, unde 
vapoarele de tonaj mijlociu pot să acosteze. 

Portul comercial e şi el aşezat pe o asemenea prelungire, 
străbătută de Queen's Street, una din arterele principale ale 
oraşului. 

Cam către mijlocul acestei străzi se afla Institutul 
Chairman. 

lată că în după-amiaza zilei de 15 februarie 1860, pe 
poarta institutului ieşeau vreo sută de băieţi tineri, însoţiţi de 
părinţii lor, toţi veseli şi zglobii ca nişte păsărele cărora le-ai 
deschis colivia. Ei da, se dăduse vacanţă: două luni de răsfăţ şi 
de libertate. Ba încă, pentru unii din ei, şi perspectiva unei 
călătorii pe mare, fapt care stârnise mare vâlvă printre ceilalţi 
elevi ai liceului şi o amarnică invidie pe fericiţii ce aveau să se 
îmbarce pe bordul iahtului Sloughi, gata să facă înconjurul Noii 
Zeelande. 

lahtul acesta elegant, prevăzut de părinţii elevilor cu tot 
ce trebuie, avea să plece într-o călătorie de şase săptămâni. El 
aparţinea tatălui unuia din elevi, William H. Garnett, fost căpitan 
de marină comercială. Familiile socotiseră cam cât avea să 
coste această călătorie, făcută în cele mai bune condiţii de 
siguranţă şi confort, şi împărţiseră cheltuiala pe numărul de 
elevi. Ce bucurie fără margini pentru nişte băieţi tineri, care nici 
că puteau să petreacă o vacanţă mai minunată! 

In pensioanele engleze, educaţia e cu totul alta decât în 

cele din Franţa. 

Elevii sunt grupaţi după vârstă, iar aici, în Institutul 
Chairman, erau cinci categorii. Dacă cei dintr-a-ntâi sau dintr-a 
doua încă îşi mai sărutau părinţii pe amândoi obrajii, cei dintr-a 
treia, conştienţi că au crescut, înlocuiau sărutul copilăresc 
printr-o strângere de mână care-i făcea mai bărbaţi. Şi, 
bineînţeles, nici vorbă de supraveghetor, de control dacă citeau 
romane sau ziare. Îşi aveau zilele lor de ieşire, ore de studiu 
limitate, exerciţii fizice, box şi tot felul de jocuri. 

Dar — în schimbul atâtor libertăţi de care rareori abuzau 
— li se cerea să se supună „pedepsei corporale", în special 
biciului. 

Englezii, după cum se ştie, au până-ntr-atât respectul 
tradiţiei, atât în viaţa particulară cât şi în cea publică, încât îl 
împing până la absurd în şcoli — neavând totuşi nimic comun cu 
corvezile pe care cei „bătrâni" le impun „bobocilor" în şcolile din 
Franţa. 

Dacă elevii mai vechi aveau datoria să ocrotească pe cei 
nou veniţi, o făceau numai cu condiţia ca, în schimb, cei mici să 
le dea în mod obligatoriu unele ajutoare casnice, de la care nu 
se pot sustrage. Aceste servicii ca, de pildă, să le aducă micul 
dejun, să le perie hainele, să le curețe ghetele, să se ducă după 
un lucru sau altul, erau numite „fagism', iar cei care le 
îndeplineau purtau numele de „fags"!. 

Mai întotdeauna cei mici, din primele categorii, erau servii 
celor din categoriile superioare, iar dacă refuzau, era vai de ei, 
le făceau viaţa amară. Numai că celor mici nici prin gând nu le 
trecea să refuze, căci asta avea să-i înveţe cu disciplina — pe 
care n-o găseşti în liceele franceze. 

Elevii care urmau să plece în excursie pe vasul Sloughi 
făceau parte din toate categoriile Institutului Chairman. După 
cum bine s-a văzut, pe bordul iahtului se găseau copii de la opt 
până la paisprezece ani. Şi toţi aceşti cincisprezece băieţi, 
împreună cu musul, aveau să rătăcească în voia soartei şi să 
pătimească în fel şi chip. 

S-ar cădea poate să arătăm numele, vârsta, deprinderile, 
firea, situaţia socială, ca şi legăturile dintre ei în institutul din 
care porniseră în vacanţă. 

În afară de fraţii Briant, amândoi francezi, şi de Gordon, 


1 Fag (în limba engleză) — slugă fără simbrie. 

american, toţi ceilalţi erau englezi. 

Doniphan şi Cross erau fiii unor proprietari bogaţi din 
înalta societate a Noii Zeelande. în vârstă de câte treisprezece 
ani şi ceva, erau veri şi făceau parte din categoria a cincea. 

Doniphan, inteligent şi studios, ţine să-şi afirme 
superioritatea faţă de colegii lui, atât în ceea ce priveşte 
învăţătura, cât şi purtarea, fapt pentru care a şi fost poreclit 
„lord Doniphan". Fire autoritară, ar vrea ca el să hotărască 
oriunde s-ar afla. De acolo şi porneşte rivalitatea dintre Briant şi 
el, datând de câţiva ani, rivalitate care a crescut pe măsură ce 
împrejurările l-au ridicat pe Briant în ochii colegilor săi. Cât 
despre Cross, elev cu nimic mai deosebit ca alţii, e plin de 
admiraţie pentru tot ce spune, face ori gândeşte vărul său 
Doniphan. 

Baxter, din aceeaşi categorie şi tot de treisprezece ani, 
fire rece, calculată, harnic şi ingenios, îndemânatic în totul — e 
fiul unui negustor cu mai puţină dare de mână. 

Webb şi Wilcox, de câte doisprezece ani şi jumătate, fac 
parte din categoria a patra. Potrivit de deştepţi, destul de 
încăpăţânaţi, de arţăgoşi şi plini de pretenţii, vor să fie serviţi ca 
nici un altul de către cei mici. Părinţii amândurora sunt bogaţi şi 
fac parte din înalta funcţionărime a ţării. 

Garnett, dintr-a treia, şi prietenul lui, Service, amândoi de 
câte doisprezece ani, sunt, unul, fiul unui căpitan de marină 
acum în retragere, iar celălalt, al unui colonialist bogat de pe 
coasta de nord a portului Waitemala. Prietenia dintre familiile lor 
a făcut ca şi Garnett şi Service să fie nedespărţiţi. Copii buni, 
cam fără tragere de inimă la lucru, n-ar aştepta decât s-o ia 
razna de cum s-ar vedea de capul lor. 

Dragostea lui Garnett e acordeonul, atât de iubit de 
marinarii englezi. Şi, ca fiu de marinar, cânta ori de câte ori îi 
venea cheful şi bineînţeles că n-a uitat să-şi aducă acordeonul şi 
pe bordul lui Sloughi. 

Cât despre Service, fără îndoială că e cel mai vesel, cel 
mai zvăpăiat dintre toţi — spiriduşul Institutului Chairman — 
pasionat după aventuri de călătorie, după Robinson Crusoe şi 
Robinson elveţianul, pe care le citeşte mereu cu nesaţ. 

Vin la rând acum cei doi băieţi de nouă ani: Jenkins, fiul 
directorului societății de ştiinţe Societatea regală a Noii 
Zeelande, iar celălalt, Iverson, fiul pastorului bisericii 

metropolitane St. Paul. Amândoi, deşi abia în primele categorii, 
sunt citați printre elevii buni ai institutului. 

Urmează doi copii: Dole, de opt ani şi jumătate, şi Costar, 
de opt ani, amândoi fii de ofiţeri din armata anglo-zeelandeză 
din orăşelul Ouchunga, la şase mile depărtare de Auckland, pe 
ţărmul portului Manukau. Mare lucru n-ar fi de spus despre ei, 
decât poate că Dole e foarte îndărătnic şi Costar foarte 
mâncăcios şi că, dacă nu sunt grozavi printre cei din categoria 
lor, ei tot se ţin mândri nevoie-mare că ştiu să scrie şi să 
citească — ceea ce nu e lucru de prea multă laudă la vârsta lor. 

Rămâne acum să vorbim de ceilalţi trei băieţi îmbarcaţi pe 
iaht: americanul şi cei doi francezi. 

Americanul e Gordon, de paisprezece ani. Şi faţa, şi ţinuta 
au de pe acum în ele ceva din rigiditatea specific „yankee". Mai 
stângaci poate şi mai greoi decât colegii săi, Gordon e totuşi, 
fără îndoială, cel mai cu judecată dintre toţi cei din categoria a 
cincea. Nu te uimeşte, ca Doniphan, printr-o distincţie fizică, dar 
are o minte clară şi un simţ practic de care dă totdeauna 
dovadă. Il preocupă numai lucruri serioase. Metodic şi rece, 
cercetător până-n mici amănunte, ideile îi stau rânduite în minte 
întocmai ca obiectele din pupitru: totul e clasat, etichetat, 
adnotat pe un carnet special. E drept, colegii îl preţuiesc, îi 
recunosc meritele şi, chiar dacă nu e englez de baştină, l-au 
primit cu inima deschisă. 

Gordon s-a născut la Boston, dar, rămas orfan de amândoi 
părinţii, nu mai are altă rudă decât pe tutorele său, fost 
viceconsul, care, după ce şi-a încheiat cariera, s-a stabilit în 
Noua Zeelandă, unde de câţiva ani locuieşte într-una din 
frumoasele vile risipite pe înălțimile din apropierea localităţii 
Mount-Saint-John. 

Cât despre cei doi francezi, Briant şi Jacques, sunt fiii unui 
inginer cu vază, venit de vreo doi ani la direcţia unei mari 
întreprinderi pentru secarea mlaştinilor din mijlocul insulei Ika- 
Na-Mawi. Fratele mai mare e de treisprezece ani. Nu se 
prăpădeşte învățând, cu toate că e foarte deştept; ba i se 
întâmplă chiar să rămână uneori în coada categoriei a cincea. 
Dar când şi-o pune în gând, prinde şi pătrunde totul cu atâta 
uşurinţă şi are o memorie atât de uimitoare, încât îi lasă pe toţi 
în urmă, lucru pe care Doniphan nu i-l poate ierta. Niciodată ei 
doi nu s-au putut împăca în şcoală, iar urmările dezbinării dintre 

ei s-au văzut şi pe iahtul Sloughi. Apoi, Briant mai e şi cutezător 
şi inimos la treabă, călit în exerciţii fizice, iute la replică, pe 
lângă astea bun camarad, fără înfumurări ca Doniphan, poate 
un pic lăsător când e vorba de ţinută şi îmbrăcăminte — într-un 
cuvânt, un adevărat francez şi tocmai prin aceasta atât de 
deosebit de colegii lui englezi. De câte ori n-a luat el partea 
celor mai mici şi timizi împotriva tiraniei celor mari! Şi nicicând 
n-a vrut să audă de fagism. Din asta i s-au şi tras prigoană, 
rivalitate, ba chiar bătăi, din care a ieşit cu bine datorită faptului 
că era curajos şi puternic. lată dar cum a reuşit să se facă iubit 
de mai toţi, iar când a fost vorba de conducerea vasului, colegii, 
majoritatea lor, n-au şovăit să i-o încredinţeze lui, cu atât mai 
mult cu cât în timpul cât a străbătut mările şi oceanele, din 
Europa până în Noua Zeelandă, a putut să prindă câte ceva din 
tainele navigaţiei. 

Jacques, fratele lui Briant, trecea, mai mult chiar decât 
Service, drept cel mai nebunatic şi mai ghiduş din şcoală, gata 
la tot felul de năzbâtii şi pozne, pus să le joace o festă colegilor 
şi încasând, din cauza asta, pedepse peste pedepse. 

Dar, după cum vom vedea, firea lui se schimbase cu totul 
din clipa când iahtul s-a desprins de țărm, şi nimănui nu i-a venit 
în minte din care pricină. 

Aceştia sunt copiii pe care furtuna i-a azvârlit pe una din 
coastele Oceanului Pacific. 

In tot acest timp de câteva săptămâni, cât trebuia să 
dureze excursia de-a lungul ţărmurilor Noii Zeelande, iahtul 
avea să fie condus de însuşi stăpânul lui, tatăl elevului Garnett, 
unul din cei mai vajnici marinari din ţinuturile Australiei şi Asiei. 

De câte ori nu străbătuse schoonerul întreg litoralul Noii 
Caledonii, al Noii Olande, de la strâmtoarea Torres până la cele 
mai de sud capuri ale Tasmaniei, sau până-n mările insulelor 
Moluce, Filipine şi Celebes, spaima bastimentelor chiar de mare 
tonaj. Dar era un iaht solid construit, cât se poate de bine 
înzestrat marinăreşte şi în stare să înfrunte cele mai aprige 
furtuni. 

Echipajul era compus din căpitan, şase marinari, un 
bucătar şi un mus, Moko — un copil negru cam de doisprezece 
ani, ai cărui părinţi erau de multă vreme în slujba unui 
colonialist din Noua Zeelandă. 

Să nu uităm că pe bord mai era şi un câine frumos, Phann, 

câinele lui Gordon, care nu-şi părăsea nici un moment stăpânul. 

Plecarea era hotărâtă pentru ziua de 15 februarie. Intre 
timp, iahtul, legat cu un odgon, aştepta la capătul portului 
comercial, adică destul de în larg. 

Echipajul nu se afla pe bord în seara de 14, când tinerii 
pasageri veniseră să se îmbarce. Căpitanul Garnett n-avea să 
vină decât cu puţin înaintea plecării. Doar secundul şi Moko, 
musul, îl întâmpinară pe Gordon şi pe colegii lui — ceilalţi 
marinari se mai duseseră la un ultim păhărel de whiski. Ba chiar 
după ce îi instală pe copii şi îi culcă, secundul socoti că se poate 
duce şi el la cârciuma din port unde-i erau tovarăşii de echipaj şi 
făcu greşeala de neiertat să întârzie până după miezul nopţii. 
Cât despre mus, biruit de somn, adormise în cabina de gardă. 

Ce s-a petrecut între timp? Poate că nimeni n-o să ştie 
vreodată. Ce e sigur e că odgonul care lega iahtul de țărm, fie 
din neglijenţa, fie din rea-voinţa cuiva, s-a desprins... La bord, 
nimeni nu şi-a dat seama de nimic. 

Jur împrejurul golfului şi portului Hauraki era o noapte 
neagră. Luat de vântul ce sufla cu putere şi de refluxul ce-l sălta 
pe dedesubt, schoonerul gonea acum vertiginos spre larg. 

Când musul se trezi, iahtul purtat de valuri se legăna cu 
totul într-altfel decât când se afla lângă țărm. Moko alergă 
degrabă pe punte... lahtul gonea fără cârmă. 

La strigătele musului, Gordon, Briant, Doniphan şi alţi 
câţiva săriră din culcuşuri, alergând în sus pe scări. Dar zadarnic 
strigau după ajutor. Nu se mai vedea nici o singură lumină din 
oraş ori din port. lahtul se afla în plin golf, la trei mile depărtare 
de coastă. 

La propunerea lui Briant, căreia i se alătură şi musul, se 
puseră cu toţii să mai ridice o pânză, pentru ca vântul, umflând- 
o dintr-o latură, să-i întoarcă din nou la țărm. Dar, prea grea de 
mânuit ca să-i dea orientarea cea bună, pânza, în care vântul de 
apus lovea din plin, îi duse cu şi mai multă repeziciune către 
larg. lahtul lăsă în urmă capul Colville, trecu strâmtoarea care îl 
desparte de insula Bariera Mare şi în curând ajunse la câteva 
mile de Noua Zeelandă. 

E lesne de înţeles în ce situaţie gravă se aflau. Şi dinspre 
țărm nu mai era nici o nădejde de scăpare. Chiar în cazul că 
vreun vapor ar porni în căutarea lor, tot i-ar trebui câteva ore ca 
să-i ajungă, admițând că prin negura nopţii i-ar putea descoperi. 

Dar, şi în timpul zilei, cum să zăreşti o navă atât de mică pe 
necuprinsul mării? lar ca să-şi vină singuri în ajutor, cum ar 
putea-o face nişte bieţi copii? Dacă vântul nu-şi schimba 
direcţia, puteau să-şi ia nădejdea să se mai vadă la țărm! 

Mai rămânea, e drept, speranţa să întâlnească vreun 
vapor în drum spre unul din porturile Noii Zeelande. Asta-l făcu 
pe Moko să înalțe la noroc un felinar în vârful catargului mizenei 
şi, resemnaţi, să aştepte apoi ivirea zorilor. 

Cei mari găsiră cu cale ca pe micuţii, care dormeau fără să 
fi simţit zarva de pe punte, să-i lase să-şi continue somnul. 
Spaima lor n-ar fi făcut decât să sporească învălmăşeala. 

În câteva rânduri încercară să schimbe direcţia iahtului, 
dar de fiecare dată şi-o abătea din nou, gonind ţintă către 
răsărit. 

Deodată fu semnalată o lumină la douăzeci de mile: o 
lumină albă în vârful catargului — semn că era un vapor în 
mers. În curând apărură şi luminile de poziţie: roşu şi verde. 
Dar, din faptul că se vedeau amândouă, puteai deduce că 
vaporul se îndrepta direct către iaht. 

Zadarnic scoteau băieţii ţipete de groază — vuietul 
valurilor şi şuierul aburilor care ţâşneau pe coşul vaporului, 
odată cu vâjâitul vântului devenit mai aprig în larg, le acoperi 
strigătul, purtându-l peste întinderi. 

Dar dacă marinarii nu i-au putut auzi, oare cei de gardă n- 
aveau să vadă felinarul vasului? Ar mai fi fost o şansă. 

Din nefericire, la un zdruncin de tangaj, funia care-l ţinea 
s-a rupt şi felinarul a căzut în mare, ştergând orice urmă de 
prezenţă a iahtului din calea vaporului, care înainta spre el cu 
douăsprezece mile pe oră. 

În câteva clipe, iahtul fu ciocnit şi poate s-ar fi scufundat 
imediat dacă-l izbea din coastă. Lovitura însă a fost în spate şi n- 
a sfărâmat decât o bucată din balustradă, cu placarda purtând 
numele iahtului, fără să atingă corpul vasului; izbitură piezişă şi 
atât de slabă, încât vaporul şi-a continuat cursa, lăsând în urmă 
iahtul pradă furtunii care se apropia. 

Adesea, căpitanii nici nu se sinchisesc să vină în ajutorul 
unei nave pe care au lovit-o, lucru de neiertat şi, din păcate, 
prea adevărat. Dar se prea poate ca, în cazul acesta, cei de pe 
vapor nici să nu fi simţit ciocnirea cu un vas atât de mic, pe care 
nici măcar nu-l zăriseră. 

împinşi de vânt în voia soartei, bieţii băieţi se socoteau pierduţi. 
Când se făcu ziuă, toată întinderea era pustie. Porțiunea aceasta 
a Pacificului e foarte puţin frecventată. Vapoarele 

Zadarnic scoteau băieţii țipete de groază... 


ce-l străbat din Australia către America sau din America spre 
Australia au itinerarul mai către nord sau mai către sud. lahtul 
n-a întâlnit nici unul în cale. A doua noapte se lăsă şi mai 
neguroasă ca întâia şi, dacă vijelia se mai domolea când şi când, 
în schimb vântul nu înceta să sufle dinspre vest. 

Cât timp avea să dureze călătoria aceasta, nici Briant şi 
nici ceilalţi nu puteau şti. Zadarnic încercară în tot felul să 
îndrumeze iahtul din nou spre ţinuturile neozeelandeze. Nu se 
pricepeau nici să-l abată din drumul pe care pornise şi n-aveau 
nici puterea să-i întindă pânzele. 

Aceasta era situaţia când Briant, luptând cu o bărbăţie 
mai presus de vârsta lui, crescu în ochii tuturor şi se impuse 
până şi lui Doniphan. Şi dacă nici cu ajutorul lui Moko n-a 
izbutit să abată iahtul din drum şi să-l îndrepte către apus — a 
reuşit totuşi, cu puţinul ce-l ştia, să-l menţină pe linia de plutire. 
Zi şi noapte n-a mai închis ochii, cercetând întruna zarea în 
nădejdea vreunui prilej de salvare. A avut grijă să arunce în 
mare sticle cu bilete în care arăta situaţia iahtului — încercare 
zadarnică, fără îndoială, dar care a socotit că trebuia făcută. 

Între timp, curenţii din apus împingeau necontenit iahtul 
ce străbătea Pacificul, fără putinţa nici de a-i schimba direcţia, 
nici de a-i micşora viteza. 

Ce a urmat, se ştie. La câteva zile după ce schoonerul a 
lăsat în urmă strâmtorile din preajma golfului Hauraki, s-a 
stârnit o furtună, care timp de două săptămâni a bântuit cu o 
furie nemaipomenită. 

Bătut de valuri cât munţii şi gata să fie zdrobit, iahtul, care 
de bună-seamă că ar fi pierit de n-ar fi fost atât de solid, a fost 
zvârlit de furtună pe o coastă necunoscută a Pacificului. 

Care va fi de aci înainte soarta acestui pension de 
naufragiaţi, târâți la optsprezece mii de leghe depărtare de 
Noua Zeelandă? De unde avea să le vină vreun ajutor, dacă nu 
şi-l puteau da ei înşişi? 

Părinţii lor aveau de ce să-i creadă pierduţi, cu schooner 
cu tot, în valuri, căci, de îndată ce dispariţia vasului a fost 
constatată, în aceeaşi noapte de 14 spre 15 februarie, a fost 
anunţat şi căpitanul Garnett, şi familiile sărmanilor copii. Vestea 
unei asemenea nenorociri a uimit şi îndurerat întreg oraşul. 

Dar dacă odgonul s-a desprins sau s-a rupt, se putea 
totuşi ca iahtul să nu fi fost împins chiar către largul golfului şi 

poate că tot l-ar mai fi putut găsi, măcar că vântul care sufla cu 
putere din apus se înteţea din ce în ce mai mult şi nu mai lăsa 
nici o nădejde. 

Fără să piardă o clipă, directorul portului puse totul în 
mişcare spre a veni în ajutorul iahtului. Două vaporaşe porniră 
imediat în cercetare pe o rază de câteva mile în afara portului 
Hauraki. Noaptea întreagă răscoliră împrejurimile peste care 
furtuna începuse să bântuie, şi când înspre ziuă se înapoiară, fu 
numai, ca să rupă inimile bieţilor părinţi atât de greu încercaţi 
de această groaznică nenorocire. Pentru că, dacă nu găsiră 
iahtul, găsiră totuşi rămăşiţe din el, şi anume bucăţile din 
balustrada dinapoia vasului, căzute în mare după ciocnirea cu 
vaporul peruvian Quito — ciocnire de care vaporul nici nu-şi 
dăduse seama. 

Pe frânturile găsite erau săpate trei sau patru din literele 
numelui de Sloughi. 

Părea dar foarte firesc ca toată lumea să-l creadă 
sfărâmat de furtună şi, ca urmare, scufundat sau pierit pentru 
totdeauna cu toţi de pe el, la douăsprezece mile depărtare de 
Noua Zeelandă. 


Capitolul IV 


ÎNTÂIA EXPLORARE A ȚĂRMULUI. BRIANT ŞI 
GORDON PRIN PĂDURI. ZADARNICA ÎNCERCARE 
DE A DESCOPERI VREO PEŞTERA. 

INVENTARIERE. PROVIZII, ARME, ÎMBRĂCĂMINTE, 
RUFĂRIE, USTENSILE, UNELTE, 
INSTRUMENTE. ÎNTÂIUL DEJUN. ÎNTÂIA NOAPTE. 


Ţărmul era pustiu, aşa cum bine văzuse Briant când se 
suise să-l cerceteze de pe barele catargului mizenei. 

De o oră, schoonerul, aruncat la țărm, zăcea înţepenit în 
bancul de nisip. Nici urmă de vreun băştinaş, nu o casă, nu o 
cabană, nu o colibă, nici pe sub mulţimea de copaci rămuroşi 
dinspre faleză, nici pe malurile râului lărgit de apele în creştere 
ale fluxului. Nici ţipenie, nici urmă de picior de om pe plaja pe 
care valurile lăsau în retragere dâre lungi de ierburi de mare. La 
gura râului, nici o luntre de pescuit; nici un firicel de fum în zare, 
pe tot cuprinsul golfului. 

Briant şi Gordon se gândiră că mai întâi de toate ar trebui 
să străbată pilcurile acelea de copaci, ca să ajungă la faleză şi 
să urce până sus, de-o fi cu putinţă. 
lată-ne pe uscat! Mare lucru! spuse Gordon. Dar ce fel de uscat 
o fi, pînă-ntr-atât de nelocuit... 

— Numai de n-ar fi nelocuibil, răspunse Briant. Provizii şi muniții 
avem noi pentru câtăva vreme, dar cum să facem rost de un 
adăpost, căci ne trebuie unul, măcar pentru copii! De ei trebuie 
să avem grijă mai întâi! 

— Nici vorbă că da! zise Gordon. 

— De cercetat unde ne aflăm, spuse Briant, vom avea timp şi 
după ce ne vom fi îngrijit de ce e mai principal. De-am fi pe-un 
continent, tot ar mai fi nădejde de scăpare, dar dacă ne aflăm 
pe o insulă, şi încă pe o insulă pustie... Dar să lăsăm asta! Hai, 
Gordon, să vedem ce putem descoperi! 

Porniră de îndată şi ajunseră la marginea pădurii, care se- 
ntindea de-a curmezişul între faleză şi ţărmul din dreapta al 
râului, cam la trei-patru sute de paşi mai sus de vărsare. 

Nici prin pădure nu era vreo urmă de trecere a omului, nici un 
luminiş, nici vreo cărare. Doar trunchiuri de copaci bătrâni, 
răpuşi de vreme şi culcaţi la pământ. Picioarele tinerilor se 
afundau până la genunchi într-un covor de frunze uscate. Totuşi, 
păsările fugeau speriate, ca şi când ar fi ştiut că nu trebuiau să 
se încreadă în oameni. Şi nu era de mirare. S-ar fi putut ca pe 
ţărmul acesta pustiu să se arate când şi când băştinaşi de prin 

împrejurimi. 

Briant şi Gordon trecură degrabă prin pădurea care 
devenea tot mai deasă, pe măsură ce se apropiau de lanţul 
stâncos ce se înălța ca nişte metereze înalte cam de 180 de 
picioare. Vor găsi ei oare la poalele de piatră ale acestui zid de 
nepătruns vreo spărtură adâncă în care să se poată adăposti? Ar 
fi fost o mare fericire. Acolo, în vreo peşteră pe care desimea 
copacilor ar fi apărat-o de vânturile aprige din larg, o peşteră 
ferită de năvala apelor, şi-ar fi aflat chiar pe timp de furtună un 
adăpost minunat. In ea şi-ar înjgheba cu toţii un refugiu de 
moment, până ce o cercetare mai amănunţită a țărmului le-ar 
îngădui să se încumete mai departe spre interiorul ținutului. 

Din nefericire, de-a lungul întregului zid de granit, mai 
abrupt ca un parapet de oţel, Gordon şi Briant nu descoperiră 
nici o grotă şi nici măcar vreo crestătură în piatră cât să poată 
urca pe culme. 

Ca să înainteze în interior, ar fi fost nevoie să ocolească 
toată faleza aceasta pe care Briant o studiase de pe barele 
catargului schoonerului. 

Timp de aproape o jumătate de oră, o ţinură amândoi tot 
înspre miazăzi, de-a lungul falezei, până ce ajunseră la ţărmul 
din dreapta al râului care se pierdea şerpuind în zare, înspre 
răsărit. Dar, pe câtă vreme ţărmul unde se aflau ei era verde şi 
umbrit de o frumuseţe de copaci, de la celălalt țărm, dimpotrivă, 
începea un şes nesfârşit, fără verdeață şi fără nici o unduire de 
teren. Ai fi zis, un ţinut întins de mlaştini, cât vedeai cu ochii 
spre miazăzi. 

Dezamăgiţi că nu se putuseră urca pe culmea falezei de 
unde de bună seamă că ar fi putut cerceta cuprinsul pe o rază 
de câteva mile, Briant şi Gordon se întoarseră la Sloughi. 

Doniphan cu alţi câţiva se căţărau pe stâncile din apă, în 
vreme ce Jenkins, Iverson, Dole şi Costar se jucau adunând 
scoici. 

Stând de vorbă cu cei mai mari, Briant şi Gordon îi 
încunoştiinţară de cele ce văzuseră. Şi până la alte cercetări, se 
gândiră că e bine să nu lase iahtul în părăsire. Chiar aşa, cu 
chila zdrobită şi cu o puternică înclinare la babord, tot mai putea 
servi un timp ca adăpost, chiar pe locul unde eşuase. Cu toate 
că puntea era avariată în faţă, deasupra cabinei echipajului, în 
schimb salonul şi camerele din fund mai puteau servi de 

adăpost împotriva furtunilor. Cât despre bucătărie, scăpase 
teafără din izbiturile de stânci, spre bucuria celor mici, pentru 
care mâncarea era mai presus de orice. 

Mare noroc, oricum, pentru sărmanii băieţi că nu mai erau 
nevoiţi să care pe mal toate cele de trebuinţă pentru o aşezare 
nouă, căci, chiar dacă ar fi izbutit, la câte greutăţi şi la ce munci 
s-ar fi expus! 

Dacă iahtul ar fi rămas prins între întâile şiruri de stânci, 
cum ar mai fi salvat ei atâtea materiale? Marea n-ar fi sfărâmat 
până la urmă schoonerul? Şi dintre rămăşiţele împrăştiate, cum 
ar mai fi putut aduna arme, muniții, conserve, îmbrăcăminte, 
rufărie, unelte de tot felul, atât de indispensabile acestei mici 
societăţi? Mare noroc cu fluxul acela puternic, care le-a luat pe 
sus iahtul şi l-a aruncat dincolo de bancul de stânci! Chiar dacă 
nu mai putea servi pe mare, tot îl puteau locui, odată ce partea 
de sus înfruntase furtuna, apoi şocul — şi nicicum nu-l mai 
puteau urni din bancul de nisip în care intrase cu chila. 

Cu vremea, e sigur că de atâtea ploi şi soare avea să se 
scorojească, şi atunci laturile aveau să se desfacă, puntea să se 
caşte şi adăpostul de acum să se năruie. Dar până atunci, 
naufragiaţii fie că vor izbuti să ajungă în vreun oraş sau sat, fie 
că — dacă au fost azvărliţi de furtună pe o insulă pustie — îşi 
vor găsi o peşteră în stâncile de pe litoral. 

Deocamdată, cel mai bun lucru pe care-l puteau face era 
să rămână pe bordul lui Sloughi. Şi chiar aşa au şi făcut, pe loc. 

Pe o scară de frânghii agăţată la tribord, pe partea 
înclinată a vasului, băieţii, mari şi mici, putură să ajungă la 
capota de deasupra scării interioare. Moko, care se pricepea 
oarecum la bucătărie ca un mus ce era, ajutat şi de Service, pe 
care lucrul acesta îl amuza, se apucă să înjghebeze un dejun. 
Mâncară toţi cu poftă, ba încă Jenkins, Iverson, Dole şi Costar 
făcură şi haz. Numai Jacques Briant, el, glumeţul, care altădată îi 
distra pe toţi, stătea singur deoparte, într-atât de nerecunoscut 
şi în mişcări şi ca fire, încât se întrebau cu toţii ce e cu el. 
Jacques însă se închisese într-o tăcere de nepătruns şi se ferea 
să răspundă la întrebări. 

Istoviţi după atâtea zile şi nopţi de veghe în mijlocul 
furtunilor şi al primejdiilor de tot felul, copiii nu se mai gândiră la 
nimic decât să doarmă. Cei mici o şi zbughiră spre încăperile 
iahtului, iar cei mari nu întârziară să-i urmeze. Briant, Gordon şi 

Doniphan se gândiră că ar fi mai bine să stea pe rând de veghe. 
Nu era exclus să dea peste ei vreo haită de sălbăticiuni sau vreo 
ceată de băştinaşi. Dar nu se întâmplă nimic. Noaptea trecu în 
linişte şi când soarele se arătă pe cer, porniră cu toţii să 
chibzuiască la cele de trebuinţă. 

Era nevoie mai întâi de o listă cu proviziile ce se aflau pe 
iaht, apoi cu armele, cu uneltele, cu îmbrăcămintea şi cu 
sculele. Dintre toate însă, problema hranei era cea mai gravă, 
deoarece coasta părea pustie. Scăparea ar fi fost doar în pescuit 
şi vânat, dacă era ceva de vânat. 

Până acum, Doniphan, care era un iscusit vânător, nu 
văzuse decât stoluri de păsări care zburau peste stânci şi faleză. 
Dar ca s-ajungi să te hrăneşti numai cu păsări de mare, nu era 
nici o ispravă. Şi atunci trebuiau bine chibzuite proviziile de pe 
iaht, ca să ajungă cât mai multă vreme. 

Dar după toate socotelile, în afară de pesmeţi, din care 
aveau din belşug, celelalte — conserve, şunci, preparate de 
carne şi de făină de prima calitate, cârnăţărie şi mirodenii, 
gelatine, saramuri şi cărnuri conservate în cutii — n-ar ajunge 
mai mult de două luni, şi încă cu multă economie. Aşadar, ar 
trebui chiar de la început să-şi procure cele de primă necesitate 
mai mult din vânătoare şi pescuit, ca să păstreze proviziile 
pentru când ar fi nevoiţi să parcurgă sute de mile până la vreun 
port de pe litoral sau vreun oraş de pe continent. 

— Numai de-ar fi toate conservele în bună stare! spuse Baxter. 
Dacă apa o fi pătruns în cală după ce am eşuat... 

— Asta om vedea noi când vom deschide cutiile care ne par 
avariate... răspunse Gordon. Dacă le-am fierbe din nou 
conţinutul, poate că nu le-am pierde. 

— Mă ocup eu de asta, zise Moko. 

— Şi cât mai degrabă, spuse Briant, căci în primele câteva zile 
vom fi obligaţi să trăim numai cu conservele de pe Sloughi. 

— Şi de ce să nu tragem chiar azi o raită pe stâncile dinspre 
miazănoape, unde poate vom găsi nişte ouă bune de mâncat? 
— Da, da... săriră şi Dole şi Costar. 

— Şi de ce să nu pescuim? zise Webb. Nu sunt undiţe pe bord şi 
nu e peşte în mare? Cine vine la pescuit? 

— Eu, eu! strigară copiii. 

— Hai, fie! încuviinţă Briant. Dar să ştiţi că nu e joacă! Undiţe nu 
dăm decât la pescarii serioşi. 

— Fii pe pace, Briant! zise Iverson. Vom da pescuitului aceeaşi 
atenţie pe care o dăm tezelor. 

— Toate bune, dar mai întâi să facem inventarul iahtului, spuse 
Gordon. Să nu ne gândim numai la mâncare! 

— Dar şi ceva scoici şi stridii pentru masă prind bine, îşi dădu cu 
părerea Service. 

— Fie, zise Gordon. Hai, trei sau patru din voi! Tu, Moko, mergi 
cu ei.. 

— Da, domnule Gordon! 

— Să nu-i slăbeşti din ochi, spuse Briant. 

— Fără nici o grijă! 

Pe Moko te puteai bizui. Era un băiat de nădejde, săritor, 
îndemânatic şi foarte curajos, şi avea să fie de mult folos tuturor 
celor de pe bord; iar când auzea de Briant, nimic nu-i mai părea 
greu. Pe de altă parte, şi Briant ţinea mult la Moko, pe câtă 
vreme colegii lui englezi s-ar cam fi codit să spună aşa ceva. 

— Haidem! strigă Jenkins. 
— Nu mergi cu ei, Jacques? îl întrebă Briant pe frate-său. 

Jacques dădu din cap că nu. 

Jenkins, Dole, Costar şi Iverson plecară aşadar, în paza lui 
Moko, de-a lungul stâncilor dezvelite de reflux. Poate că printre 
pietre o să facă rost de o bună provizie de scoici, de midii, poate 
şi de stridii, care le-ar fi prins foarte bine pentru masa de 
dimineaţă, mâncându-se fie crude, fie fripte sau fierte. 

Se duceau sărind într-un picior, văzând în această 
excursie mai mult prilej de joacă decât partea serioasă. Copiii 
aproape că uitaseră de primejdiile prin care trecuseră, iar la cele 
ce aveau să vină, nici că se gândeau. Aşa se întâmplă la vârsta 
aceasta. 

De cum se depărtară, cei mari se puseră să caute prin 
cămările vasului. Pe de o parte, Doniphan, Cross, Wilcox şi 
Webb începură să cerceteze armele, muniţiile, îmbrăcămintea şi 
rufăria de pat, sculele şi uneltele care se găseau pe bord. Pe de 
altă parte, Briant, Garnett, Baxter şi Service făcură o listă de 
băuturi: vinuri, bere, lichioruri, whisky, care se aflau în fundul 
calei, în butoiaşe cam de zece până la patruzeci de galioane? 
fiecare, şi pe care, îndată ce le lua în primire, Gordon le şi trecea 
în carneţelul lui. Tot carneţelul, de altfel, era plin numai cu 
însemnări de felul cum era organizat schoonerul şi ce 

încărcătură avea. Americanul metodic, parcă de când lumea 
contabil, avea lista tuturor materialelor şi lăsa impresia că acum 
numai le verifica. 

Descoperiră mai întâi de toate că aveau un schimb 
complet de pânze, cu tot ce ţine de ele: odgoane, cabluri, 
frânghii şi altele. De-ar mai fi fost în stare iahtul să pornească pe 
mare, nimic nu i-ar fi lipsit dintr-un echipament de schimb. Dar 
şi aşa, dacă pânzele astea minunate n-aveau să mai servească 
iahtului, aveau să le prindă de minune pentru instalarea lor. Mai 
găsiră şi ceva unelte de pescuit, plase şi undiţe de tot felul, pe 
care le trecură în inventar — ustensile de preţ, numai peşte să 
fie. 

Cât despre arme, iată ce se găsea trecut pe carnetul lui 
Gordon: opt puşti de vânătoare, o carabină specială cu tir lung şi 
douăsprezece revolvere. lar ca muniții, trei sute de cartuşe 
speciale pentru arme care se încarcă prin magazie, două 
butoaie cu praf de puşcă de câte 25 de livre, o bucată mare de 
plumb şi o mulţime de gloanţe şi alice. Toate muniţiile astea, pe 
care le pregătiseră pentru escalele iahtului pe țărmurile Noii 
Zeelande, aveau să-şi găsească acum un ţel mult mai înalt, 
acela de a asigura viaţa tuturor şi — doamne fereşte! — poate 
cel de a le-o apăra. 

Mai găsiră în cala vasului şi rachete pentru semnalizări pe 
timp de noapte, vreo treizeci de ghiulele şi proiectile pentru cele 
două tunuri mici, instalate pe iaht, de care era de dorit să nu 
aibă nevoie. 

Cât priveşte obiectele de toaletă şi vasele de bucătărie, 
aveau de ajuns chiar dacă situaţia actuală s-ar fi prelungit şi, cu 
toate că o parte din văsărie se spărsese la izbiturile iahtului de 
stânci, tot le rămâneau destule pentru nevoile de fiecare zi. De 
altfel, nu astea erau lucrurile de neapărată trebuinţă. 

Mai bine ar fi fost mai multă îmbrăcăminte de flanelă, de 
postav, de bumbac ori din pânză impermeabilă, necesare după 
vreme, căci dacă se găseau pe aceeaşi latitudine cu a Noii 
Zeelande — cum era firesc, din moment ce de la plecarea din 
Auckland, schoonerul fusese toată vremea mânat numai de vânt 
din apus — ar urma să fie de aşteptat călduri mari în timpul verii 
şi geruri aspre iarna. Şi totuşi aveau, din fericire, pe bord o 
mulţime de hăinărie caldă, de care nu te poţi lipsi într-o excursie 
de câteva săptămâni pe mare. Pe de altă parte, lăzile 

echipajului gemeau de pantaloni şi tunici de lână, de glugi 
impermeabile, de tricouri groase, pe care lesne le puteau lungi 
ori scurta — la nevoie — şi-n care nu mai duceau grijă pe geruri 
şi furtuni în timp de iarnă. Nici vorbă că în clipa când or trebui să 
părăsească schoonerul ca să-şi găsească un adăpost mai sigur, 
fiecare avea să-şi ia la spinare şi culcuşul, căci aveau de toate: 
saltele, cearşafuri, perne, pături, care, bine păstrate, puteau să 
le ajungă multă vreme. 

Multă vreme!... Nişte vorbe care pot însemna şi pe veci! 

lată ce mai trecu Gordon pe carnetul lui, la capitolul 
instrumente de bord: două barometre aneroide, un termometru 
centigrad pe bază de alcool, două ceasornice marinăreşti, mai 
multe trâmbiţe de aramă care sunt folosite pe vreme de ceţuri şi 
pot fi auzite la mare depărtare, trei ocheane de mică şi mare 
distanţă, o busolă prinsă în cutie şi două de dimensiuni mai mici, 
un barometru pentru prevenire în cazurile de furtună şi, în 
sfârşit, câteva pavilioane ale Angliei, precum şi o serie de 
steguleţe, care să înlesnească comunicarea pe mare de la un 
vas la altul. De asemenea, o bărcuţă de cauciuc, uşor de 
împăturit şi transportat şi cu care puteau trece un râu ori un lac. 

Cât despre scule, lada tâmplarului era plină cu de toate, 
fără să mai vorbim de saci întregi de cuie, dălţi şi burghie, 
precum şi de tot felul de fierărie pentru repararea iahtului. Apoi 
nasturi, ace, aţă erau din belşug, căci mamele copiilor 
avuseseră grijă ca odraslele lor să nu umble cu hainele rupte. N- 
aveau să se teamă, de asemenea, nici că vor rămâne fără foc: 
provizia de chibrituri, amnare şi fitiluri cu iască şi scăpărători 
putea să le ajungă timp îndelungat. 

Şi hărţi aveau la bord, hărţi la scară mare; toate însă erau 
speciale pentru arhipelagul neozeelandez, aşa că nu erau de nici 
un folos pentru țărmurile astea necunoscute. Din fericire, 
Gordon luase cu el un atlas general, cuprinzând geografia atât a 
lumii vechi, cât şi cea a Americii, anume atlasul lui Stieler, poate 
cel mai exact şi mai complet din câte are geografia modernă. 
Apoi, în biblioteca iahtului puteai găsi destule cărţi bune 
englezeşti şi franţuzeşti, mai ales povestiri de călătorie, şi unele 
hârţoage ştiinţifice, fără să mai vorbim de cei doi faimoşi 
Robinsoni, pe care Service i-ar fi salvat cu aceeaşi pasiune cu 
care Camoens?, pe vremuri, şi-a salvat Lusiadele, iar Garnett 

faimosul acordeon scăpat bun teafăr din zdruncinul iahtului. 

In sfârşit, pe lângă toate acestea de citit, aveau şi cele 
necesare pentru scris: peniţe, creioane, cerneală, hârtie şi un 
calendar din 1860, din care Baxter avea sarcina să şteargă 
fiecare zi trecută. 

„10 martie! Ziua când nefericitul nostru Sloughi a 
naufragiat. Şterg aşadar acest 10 martie 1860, odată cu toate 
cele dinainte." 

să nu uităm nici suma de 500 de livre în aur, găsită în 
casa de bani a iahtului. Se prea poate ca banii aceştia să-şi afle 
întrebuinţarea atunci când naufragiaţii ar fi să ajungă în vreun 
port din care să se poată înapoia în patrie. 

Gordon se apucă acum să cerceteze în amănunt şi să 
noteze butoaiele înşirate în cală. Câteva din ele, pline cu gin, cu 
bere sau vin, se spărseseră cu prilejul ciocnirii vasului de stânci 
şi conţinutul se scursese printre doagele căscate. Mare pierdere, 
care cerea multă chibzuială pentru a păstra ce mai rămăsese. 

Drept e că în cala schoonerului existau încă vreo sută de 
galioane de vin uşor de masă şi de vişinată, cincizeci de 
galioane de gin, de brandy şi de whisky şi patruzeci de butoaie 
de bere cam de douăzeci şi cinci de galioane fiecare, afară de 
treizeci de flacoane de diferite lichioruri, care, fiind bine ferite în 
învelitori de paie, putuseră rezista şocurilor. 

N-aveau de ce se plânge supraviețuitorii naufragiului: 
viaţa le era asigurată pentru un timp. Rămânea de văzut dacă 
pe coastă puteau găsi şi altă hrană, ca să-şi păstreze rezervele. 
Căci dacă furtuna îi va fi aruncat pe o insulă, slabă speranţă să 
mai iasă de acolo vreodată, decât, cine ştie, când vreo corabie 
ar fi să treacă prin ţinuturile astea şi ei să-i poată da de ştire. 

Ca să repare iahtul, să-i încheie la loc toată carcasa 
crăpată la fund, să-i refacă tot bordajul, s-ar fi cerut o muncă 
peste puterile lor şi unelte pe care nu le aveau. lar ca să 
construiască ei altă navă din rămăşiţele celei vechi, nici nu 
putea fi vorbă. De altfel, nepricepuţi în meserie, cum ar fi putut 
străbate Pacificul ca să se vadă iar în Noua Zeelandă? Şi totuşi, 
dacă ar mai fi avut bărcile de pe schooner, poate că tot ar fi 
ajuns pe continent sau pe vreo altă insulă din Pacific ce s-ar fi 
găsit prin apropiere. Dar cele două bărci fuseseră smulse de 

furtună şi pe bord nu mai rămăsese decât iola, bună cel mult să 
plutească pe lângă coastă. 

Către amiază, copiii, însoţiţi de Moko, se înapoiară la iaht. 

Se dovediseră harnici şi de mult folos. Aduseseră o 
mulţime de scoici, pe care Moko se şi apucă să le pregătească 
pentru masă. Şi ouă aveau să fie din belşug, căci Moko văzuse 
nenumărate stoluri de porumbei printre crăpăturile din malurile 
falezei. 

— Minunat! zise Briant. într-o dimineaţă pornim la o vânătoare 
straşnică. 

— Sunt sigur, zise Moko, că din trei-patru împuşcături ne cad la 
porumbei cu duiumul. Şi dacă ne-am lăsa de sus pe nişte 
frânghii, i-am lua din cuib. 

— Bun, zise Gordon. Ce-ar fi, Doniphan, dac-am începe chiar de 
mâine vânătoarea? 

— Cum să nu! răspunse Doniphan. Webb, Cross, Wilcox, veniţi 
cu mine? 

— Mai e vorbă? săriră băieţii, bucuroşi să tragă în miile astea de 
porumbei. 

— Dar băgaţi de seamă, zise Briant, nu împuşcaţi nici prea 
mulţi. Porumbei găsim noi oricând ne-or trebui, însă alice şi praf 
de puşcă, nu. 

— Hai, lasă, bine! răspunse Doniphan, plictisit de orice 
observaţie, mai ales din partea lui Briant. N-am ce face cu 
sfaturile tale! Nu trag cu puşca de ieri! 

Nu trecu mult şi Moko veni să le spună că masa e gata. 
Suiră toţi pe schooner şi se aşezară în sala de mese. Din cauza 
înclinării la babord a vasului, masa stătea strâmbă, dar asta nu-i 
stânjenea nicidecum pe copii, obişnuiţi cu tangajul. Scoicile, 
midiile mai ales, fură declarate excelente, măcar că le lipseau 
multe din mirodenii; dar, la vârsta lor, foamea nu e oare cel mai 
bun bucătar? Cu un pesmet, o bucată de pastramă de vacă şi 
apă rece luată de la gura râului pe timp de reflux, ca să nu pară 
sălcie, în care mai amestecară şi un pic de rachiu — gata masa, 
şi destul de bună! 

După-amiază gospodăriră din nou prin cală, chibzuind şi 
sortind toate câte fuseseră trecute în inventar. Intre timp, 
Jenkins şi cei mici pescuiau în râul care mişuna de peşti de tot 
felul. Apoi, după cină, trecură cu toţii la culcare, în afară de 
Baxter şi de Wilcox, care aveau să facă de gardă până la ziuă. 


45 


Astfel îşi petrecură întâia noapte pe acest tărâm al 
Pacificului. 

Faţă de alţi naufragiaţi, care nu au de nici unele pe astfel 
de tărâmuri pustii, tinerii aceştia aveau mai totul. Într-o situaţie 
ca a lor, nişte bărbaţi pricepuţi şi în putere ar fi scos-o bine la 
capăt. Dar ei, nişte copii dintre care cel mai răsărit era abia de 
paisprezece ani, vor putea oare să înfrunte greutăţile vieţii dacă 
le-ar fi dat ca ani şi ani să aibă de luptat ca acum?... Rămâne de 
văzut! 


Capitolul V 


INSULA SAU CONTINENT? EXPLORARE. 
BRIANT PLEACĂ SINGUR. AMFIBIILE. CÂRDURI 
DE PINGUINI ŞI FOCI. DEJUNUL. DE SUS DE 
PE PROMONTORIU. CELE TREI INSULE DIN 
LARG. O DÂRA ALBASTRA LA ORIZONT. 
ÎNAPOI LA IAHT. 


insulă sau continent? Neîncetat, aceeaşi întrebare îi 
preocupa pe Briant, pe Gordon şi pe Doniphan, care, prin 
calităţile şi prin inteligenţa lor, deveniseră adevărate căpetenii 
ale micului grup. Cu gândul numai la viitor, câtă vreme cei mici 
nu vedeau decât ziua de azi, se sfătuiau întruna între ei. Sigur 
era că, fie insulă, fie continent, nu ţinea de zona tropicală. O 
simţeai după vegetaţie: stejari, fagi, mesteceni, arini, pini şi 
brazi de mai multe feluri, numeroase myrtacee şi saxifragee — 

arbori şi arbuşti pe care n-ai să-i găseşti în regiunile din centrul 
Pacificului. Ai fi zis chiar că se aflau la o latitudine mai ridicată şi 
decât Zeelanda, mai apropiată de polul austral prin urmare. Se 
puteau aştepta; dar, la ierni tare geroase. Încă de pe acum, un 
covor gros de frunze uscate se aşternuse la poalele falezei. 
Numai pinii şi brazii mai rămăseseră verzi. 

— Vezi, spuse Gordon, de-asta ziceam eu, în ziua când ne-am 
ales schoonerul drept locuinţă, că nu e bine să ne facem o 
aşezare pe partea asta a coastei. 

— Asta e şi părerea mea, zise Doniphan. Şi dacă lăsăm să vină 
vremea rea, nici că mai apucăm să ne vedem în vreun ţinut 
locuit, mai ales de-o fi la sute de mile depărtare. 

— Răbdare, răspunse Briant. Abia suntem la jumătatea lui 
martie. 

— Ei, da, adăugă Doniphan, timpul poate rămâne frumos până 
la sfârşitul lui aprilie, dar în şase săptămâni cât drum putem 
face? 

— Dacă o fi vreun drum, zise Briant. 

— Şi de ce n-ar fi? 

— Chiar aşa, răspunse Gordon. Dar şi dacă dăm de vreun drum, 
tot nu ştim unde duce. 

— Eu atâta îţi spun, zise Doniphan, e o greşeală că nu plecăm 
din schooner înainte de începerea frigului şi a ploilor. Dar pentru 
asta, bineînţeles, nu trebuie să vedem greutăţi la tot pasul! 

— Mai bine să le vedem, spuse Briant, decât să plecăm cu capu- 
ntre urechi ca nişte zănatici, într-un ţinut pe care nu-l 
cunoaştem. 

— Lesne de spus „zănatic" oricui nu e de părerea ta! 

Ripostei lui Doniphan poate că i-ar fi urmat o punere la 
punct a lui Briant şi cearta ar fi fost gata, dacă nu intervenea 
Gordon : 

— La ce bun să vă certaţi? în aceste împrejurări, cel mai 
cuminte lucru ar fi să ne înţelegem. Doniphan are dreptate când 
spune că dacă ne aflăm în preajma unui ţinut locuit, cu cât mai 
repede l-am găsi, cu atât mai bine. Şi nici Briant, la rândul său, 
nu greşeşte când se întreabă dacă e posibil aşa ceva! 

— Ce naiba, Gordon, zise Doniphan, fie că ne-am sui spre nord, 
fie că am cobori înspre sud, fie că am merge către răsărit, tot 
ajungem undeva... 

— Da, dacă ne-am afla pe un continent, preciză Briant, dar nu şi 

dacă ne-am afla pe o insulă, şi încă pe una pustie. 
— lată de ce, fu de părere Gordon, ar fi bine ca mai întâi să 
cercetăm ţinutul. Dar ca să părăsim vasul înainte de a şti dacă 
suntem sau nu pe continent... 
— Nu noi, ci el ne părăseşte, se răsti Doniphan, încăpăţânându- 
se ca de obicei. N-o să ţină la furtuni când se va face vremea 
rea. 
— Asta aşa e, zise Gordon, dar nici nu te poţi încumeta să pleci 
orbeşte, fără să ştii unde te duci. 

Gordon avea atâta dreptate, încât Doniphan n-avu încotro 
şi tăcu. 
— Eu unul sunt gata să plec în recunoaştere, zise Briant. 
— Şi eu, răspunse Doniphan. 
— Şi noi cu toţii, întări Gordon. Dar pentru că n-ar fi bine să-i 
târâm şi pe cei mici la un drum lung şi obositor, cred că doi sau 
trei ar fi de ajuns. 
— Ce e mai rău, zise Briant, e că nu e nici o culme mai înaltă pe 
aproape, ca de pe ea să putem cerceta împrejurimile. Suntem, 
din păcate, într-un ţinut jos. Chiar când am privit din larg n-am 
zărit nici măcar un munte până la orizont. În afară de faleza 
asta, care se ridică mărginind plaja, nu pare să fie nici o altă 
înălţime. Dincolo de ea, fără îndoială, sunt numai păduri, şes şi 
mlaştini, străbătute de râuleţul a cărui gură de vărsare am 
cercetat-o. 
— Ne-ar prinde bine să ne dăm seama de toată conformaţia 
ținutului, răspunse Gordon, înainte de a încerca să trecem 
dincolo de faleză, în care Briant şi cu mine am căutat zadarnic 
să găsim o peşteră. 
— Dar, la urma urmei, de ce nu ne-am îndrepta spre nordul 
golfului? zise Briant. Eu cred că dacă ne-am urca pe 
promontoriul acela care închide golful, am putea vedea până 
departe. 
— La asta mă gândeam şi eu, fu de părere şi Gordon. Da. E un 
cap care pare să aibă vreo trei sute de picioare înălţime şi de 
unde poţi vedea toată faleza. 
— Mă duc eu, spuse Briant. 
— Şi la ce bun? răspunse Doniphan. Ce-ai să vezi de acolo? 
— Păi... ce e în jur, nimic mai mult, lămuri Briant. 

Într-adevăr, la cel mai înaintat capăt al golfului se ridica o 
îngrămădire de pietre, un fel de deal, cu un pisc abrupt înspre 

mare, părând că se leagă în cealaltă parte de faleză. De la iaht 
până la promontoriul acela puteau fi cel mult şapte mile 
mergând pe lângă curbura țărmului, şi poate nici cinci dacă tăiai 
drept. Gordon nu se înşela apreciind înălţimea promontoriului 
cam la 300 de picioare faţă de nivelul mării. 

să fi fost oare destul de înalt pentru ca să poţi avea o 
vedere cuprinzătoare peste întregul ţinut? Vreun obstacol spre 
răsărit nu oprea privirea? În orice caz, era bine de ştiut ce se 
afla dincolo de acest cap, adică dacă ţărmul se prelungeşte mai 
departe, către nord, sau dacă dincolo de el se întinde oceanul. 
Trebuia dar neapărat mers până la capul ce mărginea golful şi 
urcată înălţimea aceea. Dacă nu există nici un obstacol înspre 
răsărit, privirea va putea cuprinde multe mile. 

Hotărâră, aşadar, să pună în aplicare acest proiect, şi cu 
toate că Doniphan nu-i vedea utilitatea — asta numai pentru că 
ideea fusese a lui Briant — planul avea să dea desigur rezultate 
bune. 

Dar în acelaşi timp rămaseră la hotărârea să nu 
părăsească iahtul câtă vreme n-ar avea absolută siguranţă că 
au eşuat pe un țărm de continent, care nu putea fi altul decât 
cel american. 

Totuşi nu putură porni la fapte fin primele cinci zile care 
urmară. Timpul devenise ceţos, iar din când în când cădea şi 
câte o burniţă. Dacă nu începea vreun vânt mai puternic care să 
împrăştie aburii ce înceţoşau orizontul, zadarnic ar fi pornit în 
cercetare. 

Dar zilele nu fură pierdute. Treburi erau destule. Cea mai 
mare grijă a lui Briant erau copiii. Veghea asupra lor fără 
încetare, de parcă simţea în el nevoia să le arate o dragoste 
părintească. Zi şi noapte se gândea cum să facă, în împrejurările 
în care se găseau, ca să nu le lipsească nimic. Văzând că începe 
frigul, îi sili să îmbrace haine mai călduroase, strâmtând şi 
scurtând din îmbrăcămintea din lăzi a marinarilor. La această 
treabă de croitor, foarfeca avusese mai mult de lucru decât 
acul, iar Moko, ca un ajutor la toate ce era, se dovedi iscusit şi la 
cusut. Prea eleganţi nu arătau ei — Costar, Dole, Jenkins şi 
Iverson — în bluzele şi pantalonii prea largi pentru ei, având 
doar mânecile retezate şi pantalonii scurtaţi. Dar ce-are a face? 
Totul era să fie primeniţi; cu restul aveau să se obişnuiască. 

De altfel, n-aveau timp să trândăvească: în timp de reflux, 

Garnett şi Baxter îi duceau să strângă scoici ori să pescuiască cu 
plasa şi cu undiţa în râu. O joacă pentru ei, şi cu profit pentru 
toţi. Şi aşa, făcând o treabă pe care o îndrăgeau, n-aveau timp 
să se gândească la vitregia soartei lor, de a cărei gravitate tot 
nu şi-ar fi dat seama. Dorul de părinţi desigur că îi chinuia şi pe 
ei, ca şi pe ceilalţi, dar nici prin gând nu le-ar fi trecut că era 
posibil să nu-i mai vadă niciodată! 

Gordon şi Briant îşi luaseră sarcina să gospodărească 

iahtul şi nu-l părăseau deloc. Service le ţinea de urât uneori şi 
era pe cât de glumeţ, pe atât de priceput la toate. Ţinea la 
Briant şi nu făcuse niciodată parte dintre cei care se alăturau lui 
Doniphan. Dar şi Briant îl preţuia mult. 
— Ei haide, n-avem de ce ne plânge! râdea Service. Crede-mă, 
tare de treabă a fost valul acela care atât de la vreme ne-a 
aşezat schooonerul pe țărm, fără să-i dăuneze din cale-afară!... 
Vezi, norocul ăsta nu l-a avut nici Robinson Crusoe, nici 
Robinson elveţianul pe insula lor imaginară! 

Dar ce se petrecea cu Jacques? Chiar dacă-i ajuta lui 
Briant la treburile de pe bord, când era întrebat ceva, abia de 
scotea o vorbă, întorcând imediat capul într-altă parte dacă era 
privit în faţă. 

Pe Briant îl neliniştea mult schimbarea aceasta a fratelui 
său, căci, fiind cu patru ani mai mare decât Jacques, avusese 
întotdeauna influenţă asupra lui. Or, din clipa plecării 
schoonerului, după cum s-a mai spus, Jacques era altul, ca un 
copil care ar avea ceva pe suflet. Ce lucru de neiertat să fi făcut 
de nu îndrăznea să-l mărturisească nici fratelui său mai mare? 
Sigur era că, în câteva rânduri, îl găsise cu ochii roşii, de plâns. 

Briant începu să se întrebe dacă nu cumva frate-său se 
îmbolnăvise şi, dacă asta era, ce trebuia făcut cu el? Cum să-l 
îngrijească? Până-ntr-atâta îl rodea grija, încât mereu îl întreba : 
„Ce simţi? Ce te doare?" iar Jacques îi răspundea invariabil 
„Nimic! N-am nimic!" 

Mai mult nu era chip să scoţi de la el. 

Între 11 şi 15 martie, Doniphan, Wilcox, Webb şi Cross nu 
făcură toată vremea decât să vâneze păsările cuibărite în stânci. 
Plecau toţi odată, nedespărţiţi, vrând să arate făţiş că ei îşi au 
un grup al lor. Pe Gordon îl neliniştea lucrul acesta şi ori de câte 
ori era cazul, încerca să-i apropie şi să le arate că numai lucrând 
mână în mână laolaltă vor izbuti să facă faţă. Dar Doniphan mai 

ales îi răspundea cu un aer atât de încrezut şi de rece, încât 
orice stăruinţă părea de prisos. Şi totuşi, dezbinarea trebuia 
înlăturată, căci putea deveni primejdioasă. Cine ştie, însă, poate 
că vremea şi împrejurările aveau să-i apropie mai mult decât 
sfaturile lui. 

Vânătoarea din zilele ceţoase care-i împiedicaseră să facă 
înconjurul golfului le aduse oarecare belşug. Adevărul e că 
Doniphan, pasionat de orice sport, ochea minunat. Mândru, ba 
chiar prea mândru de îndemânarea lui, se uita cu dispreţ la 
orice alt mijloc de vânătoare, ca laţuri, curse ori lipiciuri, cum 
obişnuia Wilcox, deşi poate că, în situaţia lor, Wilcox avea şi mai 
mult merit. Webb ochea bine şi el, dar nici pe departe ca 
Doniphan. cât despre Cross, fără pretenţie de vreun talent, se 
mulțumea să se bucure de succesele vărului său. Să nu-l uităm 
nici pe câinele Phann, care-şi avea şi el locul lui de cinste la 
vânătoare şi nu se ferea să se arunce în valuri după vânatul 
căzut printre stânci. 

Drept e că printre atâtea păsări doborâte de băieţi erau şi 
unele cu care Moko n-avea ce face, precum cormorani, goelanzi, 
pescăruşi, corle. În schimb se găseau din belşug porumbei, 
gâşte şi rațe sălbatice foarte gustoase. Gâştele erau din soiul 
celor care trăiesc pe continent, în preajma Polilor, plecând iarna 
către ţinuturile mai călduroase, iar după direcţia în care îşi luau 
zborul atunci când se speriau de focurile de armă, ai fi putut 
deduce că-şi aveau cuiburile în interiorul ținutului. 

Doniphan împuşcă şi ţigănuşi — păsări care se hrăneau de 
obicei cu midii şi tot felul de scoici. Aveau de unde alege, numai 
că felul acesta de vânat, ca să-şi piardă izul de untură de peşte, 
trebuia gătit în anume fel şi oricât de binevoitor era Moko, îi era 
greu să fie pe placul tuturor. Dar, cum îi sfătuia întruna şi 
Gordon, cel atât de înţelept, trebuiau să se mulţumească cu ce 
e, numai să-şi păstreze conservele, în afară de biscuiţi, din care 
aveau destui. 

Ah, şi cât de nerăbdători erau să urce înălţimea aceea din 
capătul falezei, de care atârna tot viitorul lor şi, deocamdată, 
aşezarea lor temporară sau definitivă pe țărm! 

La 15 martie, vremea păru că se luminează. În timpul 
nopţii, ceţurile groase care năpădiseră ţărmul, cât nu fusese 
vânt, se ridicaseră. Vântul dinspre uscat limpezise cerul în 
câteva ore şi tot creştetul stâncilor era scăldat în soare. Era dar 

de aşteptat ca, în bătaia piezişă a soarelui de după-amiază, tot 
orizontul acela dinspre răsărit să li se dezvăluie. Dacă în partea 
aceea se zărea o dâră de apă albastră, neîntreruptă, însemna că 
se aflau pe o insulă şi atunci singura salvare ar fi numai vreun 
vapor ce s-ar abate prin ţinuturile astea. 

Briant, căruia îi revenea meritul de a fi pus la cale această 
cercetare în partea dinspre miazănoapte a golfului, se hotărî s-o 
facă singur. Nu că n-ar fi fost foarte bucuros să-l însoţească şi 
Gordon, dar toţi ceilalţi erau sub supravegherea lui şi ca să-i 
lase singuri nu era bine. 

In seara de 15, văzând că barometrul s-a statornicit la 
vreme bună, Briant îl înştiinţă pe Gordon că şi-a pus în gând să 
plece a doua zi în zori. Ce însemna pentru un flăcău în putere, 
care nu se uită la osteneală, să străbată zece-unsprezece mile 
dus şi întors? O zi nu era prea de ajuns ca să-şi ducă la capăt 
îndatorirea, iar Gordon putea să fie liniştit, că până seara e şi 
înapoi. 

Briant plecă deci în zori de zi, fără ca ceilalţi să prindă de 
veste. Nu şi-a luat cu el decât o bâtă şi un revolver, pentru cazul 
că i-ar ieşi în cale vreo fiară, măcar că până acum tinerii nu 
găsiseră nici urmă de aşa ceva. 

Pe lângă armele de apărare, Briant luă însă cu el şi ceva 
care avea să-i înlesnească mult sarcina, odată ajuns sus, pe 
promontoriu: era una din lunetele de pe Sloughi, lunetă de mare 
distanţă şi de perfectă claritate, precum şi un săculeţ agăţat de 
centură, cu pesmeţi, ceva carne sărată, o ploscă cu brandy 
subţiat cu apă — tot ce-i era necesar pentru un dejun şi poate şi 
de-o cină, în caz că ceva neprevăzut l-ar putea întârzia pe drum. 

Mergând voiniceşte, Briant o luă mai întâi de-a lungul 
coastei, tivite — în apropiere de stânci — de lungi dâre de 
ierburi de mare fărâmiţate, încă umede de reflux. O oră mai 
târziu trecuse de punctul cel mai depărtat atins până atunci de 
Doniphan şi colegii săi când merseseră să vâneze porumbei 
sălbatici. Păsările n-aveau de ce să se teamă acum de el. Prea 
se grăbea să ajungă la piciorul promontoriului. Trebuia să profite 
de vremea bună şi de cerul limpezit de ceţuri, căci de-ar fi ca 
alte ceţuri să împânzească iarăşi zarea către răsărit, atunci 
toată strădania ar fi fost în zadar. 

Timp de o oră, Briant înaintase repede şi străbătuse 
jumătate din distanţă. Dacă şi restul avea să fie ca până acum, 

îşi făcea socoteala că va ajunge la promontoriu înainte de 8 
dimineaţa. Dar pe măsură ce faleza se apropia de bancul de 
stânci, drumul pe țărm era din ce în ce mai anevoios. Fâşia de 
nisip se îngusta întruna, gâtuită de colţi de stâncă. În locul 
terenului neted şi solid care se întindea între pădure şi mare în 
apropierea râului, Briant fu nevoit acum să se aventureze printr- 
un loc semănat cu stânci alunecoase, printre rădăcini vâscoase, 
printre bălți de apă ce trebuiau ocolite şi pietre mişcătoare, pe 
care nu te puteai cumpăni în mers. Din cauza asta, un drum 
foarte greu şi — mai rău ca toate — o întârziere de două ore 
bune 

„Trebuie totuşi să ajung înainte de maree, îşi spuse Briant. 
Partea asta de plajă a fost acoperită de mareea trecută şi sigur 
că şi cea următoare o va acoperi până la piciorul falezei. De voi 
fi nevoit să mă abat din drum sau să mă refugiez pe o stâncă, 
ajung prea târziu. Nu-mi rămâne decât să trec cum voi putea, 
înainte ca fluxul să acopere totul." 

Şi curajosul băiat, fără a se mai gândi că e mort de 
osteneală, încercă să scurteze drumul cât mai mult. Pe-alocuri 
fu nevoit să se descalţe şi să treacă prin bălți mari, cu apa până 
aproape de genunchi, ca apoi, ajuns iar printre colții de stâncă, 
să se cumpănească în fel şi chip ca să nu cadă, ceea ce reuşea 
numai datorită dibăciei şi agerimii sale. 

Totodată observă că tocmai partea asta a golfului era cea 
mai bogată în vânat de apă. Peste tot mişunau porumbei, rațe şi 
gâşte sălbatice. Ba încă, la picioarele stâncilor se zbăteau şi 
câteva perechi de foci ce nu păreau deloc speriate, căci n-o luau 
la fugă pe sub apă. Ai fi putut deduce că dacă aceste amfibii nu 
se temeau de om, era din pricină că nu aveau motiv de spaimă; 
în orice caz, de ani şi ani nici un vânător nu venise să le tulbure 
pacea. 

Dar din prezenţa lor, Briant mai deduse şi că această 
coastă era la o latitudine mai ridicată decât crezuse, deci mai la 
sud decât arhipelagul neozeelandez. Aşadar, schoonerul trebuie 
să se fi abătut mult înspre sud-est, străbătând Pacificul. Îşi dădu 
şi mai bine seama de aceasta când, ajungând la picioarele 
promontoriului, văzu un cârd întreg de pinguini, păsări de prin 
ţinuturile antarctice. Sute de asemenea „ciungi" se legănau 
scuturându-şi stângaci cioturile aripilor, de care se folosesc mai 
mult la înot decât la zbor. De altfel, carnea lor, cu gust de 

rânced şi de untură de peşte, nu e bună la nimic. 

Se făcuse zece dimineaţa. lată cât de anevoie străbătuse 
Briant ultimele mile. Istovit şi flămând, îi păru mai cuminte să se 
întremeze înainte de a porni să urce capul înalt de trei sute de 
picioare deasupra mării. 

Se aşeză aşadar pe o stâncă, la adăpost de fluxul care 
începuse să cuprindă ţărmul. Desigur că, într-o oră, fluxul avea 
să-i taie drumul dintre bancul de stânci şi picioarele falezei. Dar 
asta nu-l mai neliniştea acum, căci, până după-amiază, refluxul 
avea să retragă apele către mare şi să-i libereze iarăşi trecerea. 

O bucată bună de carne şi câteva înghiţituri din ploscă îi 
astâmpărară şi foamea şi setea, iar odihna îi prinse şi ea bine. 
Intre timp însă, gândurile nu-i dădeau pace. Singur şi departe de 
colegi, încerca să vadă cu calm situaţia, hotărât să-şi ducă până 
la capăt sarcina de a-i salva pe toţi şi luându-şi asupra sa ce era 
mai greu. lar dacă purtarea lui Doniphan şi a altor câtorva îl 
neliniştea, era pentru că o dezbinare putea să aibă urmări foarte 
rele. Dar era hotărât să se împotrivească cu dârzenie la tot ce ar 
fi primejduit situaţia celorlalţi tovarăşi ai lui. 

Şi din nou îi veni în minte frate-său Jacques. Starea lui 
sufletească îi dădea mult de gândit. Trebuie să fi făcut el ceva 
rău, probabil înainte de plecare. Dar ce? Şi se gândea cum să-l 
constrângă să mărturisească şi să-şi uşureze inima. 

O oră de răgaz şi Briant se simţi din nou întremat. Legă 
aşadar traista, o aruncă pe umăr şi începu urcuşul. 

lnălţimea aceasta, situată la capătul ce înainta 
îngustându-se înspre mare şi care închidea golful, era de o 
ciudată structură geologică. Lăsa impresia unei cristalizări de 
origine vulcanică, sub acţiunea forţelor plutonice — şi nu ţinea 
de faleză, aşa cum părea de departe. Era de o structură cu totul 
diferită, compusă din roci granitice, nu din straturi calcaroase ca 
acelea din nordul Mării Mânecii, în apusul Europei. 

Briant mai putu să observe că o trecătoare îngustă 
despărţea capul de faleză. De-acolo, înspre nord, ţărmul se 
întindea cât vedeai cu ochii. Dar dacă înălţimea aceasta izolată 
se ridica peste faleză cu o sută de picioare, atunci puteai 
cuprinde cu privirea o mare întindere de jur împrejur. Asta era 
important. 

Urcuşul era greu. Trebuia să se caţăre de pe o lespede pe 
alta, atât de înalte uneori, încât Briant abia ajungea să apuce 

câte un capăt. Dar cum de copil era deprins să se caţăre de nu-l 
întrecea nimeni în agerime şi nici în iuţeală, se văzu cu bine în 
vârf, după ce în câteva rânduri fusese gata să-şi frângă gâtul. 

Ducându-şi degrabă luneta la ochi, Briant îşi îndreptă 
privirea către răsărit. Şes întins, cât vedeai cu ochii. Faleza era 
singura înălţime, iar podişul ei descreştea treptat înspre interior. 
În depărtări, slabe unduiri de teren nu schimbau aproape cu 
nimic priveliştea ținutului acoperit de păduri verzi, pe alocuri 
îngălbenite de toamnă, care ascundeau albiile râuleţelor ce 
alergau spre vărsare. Şes şi numai şes până-n adâncurile zării, 
cam de zece mile. Nici o linie albastră la orizont care să-ţi arate 
că dincolo de întinsul acesta ar fi marea; totuşi, ca să fii sigur că 
e insulă sau continent, era nevoie de un drum mai lung înspre 
est. 

Înspre miazănoapte nu putu zări capătul litoralului, ce se 
întindea drept, pe o distanţă de şapte-opt mile şi care, dincolo 
de un cap foarte înaintat, se arcuia adânc în interior — o imensă 
plajă de nisip, părând un vast pustiu. 

Spre miazăzi, îndărătul capului opus ce se îngusta către 
țărm, coasta se continua de la nord-est către sud-vest, 
mărginind un vast întins de mlaştini cu totul deosebit de plajele 
pustii din miazănoapte. 

Briant cerceta cu luare-aminte depărtările, îndreptând 
obiectivul ocheanului către toate punctele ce se desenau pe 
orizontul larg. Se găseau pe o insulă? Se găseau pe un 
continent? N-ar fi putut spune. În orice caz, dacă era insulă, era 
foarte mare, iată tot ce putea afirma. 

Se întoarse apoi către apus. Marea scânteia sub razele 
piezişe ale soarelui care cobora încet spre orizont. 

Deodată, Briant ridică degrabă ocheanul, îndreptându-l 
spre largul mării. 

— Corăbii! strigă. Trei corăbii! 

Într-adevăr, trei puncte negre apăreau la mare depărtare 
pe luciul apelor. Să fi fost la cincisprezece mile. 

Inima lui Briant bătea să se spargă. Să fie o vedenie? Să 
fie trei corăbii? 

Briant lăsă jos luneta, îi şterse sticlele pe care le aburise 
de emoție, se uită din nou... 

Într-adevăr, cele trei puncte păreau să fie corăbii, din care 
numai corpul era vizibil. Catargele cu pânze nu se zăreau şi în 

orice caz nu se vedea fum ca de vapoare în mers. Lui Briant îi 
fulgeră prin minte că şi dacă ar fi corăbii, erau la o depărtare 
mult prea mare pentru ca semnalele lui să fie zărite; iar cum era 
foarte probabil ca tovarăşii lui să nu le fi văzut, cel mai bun 
lucru ar fi să se repeadă înapoi la ei şi acolo să aprindă un foc 
mare pe țărm. Apoi... după apusul soarelui... 

În timp ce îşi frământa mintea în tot felul, nu pierdea nici o 
clipă din vedere cele trei puncte negre. Dar care îi fu 
dezamăgirea când îşi dădu seama că nu se mişcau din loc! 

Ridică din nou ocheanul şi, timp de câteva minute, le ţinu 
în obiectiv, dar fu nevoit să recunoască cu amărăciune că nu 
erau decât trei insulițe la vest de litoral, pe lângă care 
schoonerul trebuie să fi trecut când a fost împins spre coastă, 
dar care se pierdeau printre ceţuri. 

Adâncă dezamăgire! 

Era ora două. Marea începea să se retragă, descoperind 
tot şirul de stânci submarine din apropierea falezei. Socotind că 
ar fi timpul să se înapoieze, Briant începu coborâşul 
povârnişului. Totuşi vru să mai cerceteze încă o dată orizontul 
spre est. Poate că razele tot mai înclinate ale soarelui aveau să-i 
descopere şi un alt punct al ținutului, invizibil până atunci din 
cauza luminii. 

Făcu dar o ultimă cercetare într-acolo, încordându-şi toată 
atenţia — şi nu fu zadarnic: departe, departe, la ultima limită a 
vizibilităţii, dincolo de reţeaua verde a pădurilor, îi apăru 
limpede o linie albăstruie, care se întindea neîntrerupt de la 
nord către sud, pe o distanţă de câteva mile, şi ale cărei capete 
se pierdeau în masele abia ghicite de păduri de pe insulă." 

„Ce să fie?" îşi zise. 

Privi din nou, cu şi mai multă încordare. 

„Marea! Hotărit, e marea!" 

Şi fu gata să scape ocheanul din mâini. Din moment ce la 
est se afla marea, nu mai încăpea nici o îndoială că iahtul fusese 
azvârlit nu pe continent, ci pe o insulă, o insulă izolată în 
imensitatea Pacificului, o insulă din care nu mai puteau ieşi! 

Atunci îi veniră deodată în minte toate primejdiile ce-i 
aşteptau. Inima i se strânse de părea că nici nu mai bate. Dar 
scuturându-se din deznădejdea ce-l cuprinsese, fără voia lui, îşi 
dădu seama că nu trebuie să se lase copleşit, oricât de tulbure 
s-ar arăta viitorul. 

După un sfert de oră, Briant coborâse din nou pe țărm şi 
pornind pe acelaşi drum pe care trecuse de dimineaţă, înainte 
de înserat ajunse la schooner, unde tovarăşii îl aşteptau 
nerăbdători. 


Capitolul VI 


NEÎNȚELEGERI. PLECARE AMÂNATA. VREME 
REA. PESCUIT. FUCUŞI URIAŞI. COSTAR ŞI 
DOLE CĂLARE PE UN BIDIVIU MOLATIC. PREGĂTIRI 
DE PLECARE. ÎN FAŢA CONSTELAŢIEI 
CRUCEA SUDULUI. 


Chiar în aceeaşi seară, după cină, Briant le împărtăşi 
tuturor ceea ce descoperise: şi anume că la răsărit, dincolo de 
zona împădurită, a văzut clar o dungă albastră de apă, 
neîntreruptă, de la nord spre sud, şi nu mai rămâne nici o 
îndoială că e marea. Eşuaseră deci; din nenorocire, pe o insulă, 
nu pe un continent. 

La început, şi Gordon şi ceilalţi fură foarte înspăimântați 
de asemenea veste. Aşadar, pe o insulă, şi în neputinţă de a mai 
pleca de pe ea! Aşadar trebuiau să renunţe la proiectul de a-şi 
căuta spre răsărit drumul către continent! Nu le mai rămânea 
decât să aştepte trecerea vreunui vas la oarecare apropiere de 
țărm. Să fi rămas aceasta într-adevăr unica lor speranţă? 

— Şi adică Briant nu s-a putut înşela? interveni Doniphan. 

— Nu zău, Briant, ce ţi s-a părut ţie apă n-o fi fost cumva o dâră 
de nori? 

— Nu, răspunse Briant, sunt sigur că nu m-am înşelat. Ceea ce 
am văzut la răsărit era linia apei. Se boltea în zare. 

— La ce distanţă? întrebă Wilcox. 

— Cam la şase mile depărtare de cap. 

— Şi dincolo de ea, zise Webb, nici munţi, nici podiş? 

— Nimic decât cerul! 

O spunea cu atâta siguranţă, încât nu mai încăpea nici o 
îndoială. 

Dar, ca şi în atâtea rânduri când Briant era de o părere, 
Doniphan se încăpăţâna să susţină contrariul. 
— Eu cred totuşi că Briant a putut să se înşele şi câtă vreme nu 
vedem cu ochii noştri... 
— Şi n-avem nici o zi de pierdut, spuse Baxter, dacă vrem să nu 
ne apuce vremea rea, în caz că suntem pe continent! 
— Chiar mâine, dacă e vreme bună, zise Gordon, plecăm într-o 
recunoaştere de câteva zile. Zic dacă e vreme bună, căci ar fi o 
nebunie să ne aventurăm pe vreme rea prin desişul pădurilor 
din interior. 
— Ne-am înţeles, Gordon, răspunse Briant, şi când vom ajunge 
la celălalt țărm al insulei... 
— Dacă e insulă, stărui Doniphan, dînd din umeri. 
— Insulă e, repetă Briant, plictisit. Nu m-am înşelat. Eu, cu ochii 
mei, am văzut marea la răsărit. Însă, ca de obicei, Doniphan ţine 
să mă contrazică. 
— Dar te poţi şi tu înşela, Briant! 
— Se prea poate. Dar vă veţi convinge şi voi că de data asta nu! 
Eu însumi voi merge să cercetez malul mării înspre est. 
Doniphan nu are decât să vină cu mine. 
— Sigur că vin! 
— Şi noi! şi noi! săriră trei-patru dintre cei mari. 
— Bine! Bine! Dar ţineţi-vă firea, îi sfătui Gordon. Om fi noi copii, 
dar trebuie să ne purtăm ca nişte oameni mari. Situaţia noastră 
e destul de gravă şi de-om mai fi şi nechibzuiţi, o putem face şi 
mai gravă. Nu! Să nu ne afundăm cu toţii în pădure. Mai întâi nu 
putem lua copiii după noi, iar singuri nu-i putem lăsa pe iaht. Eu 
unul sunt de părere să plece Doniphan şi cu Briant, iar doi din 
colegi să-i însoţească... 
— Eu, zise Wilcox. 
— Şi eu, sări Service. 
— Fie, răspunse Gordon. Patru sunt de ajuns. În felul acesta, de- 
ar fi să întârziaţi, parte din noi v-am putea veni în întâmpinare, 
iar ceilalţi ar rămâne la schooner. Nu uitaţi că el ni-e tabăra, şi 
casa, şi căminul, şi că nu trebuie să-l părăsim câtă vreme nu 
suntem siguri că ne aflăm pe continent. 
— Dar suntem pe o insulă, răspunse Briant. De câte ori să vă 
mai spun? 
— Rămâne de văzut, se încăpăţână Doniphan. 

Nu e mai puţin adevărat — Briant îşi dădea şi el seama de 

acest lucru — că trebuiau neapărat să-şi taie un drum drept prin 
pădurile din centru şi să vadă ce e cu linia aceea de apă zărită 
de el. De altfel, chiar admițând că marea e ceea ce se întinde la 
răsărit, nu s-ar putea totuşi ca prin preajmă să existe şi alte 
insule, separate prin vreun canal cu putinţă de străbătut? lar 
dacă insulele ar face parte dintr-un arhipelag sau dacă la orizont 
ar apărea vreo înălţime, cu atât mai mult era nevoie să 
cerceteze totul în amănunt înainte de a lua o hotărâre de care 
depindea soarta tuturor. 

Ce e sigur e că înspre vest nu exista nici un pământ, din 
partea aceasta a Pacificului până în apropiere de Noua 
Zeelandă, aşa că tinerii noştri naufragiaţi nu puteau trage 
nădejde de a stabili vreo legătură cu pământul locuit, decât în 
răsărit. 

Cuminte însă era să aştepte timpul frumos. Cum spunea şi 
Gordon, nu trebuiau să gândească sau să acţioneze ca nişte 
copii, ci ca nişte bărbaţi. În împrejurări atât de potrivnice şi 
ameninţaţi de atâtea primejdii, era nevoie ca judecata lor să 
facă un pas înainte, căci dac-ar mai fi şi uşuratici şi nesocotiţi cu 
scuza că sunt copii, şi mai ales dacă ar lăsa ca dezbinarea să-şi 
facă loc între ei, ar fi vai şi-amar! De aceea se străduia Gordon 
să-i ţină în frâu pe toţi. 

Dar oricât de nerăbdători ar fi fost Doniphan şi Briant să 
pornească, vremea rea îi sili să-şi amâne plecarea. Chiar din 
ziua următoare, o ploaie rece începu să cadă în răstimpuri, iar 
barometrul scădea întruna, arătând furtună de lungă durată. Ar 
fi fost o nebunie să plece în asemenea condiţii. Că toţi — mari şi 
mici — erau nerăbdători să ştie dacă oceanul îi înconjoară pe 
toate părţile, e foarte firesc! Dar şi de-ar fi avut siguranţa că se 
află pe continent, puteau ei să rătăcească la întâmplare, prin 
meleaguri necunoscute, şi încă în pragul iernii? lar de-o fi să 
aibă de străbătut o distanţă de sute de mile, au să fie în stare să 
îndure asemenea osteneli? Chiar cei mai vânjoşi din ei ar putea 
oare să reziste până la capăt? Hotărât, nu! 

Dacă porneşti la o asemenea treabă, trebuie măcar 
chibzuit s-o faci într-un anotimp când ziua e lungă, când nu te 
mai temi de frig şi viforniţă. Cuminte ar fi ca pe timp de iarnă să 
nu se depărteze de iaht. 

Gordon, pe de altă parte, căuta şi el să vadă cam în ce 
parte a oceanului au naufragiat. În atlasul lui Stieler din 

biblioteca iahtului erau o serie de hărţi ale Pacificului. Căutând 
să deducă ce drum au urmat de la plecarea din Auckland înspre 
litoralul american, şi-a dat seama că la nord de grupul de insule 
Pomotu, nu mai era trecută pe hartă decât Insula Paştelui şi 
insula Juan Fernandez, în care Selkirk — un Robinson cu 
adevărat — şi-a petrecut o parte din viaţă. Inspre miazăzi, nici 
urmă de pământ până în imensitatea nemărginită a Oceanului 
Antarctic. Dacă te uitai spre răsărit, nu întâlneai decât 
arhipelagurile insulelor Chile sau Madre-de-dios, semănate de-a 
lungul coastelor chiliene, şi, în jos, cele din strâmtoarea 
Magellan şi ale Ţării de Foc, unde se frământă şi se dezlănţuie 
cumplitele mări ale Capului Horn. 

Aşadar, de vor fi eşuat pe una din insulele acelea 
nelocuite din vecinătatea pampasului, ar trebui să străbată sute 
de mile ca să ajungă în vreo regiune locuită din Chile, La Plata 
sau Argentina. Şi ce ajutor să aştepţi în mijlocul singurătăţilor 
acelora imense, unde călătorul e pândit la fiecare pas de tot 
felul de primejdii? 

În faţa unor asemenea eventualităţi trebuia acţionat cu 
multă chibzuială, nu să se avânte în necunoscut, căci altfel erau 
sortiţi pieirii. Asta-l muncea pe Gordon. Briant şi Baxter erau şi 
ei de aceeaşi părere. Nu se putea ca până la urmă Doniphan şi 
grupul lui să nu vadă şi ei că aşa e bine. 

Totuşi trebuiau cu orice preţ să cerceteze marea înspre 
răsărit. Timp de cincisprezece zile însă nu le fu cu putinţă. 
Vremea se înăsprise de tot. Zile în şir, numai ploi şi furtuni 
năprasnice. De mers prin pădure, nici gând, cărările trebuie să fi 
fost desfundate. Nu le rămânea decât să amâne plecarea, oricât 
de nerăbdători erau să ştie cât mai degrabă dacă se aflau sau 
nu pe continent. 

Gordon şi camarazii săi fură dar nevoiţi să lâncezească pe 
bord; zilele le păreau cât anii, dar nu-şi pierdeau vremea. 

Fără să mai vorbim de grija materialelor, aveau întruna de 
reparat nenumăratele avarii ale vasului, provocate de furtună. 
Pereţii iahtului se dezgrădinau de sus, iar prin punte începea să 
pătrundă apa. Pe alocuri, ploaia se prelingea pe la încheieturile 
scândurilor, umplute cu câlţi care se scămoşau din ce în ce şi 
era nevoie să le astupe întruna. Trebuiau deci să-şi găsească 
degrabă un adăpost mai bun. 

Admiţând chiar că ar hotărî să plece înspre răsărit, abia 

peste cinci-şase luni ar putea face aceasta, iar bietul lor iaht cu 
siguranţă că nu va rezista atâta vreme. Dar ca să-l părăsească 
în pragul iernii — unde să găsească vreun adăpost, când pe 
partea asta, de apus, a falezei nu era nici o crăpătură în piatră 
pe care să o poţi folosi? 

Aşadar, tot pe celălalt versant, ferit de curenţii din larg, 
trebuiau să-şi îndrepte cercetările şi, la nevoie, să ridice o 
aşezare în care să încapă cu toţii. 

Între timp, astupau mereu nu numai crăpăturile pe unde 
pătrundea apa, dar şi cele pe unde şuiera vântul prin carenă, 
încheind totodată la loc bordajul care se dezgrădinase. Gordon 
mai că s-ar fi încumetat să acopere carcasa vasului cu pânzele 
noi pentru schimb, dar nu se îndura să piardă bunătate de 
pânze groase, care le-ar fi prins atât de bine la corturi, dacă ar fi 
fost cumva nevoiţi să-şi facă tabăra în câmp. Se hotărâră până 
la urmă să întindă peste punte pânzele gudronate. 

Acum, toată încărcătura vasului era strânsă în baloturi, 
trecute fiecare cu numărul de ordine în carneţelul lui Gordon şi 
care, în caz de primejdie, ar fi fost repede cărate şi puse la 
adăpost sub copaci. 

Cum se lumina puţin, Doniphan, Webb şi Wilcox se duceau 
să vâneze pe stânci porumbei sălbatici, pe care apoi Moko se 
străduia să-i gătească în fel şi chip, în timp ce Garnett, Service 
şi Cross, cu cei mici şi uneori cu Jacques, dacă frate-său îl silea, 
mergeau la pescuit. 

Prin părţile acelea, printre algele care se căţărau pe 
întinsul şir de colţi stâncoşi, erau o mulţime de peşti mari din 
specia „notothenia", iar printre firele de rădăcini plutitoare de 
fucus, lungi de aproape patru sute de picioare, mişunau o 
mulţime de peştişori mărunți, pe care puteai să-i prinzi cu mâna. 
Să-i fi auzit pe copii ce mai ţipau când trăgeau plasele la mal 
sau dădeau cu undiţa printre colții de stâncă! 

— Priviţi! Priviţi aici, ce minune de peşti! striga Jenkins. la uitaţi- 
vă ce mari! 

— Dar ai mei! sunt şi mai mari ca ai tăi! îi răspundea Iverson, 
care-l mai chema şi pe Dole să tragă. 

— Vai, ne scapă! ţipa Costar. 

Atunci alergau şi ceilalţi în ajutor. 

— Trageţi tare! Trageţi tare! îi îndemnau Garnett şi Service, 
trecând când la unul, când la altul. Sus cu plasa! 

— Vai, nu pot! Nu pot! se tânguia Costar, luat târâş de povară. 

Şi, luptând din greu, cărau gâfâind plasele pe nisip. Chiar 
la vreme, căci prin limpezimea apelor se vedeau cârduri de 
mrene lacome cum alergau să înghită peştişorii prinşi. 

O mulţime de peşti cădeau astfel pradă; le rămâneau 
totuşi destui cât să se sature din plin la masă. Cei mari, 
îndeosebi, erau atât de gustoşi şi de cărnoşi, că erau buni şi 
proaspeţi, şi puşi la saramură. Cei de la gura râului erau mai 
puţin buni, un fel de plevuşcă pe care Moko se necăjea s-o 
prăjească. 

La 27 martie, o captură importantă dădu naştere unei 
întâmplări pline de haz: după-amiaza, ploaia încetase, iar copiii 
se duseseră la râu cu uneltele de pescuit. Deodată începură să 
strige : strigăte de veselie, e drept, dar şi de „ajutor!". 

Gordon, Briant, Service şi Moko, care trebăluiau pe punte, 
lăsară lucrul şi alergară degrabă la râul din apropiere. 

— Hi! Hi! tipa Dole 


———— = ———— 
e, - 


— Veniţi! Veniţi! strigă Jenkins. 

— Să-l vedeţi pe Costar pe armăsar! adăugă Iverson. 

— Hai, hai, Briant! Repede, că ne scapă! se văicări Jenkins. 

— Ajunge! Ajunge! Daţi-mă jos! Mi-e frică! răcnea Costar, pierit 
de spaimă. 

— Hi! Hi! ţipa Dole, aşezat în spatele lui Costar, pe o namilă 
teşită care se mişca; namila nu era altceva decât o broască 
ţestoasă uriaşă, din cele ce obişnuiesc să adoarmă pe suprafaţa 
mării. 

Surprinsă de copii pe țărm, gonea acum cât putea înapoi, 
la apă. Zadarnic se străduiau copiii să o ţină pe loc trăgând de 
funia pe care i-o petrecuseră pe după gâtul scos afară din 
carapace — ea era mai tare şi trăgea de zor după ea toată 
droaia de copii. Jenkins, ca să râdă, îl cocoţase pe Costar pe 
carapace, iar Dole, călare în spatele lui, îl ţinea pe loc cu sila, în 
timp ce copilul ţipa ca din gură de şarpe, cu cât broasca se 
apropia de apă. 

— Ţin-te bine! Ţin-te bine, Costar! îi spuse Gordon. 
— Şi vezi să nu-şi ia armăsarul vânt în frâu! glumi Secvice. 

Briant izbucni şi el în hohote de râs, căci nu era nici o 
primejdie. Dole n-avea decât să-i dea drumul lui Costar, care s- 
ar fi lăsat să alunece jos, alegându-se doar cu spaima. 

Mai important era să poată prinde însă animalul. Or, chiar 
dacă s-ar fi opintit toţi la un loc, n-ar fi izbutit să-l oprească. 
Trebuia dar ca, într-un fel sau altul, să-i taie calea, înainte ca el 
să ajungă la apă, unde le-ar fi scăpat. 

Cu revolverele pe care le aveau la ei, nici Gordon, nici 
Briant n-ar fi făcut vreo ispravă, căci carapacea unei țestoase e 
prea tare, iar ca s-o ataci cu lovituri de topor ar fi fost zadarnic, 
căci şi-ar fi vârât capul şi picioarele înăuntru, ca să se pună la 
adăpost. 

— Nu-i decât un singur mijloc, fu de părere Briant, s-o răsturnăm 
pe spate. 

— Dar cum? răspunse Gordon. Dihania cântăreşte peste trei 
sute de chile! Cum să putem? 

— Cu prăjini! Cu prăjini! spuse Briant şi, urmat de Moko, alergă 
cât îl ţineau picioarele spre vas. 

Broasca ţestoasă mai avea doar vreo treizeci de paşi până 
la mare. Atunci îi luară pe sus pe Costar şi pe Dole, încleştaţi de 
carapace, şi înşfăcând cu putere funia, se opintiră din răsputeri, 


fără să poată opri namila, care ar fi fost în stare să târască după 
ea tot pensionul Chairman. 

Din fericire, Briant şi Moko se înapoiară înainte ca ea să 
ajungă la apă. lute, îi vârâră pe dedesubt două prăjini şi, cu 
ajutorul a două pârghii, izbutiră, după multă caznă, s-o 
răstoarne pe spate. Acum era prada lor. Nu se mai putea sluji de 
picioare. N-a mai apucat nici să-şi tragă capul în carapace, căci 
Briant, dintr-o lovitură dibace de topor, o şi ucise cât ai clipi. 

— Ei, Costar, ce zici, îţi mai e frică de dihanie? îl întrebă Briant. 
— Nu! Cum să-mi mai fie, Briant, odată ce e moartă? 

— Bun, spuse Service, dar mă prind că tot nu te-ai încumeta să 
mănânci din ea! 

— Cum! Se mănâncă? 

— Şi încă cum! 

— Dacă e aşa, cum să nu mănânc? răspunse Costar şi se linse 
pe buze. 

— E minunată! zise Moko, care ştia ce trufanda e carnea de 
țestoasă. 

Cum nu era chip să poţi căra asemenea greutate până la 
iaht, au trebuit s-o taie în bucăţi, pe loc. Dezgustător lucru, dar 
tinerii noştri se obişnuiseră de atâta timp cu viaţa asta de 
Robinsoni! Cel mai greu a fost de spart carapacea inferioară, 
care ar fi ştirbit chiar şi un tăiş de topor. Nu izbutiră decât când 
s-a răcit, vârând foarfeca printre spaţiile dintre plăci. 

Carnea apoi, tăiată în bucăţi, fu adusă pe vas. în ziua 
aceea n-a fost unul să nu spună că supa de ţestoasă eo 
minune, fără să mai vorbim de fripturile la grătar înfulecate într- 
o clipă, măcar că Service le cam pârlise pe cărbunii prea vii. 
Până şi Phann, în felul lui, a dat dovadă că şi câinii ştiu să 
preţuiască asemenea resturi. 

Peste cincizeci de livre de carne au scos din broasca 
ţestoasă — nepreţuită economie pentru conservele de pe iaht. 

Astfel trecu şi luna martie. În timpul acestor trei 
săptămâni de la naufragiul lui Sloughi, fiecare din ei făcuse tot 
ce-i stătuse în puteri, având în vedere prelungirea şederii pe 
această coastă. Dar acum, în pragul iernii, trebuia neapărat pus 
capăt îndoielii dacă sunt pe continent ori pe o insulă. 

La 1 aprilie, vremea începu să dea semne vădite de 
îmbunătăţire. Barometrul era în urcare şi vântul sufla mai 
molcom către țărm, cu tendinţa de a se potoli de tot. Semne de 


vreme bună, şi poate de lungă durată. Puteau, aşadar, să 
pornească într-o recunoaştere a ținutului. 

Cei mari ţinură sfat toată ziua, iar după aceea făcură toate 
pregătirile în vederea acestei expediţii de a cărei importanţă 
erau convinşi toţi. 

— Sper, spuse Doniphan, că nu s-o mai ivi nici o piedică şi o să 
plecăm mâine dimineaţă. 

— Trag şi eu nădejde, zise Briant. Să fim pregătiţi ca să pornim 
chiar în zori. 

— Mi-am notat, spuse Gordon, că linia aceea de apă, pe care zici 
că ai zărit-o la răsărit, era cam la şase-şapte mile de 
promontoriu. 

— Exact, răspunse Briant, dar cum golful se adânceşte mult, se 
poate ca distanţa să fie şi mai apropiată, pornind din tabăra 
noastră. 

— Cu alte cuvinte, zise Gordon, s-ar putea să nu lipsiţi decât 
douăzeci şi patru de ore. 

— Desigur, dacă am avea siguranţa că putem merge în linie 
dreaptă către răsărit. Dar ştiu eu de-om răzbate prin pădurile 
astea, de îndată ce-om trece dincolo de stînci! 

— Asta să ne fie greutatea! îşi spuse părerea Doniphan. 

— Fie, zise Briant, dar se mai pot ivi şi alte piedici: vreun curs de 
apă, ori locuri mlăştinoase, mai ştii? N-ar fi rău să luăm cu noi 
merinde ca pentru un drum de câteva zile... 

— Şi vreo armă, spuse Wilcox. 

— Fără doar şi poate, încuviinţă Briant, şi să fim înţeleşi, 
Gordon, că de-o fi să nu ne înapoiem în douăzeci şi patru de ore, 
să nu-ţi faci griji! 

— Griji îmi fac eu şi dacă lipsiţi numai o jumătate de zi, răspunse 
Gordon. Ei, dar ce să mai vorbim? Aţi hotărât să plecaţi, plecaţi! 
De altfel, mai sunt şi alte scopuri decât să ajungeţi la apa aceea 
din răsărit. Trebuie neapărat cercetat ţinutul de dincolo de 
faleză. De partea asta n-a fost chip să găsim vreo peşteră, iar 
când va fi să părăsim vasul, va trebui să ne mutăm toată tabăra 
la adăpost de vânturile din larg. Nici vorbă nu poate fi să iernăm 
pe ţărmul acesta. 

— Fireşte, Gordon, răspunse Briant. Căutăm noi o aşezare mai 
bună... 

— Asta dacă nu vom constata că putem părăsi definitiv această 
pretinsă insulă, spuse Doniphan, care nu ieşea dintr-ale lui. 


— Fie, măcar că intrăm în iarnă şi nu-i momentul cel mai 
prielnic, fu de părere Gordon. În sfârşit, o să facem cum e mai 
bine. Aşadar, plecarea pe mâine! 

Pregătirile au fost repede gata : merinde pe patru zile 
puse în saci de spate cu curele, patru puşti, patru revolvere, 
două toporişti, o busolă de buzunar, o lunetă cu o rază de trei- 
patru mile, pături, apoi, printre uneltele de buzunar, fitiluri de 
iască, brichete, chibrituri — destul pentru o recunoaştere de 
scurtă durată, dar nu lipsită de primejdii. 

De altfel, atât Briant cât şi Doniphan, Service şi Wilcox, 
care-i însoțeau, făgăduiseră să fie cu ochii în patru, să nu 
înainteze decât cu mare grijă şi să nu se despartă niciodată. 

Gordon însă tot nu era cu cugetul împăcat: ştia el că 
prezenţa lui între Briant şi Doniphan ar fi fost necesară. Dar era 
mai cuminte să rămână pe vas şi să se îngrijească de cei mici. 
Aşa că, luându-l pe Briant deoparte, îl puse să-i promită că se va 
abtine de la orice prilej de dezbinare ori de neînțelegere. 

Prevestirile barometrului se adeveriră întocmai. Odată cu 
căderea nopţii, ultimii nori se răzleţiră înspre apus. In zarea 
depărtată, marea se arcuia pe un cer limpede ca lacrima. 
Minunea de constelații ale emisferei australe smălţiau bolta 
cerească, iar printre ele, Crucea Sudului, care lumina Polul 
antarctic al Universului. 

În ajunul acesta de despărţire, atât Gordon cât şi colegii 
lui erau cu inima strânsă. Ce nu se putea întâmpla, câte 
primejdii neprevăzute nu-i pândeau într-o asemenea încercare! 
Şi în timp ce priveau bolta înstelată, gândul lor se îndrepta către 
părinţi şi fraţi, către ţara lor, pe care n-aveau poate s-o mai 
vadă niciodată!... 


Capitolul VII 


PĂDUREA DE MESTECENI. DE SUS, DE PE FALEZĂ. 
STRĂBĂTÂND PĂDUREA. O PUNTE PIETRUITĂ 
PESTE UN PÂRÂU. RÂULEŢUL CĂLĂUZITOR. 
TABĂRA DE NOAPTE. COLIBA. LINIA ALBASTRĂ. 
PHANN SE ADAPĂ. 


Briant, Doniphan, Wilcox şi Service plecară de la iaht la 
şapte dimineaţa. Soarele se înălța pe un cer limpede şi albastru, 
prevestind o zi minunată, ca cele care se-ntâlnesc uneori în 
octombrie în zonele temperate din emisfera boreală. Nici cald, 
nici frig, cum e mai bine. Numai drumul greu sau vreun obstacol 
ar fi putut să-i întârzie. 

Tinerii exploratori o luară mai întâi de-a curmezişul 
țărmului, ca să ajungă la poalele falezei. Gordon fusese de 
părere să-l ia cu ei şi pe Phann, care, cu instinctul lui, le-ar fi 
putut fi de folos. lată de ce şi câinele făcea parte din expediţie. 

După un sfert de oră de mers, cei patru băieţi intrară în 
desişul pădurii şi-l trecură cu bine. Vânat mărunt zbura ici-colo, 
printre copaci, dar cum nu era vreme de pierdut, Doniphan 
înţelese că era mai cuminte să se abţină. Până şi Phann îşi dădu 
seama că zadarnic dă târcoale şi se lăsă păgubaş, mergând la 
un loc cu stăpânii şi luând-o înainte numai atât cât se cădea 
unui cercetaş ca el. 

Se sfătuiră să meargă de-a lungul zidului stâncos până la 
capul din nordul golfului, dacă până acolo nu vor găsi alt drum 
să poată trece. In felul acesta ar merge de-a dreptul spre pânza 
de apă întrezărită de Briant. Drumul acesta, măcar că nu era cel 
mai scurt, era cel mai sigur. Ce mai însemnau două mile în plus 
pentru nişte flăcăi voinici ca ei? 

De îndată ce ajunseră la faleză, Briant recunoscu locul 
unde se oprise cu Gordon la întâia lor cercetare. Cum pe 
porţiunea aceasta de perete calcaros nu era nici o potecă să 
coboare înspre sud, nu le rămânea decât să caute spre 
miazănoapte vreo trecătoare, chiar de-ar fi fost să lungească 
drumul până la promontoriu. Fireşte că asta le-ar fi luat o zi, dar 
nu era chip într-altfel, în caz că nu găseau o trecere pe versantul 


acesta de apus. 

Asta le explică Briant tovarăşilor săi de drum, iar 
Doniphan, după câteva încercări de a urca pe râpă, nu mai 
spuse nimic. Acum înaintau toţi patru pe la picioarele peretelui 
mărginit de ultimul şir de copaci. 

Merseră cale de vreo oră şi cum trebuiau să ajungă până 
la promontoriu, Briant se tot întreba cu nelinişte dacă vor putea 
trece. Oare între timp fluxul n-o fi acoperit plaja? Ar însemna să 
piardă o jumătate de zi pentru ca refluxul să descopere bancul 
de colţi de stâncă. 

— Haideţi mai repede! le spuse el, după ce le explicase că era 
nevoie s-o ia înaintea fluxului. 

— Lasă, zise Wilcox, şi ce dacă luăm puţină apă la călcâie? 

— Întâi la călcâie, apoi la brâu, apoi peste cap! răspunse Briant. 
Apa se urcă cel puţin cu cinci-şase picioare. Cred că făceam mai 
bine dacă veneam de-a dreptul spre promontoriu. N-aveai decât 
să spui, răspunse Doniphan, doar tu, Briant, te-ai legat să ne fii 
călăuză şi dacă am întârziat, tu eşti de vină. 

— Fie, Doniphan, oricum, nu e o clipă de pierdut. Unde e 
Service! Hei! Service! Service! 

Dar Service, nicăieri. După ce o luase ceva mai înainte cu 
Phann, se făcuse nevăzut pe după un stei de stîncă, la vreo sută 
de paşi spre dreapta. Când deodată se auziră strigăte însoţite 
de lătrăturile cîinelui. Nu cumva Service era în primejdie? Cât ai 
clipi, Briant, Doniphan şi Wilcox îl ajunseră. Stătea locului, oprit 
în faţa unei surpări de faleză, surpare de cine ştie câtă vreme! 
Ploile, intemperiile, infiltraţiile dislocaseră cu vremea masa 
calcaroasă şi săpaseră în stincă un fel de pilnie cu virful în jos, 
din creasta stîncii pînă la sol. Din stîncă cu perete drept se căsca 
o ripă, aproape ca un trunchi de con, cu o înclinare de cel mult 
50 de grade. Colţurile şi bolovanii formau ca un soi de trepte, pe 
care puteai să pui cu uşurinţă piciorul. Nişte băieţi ageri şi 
sprinteni ca ei, sigur că s-ar fi căţărat fără prea multă greutate 
până sus, numai să nu provoace altă surpare. Era un risc, dar nu 
mai stătură la gânduri. Doniphan sui primul pe grămada de 
bolovani de la poale. 

— Stai! Stai! Nu face vreo imprudenţă! îi strigă Briant. 

Dar Doniphan, în dorinţa să-i întreacă pe ceilalţi, şi mai 
ales pe Briant, nici că-l luă în seamă şi sui degrabă coasta pe 
jumătate. Ceilalţi, după el, dar ferindu-se să fie chiar sub el, ca 


să nu-i lovească pietrele, care, dislocate, săreau pînă jos. 


Ajunseră toţi cu bine, Doniphan având mulţumirea să fie 
întâiul pe coama falezei, în timp ce ceilalţi îl urmară în curând. 

Doniphan îşi scosese luneta din toc şi o plimbă peste 
pădurile ce se întindeau cât vezi cu ochii în largul zării către 
răsărit. 

Aceeaşi privelişte de păduri şi cer pe care Briant o văzuse 
de pe culmea stâncoasă a promontoriului — dar pe o rază mai 
restrânsă, totuşi, căci promontoriul era mai înalt decât faleza 
aceasta cu vreo sută de picioare. 

— Ei, îl întrebă Wilcox, nu vezi nimic? 

— Absolut nimic, răspunse Doniphan. 

— lasă mă uit şi eu, spuse Wilcox. 

— Doniphan îi trecu luneta, în timp ce faţa i se lumină de 
satisfacţie. 

— Nici urmă de pânză de apă, spuse Wilcox şi lăsă ocheanul. 

— Cum e şi firesc, fiindcă nici n-a fost vreodată, zise Doniphan. 
Uită-te şi tu, Briant; sper că recunoşti că te-ai înşelat. 

— E în zadar, replică Briant, sunt sigur că nu m-am înşelat. 

— Asta, e prea de tot! când nu vedem nimic! 

— Fireşte că nu, căci faleza e mai joasă decât capul, şi vederea 
e deci mai limitată. Dacă ne-am găsi pe înălţimea unde eram 
eu, linia albastră ar apărea la o distanţă de şase sau şapte mile. 
Aţi vedea atunci că e acolo unde v-am spus şi că n-o poţi 
confunda cu un şir de nori. 

— Lesne de spus, zise Wilcox. 

— Şi lesne de constatat, răspunse Briant. N-avem decât să suim 
platoul falezei, să trecem de păduri şi să mergem înainte până 
ajungem... 

— Bun, zise Doniphan, dar asta ne-ar putea duce departe şi nu 
ştiu dacă merită într-adevăr osteneala... 

— Rămâi aici, Doniphan, îi zise Briant împăciuitor, căci, după 
cum îi făgăduise lui Gordon, se străduia să se abţină, cu toată 
reaua-voinţă a lui Doniphan. Rămâi aici. Mă duc numai eu cu 
Service... 

— Mergem şi noi! sări Wilcox. Haide, Doniphan, la drum! 

— Să mâncăm întâi, fu de părere Service. 

Şi într-adevăr, era bine să mănânce înainte de plecare. 

Într-o jumătate de oră sfârşiră, apoi porniră la drum. Întâia 
milă li se păru o joacă. Mergeau prin iarbă, fără stânjenire. Ici şi 
colo, muşchi şi licheni înverzeau câte o moviliţă de piatră. Din 


când în când întâlneau tufe de tot felul: când ferigi înalte sau 
licopode, când bălării, smocuri de scaieţi, pilcuri de arbuşti cu 
frunze lucii şi ţepoase, ori tufe de berberia cu frunze tari — 
plante care cresc până la cele mai ridicate altitudini. 

Briant şi ceilalţi trecură destul de lesne podişul superior, 
dar versantul de răsărit al falezei îl coborâră cu greu, căci era 
tot atât de abrupt şi de înalt ca şi cel dinspre golf. Avură însă 
parte să coboare prin albia uscată a unui torent, care prin 
cotiturile-i dese micşora întrucâtva înclinarea abruptă a râpelor; 
altfel ar fi fost nevoiţi să se înapoieze înspre promontoriu. 

De cum ajunseră însă la pădure, mersul le fu stânjenit de 
tufele din ce în ce mai mari şi de ierburile înalte. Trunchiuri de 
arbori prăbuşite de-a curmezişul le tăiau calea, iar hăţişurile 
erau atât de stufoase, încât trebuiau să-şi croiască drum. Băieţii 
mânuiau atunci toporişca întocmai ca cercetaşii ce se încumetau 
să străbată pădurile Continentului Nou. Oprelişti la fiecare pas, 
iar braţele oboseau mai mult chiar decât picioarele. Bineînţeles 
că asta îi întârzia; însemna ca timp de o zi întreagă să nu 
parcurgă decât trei patru mile. 

S-ar fi zis că nicicând vreo fiinţă omenească nu s-a abătut 
prin desişul ăstor păduri. Nu, nici urmă: o cărăruie cât de 
îngustă ar fi fost o mărturie — dar nici gând de aşa ceva. Numai 
trecerea vremurilor şi furtunile au prăbuşit copacii, mâna omului 
nu. lerburile culcate pe alocuri arătau doar că animale nu prea 
mari trecuseră de curând; ba pe unele le văzuseră chiar fugind 
speriate, dar n-ar fi putut spune din ce specie făceau parte. De 
temut însă nu erau, de vreme ce o luau aşa la goană. 

Fireşte că Doniphan ardea de neastâmpăr să împuşte ceva 
din ele, dar tot el îşi dădea seama, fără să mai fie nevoie de 
intervenţia lui Briant, că un foc de armă i-ar fi dat de gol. 
Aşadar, Doniphan şi-a înfrânat dorinţa, măcar că prilejuri ar fi 
fost cu duiumul. La tot pasul zburau cârduri de un fel de 
prepelite — „tinamu" — cu o carne nespus de gustoasă; şi alte 
păsări ale ținutului, ca sturzi, gâşte sălbatice şi altele, din care 
ar fi putut dobori sute şi sute. 

Fapt e că, de-ar fi fost să-şi facă aşezarea prin părţile 
acelea, vânat ar fi avut din belşug. Atât s-a mărginit Doniphan 
să constate încă de la început, chiar dacă până la urmă avea să 
se despăgubească de abţinerea impusă acum de împrejurări. 

Pădurile ținutului erau mai toate de mesteceni şi fagi, de 


fel şi fel de specii, cu frunzişul de-un verde proaspăt şi foarte 
înalţi. Apoi mai vedeai chiparoşi, myrtacee cu trunchiuri 
roşiatice şi dense, ca şi o splendoare de grupuri de plante 
numite „winters", cu coaja aromatică amintind pe aceea a 
scorţişoarei. 

Pe la ora două mai făcură încă un popas, într-o poieniţă 
străbătută de un pârâiaş limpede ca lacrima — cursuri de apă 
numite „rio" în America de Sud şi „creek" in America de Nord — 
curgând liniştit într-o albie de stânci negricioase. După cursul 
molcom şi apa puţin adâncă, nestânjenită de trunchiuri căzute, 
nici năpădită de ierburi plutitoare, părea că îşi avea izvorul pe 
aproape. 

Puteai foarte bine să-l treci cu piciorul din piatră-n piatră. 
Ba chiar într-un loc, pietrele erau plate şi îmbinate cu atâta 
simetrie, încât dădeau de gândit. 

— Ciudat! spuse Doniphan. 

— Într-adevăr, era ca o potecă pietruită, întinsă de la un mal la 
celălalt. 

— Parcă ar 'fi un mic baraj, spuse Service, gata să treacă. 

— Stai! Stai! zise Briant. Să ne uităm bine în ce fel sunt aranjate 
pietrele! 

— Nu e cu putinţă, zise şi Wilcox, ca să se fi aşezat ele singure 
astfel. 

— Nu, de bună seamă cineva a vrut să facă o punte. la să 
vedem! 

Se uitară îndeaproape la felul cum erau puse toate 
pietrele acestei potecuţe, mai sus doar cu câteva degete de 
nivelul apei, care sigur că se umfla şi o inunda la vremea ploilor. 

Mână de om să fi aşezat pietrele astfel, ca să înlesnească 
trecerea apei? Nu. Mai degrabă îţi venea să crezi că, luate de 
puhoaiele de apă din vremea inundaţiilor, s-au îngrămădit cu 
încetul, formând puntea aceasta! Era mai firească explicaţia, iar 
Briant şi tovarăşii săi se opriră la ea, după o cercetare 
amănunţită. 

De altfel, nici pe malul stâng, nici pe cel drept nu era vreo 
urmă care să-ţi spună că picior de om a trecut cândva prin 
poiana aceea. 

Cursul pârâului se îndrepta către nord-est şi era opus 
golfului. Să se verse oare în marea aceea pe care Briant 
susţinea că a văzut-o de pe culmea promontoriului? 


— Dacă nu cumva, spuse Doniphan, o fi doar vreun afluent al 
unui râu mai important ce ocoleşte către apus. 

— Asta o s-o vedem, zise Briant, ferindu-se să mai stârnească 
iar discuţii. Totuşi, atâta vreme cât curge înspre răsărit, n-ar fi 
rău să mergem pe lângă el, dacă n-o face prea multe coturi. 

Şi porniră cu toţii, după ce avură grijă să treacă pârâul pe 
poteca pietruită, ca să nu fie nevoiţi să-l treacă mai cu greu spre 
vărsare. 

Drumul pe lângă mal era neted, afară de unele locuri unde 
pâlcurile de arbori îşi muiau rădăcinile în apă, în timp ce crengile 
făceau boltă cu ramurile de pe celălalt mal. Chiar dacă pârâul 
cotea uneori brusc, totuşi în genere păstra direcţia, controlată 
cu busola, către est. cât despre vărsare, părea să fie departe, 
căci apa nu era nici mai repede şi nici mai largă. 

Către cinci şi jumătate seara, Briant şi Doniphan văzură cu 
părere de rău că pârâul se îndrepta acum vădit către 
miazănoapte. Asta putea să-i întârzie şi să-i depărteze de ţinta 
lor. Hotărâră atunci să părăsească malul şi s-o ia de-a dreptul 
înspre răsărit, prin desişul pădurii de mesteceni şi fagi. 

Greu drum! Printre ierburile înalte ce le treceau peste cap, 
erau nevoiţi să se strige unul pe altul, ca să nu se răzleţească. 
Cum după o zi întreagă de mers nu era nici un semn de 
apropiere a vreunei ape, Briant se simţi neliniştit. Să se fi înşelat 
el până într-atât în timp ce cercetase zarea de sus, de pe 
culme? 

„Nu, nu, îşi zicea. Nu m-am putut înşela! Nu e cu putinţă!" 

Fapt e că la şapte seara erau încă în pădure şi se 
întunecase prea mult pentru ca să mai vadă încotro merg. Şi 
Briant, şi Doniphan hotărâră să facă popas şi să petreacă 
noaptea la adăpostul copacilor. Cu o bucată bună de carne 
conservată n-aveau să fie flămânzi; cu pături bune n-aveau să 
sufere de frig. De altfel, ce i-ar fi împiedicat să aprindă un foc 
bun de vreascuri? Numai că treaba asta, bună ca măsură 
împotriva animalelor, le-ar fi dăunat în caz că vreun indigen ar fi 
trecut prin apropiere. 

— Mai bine lipsă decât să fim descoperiţi, zise Doniphan. 

Toţi găsiră că e mai cuminte aşa şi se îngrijiră doar de 
masă. 

Pofta de mâncare nu le lipsea. După ce mâncară din plin, 
tocmai se pregăteau să se culce la picioarele unui mesteacăn 


enorm, când Service le arătă la câţiva paşi un desiş din mijlocul 
căruia ieşea un copac nu prea înalt, cu ramuri care se plecau 
până la pământ. Acolo, pe o grămadă de frunze uscate, se 
culcară toţi patru, înveliţi în pături. La vârsta lor, somnul vine 
singur. 

Dormiră tun, şi ei şi Phann, măcar că-l puseseră să-şi 
păzească stăpânii. De vreo două ori însă, câinele mârii îndelung: 
sigur că vreun animal, vreo fiară poate, umbla prin pădure, dar 
nu se apropia de tabăra lor. 

Să fi fost şapte dimineaţa când Briant şi ceilalţi se 
deşteptară. Razele piezişe ale soarelui pătrundeau slabe pe 
locul unde-şi petrecuseră noaptea. Service ieşi cel dintâi din 
desiş şi începu să tipe cât îl ţinea gura, de mirare : 

— Briant! Doniphan! Wilcox! Aici! Aici! 

— Ce s-a întâmplat? întrebă Briant. 

— Ce s-a-ntâmplat? sări şi Wilcox. Cu mania lui să ţipe, Service 
ne bagă totdeauna în răcori. 

Bine, lasă! zise Service. Deocamdată haideţi să vedeţi unde-am 
dormit! 

Nu era un desiş, ci un fel de colibă pe care indienii o 
numesc „ajupa", colibă făcută din crengi împletite. Trebuie să fi 
fost făcută foarte de mult, căci şi acoperişul, şi pereţii nu se mai 
ţineau decât sprijiniți de copacul care acum o îmbrăcase din nou 
cu crengile lui. 

— Aşadar sunt localnici pe aici? spuse Doniphan şi-şi roti 
privirea în jur. 

— Sau cel puţin au fost dacă nu mai sunt, răspunse Briant, altfel 
coliba nu s-ar fi făcut singură. 

— Aşa se explică şi poteca pietruită de la pârâu, zise Wilcox. 

— Cu atât mai bine! exclamă Service. Dacă sunt localnici, sunt 
oameni de treabă, pentru că au clădit coliba ca să dormim noi în 
ea. 

Sigur era că, fie acum, fie mai demult, băştinaşii trecuseră 
prin partea aceasta de pădure şi că asemenea băştinaşi n-ar fi 
putut fi decât sau indieni, în caz că ţinutul acesta făcea parte 
din Noul Continent, ori polinezieni sau chiar canibali, dacă insula 
făcea parte din vreunul din grupurile din Oceania. 

Briant era gata chiar s-o ia din loc, dar Doniphan fu de 
părere să se mai uite o dată amănunţit prin colibă, cu toate că 
arăta a fi părăsită de multă vreme. S-ar putea să găsească acolo 


vreun obiect, vreo sculă, te miri ce care să-i ducă pe vreo 
urmă... 

Răscoliră întreg aşternutul de frunze uscate de pe jos şi 
într-un colţ Service găsi un ciob de oală de pământ ars — tot 
dovezi de muncă de om — dar nimic mai mult. 

Puteau dar să plece la drum. 

La şapte şi jumătate, cu busola în mână, băieţii porniră, 
ţinând calea către răsărit, pe un povârniş care cobora acum pe 
nesimţite. Timp de două ore merseră încet, fără spor, printre 
hăţişuri de bălării şi tufe, iar uneori croindu-şi drum cu toporişca. 
Dar pe la zece dimineaţa, zarea li se deschise ; ieşiseră din 
nesfârşitele bolți de păduri. Dincolo de pădure se întindea un 
şes larg, plin de cimbru, muşeţel şi alte buruieni mărunte, 
mărginit mai departe, spre răsărit, de o plajă de nisip cam de o 
jumătate de milă, pe care se rostogoleau încet valurile acelei 
mări întrezărite de Briant şi care cuprindea tot orizontul. 

Doniphan tăcea, rănit în mândria lui de tânăr ambițios, că 
Briant nu se înşelase. 

Între timp, Briant, care nu căuta să-şi scoată în relief 
meritul, cerceta ţinutul cu luneta. 

Către miazănoapte, sub lumina vie a soarelui, ţărmul se 
retrăgea uşor spre stânga. Spre miazăzi, aceeaşi arcuire, dar şi 
mai pronunţată. Nici urmă de îndoială. Furtuna îi aruncase pe o 
insulă, nu pe continent, şi nu era nici o nădejde să mai iasă din 
ea fără un ajutor dinafară. 

Pe tot cuprinsul zării, nici urmă de pământ. Părea o insulă 
pierdută în imensitatea Pacificului. 

Briant, Doniphan, Wilcox şi Service, după ce străbătură 
şesul ce cobora până la țărm, poposiră pe o movilă de nisip, cu 
gândul ca, după ce vor fi îmbucat ceva, să se înapoieze tot prin 
pădure. Poate că, grăbind pasul, mai aveau timp să se întoarcă 
la tabăra lor înainte să se întunece. 

Mâhniţi, mâncară în silă şi abia dacă schimbară câteva 
cuvinte. Doniphan ridică sacul şi puşca şi nu mai spuse decât: 
— Haidem! 

Mai aruncară o ultimă privire înspre mare, apoi toţi patru 
dădură să plece, când Phann o zbughi deodată, alergând spre 
țărm. 

— Phann! Phann! Aici, Phann! strigă Service. 
Dar câinele nu înceta să alerge adulmecând nisipul umed. 


Apoi, azvârlindu-se în apă, începu să bea cu sete. 
— Bea, uite-l că bea! strigă Doniphan. 

Cât ai clipi, Doniphan trecu plaja şi duse la gură un pic din 
apa din care se adăpa Phann. Era apă dulce. 

Aşadar, întinsul nesfârşit de ape de la răsărit nu era 
oceanul!... Era un lac! 


Capitolul VIII 


CERCETĂRI LA VEST DE LAC. DE-A LUNGUL 
ȚĂRMULUI. STRUŢI. UN PÂRÂU IZVORĂŞTE DIN 
LAC. NOAPTE LINIŞTITĂ. PICIORUL FALEZEI. 
UN DIG. RĂMĂŞIŢELE UNEI LUNTRI. 
INSCRIPȚIA. PEŞTERA. 


Aşadar, importanta problemă de care depindea salvarea 
tinerilor naufragiaţi nu fusese definitiv rezolvată. Că ceea ce 
luaseră ei drept mare era lac, nu mai încăpea îndoială. Dar lacul 
acesta nu putea fi pe o insulă? Şi dac-ar fi să împingă cercetarea 
până dincolo de lac, n-ar ajunge oare la adevărata mare, pe 
care ei nu aveau nici un mijloc de a o străbate? 

In orice caz era un lac de dimensiuni foarte mari, de 
vreme ce orizontul mărginit de cer — după cum remarcase 
Doniphan — se desena pe trei sferturi din perimetrul lui. S-ar fi 
putut deduce că se aflau deci pe continent, nu pe o insulă. 

— Ar însemna atunci că am naufragiat pe continentul american, 
zise Briant. 

— De asta am fost toată vremea convins, zise Doniphan, şi pare- 
se că nu m-am înşelat. 

— Oricum, reluă Briant, nu poţi nega că am văzut la răsărit o 
întindere de apă. 

— Fie, dar nu marea! 

Şi răspunsul lui Doniphan lăsa să se vadă o satisfacţie 
plină de îngâmfare. Briant nu insistă. Ce n-ar fi dat să se înşele 
şi să fie cu toţii salvaţi! Căci pe un continent nu eşti prizonier ca 
pe o insulă. Totuşi era nevoie să aştepte un anotimp prielnic 


pentru o călătorie mai lungă în răsărit. Greutățile întâmpinate pe 
drumul de câteva mile de la tabără la lac ar fi fost mult mai mari 
dacă ar fi vorba de adus aici pe cei micuţi, cu tot ce le trebuie. 

Intraseră acum în aprilie şi se ştie că iarna australă e mai 
timpurie decât cea din zona boreală. Nici vorbă de plecare până 
în primăvară. 

Şi totuşi în golful acela orientat spre apus, bântuit veşnic 
de furtunile dinspre larg, nu mai era cu putinţă de stat. În mai 
puţin de o lună, schoonerul trebuia părăsit. lar pentru că Gordon 
şi Briant nu reuşiseră să găsească vreo peşteră în partea de 
apus a falezei, trebuia cercetat dacă nu cumva ar găsi o aşezare 
mai bună înspre lac. Era necesar să se cerceteze neapărat 
împrejurimile. Cu preţul unei întârzieri de o zi sau două, trebuiau 
să caute. Fără îndoială că asta l-ar fi neliniştit cumplit pe 
Gordon, totuşi, atât Briant cât şi Doniphan nu mai stătură la 
gânduri. Merinde pe patruzeci şi opt de ore mai aveau, semne 
de vreme bună erau, aşa că hotărâră să meargă de-a lungul 
lacului. 

Şi mai era o pricină care-i făcea să stăruie în cercetări: nu 
mai rămânea nici o îndoială că părţile acelea fuseseră locuite 
măcar în trecere de băştinaşi, dovadă puntea pietruită din apă şi 
coliba făcută de mână de om, nu de mult. Dar trebuiau sporite 
încă dovezile înainte de a stabili locul unei aşezări de iarnă. Sau 
dacă nu era vorba de localnici, nu s-ar fi putut oare ca vreun 
naufragiat să fi trăit prin acele meleaguri până în clipa când a 
ajuns în vreun oraş de pe continent? Făcea dar să întârzie şi să 
cerceteze ţărmul lacului. 

Rămânea doar ca Briant şi Doniphan să hotărască dacă să 
pornească spre miazănoapte sau spre miazăzi. Cum însă drumul 
spre miazăzi îi apropia de iahtul lor, hotărâră să pornească în 
direcţia aceea, iar mai târziu, de-o fi nevoie, să meargă până la 
capătul de nord al lacului. 

Odată înţeleşi, la opt şi jumătate porniră toţi patru printre 
dunele ierboase care învăluiau şesul, mărginit înspre apus de 
întinderi de păduri. 

Phann alerga înainte, stârnind stoluri întregi de păsări 
„tinamu", dar de teamă să nu se trădeze, nu traseră nici de astă 
dată vreun foc de armă. Mergând de-a lungul malurilor, când pe 
câmp, când pe prundiş, tinerii străbătură fără multă osteneală 
vreo zece mile, dar pe tot parcursul, nici urmă de localnici, nici 


vreun fum prin pădure. Nici o urmă de pas omenesc pe nisipul 
umezit de valuri şi nici o pirogă în zare pe luciul întins al apelor. 
Chiar de va fi fost cândva locuit ţinutul acesta, acum era cu totul 
pustiu. 

Nici chiar animale, feline sau rumegătoare, nu întâlniră, 
afară doar de nişte vietăţi necunoscute, de care nu se putură 
apropia. 

— Sunt struţi, declară Service, convins de ceea ce spunea. 

— Cam mici, fu de părere Doniphan. 

— De-ar fi struţi, dădu să spună Briant, şi de ne-am afla pe un 
continent... 

— Tot te mai îndoieşti? îi tăie vorba batjocoritor Doniphan. 

— „atunci ne aflăm pe continentul american, unde păsările 
astea sunt în număr mare; asta voisem să spun, sfârşi Briant. 

Pe la şapte seara poposiră. In ziua următoare aveau să se 
înapoieze la Sloughi-bav, cum denumiseră ei golful unde 
naufragiaseră. 

Nici n-ar fi fost chip să meargă mai departe, căci aici lacul 
se revărsa formând un râu pe care ar fi trebuit să-l treacă înot, 
lucru primejdios pe vreme de noapte. 

Pe de altă parte, întunericul nu-i lăsa să-şi poată da seama 
ce fel erau locurile, dar malul drept al râului părea să fie râpos. 
Osteniţi după masa de seară, Briant, Doniphan, Wilcox şi Service 
adormiră degrabă, de astă dată sub cerul liber, din lipsă de 
colibă. câtă splendoare, ce scânteieri pe bolta înstelată, în timp 
ce, subţirică, luna nouă apunea în vestul Pacificului! 

Linişte deplină pe lac cât şi pe țărm. Cuibăriţi între 
rădăcinile vânjoase ale unui fag bătrân, băieţii dormeau atât de 
adânc, încât nici tunetul nu i-ar fi trezit. Nici ei, nici Phann nu 
auziră lătrături destul de apropiate, care trebuie să fi fost 
lătrături de şacali, nici urletele mai îndepărtate ale unor fiare 
sălbatice. Prin părţile acelea, unde struţii trăiesc în sălbăticie, se 
puteau teme şi de jaguari şi de cuguari — tigrii şi leii Americii 
meridionale. 

Dar noaptea trecu cu bine, cu toate că pe la ora patru 
dimineaţa, înainte ca zorii să se ivească deasupra lacului, 
câinele nu-şi mai găsea astâmpăr, mârâind întruna şi 
adulmecând pământul, ca şi când ar sta la pândă. 

să fi fost şapte dimineaţa când Briant îşi deşteptă 
tovarăşii, ghemuiţi în pături. Într-o clipă fură în picioare şi în 


vreme ce Service ronţăia un pesmet, ceilalţi merseră să arunce 
o privire asupra ținutului de dincolo de râu. 

— la te uită! strigă Wilcox. Mare noroc că n-am trecut aseară 
râul! Nimeream drept în mlaştini! 

— Într-adevăr, mlaştini cât vezi cu ochii! se minună Briant. 

— Uite! Uite! strigă Doniphan. câte cârduri de rațe, lişiţe şi 
becaţe zboară peste ele! Ce-ar fi să ne mutăm aci la iarnă? N- 
am mai avea grijă de ale gurii! 

— De ce nu? răspunse Briant şi o porni pe ţărmul din dreapta al 
râului. 

În spate se ridica un mal înalt şi râpos, care se termina 
brusc, în unghi drept, ca un meterez. Cele două versante 
continuau apoi unul pe cursul râului, celălalt pe ţărmul lacului. 
să fi fost cumva faleza care mărginea golful Sloughi dinspre 
nord-vest? Asta rămânea de văzut după o cercetare mai 
amănunţită. 

Cât priveşte râul, dacă malul lui drept, larg de vreo 
douăzeci de picioare, forma ca un prim plan al culmilor din 
preajmă, malul stâng, foarte jos, aproape nu-l deosebeai din 
adânciturile, smârcurile şi băltoacele şesului mlăştinos ce se- 
ntindea cât vezi cu ochii înspre miazăzi. 

Ca să-ţi dai seama încotro se îndrepta cursul apei, ar fi 
fost nevoie să urci faleza, şi Briant avea de gând să nu se 
înapoieze până ce nu va face urcuşul acesta. Întâi de toate 
trebuia văzut locul unde apele lacului se varsă în albia râului. 
Aici râul era lat doar de vreo patruzeci de picioare, dar desigur 
că mergea crescând şi în lăţime şi în adâncime, cu cât se 
apropia de vărsare, de n-ar fi fost să primească vreun afluent fie 
din mlaştini, fie din podişurile culmilor. 

— la priviţi aici! exclamă Wilcox, când ajunse în dreptul 
piciorului falezei. 

Văzură cu uimire o îmbinare de pietre suprapuse, ca un fel 
de dig, întocmai ca acela din pădure. 

— Nu mai încape nici o îndoială! spuse Briant. 
— Nici o îndoială! zise şi Doniphan, arătând şi nişte frânturi de 
lemn învechit, la capătul digului. 

Erau rămăşiţele unei luntri putregăite şi care prinseseră 
muşchi. Printre ele părea să fie o piesă de lemn de la îmbinarea 
provei, din care mai atârna un belciug de fier ros de rugină. 

— Un belciug! Un belciug! strigă Service. 


Şi cu toţii, nemişcaţi, se uitau în jur ca şi când stăpânul 
luntrii, care pietruise şi digul, ar fi fost gata să apară dintr-o 
clipă în alta. 

Dar... nimeni! cât amar de ani o fi trecut de când luntrea 
asta rămăsese în părăsire pe mal! Fie că omul care a trăit acolo 
şi-a regăsit pe semenii lui, fie că şi-a sfârşit sărmana-i viaţă pe 
meleagurile astea, în neputinţă de a pleca. 

E uşor de închipuit emoția celor patru în faţa unor 
asemenea mărturii de trai omenesc. Atunci îşi dădură seama şi 
de neastâmpărul câinelui. Desigur că Phann simţise ceva, căci 
ciulea întruna urechile, dădea agitat din coadă, adulmeca 
pământul cu botul, vârându-se printre ierburile înalte. 

— Ce-o fi cu Phann? spuse Service. 
— A simţit el ceva! răspunse Doniphan, alergând înspre câine. 

Phann se oprise acum, cu un picior în aer şi cu botul întins. 
Apoi o luă brusc la goană spre un desiş de copaci de la 
picioarele falezei, în apropiere de lac. 

Briant şi ceilalţi se luară după el, ca peste câteva clipe să 
se oprească în faţa unui fag bătriîn, pe a cărui scoarță erau 
săpate două litere şi o dată, în felul acesta : 

Briant, Doniphan, Wilcox şi Service ar fi rămas multă 
vreme înmărmuriţi în faţa inscripţiei, dacă Phann, întorcându-se, 
n-ar fi cotit în goană pe după piciorul falezei. 

— Aici, Phann! Aici! strigă Briant. 

Câinele nici gând să vină, în schimb lătra întruna. 
— Atenţie! spuse Briant. Toţi pe un loc şi ochii în patru! 

Cu puştile încărcate şi cu revolverele în mână, erau gata 
de apărare. 

Băieţii porniră înainte şi, luând-o pe lângă piciorul de 
stâncă, se furişară de-a lungul malului îngust al râului. 

N-apucară să facă douăzeci de paşi, că Doniphan se 
aplecă să ridice un obiect de jos. Era o sapă, al cărui fier abia se 
mai ţinea de coada aproape putredă — o sapă americană ori 
europeană, în nici un caz o unealtă grosolană făcută de sălbatici 
polinezieni. Ca şi belciugul luntrii, era foarte ruginită şi de bună 
seamă că zăcea de mulţi ani acolo. 

Tot în acel loc, la picioarele falezei, văzură până şi urme 
de semănături, nişte brazde neregulat trase şi un răzor de 


„igname", sălbatice acum din lipsă de îngrijire. 

Dar deodată, un lătrat lugubru sfâşie aerul. Aproape în 
aceeaşi clipă îl văzură pe Phann înapoindu-se în goană, în prada 
unui neastâmpăr şi mai de neînțeles. Da întruna târcoale, alerga 
înspre băieţi, cu ochii ţintă în ochii lor, părând că-i cheamă să-l 
urmeze. 

— S-a întâmplat ceva neobişnuit! spuse Briant, căutând zadarnic 
să potolească câinele. 

— Haidem după el! zise Doniphan, făcând semn lui Wilcox şi lui 
Service să-l urmeze. 

Câţiva paşi mai departe, Phann se opri în faţa unui hăţiş 
cu ramuri încâlcite, de la poalele falezei. 

Briant se duse să vadă dacă nu cumva sub el era vreun 
cadavru de animal ori de om şi, dând la o parte rămurişul, zări o 
văgăună. 

— Să fie cumva vreo peşteră? strigă Briant şi se dădu câţiva 
paşi înapoi. 

— Se prea poate, spuse Doniphan. Dar ce să fie în ea? 

— Vom vedea, zise Briant. 

Şi începu să taie vârtos cu toporişca crengile care astupau 
intrarea. In acelaşi timp îşi plecase urechea să asculte, dar nu 
auzi nimic suspect. 

Intre timp, Service se pregătea să intre pe brânci în 
văgăună, dar Briant îi spuse : 

— la să vedem mai întâi ce face Phann? 

Dar câinele continua să scheaune înfundat, fapt care le 
sporea neliniştea. 

In orice caz, dacă vreo vietate s-ar fi ascuns acolo, ar fi 
ieşit până acum!... _ 

Trebuiau să hotărască într-un fel. Insă, pentru că s-ar fi 
putut ca în peşteră aerul să fie viciat, Briant aprinse un 
mănunchi de ierburi şi-l aruncă în gura peşterii. lerburile 
împrăştiate pe pământ ardeau mai departe, dovadă că aerul era 
curat. 

— intrăm? întrebă Wilcox. 
— Intrăm, spuse Doniphan. 
— Staţi, baremi să vedem pe unde mergem, zise Briant. 

Şi tăind o ramură răşinoasă dintr-un pin care creştea pe 
marginea râului, îi dădu foc, apoi, urmat de ceilalţi, îşi făcu loc 
printre tufe. 


La intrare, deschizătura să fi fost de cinci picioare înălţime 
pe două lăţime, dar se lărgea deodată, formând o excavaţie 
înaltă de vreo zece picioare şi largă de vreo douăzeci, iar pe jos 
era un nisip foarte mărunt şi uscat. 

Intrând, Wilcox lovi un scaun de lemn din faţa unei mese 
cu obiecte casnice puse pe ea: un urcior de lut, câteva cochilii 
mari de scoici în loc de farfurii, un cuţit cu lama ştirbită şi 
ruginită, două-trei undiţe de prins peşte, o ceaşcă de tablă, 
goală ca şi urciorul. 

Lângă peretele din fund se găsea o ladă din scânduri 
grosolan îmbinate, în care erau câteva haine zdrenţuite. 

Aşadar, fără îndoială că peştera fusese locuită. Dar când şi 
de cine? Oare biata fiinţă ce vieţuise acolo va fi putrezind cumva 
prin vreun colţ? 

In fund era un sărman culcuş acoperit cu o pătură 
zdrenţuită. La căpătâi, pe o laviţă, se afla încă o ceaşcă şi un 
sfeşnic de lemn cu o feştilă arsă în el. 

Băieţii se cutremurară la gândul că sub pătură ar putea fi 
un cadavru. Briant, călcându-şi pe inimă, o ridică. Nu era 
nimeni. Adânc impresionați, ieşiră toţi patru. Phann rămăsese 
afară, neliniştit şi urlând a pustiu. 

Coborau încet malul râului, când la o mică depărtare 
rămaseră locului, îngroziţi: jos, printre rădăcinile unui fag, 
zăceau pe pământ resturile unui schelet. Aici, aşadar, venise să 
moară nefericitul care trăise poate în peştera aceea ani şi ani 
de-a rândul, iar mohorâtul acela de adăpost ce-l folosise ca 
locuinţă nu-i putuse fi nici măcar mormântul. 


Capitolul IX 


CERCETĂRI ÎN PEŞTERĂ. MOBILE ŞI UNELTE. 
BOLAS ŞI LASSO. CEASORNICUL. CAIETUL 
FERFENIŢIT. HARTA NAUFRAGIATULUI. UNDE 
SE AFLAU. ÎNTOARCEREA LA TABĂRĂ. MALUL 
DREPT AL RÂULUI. MLAŞTINA. SEMNALELE 
LUI GORDON. 


Briant, Doniphan, Wilcox şi Service mergeau alături, tăcuţi 
şi îngânduraţi. Cine să fi fost omul venit să moară în ţinutul 
acesta? Să fi fost un naufragiat pe care moartea l-a găsit aici 
fără ca el să fi putut afla ajutor ca să scape de pe insulă? De ce 
nație să fi fost? Să fi venit de tânăr prin aste meleaguri? 

O fi murit bătrîn? Cum s-o fi ajutat singur? Şi dacă un 
naufragiu îl aruncase acolo, or mai fi scăpat şi alţii în afară de 
el? Şi dacă da, să fi rămas el singur după moartea celorlalţi? 

Oare obiectele acelea găsite în peşteră să fi fost de pe 
vas, sau le făcuse el singur? 

Câte întrebări ale căror răspunsuri aveau poate să rămînă 
pe veci o taină! 

Şi între ele, una mai gravă ca toate: dacă omul acesta şi-a 
găsit adăpost pe un continent, cum de n-a putut el ajunge în 
vreun oraş din interior sau la vreun port de pe litoral? Ce piedici 
de netrecut să se fi ridicat în faţa înapoierii lui printre oameni? 
Distanţa să fi fost oare atât de mare, încât să fi devenit de 
nestrăbătut? Ceea ce era sigur, era că nefericitul acesta pierise 
ori de boală, ori de bătrâneţe, căci n-a mai avut puterea să se 
târască până la peşteră şi murise sub copacul acela. lar dacă el 
n-a avut putinţa să-şi găsească salvarea nici în partea de 
miazănoapte, nici în cea de miazăzi a ținutului, oare nu le va fi 
hărăzită şi naufragiaţilor de pe Sloughi aceeaşi soartă? 

Oricum, era neapărată nevoie să mai cerceteze o dată 
peştera în amănunţime. Cine ştie, poate or găsi vreun document 
din care să afle cine era omul, de ce nație, cât timp a locuit 
acolo! lar pe de altă parte, trebuia cercetat şi dacă s-ar putea 
refugia cu toţii acolo pe timp de iarnă, după ce ar fi părăsit 
iahtul. 

— Haidem! spuse Britint. 

Şi luând cu ei pe Phann, se strecurară prin deschizătură, la 
lumina unei a doua crengi răşinoase. 

Primul lucru ce-l zăriră pe o poliţă de pe peretele din 
dreapta fu un vraf de lumânări rudimentare, făcute din seu şi 
din feştilă de câlţi. Service aprinse degrabă o lumânare şi 
fixând-o în sfeşnicul de lemn, începură să privească cu luare- 
aminte în jurul lor. 

Trebuia mai înainte de toate văzută starea încăperii, căci 
era desigur locuibilă. Era o deschizătură largă în stâncă, cu o 


vechime poate din vremea erelor geologice îndepărtate. Nici 
urmă de umezeală, deşi aerisirea se făcea numai prin 
deschizătura ce da spre țărm. Pereţii erau uscați ca cei de 
granit, fără nici o infiltraţie, fără acele şiruri de picăturele care în 
unele grote formează stalactite. Felul în care era orientată o 
punea la adăpost de vânturile din largul mării. Drept e că lumina 
zilei abia dacă pătrundea, dar cu o spărtură sau două în perete 
ar fi pătruns în interior atâta aer cât era necesar pentru 
cincisprezece suflete. 

Incăpătoare, ca să le fie şi dormitor, şi sufragerie, şi 
depozit, şi bucătărie, desigur că nu era — având o suprafaţă de 
douăzeci-treizeci de picioare. In fond însă n-aveau să stea acolo 
decât cinci-şase luni de iarnă şi apoi urmau să pornească cu toţii 
înspre nord-est, ca să ajungă în vreun oraş din Bolivia ori 
Argentina. De bună seamă însă că dacă s-ar fi văzut nevoiţi să-şi 
dureze o aşezare de lungă durată, ar fi încercat s-o facă mai 
încăpătoare, săpând calcarul destul de moale al stâncii. Dar şi 
aşa cum era, tot le prindea bine în timp de iarnă. 

Ajuns la această convingere, Briant mai privi o dată cu 
luare-aminte obiectele dinăuntru. Nimica toată. Bietul de el, 
trăise în mare lipsă! Ce-o fi putut salva de la înec? Probabil că 
doar sfărâmături de prăjini, frânturi de schelărie din care-şi 
făcuse patul, masa aceea, lada, laviţa şi scăunelele — unicul 
mobilier al locuinţei acesteia de plâns. Mai oropsit de soartă 
decât supraviețuitorii de pe Sloughi, lui îi lipsiseră cele de 
trebuinţă. Doar câteva unelte, o sapă, o toporişcă, ceva vase de 
bucătărie, un butoiaş în care cândva fusese rachiu, un ciocan, 
două foarfeci, un ferăstrău — atât găsiră deocamdată. Sigur că 
aceste unelte fuseseră salvate cu barca din care nu mai 
rămăseseră decât crâmpeiele putregăite de lângă digul râului. 

Toate acestea îi trecură prin gând lui Briant şi le spuse 
apoi cu glas tare tovarăşilor lui. lată de ce, îngroziţi de scheletul 
sărmanului naufragiat şi gândind că şi pe ei i-ar putea pândi 
aceeaşi soartă, se mângâiară totuşi la gândul că, spre deosebire 
de acela, ei aveau de toate — şi prinseră din nou curaj şi 
încredere. 

Rămânea de văzut cine fusese omul acela. De unde 
venea? Când să fi avut loc naufragiul? Ani îndelungaţi păreau să 
fi trecut de când murise. Se vedea după starea osemintelor 
găsite sub copac. Fierul sapei, belciugul corăbiei, mâncate de 


rugină, înălţimea hăţişului care astupase intrarea în peşteră, 
toate o dovedeau din plin. Şi cine ştie dacă vreun indiciu nou n- 
avea să schimbe ipoteza în certitudine. Căci în vreme ce 
continuau să cerceteze, mai găsiră şi alte obiecte — încă un 
cuţit cu parte din lamă ştirbită, un compas, un ceainic, un suport 
de fier pentru cordaje, o sulă marinărească pentru despletit 
frânghiile. Dar nici un instrument de bord : nici ochean, nici 
busolă, nici măcar o armă de foc ca să vâneze sau să se apere 
de fiare! Ca să-şi poată ţine viaţa, desigur că a trebuit să se 
folosească de curse şi capcane. Şi, într-adevăr, nu se înşelaseră, 
căci Wilcox strigă : 

— Dar asta ce să fie? 

— Asta? zise Service. 

— Vreun joc de bile? se întrebă şi Briant, mirat. 

Dar îşi dădu repede seama la ce folosiseră cele două 
pietre rotunde pe care Wilcox le ridicase de jos. Era un fel de 
unealtă de vânătoare numită „bolas", formată din două pietre 
rotunde, legate una de alta printr-o funie şi folosite de indienii 
din America de Sud. Dacă o mână dibace aruncă bolas-ul, bilele 
se învârtese în jurul picioarelor animalului, îi paralizează orice 
mişcare şi astfel acesta cade pradă. 

Fără îndoială că sărmanul naufragiat îşi făcuse singur 
bolas-ul şi totodată şi un lasso — o curea lungă de piele care se 
mânuieşte tot ca bolas-ul, dar de la o distanţă mai mică. 

Astea erau singurele obiecte găsite în peşteră; în privinţa 
aceasta, Briant şi tovarăşii săi erau cu mult mai bogaţi. E drept 
însă că ei erau copii, pe când el fusese om în toată firea. 

Dar cine să fi fost? Un simplu marinar sau vreun ofiţer pe 
care l-a ajutat inteligenţa dezvoltată prin studiile făcute mai de 
mult? Greu de spus, dacă nu se va afla vreun indiciu mai precis. 

La căpătâiul culcuşului, sub o îndoitură a păturii pe care o 
săltase Briant, Wilcox descoperi un ceasornic mic, agăţat în 
perete cu un cui. 

Nu era un ceasornic obişnuit, ca al marinarilor de rând, ci 
de o fabricaţie fină. Avea un capac dublu de argint, de care era 
agăţată o cheiţă, cu un lănţişor tot de argint. 

— Ora! Vezi când s-a oprit ceasul! strigă Service. 
— Ora nu ne-ar spune nimic, răspunse Briant. Sigur că ceasul 
ăsta s-a oprit mult înainte de moartea omului. 

Briant deschise capacele, dar cu oarecare greutate, căci 


balamalele ruginiseră. Acele ceasornicului arătau ora 3 şi 27 de 
minute. 

— Uite un nume pe ceas! zise Doniphan. Poate aflăm ceva mai 
mult! 

— Ai dreptate, spuse Briant şi, deschizând capacul interior, reuşi 
să citească — Delpeuch, Saint-Malo — numele fabricantului şi 
adresa. Un francez, exclamă Briant, mişcat, un compatriot! 

Nu mai rămânea nici o îndoială că un francez trăise acolo 
în peşteră, până-n clipa când moartea i-a pus capăt chinurilor. 

Apoi urmă încă o mărturie, şi mai convingătoare, când 
Doniphan dădu la o parte culcuşul şi ridică de jos un caiet cu file 
îngălbenite, scrise cu creionul. Din nefericire, scrisul abia îl mai 
puteau citi. Doar când şi când câte un cuvânt, printre care 
Franqois Baudoin. 

Două nume, ale căror iniţiale fuseseră săpate de 
naufragiat în scoarţa copacului! Caietul era jurnalul lui de 
fiecare zi, din clipa când naufragiase pe coastă. Printre crâmpeie 
de fraze şterse de vreme, Briant mai reuşi să descopere un 
nume: Duguay-Trouin, numele, pare-se, al corăbiei care pierise 
prin meleagurile astea îndepărtate ale Pacificului. 

Şi, chiar la început, o dată: aceeaşi din josul iniţialelor şi, 
fără îndoială, aceea a naufragiului. 

Trecuseră aşadar cincizeci şi trei de ani de când Frangois 
Baudoin ajunsese pe ţărmul acesta. Şi în tot acest răstimp nu i-a 
venit nici un sprijin din afară. 

Ce obstacole de neînvins să-l fi împiedicat pe Frangois 
Baudoin să se aşeze în alt punct al continentului? Tot mai mult 
îşi dădeau seama tinerii cât de gravă era situaţia lor. Cum să 
înfăptuiască ei, nişte copii, ceea ce un om în toată firea, un 
marinar obişnuit cu munci grele, om hârşit de trudă, nu reuşise 
să înfăptuiască? 

Dar iată că o ultimă mărturie avea să-i încredinţeze că 
orice încercare de evadare de aci ar fi zadarnică. 

În timp ce frunzăreau caietul, Doniphan găsi printre pagini 
o hârtie îndoită. Era o hartă desenată cu o cerneală făcută 
probabil din funingine cu apă. 

— O hartă! exclamă el. 

— Pe care de bună seamă că a desenat-o el, spuse Briant. 

— De-ar fi aşa, apoi nu poate fi un simplu marinar, rosti Wilcox, 
ci vreun ofiţer de pe Duguay-Trouin. 


— Să fie cumva harta... îngăimă Doniphan. 

Da, era harta acestor locuri! De la prima privire 
recunoşteai Sloughi-bay, bancul de stânci mărunte, plaja pe 
care şi-au întocmit tabăra, lacul cu ţărmul de apus pe care 
Briant şi ceilalţi coborâseră, cele trei insulițe din zare, capătul 
falezei care se arcuia înspre malul lacului şi pădurile nesfârşite 
din regiunea centrală. Dincolo de lac, pe ţărmul opus, alte 
păduri se întindeau până la un ah litoral şi... litoralul acela era 
scăldat de ocean, pe întreg perimetrul. 

Dintr-o dată li se zădărnicise orice încercare de a-şi mai 
căuta o scăpare în răsărit. Briant avusese aşadar dreptate, nu 
Doniphan, şi oceanul înconjura din toate părţile pretinsul lor 
continent. Se găseau pe o insulă! lată de ce Frangois Baudoin 
nu mai putuse ieşi din ea! 

În genere, contururile hărţii erau destul de exact redate; 
bineînţeles, distanţele erau socotite mai mult după ochi şi după 
durata timpului cât le-a parcurs, nu după măsurători 
topometrice, dar atât cât cunoşteau Briant şi Doniphan regiunea 
dintre Sloughi-bay şi lac, vedeau că nu se înşelase cu mult. 

Ce reieşea, între altele, era că naufragiatul cutreierase 
toată insula, de vreme ce notase, până-n amănunt, toate 
punctele geografice mai însemnate şi că, fără îndoială, coliba 
din pădure — ajupa — ca şi poteca pietruită de pe pârâiaş erau 
făcute de mâna lui. 

lată cum arăta insula, după schiţa lui Frangois Baudoin: 
era de formă ovală şi semăna cu un fluture enorm, cu aripile 
întinse, îngustându-se către centru, între golful Sloughi şi un alt 
golf ce se adâncea în răsărit, mai forma un al treilea golf, mai 
deschis, către miazăzi. 

În mijlocul unor păduri nesfârşite se întindea lacul, având 
o lungime de aproape optsprezece mile şi o lărgime de cinci 
mile, aşa încât era lesne de închipuit de ce Briant, Doniphan, 
Service şi Wilcox, ajunşi pe ţărmul apusean, nu i-au putut vedea 
țărmurile de nord, de sud şi de est. Aşa se face că, la început, l- 
au şi luat drept mare. Din lac se formau mai multe râuri, între 
care chiar râul ce trecea prin faţa peşterii şi se vărsa în Sloughi- 
bay, aproape de tabăra lor. 

Cea mai de seamă dintre înălțimile din preajmă părea să 
fie faleza, străbătând de-a curmezişul ţinutul de la capul dinspre 
nord al golfului, până la ţărmul din dreapta al râului. Regiunea 


aceasta nordică era însemnată pe hartă ca stearpă şi nisipoasă, 
în timp ce dincolo de râu se întindea o mlaştină imensă, 
îngustându-se către miazări într-un cap ascuţit. 

Atât în nord-est cât şi în sud-est unduiau şiruri lungi de 
dune, dând țărmului o înfăţişare cu totul alta decât a golfului 
Sloughi. Judecând după scara schiţată mai jos pe hartă, insula ar 
fi fost de circa cincizeci de mile în lungimea ei maximă de la 
nord spre sud, pe douăzeci şi cinci de mile lărgimea maximă de 
la vest spre est. Ţinând seama de neregularităţile de formă, ar fi 
însemnat că avea o circumferință de o sută cincizeci de mile. 

N-ai fi putut însă deduce nimic precis în legătură cu faptul 
dacă insula făcea parte dintr-un grup al Polineziei, sau era o 
insulă izolată în mijlocul Pacificului. 

Fapt este că nu mai aveau de ales: trebuiau acum să-şi 
facă o aşezare definitivă, nu provizorie. Şi cum peştera se 
dovedea a fi un minunat adăpost, aveau să-şi care aici 
materialele, fără să mai aştepte ca viforul de iarnă să le sfarme 
iahtul. 

Aşadar, trebuiau să se înapoieze cât mai degrabă cu 
putinţă. Şi aşa, Gordon avea de ce fi îngrijorat, căci trecuseră 
trei zile de la plecarea lor şi se putea teme să nu li se fi 
întâmplat ceva. 

Briant fu dar de părere să plece în aceeaşi zi, la 11 
dimineaţa. Ca să mai urce faleza nu era nevoie, de vreme ce 
harta arăta limpede că drumul cel mai scurt era de-a lungul 
țărmului drept al râului, de la est spre vest. Aveau de făcut cel 
mult şapte mile până la golf. Era drum de câteva ore. 

Înainte de a pleca totuşi, tinerii ţinură să dea o ultimă 
cinstire naufragiatului francez. Folosindu-se de sapă, îi făcură un 
mormânt chiar la piciorul copacului pe care Frangois Baudoin 
gravase inițialele numelui său. 

Mişcătoarea ceremonie odată terminată, se înapoiară toţi 
patru la peşteră şi îi astupară deschizătura, ca nu cumva să se 
strecoare în ea animale sălbatice şi, după ce mâncară şi restul 
de merinde, coborâră malul drept al râului, mergând de-a lungul 
falezei. 

O oră mai târziu, ajunseră în dreptul locului unde masivul 
se depărta, cârmind către nord-vest. cât timp merseseră pe 
lângă apă, drumul fusese lesne de străbătut, căci ţărmul nu era 
năpădit de ierburi şi tufe, iar copacii erau rari. 


Tot cu gândul că râul le va fi legătura dintre lac şi golful 
lor, Briant îl cerceta cu de-amănuntul. Astfel îşi dădu seama 
că măcar pe cursul superior al râului ar putea folosi o luntre sau 
o plută trasă cu frânghii sau împinsă cu prăjini, ceea ce le-ar 
înlesni căratul materialelor, folosindu-se, bineînţeles, şi de flux, 
care se resimțea până la lac. 

Totul era ca pe cursul apei să nu fie praguri şi să aibă 
toată vremea destulă adâncime şi lărgime. Aşa a şi fost, şi, pe o 
distanţă de trei mile de la ieşirea din lac, râul părea perfect 
navigabil. 

Totuşi, pe la ora patru spre seară, trebuiră să părăsească 
ţărmul, căci de-a curmezişul malului se întindea o baltă 
mocirloasă mare şi orice înaintare devenea primejdioasă. Mult 
mai cuminte era s-o ia prin pădure. Cu busola în mână, Briant se 
îndreptă înspre nord-vest, ca să taie cât mai scurt spre Sloughi- 
bay. Întârziară totuşi mult din cauza bălăriilor înalte şi a 
hăţişurilor din cale. Pe de altă parte, pe sub bolțile dese ale 
pădurilor de mesteceni, de pini şi de fagi se întunecase aproape 
odată cu apusul soarelui. 

Străbătură foarte greu încă două mile. După ce ocoliră 
balta care se întindea departe înspre miazănoapte, firesc ar fi 
fost să caute să ajungă din nou la râu — căci harta arăta clar că 
râul se varsă chiar în Sloughi-bay — dar ocolul ar fi fost atât de 
mare, încât nici Briant, nici Doniphan nu mai voiră să piardă 
timp. Se afundară aşadar în pădure tot înainte, însă către şapte 
seara fură siguri că s-au rătăcit. încă o noapte s-o petreacă în 
pădure? Nu ar fi fost cine ştie ce nenorocire, dacă foamea nu s- 
ar fi făcut simțită tocmai acum, când nu aveau nici un fel de 
merinde. 


— Haidem totuşi mai departe, zise Briant. Dacă mergem tot 
înspre apus, nu se poate să nu ieşim la tabără. 

— Numai să nu fie greşită harta! Te pomeneşti că râul ăsta nu 
se varsă în golf, zise Doniphan. 

— Şi de ce ar fi greşită, Doniphan? 

— Şi adică de ce n-ar fi, Briant? 

Vedeai bine că Doniphan, care tot nu voia să se dea bătut, 
căuta pricină susţinând că nu se încrede în hartă. Nu avea 
dreptate totuşi, căci, din partea de insulă pe care o cercetaseră, 
se vedea bine că Frangois Baudoin nu se înşelase cu nimic. 
Briant îşi văzu de drum înainte, fără să mai întindă discuţia. 

Pe la opt seara fu cu neputinţă să-şi mai dea seama unde 
se aflau, într-atât era de întuneric. Şi pădurea asta nesfârşită din 
care nu mai ieşeaul! 

Deodată, printr-un luminiş al pădurii, văzură în sus, pe cer, 
o lumină puternică printre copaci. 

— Ce să fie? întrebă Service. 

— O stea căzătoare, mai ştii? zise Wilcox. 

— Nu, e o rachetă, spuse Briant. Un semnal luminos lansat de 
pe Sloughi. 

— Şi deci un semnal al lui Gordon! exclamă Doniphan, şi-i 
răspunse printr-un foc de puşcă. 

Luară ca punct de reper o stea şi în clipa în care un alt 
semnal luminos se înălţă, Briant şi ceilalţi se îndreptară către el 
şi în trei sferturi de oră ajunseră în tabără. 

Intr-adevăr, Gordon, de teamă ca ei să nu se fi rătăcit, se 
gândise să lanseze câteva semnale luminoase, ca să le indice 
unde e tabăra. 

Minunată idee, fără de care Briant, Doniphan, Wilcox şi 
Service, după atâta trudă, nu s-ar fi putut odihni nici în noaptea 
asta în culcuşurile lor de pe iaht. 


Capitolul X 


ISTORISIREA CELOR VĂZUTE. HOTĂRÂREA DE 
A PĂRĂŞI VASUL. DESCĂRCAREA ŞI DEMONTAREA 
SCHOONERULUI. O FURTUNA CARE-L 


DEZMEMBREAZĂ. ADĂPOSTIŢI ÎN CORT. CONSTRUIREA 
UNEI PLUTE. ÎNCĂRCAREA ŞI ÎMBARCAREA. 
DOUĂ NOPȚI PE RÂU. SOSIREA 
LA FRENCH-DEN. 


E lesne de închipuit cum fură primiţi Briant şi cei trei 
tovarăşi. Gordon, Cross, Baxter, Garnett şi Webb îi îmbrăţişară, 
în timp ce cei mici le săreau de gât. Ce schimb de strigăte de 
bucurie şi de strângeri de mână! Phann îşi luă şi el partea lui de 
bun sosit şi lătrăturile lui se învălmăşeau cu uralele copiilor. 
Părea că nu se mai văzuseră de un veac. 

„Să se fi rătăcit?... Să fi căzut în mâna indigenilor? Să fi 
fost atacați de fiare sălbatice?" se întrebau mereu cei rămaşi în 
tabără. 

Dar iată-i sănătoşi pe toţi patru. Ceilalţi erau dornici să 
afle tot ce au avut de întâmpinat. Dar, obosiţi peste măsură de 
atâta mers, lăsară povestirea pe a doua zi. 

— Suntem pe o insulă, fu tot ce putu să spună Briant, dar destul 
ca să trezească în toţi grijile şi neliniştile unui asemenea viitor. 

Gordon primi totuşi vestea fără să se arate prea 
descurajat. 

„Ce vrei! Mă aşteptam, părea să zică, şi nu mă tulbură 
peste măsură." 

A doua zi, 5 aprilie, din zorii zilei, cei mari : Gordon, Briant, 
Doniphan, Baxter, Cross, Wilcox, Service, Webb, Garnett şi chiar 
şi Moko, săritor şi înţelept, se adunară pe puntea iahtului, în 
vreme ce cei mici dormeau încă. Briant şi Doniphan, rând pe 
rând, le împărtăşiră celorlalţi toate cele întâmplate. Le-au spus 
cum o punte pietruită de-a curmezişul unui pârâu şi o colibă 
aproape dărâmată, ascunsă de un desiş, i-au dus la convingerea 
că ţinutul acela era locuit, ori că fusese cândva. 

Le explicară apoi că întinsul acela de apă pe care ei Îi 
luaseră drept mare nu era decât un lac, apoi cum tot mai multe 
indicii i-au dus până la peşteră, aproape de locul unde râul iese 
din lac, cum au descoperit osemintele lui Frangois Baudoin, 
francez de origine, şi cum, în sfârşit, harta aceea întocmită de el 
arăta că locul unde au naufragiat ei este o insulă. 

Toate acestea, Briant şi Doniphan le povestiră până în cele 
mai mici amănunte şi toţi îşi dădură seama, uitându-se la hartă, 


că nu mai puteau spera ajutor decât dinafară. 

In faţa viitorului ce li se prezenta în culori aşa de negre, 
cel care şi-a păstrat cel mai mult sângele rece a fost Gordon. E 
drept că tânărul american n-avea o familie care să-l aştepte în 
Noua Zeelandă. De asemenea, cu spiritul lui practic, metodic şi 
organizatoric, sarcina de a întemeia acolo o mică colonie n-avea 
de ce să-l sperie. Tocmai într-asta vedea el o ocazie de a-şi 
dezvolta înclinațiile sale fireşti şi, fără preget, se porni să le 
insufle curaj şi celorlalţi colegi, încredinţându-i că, dacă aveau 
să-i urmeze sfaturile, aveau să ducă o viaţă destul de bună. 

Mai întâi, de vreme ce insula era destul de mare, nu se 
putea ca ea să nu fie trecută pe harta Pacificului, în apropierea 
continentului american. Dar, după o cercetare mai amănunţită, 
îşi dădu seama că pe atlasul lui Stieler nu erau notate insulele 
de oarecare importanţă, ci doar arhipelagurile din care fac 
parte: Ţara Focului, Ţara lui Magellan, Ţara Dezolării, insulele 
Adelaide, Clarence şi altele. Dacă insula aceasta ar fi făcut parte 
din-trunul din aceste arhipelaguri despărțite de continent doar 
prin canale înguste, Frangois Baudoin sigur că şi-ar fi trecut-o pe 
hartă; or, el nu a notat aceasta. Era aşadar o insulă izolată, de 
unde concluzia că se găsea ori mai la nord, ori mai la sud de 
regiunile acelea. Dar fără date suficiente şi fără instrumentele 
necesare, nu era cu putinţă să-i precizezi poziţia în Pacific. 

Nu rămânea decât să-şi facă o aşezare definitivă, înainte 
ca vremea rea să-i împiedice de a se muta. 

— Cel mai cuminte ar fi să ne facem locuinţă în peştera 
descoperită pe marginea lacului, propuse Briant. Ar fi un 
adăpost minunat. 

— E destul de mare pentru toţi? întrebă Baxter. 

— Nu este, desigur, zise Doniphan, dar cred că am putea-o lărgi 
săpând încă o adâncitură în stâncă. Avem şi unelte... 

— S-o luăm deocamdată aşa cum e, spuse Gordon, chiar dacă 
vom fi strâmtoraţi la început. 

— Şi mai ales, adăugă Briant, să ne mutăm cât mai degrabă. 

Intr-adevăr, era şi timpul, căci, după cum le atrăsese 
atenţia şi Gordon, schoonerul se destrăma văzând cu ochii. 
Ploile din ultima vreme, urmate de călduri destul de puternice, 
căscaseră toate încheieturile coastelor şi ale punţii. Prin pânzele 
sfâşiate pătrundeau vântul şi ploaia. Apoi, din cauza infiltraţiilor 
şi a scurgerii apei în nisip, fundul se muia din ce în ce, făcând 


iahtul să se lase tot mai mult pe o parte, adâncindu-se, în 
acelaşi timp, în pământul desfundat. O furtună mai puternică — 
atât de obişnuite acum, la echinocţiu — l-ar fi fărâmiţat cu totul 
în câteva ore. Trebuia, aşadar, nu numai să-l părăsească 
degrabă, dar şi să-l demonteze cu grijă, aşa fel încât să scoată 
tot ce le-ar putea fi de folos: bârne, scânduri, fier, aramă, în 
vederea aşezării lor de la Frenchden (Grota francezului) — nume 
ce-l dăduseră peşterii în amintirea naufragiatului francez. 

— Dar până să ne vedem instalaţi, întrebă Doniphan, unde vom 
locui? 

— Sub un cort, îi răspunse Gordon, pe care-l vom ridica pe malul 
râului, între copaci. 

— E cel mai cuminte lucru, zise Briant, şi să-l facem cât mai 
repede! 

Adevărul e că demontarea iahtului, descărcarea 
materialului şi a proviziilor, construirea unei plute pentru 
transportul încărcăturii aveau să le ia cel puţin o lună şi, până să 
părăsească golful Sloughi, i-ar fi apucat primele zile de mai, 
echivalente cu primele zile din noiembrie din emisfera boreală, 
adică începutul iernii. 

Avusese dreptate Gordon să aleagă locul taberii pe malul 
râului, de vreme ce transportul avea să fie făcut pe apă. Nici un 
alt drum n-ar fi fost mai drept şi mai practic. Să cari prin pădure 
sau de-a lungul malului râului rămăşiţele iahtului, ar fi fost 
aproape cu neputinţă. Dimpotrivă, cu o plută, timp de câteva 
maree, folosindu-se de fluxul care ajungea până la lac, ar 
parcurge drumul până la peşteră fără nici o greutate. 

După cum constatase şi Briant, pe cursul superior al râului 
nu întâmpinai nici o piedică, nici o cădere de apă, nici vârtejuri, 
nici praguri. Briant şi Moko mai făcură încă o cercetare, cu iola, 
şi în ce priveşte cursul inferior, care se dovedi de asemenea 
navigabil. Aveau aşadar o cale comodă de comunicare între 
Sloughi-bay şi French-den. 

In zilele următoare se îngrijiră să înjghebeze o tabără pe 
malul râului. Crengile joase a doi fagi rămuroşi, legate şi 
sprijinite prin prăjini lungi de crengile unui al treilea copac, 
serviră de susţinere pânzei celei mari de schimb, găsită pe iaht, 
căreia îi lăsară laturile în jos, până la pământ. La adăpostul 
cortului acestuia, fixat solid prin cârlige, aşezară culcuşurile, 
uneltele mai trebuincioase, armele, muniţiile şi baloturile cu 


merinde. Cum pluta aveau s-o facă din schelăria iahtului, era 
nevoie să aştepte până ce vor termina cu demontarea. Timpul 
uscat le-a fost prielnic şi chiar dacă uneori era vânt, sufla 
dinspre pământ, aşa că lucrară cu spor. 

Pe la 15 aprilie nu mai rămăseseră pe bordul schoonerului 
decât piesele prea grele, care nu puteau fi scoase decât după 
completa demontare, între care: greutăţile de plumb ca balast 
pentru menţinerea echilibrului, cazanele din cală, cabestanul, 
bucătăria, prea grele ca să fie ridicate fără o macara. Cât despre 
armătura vasului, mizena, vergile de vântrele, cablurile de fier, 
odgoanele, (lanţurile, ancora, funiile, frânghiile, troliurile de tot 
felul, toate fuseseră rând pe rând transportate în preajma 
cortului. 

Fireşte că oricât de mare era zorul, nici grijile mărunte de 
fiece zi nu puteau fi lăsate. Aşa, de pildă, Doniphan, Webb şi 
Wilcox vânau câteva ore pe zi porumbei sălbatici şi alte păsări 
din bălți. Cei mici adunau scoici de pe bancul de stânci, de 
îndată ce marea se retrăgea. 

Mai mare dragul să-i fi văzut pe Jenkins, Iverson, Dole şi 
Costar bălăcindu-se ca un cârd de puişori prin băltoace. De se- 
ntâmpla să-şi ude şi hăinuţele, să te ţii ceartă ce mâncau de la 
grijuliul Gordon, în timp ce Briant nu ştia cum să le ia apărarea. 
Jacques lua şi el parte la truda celorlalţi, dar de râs nu râdea 
niciodată. 

Astfel, treburile mergeau cum nu se poate mai bine sub 
îndrumarea lui Gordon, care se pricepea la toate. Fireşte că 
dacă Doniphan asculta de el, pentru nimic în lume n-ar fi 
ascultat de Briant sau de oricare altul. Totuşi lucrau cu toţii 
laolaltă, în bună înţelegere. 

Principalul însă era să se grăbească. A doua jumătate a lui 
aprilie fu mai rea. Vremea se răcea simţitor. În câteva rânduri, în 
zorii zilei termometrul cobori la zero grade. larna îşi arăta colții 
şi odată cu ea venea tot cortegiul de lapoviţă, zăpadă şi 
viforniţă, atât de temute înspre extremităţile Pacificului. 

Prevăzători, mari şi mici fură nevoiţi să se îmbrace mai 
gros, să-şi pună tricouri calde, pantaloni de stofă, tunici de lână 
pregătite din vreme ca pentru o iarnă grea. Nu avuseseră decât 
să consulte carnetul lui Gordon pentru a afla unde pot să le 
găsească, gata clasate, pe sorturi şi pe măsuri. De cei mici se 
îngrijea mai ales Briant: să nu le fie frig la picioare şi să nu 


înoate când e vremea prea rece. La cel mai mic guturai, nu-i 
lăsa să iasă şi îi culca lângă un foc bun, care ardea zi şi noapte. 
Pe Dole şi pe Costar, în câteva rânduri, îi ţinu în cort dacă n- 
avea cum să-i ţină în casă, în timp ce Moko le dădea cu sila pe 
gât ceai de tei din farmacia bordului. 

Acum, că iahtul era golit, începură să-i demonteze corpul, 
care se căsca de altfel din toate părţile. Foile de aramă ale 
căptuşelii fură scoase cu grijă, căci aveau să le fie de folos la 
French-den. Acum aveau de lucru cu cleştele, cu şurubelniţa şi 
ciocanul, ca să desprindă bordajul țintuit în cuie şi în scoabe de 
scheletul vasului: treabă, nu glumă, care dădu mult de furcă 
acestor mâini nedeprinse şi braţe încă puţin vânjoase. 
Demontarea mergea destul de anevoie, dar noroc că la 25 
aprilie un vânt puternic le veni în ajutor. 

Peste noapte, cu toate că intraseră în sezonul rece, se 
stîrni o furtună înspăimântătoare, pe care de altfel barometrul o 
prevestise. Fulgerele luminau tot largul zării; trăsnetele căzură 
întruna de la miezul nopţii pînă spre ziuă, spre spaima copiilor. 
Din fericire, n-a plouat; dar în câteva rînduri fusese nevoie să 
ţină cortul cu mîinile, ca vintul să nu-l ia pe sus. Şi dacă pe 
acesta nu l-a luat, mulţumită copacilor care-l ţineau, în schimb 
iahtul, aşezat în bătaia vintului din larg şi a valurilor enorme 
care se spărgeau în el, a suferit cumplit: s-a prăbuşit cu totul. 
Din bordajul smuls, din cheresteaua descheiată şi baza spartă 
de izbituri nu mai rămăseseră decât epave. 

Prea mare pagubă n-a fost, căci în retragere valurile nu 
luară decât o parte din ele, care însă rămaseră mai toate printre 
colții de stâncă. Cât despre bucăţile de fier, nu era greu să le 
găseşti prin nisip. 

Zile în şir nu mai făcură decât asta. Bârnele, scândurile, 
fonta din cală şi obiectele grele rămase pe loc erau presărate 
ici-colo, gata parcă de cărat pe ţărmul drept al râului, la câţiva 
paşi de cort. 

Muncă, nu glumă, dar pe care reuşiră totuşi s-o ducă la 
bun sfârşit nu fără destulă osteneală — să-i fi văzut pe toţi 
înhămaţi la câte o piesă grea de lemnărie, trăgând laolaltă, cu 
strigăte de îndemn. Se ajutau cu prăjini, ţinând loc de pârghii, 
sau le săltau pe lemne rotunde, care rulau obiectele mai grele. 
Tare complicat a fost de cărat macaraua, plita de bucătărie şi 
cazanele grele de apă, din tablă groasă. 

Înhămaţi la cite o piesă grea... 


Pere 


Ce mult le lipsea acestor copii un om cu experienţă, care 
să-i îndrumeze! Dacă Briant şi Garnett şi-ar fi avut alături taţii — 
unul inginer, celălalt căpitan — cum i-ar fi ferit de atâtea greşeli 
făcute, şi altele pe care aveau să le mai facă! Şi totuşi, Baxter, 
uimitor de priceput în tot ce e mecanică, s-a dovedit nespus de 
îndemânatic şi stăruitor. Împreună cu Moko, care-l sfătui să bată 
în nisip pari cu un scripete în capăt, care să le înlesnească 
ridicarea obiectelor grele, copiii duseră munca la bun sfârşit. 

Pe scurt, în seara de 28, ultimele resturi din iaht au fost 
cărate la locul de îmbarcare. Cu asta, ce-a fost mai greu s-a 
făcut, de vreme ce râul avea să transporte totul până la French- 
den. 

— Mâine, spuse Gordon, ne apucăm să facem pluta. 

— Întocmai, zise Baxter, şi ca să nu mai trebuiască s-o lansăm 
pe apă, propun s-o lucrăm chiar pe apă. 

— Dar e mai greu aşa, replică Doniphan. 

— N-are a face, încercăm, spuse Gordon. O fi mai greu de lucrat, 
dar ne scuteşte s-o mai lansăm. 

Şi într-adevăr era mai bine astfel. 

Se  apucară, aşadar, în dimineaţa următoare, să 
întocmească baza plutei, care trebuia să aibă asemenea 
dimensiuni încât să poată duce o încărcătură grea şi felurită. 

Bârnele desprinse din schooner, baza corăbiei, împărţită în 
două, catargul mizenei, bucata rămasă din catargul mare, frânt 
la trei picioare deasupra punţii, grinzile de susţinere, bompresul, 
vergeaua mizenei, ghiul cu brigantina — pânza trapezoidală — 
fură transportate pe mal, într-un loc unde aşteptară ca fluxul să 
le ridice ; atunci le împinseră pe râu. Acolo, aducând bârnele 
cele lungi şi prinzându-le una de alta cu ajutorul celor mai scurte 
puse transversal, le legară strâns unele de altele. Obţinură 
astfel o bază solidă de aproape treizeci de picioare lungime pe 
cincisprezece lăţime. 

Lucrară fără răgaz ziua întreagă, iar când se înseră, 
scheletul plutei era gata. Ca prevedere, Briant o legă bine de 
copacii de la țărm, ca nu cumva fluxul s-o ducă în susul apei, 
spre French-den, ori refluxul către mare. Frânţi de oboseală 
după o zi de muncă grea, mâncară cu toţii pe rupte şi dormiră 
duşi până dimineaţa. 

A doua zi, la 30 ale lunii, se apucară iar din zori. Trebuiau 
să acopere acum cu o platformă scheletul plutei. Se folosiră de 


scândurile punţii şi de laturile iahtului. Scoabele lungi bătute cu 
putere şi frânghiile trecute pe sub fiecare bârnă formară legături 
trainice care consolidară totul. 

Trei zile dură această treabă, deşi fiecare se străduia din 
răsputeri, căci nu era o clipă de pierdut. Pe faţa mlaştinilor, 
printre colții stâncilor şi pe marginea țărmului se prinsese o 
pojghiţă de gheaţă. Cortul nu le mai ţinea de adăpost, măcar că 
focul nu se stingea niciodată. Strânşi unul lângă altul şi bine 
înveliţi cu pături, abia reuşeau să se încălzească. Cu atât mai 
mult trebuia dat zor să se vadă la French-den. Acolo poate că 
aveau să ţină piept iernilor atât de aprige din latitudinile 
ridicate. 

Fireşte că platforma au înţepenit-o zdravăn; altfel s-ar fi 
desprins pe drum şi tot materialul s-ar fi scufundat. Ca să nu se 
întâmple una ca asta, făcea să mai întârzie încă douăzeci şi 
patru de ore încărcarea. 

— Dar, le atrase atenţia Briant, nu e bine să ne apuce 6 mai. 

— De ce? întrebă Gordon. 

— Pentru că poimâine e lună nouă, spuse Briant, şi mareele, 
timp de câteva zile, au să fie mari. Or, cu cât vor fi mai 
puternice, cu atât au să ne folosească în susul râului. la 
gândeşte-te, Gordon! Să fim nevoiţi să tragem noi greutatea 
asta de plută sau s-o împingem cu prăjinile! Niciodată nu vom 
putea învinge curentul apei. 

— Ai dreptate, zise Gordon. Cel mult în trei zile trebuie să 
pornim. Şi se hotărâră cu toţi să nu mai întrerupă lucrul până nu 
vor termina totul. 

La 3 mai începură încărcarea, cumpănind cât mai bine 
obiectele grele, pentru ca pluta să aibă echilibru. Trecură cu toţii 
la cărat. lenkins, Iverson, Dole şi Costar aduceau obiectele mai 
mărunte — unelte, scule, instrumente — pe platformă, unde 
Briant şi Baxter le aşezau apoi pe fiecare cu un anumit rost, 
după cum le indica Gordon. 

Pentru piesele mai grele, ca maşina de bucătărie, 
cazanele, macaraua, fierăria, foile de aramă şi altele, într-un 
cuvânt ce mai rămânea din epavă, curburile carcasei, bordajul, 
grinzile punţii, capetele — la acestea trebuiră să se înhame cei 
mari. Tot ei cărară şi baloturile cu merinde, butoaiele de vin, de 
bere şi de alcool, fără să mai vorbim de sacii cu sarea ce o 
strânseseră printre stâncile golfului. 


Ca să le fie mai uşoară încărcarea, Baxter înălţă doi stâlpi, 
susținuți de patru cabluri. La extremitatea acestui soi de suport, 
prinseră o bară mobilă, prevăzută cu scripeţi, ceea ce înlesni să 
se ia obiectele de la pământ, să le ridice în sus şi să le depună 
pe platformă fără să le zdruncine. 

Pe scurt, lucrară cu atâta prevedere şi râvnă, încât în 
după- amiaza de 5 mai fiecare obiect era la locul lui. Nu mai 
rămânea decât să dezlege ataşele plutei. Asta aveau s-o facă în 
dimineaţa următoare, pe la opt, de îndată ce fluxul se va ridica 
la gura râului. 

Poate că aceşti băieţandri şi-or fi închipuit că dacă au 

terminat lucrul, aveau să se bucure până seara de o odihnă 
binemeritată! Da' de unde! Gordon mai veni cu o propunere, 
care le dădu iarăşi de furcă : 
— Dragii mei, le zise el, de vreme ce ne depărtăm de golf, sigur 
că nu mai avem nici un control pe mare şi dacă vreun vapor s-ar 
ivi pe coastă, în dreptul insulei, noi n-am mai fi în măsură să-i 
lansăm semnale. Poate că n-ar fi rău să împlântăm un catarg pe 
faleză şi să urcăm pe el un pavilion stabil. Ar fi de ajuns, 
gândesc, ca să atragă atenţia vapoarelor din larg. 

Cum toţi fură de aceeaşi părere, porniră cu catargul 
hunier, din partea din spate a schoonerului, care nu fusese 
întrebuințat la facerea plutei, până la picioarele falezei, într-un 
loc din apropierea râului unde panta nu era prea greu de suit. 
Cu toate acestea, fură nevoiţi să depună eforturi mari ca să 
poată străbate panta destul de îngustă şi de întortocheată care 
ducea până la vârf. Dar se văzură şi acolo, şi împlântară cu 
putere catargul în pământ. Baxter sui pavilionul englez, în timp 
ce Doniphan îl salută cu un foc de puşcă. 

— la te uită! îi spuse Gordon lui Briant. Doniphan a şi luat în 
stăpânire insula în numele Angliei! 
— Nu m-aş mira să aud că era de multa lui, râse Briant. 

Şi Gordon strâmbă un pic din nas, căci din felul cum 
vorbea uneori de „insula lui", i se părea că nu poate fi decât 
americană. 

A doua zi, la răsăritul soarelui, toţi erau în picioare. 
Demontară în grabă cortul şi transportară aşternuturile pe plută, 
învelindu-le cu pânze, ca să le ferească de umezeală. Vremea, 
de altfel, era bună. Dar se putea ca vântul să se întoarcă şi să 
aducă peste insulă vaporii din larg. 


La şapte dimineaţa erau gata. Aşezaseră toate în aşa fel, 
încât să poată petrece pe plută două-trei zile, la nevoie. cât 
despre merinde, Moko se îngrijise în aşa fel încât să nu fie 
nevoie de foc în tot timpul drumului. 

La opt şi jumătate se aşezară pe plută â: cei mari în faţă, 
înarmaţi cu lopeţi şi prăjini — singurul mijloc de a cârmi. Căci o 
cârmă n-ar fi putut birui curentul. 

Puțin înainte de ora nouă, mareea începu. O pârâitură 
surdă trecu prin toată schelăria plutei şi bârnele jucară în 
legături. Dar după opintirea asta, nu mai era nimic de temut. 

— Atenţie! strigă Briant. 
— Atenţie! strigă şi Baxter. 

Amândoi erau postați lângă cablurile care ţineau legată 
pluta în faţă şi în spate, având în mâinile lor capetele cablurilor. 
— Gata! strigă Doniphan care, împreună cu Wilcox, stătea în 
partea dinainte a platformei. 

Când văzu că pluta se mişcă sub acţiunea mareei, Briant 
strigă: 

— Daţi-i drumul!... 

Ordinul fu executat fără întârziere şi pluta, eliberată, o 
porni uşor în susul râului, trăgând şi iola, care fusese remorcată. 

Ce bucurie pe toţi când văzură greutatea aceea pusă în 
mişcare! Chiar dacă ar fi construit o adevărată corabie, n-ar fi 
fost mai mândri. Dar să le fie trecută cu vederea această mică 
vanitate! 

Se ştie că malul drept, mărginit de copaci, era cu mult mai 
înalt decât cel stâng — un povârniş îngust de-a lungul 
mlaştinilor învecinate. Grija lui Briant, Baxter, Doniphan, Wilcox 
şi Moko era cum să îndepărteze de partea aceea pluta, ca să nu 
se împotmolească, şi se străduiau din greu s-o ţină pe lângă 
malul drept, apa fiind destul de adâncă şi aici. 

Pluta înainta aşadar ţinând mereu dreapta, pe unde 
curentul fluxului îi împingea mai de-a dreptul şi dădea un punct 
de reazim lopeţilor. 

După două ore de la plecare, străbătuseră circa o milă. 
Totul decurgea normal şi, în asemenea condiţii, puteau ajunge 
la French-den fără nici o pierdere. Totuşi, aşa cum socotise 
Briant, dat fiind că, pe de o parte, cursul de apă era cam de 
şase mile lungime, de la ieşirea din lac până la vărsarea în 
Sloughi-bay, iar, pe de alta, nu puteau înainta mai mult de două 


mile în timpul unui flux, le trebuiau câteva fluxuri ca să ajungă 
la destinaţie, într-adevăr, înspre ora unsprezece, refluxul 
începu să mâne apele în josul cursului şi atunci se grăbiră să se 
oprească şi să lege strâns pluta, de teamă să nu fie împinşi 
înapoi spre mare. 

Fireşte că ar fi putut să pornească din nou către seară, 
odată cu mareea de noapte, dar ar fi riscat mult pe întuneric. 

— Cred că n-ar fi deloc cuminte, le atrase atenţia Gordon, căci 
pluta s-ar putea izbi de ceva şi desface. Să aşteptăm mai bine 
până mâine, la mareea de zi. 

Avea prea multă dreptate, ca toţi ceilalţi să nu-l asculte. 
Mai bine o întârziere de douăzeci şi patru de ore, decât să rişti 
să pierzi asemenea încărcătură. 

Aveau deci să rămână locului o jumătate de zi şi noaptea 
întreagă. Doniphan şi tovarăşii de vânătoare găsiră dar cu cale 
să-l ia pe Phann şi să debarce pe ţărmul drept. 

Gordon îi sfătuise să nu se depărteze prea mult şi ei îl 
ascultară. Dar cum se întoarseră cu o pereche de dropii grase şi 
cu o mulţime de prepelite „tinamu'", aveau de ce să fie mândri. 
Moko fu însă de părere că vânatul acesta era mai bine să-l 
păstreze pentru întâiul dejun sau cină în sufrageria din French- 
den. 

În timpul excursiei, Doniphan nu găsi nici o urmă, nici 
veche, nici nouă, de aşezare omenească în partea asta a 
pădurii. Cât despre animale, văzuse ceva păsări foarte mari 
fugind prin desişuri, dar fără să le recunoască. 

Ziua trecu, şi noaptea întreagă Baxter, Webb şi Cross 
stătură de veghe, gata, la nevoie, sau să lege mai strâns pluta 
de mal, sau să-i lase puţin joc la întoarcerea fluxului. 

Nici o primejdie nu s-a ivit. A doua zi, pe la zece fără un 
sfert, odată cu fluxul, se îmbarcară din nou şi merseră în 
aceleaşi condiţii ca în ajun. 

Noaptea fusese rece. Ziua la fel. De s-ar vedea ajunşi! Ce 
s-ar face dacă râul ar îngheţa sau dacă sloiuri de gheaţă s-ar 
desprinde din lac şi s-ar ciocni de ei, în drum spre vărsarea în 
golf? Griji şi iar griji câtă vreme nu s-or vedea la French-den! 

Dar nu puteau nicicum înainta mai repede ca fluxul, nu 
puteau nici naviga pe timpul refluxului — aşadar, orice încercare 
să depăşească o milă într-o oră şi jumătate rămânea zadarnică. 

Aceeaşi distanţă o parcurseră şi în ziua aceasta. Către ora 


unu după-amiază făcură haltă în dreptul bălții pe care Briant o 
ocolise când se înapoiase la Sloughi-bay. Bun prilej ca s-o 
cerceteze pe partea dinspre râu. Doniphan şi Wilcox, cu Moko la 
cârmă, înaintară cu iola spre miazănoapte cale de o milă şi 
jumătate şi nu se opriră decât când apa nu mai avu adâncime. 
Balta era un fel de prelungire a mlaştinii care se întindea dincolo 
de ţărmul stâng şi mişuna de vânat de apă. Doniphan se mai 
alese cu ceva becaţe, care sporiră proviziile, alături de dropii şi 
prepeliţe. 

Noapte calmă, dar îngheţată, cu un vânt tăios care sufla în 
rafale pe albia râului. Se prinseră şi ceva pojghiţe de gheaţă, 
care se spărgeau ori se topeau la cea mai mică lovitură. Cu 
toate măsurile de precauţie, au tremurat cu toţii din greu, deşi 
adăpostiţi pe după pânze. Ba încă unii din cei mici — Jenkins şi 
Iverson mai ales — se arătară foarte amărâţi că au plecat din 
tabăra lor din golf. În câteva rânduri, Briant trebui să-i mângâie 
şi să le promită că are să fie bine. 

In sfârşit, a doua zi după-amiază, cu ajutorul fluxului care 
a ţinut până la trei şi jumătate, pluta ajunse în dreptul lacului şi 
se opri la mal, chiar în faţa intrării de la French-den. 


Capitolul XI 


ÎNTÂIELE ARANJAMENTE IN INTERIORUL PEŞTERII. 
DESCĂRCAREA PLUTEI. LA MORMÂNTUL NAUFRAGIATULUI. 
GORDON ŞI DONIPHAN. PLITA DE BUCĂTĂRIE. 


VÂNAT CU BLANA ŞI VÂNAT CU PENE. STRUŢUL 
„NANDU'". PLANURILE LUI SERVICE. VINE VREMEA REA. 


Debarcară în strigătele de bucurie ale celor mici, pentru 
care orice schimbare în viaţa obişnuită era totuna cu o joacă 
nouă. Dole zburda pe țărm ca o căpriţă. Iverson şi Jenkins 
alergau spre lac, în vreme ce Costar, luându-l pe Moko deoparte, 
îi spuse : 

— Te lăudai că ne dai o masă bună? 

— Ei, o să vă mai puneţi pofta-n cui, domnule Costar! spuse 
Moko. 

— Şi de ce? 

— Pentru că n-o să am timp de masă de seară! 

— Cum! Şi deseară nu mâncăm? 

— Nu: mâncăm la noapte, şi dropiile n-au să fie mai puţin bune 
atunci. 

Şi Moko râse, arătându-şi frumoşii săi dinţi albi. 

Copilul îl buşi în glumă şi alergă după ceilalţi. Briant, de 
altfel, îi ţinea de scurt să nu se ducă departe, ca să-i aibă mereu 
sub ochi. 

— Nu te duci şi tu cu ei? îl întrebă Briant pe fratele său. 

— Nu, mai bine rămân, zise Jacques. 

— Ai face bine să te mai plimbi şi tu puţin, îi spuse Briant. Nu-mi 
placi deloc, Jacques! Ce e cu tine? Mi-ascunzi ceva. Nu eşti 
cumva bolnav? 

— Nu, frăţioare, n-am nimic! 

Veşnic acelaşi răspuns care-l nemulţumea pe Briant. Ar fi 
vrut să-l tragă de limbă, să afle ce e, chiar de-ar fi fost să se 
certe cu el. 

Dar nu era o clipă de pierdut dacă voiau să doarmă in 
French-den. 

Trebuia să arate mai întâi peştera celor care n-o 
cunoşteau. Aşadar, de îndată ce-au legat bine pluta la țărm, la 
un cot al apei, ferit de curent, Briant le spuse colegilor săi să-l 
însoţească. Moko mergea înainte, ţinând un felinar de bord, 
care, cu flacăra mult mărită de lentile puternice, răspândea o 
lumină vie. 

Desfundară mai întâi intrarea. Crengile cu care Briant şi 
Doniphan o astupaseră erau neatinse. Prin urmare, nici o fiinţă 


omenească şi nici un animal nu încercaseră să pătrundă 
înăuntru. După ce dădură crengile la o parte, se strecurară toţi 
prin deschizătura îngustă. La lumina felinarului, în grotă se 
vedea mult mai bine decât cu crengile răşinoase aprinse sau cu 
luminările rudimentare ale naufragiatului. 

— Ei, dar ştiu că o să stăm înghesuiți! îi scăpă lui Baxter, în timp 
ce măsura din ochi adâncimea grotei. 

— Da' de unde! exclamă Garnett. Dacă punem culcuşurile unul 
peste altul, ca într-o cabină... 

— Ba deloc! zise Wilcox. Le aşezăm la rând, pe jos. 

— Şi atunci nu mai avem loc să circulăm, spuse Webb. 

— Foarte simplu, nu circulăm! răspunse Briant. Sau poate ai tu 
ceva mai bun? 

— Nu, dar... 

— Dar, adăugă Service, totul e să avem un adăpost. Doar Webb 
nu s-o fi aşteptat la un apartament complet, cu salon, 
sufragerie, cameră de culcare, hol, fumoar şi sală de baie... 

— Nu, zise Cross. Dar un loc de bucătărie tot trebuie. 

— Gătesc afară, răspunse Moko. 

— Ar fi greu pe vreme rea, rosti Briant. De asta, chiar mâine 
sunt de părere să punem aci maşina de gătit de pe vas. 

— Maşina de gătit!... în văgăuna asta unde şi mâncăm şi 
dormim! spuse Doniphan, cu un vădit dezgust. 

— Ei bine, îţi vom da să respiri săruri, lord Doniphan! exclamă 
Service, râzând cu toată gura. 

— Dacă voi binevoi să le iau, ajutorule de bucătar! răspunse 
îngâmfat Doniphan şi încruntă din sprâncene. 

— Haide, haide, interveni Gordon. Plăcut ori nu, n-avem încotro 
deocamdată. Unde mai pui că, în timp ce fierbe mâncarea, se 
încălzeşte şi peştera. lar ca să lărgim locuinţa săpând alte 
încăperi în masiv, avem timp destul o iarnă întreagă, numai să 
se poată! Pentru început, să ne mulţumim cu ce e şi să ne 
aşezăm cum s-o putea mai bine. 

Înainte de masă aduseră culcuşurile şi le înşirară pe nisip. 
Deşi înghesuite, copiii, obişnuiţi cu cabinele înguste, nu mai 
ziseră nimic. 

Aşa trecu şi sfârşitul zilei. În mijlocul grotei aşezară masa 
cea mare de pe iaht, şi Garnett, împreună cu cei mici, care-i 
aduceau diferitele ustensile de pe bord, se însărcinară să pună 
tacâmurile. 


Moko, pe de altă parte, care-şi luase ca ajutor pe Service, 
făcuse treabă bună: sub o vatră înjghebată între două pietre 
mari de la piciorul falezei, aprinsese un foc viu de vreascuri 
aduse de Webb şi Wilcox din pădure. Pe la şase seara, supa din 
carne uscată începu să aburească, îmbiindu-i cu mirosul ei bun. 
Dar asta nu era tot: vreo douăsprezece prepeliţe bine curățate 
şi trase într-o frigare se rumeneau la dogoarea flăcărilor, 
deasupra unei tigăi în care se scurgea mustul şi unde Costar 
grozav şi-ar fi muiat pesmetul. În vreme ce Dole şi Iverson 
aveau mare grijă să învârtească frigarea, Phann urmărea toate 
mişcările cu un interes foarte semnificativ. Nici nu era şapte 
seara când se adunară toţi în unica încăpere din French-den — 
sufragerie şi dormitor totodată. Aduseră scaunele fără spetează, 
pliantele şi băncile de la postul de comandă. Serviţi când de 
Moko, când luându-şi singuri, copiii mâncară copios; supa 
fierbinte, o bucată de rasol, friptură de prepeliţă, biscuiţi în loc 
de pâine, apă cu un pic de rachiu şi o bucăţică de brânză cu 
câteva păhăruţe de vişinată ca desert îi înviorară după atâtea 
zile de mâncare pe sponci. Oricât de grea era situaţia, copiii 
zburdau, lipsiţi de griji, iar Briant era bucuros să-i ştie veseli. 

Ziua fusese grea. Acum, că mâncaseră, abia aşteptau să 
se culce. Dar Gordon, dintr-un simţ de pietate, le spuse că s- 
ar cădea să meargă cu toţii la mormântul lui Frangois Baudoin, 
în lăcaşul căruia aveau să-şi ducă viaţa. 

Noaptea se lăsase peste întreg cuprinsul lacului. Apele nu 
mai oglindeau nici urmă de amurg. Cotind pe după capătul 
falezei, copiii se opriră în faţa pământului uşor movilit, pe care 
se-nălţa o cruce mică de lemn. 

La ora nouă, de cum se văzură în culcuşuri şi vârâţi sub 
pături, adormiră duşi. Numai Wilcox şi Doniphan, care erau de 
gardă, avură grijă întruna să pună lemne pe focul de la gura 
peşterii, care, încălzind şi interiorul, îndepărta şi oaspeţii 
nepoftiţi şi primejdioşi. 

A doua zi, 9 mai, şi următoarele trei zile, descărcară cu 
toţii pluta. Vântul din apus, vestitor de ploi şi de zăpadă, 
începuse să adune ceţurile. într-adevăr, temperatura nu se mai 
ridica peste zero grade, iar mai la sud trebuie să se fi lăsat şi 
ger. Era dar mare nevoie ca să pună la adăpost în grotă tot ce s- 
ar fi putut altera: muniții, provizii solide ori lichide. 

În aceste zile, de multe ce erau de făcut, vânătorii nu se 


îndepărtară de gospodărie. Dar fiindcă apele râului mişunau de 
vânat, ca şi lacul, şi bălțile de pe malul lui stâng, Moko nu duse 
lipsă de nimic. Becaţe, rațe şi lişiţe nu-l lăsară pe Doniphan să 
tânjească de dorul puștii. 

Gordon însă nu vedea cu ochi buni risipa de gloanţe şi de 
praf de puşcă, chiar dacă aducea vânat din plin. Avea mare grijă 
să facă economie de muniții. Şi le notase de altfel pe toate în 
carnet. lată de ce îi atrase stăruitor atenţia lui Doniphan să 
tragă cu economie. 

— Nu ştiu ce ne rezervă viitorul, îi spuse. 

— Bine, bine, zise Doniphan, dar atunci să ne scumpim şi la 
conserve. Poate c-o să ne căim că ne-am privat atâta când o fi 
să părăsim insula... 

— Să părăsim insula?! se miră Gordon. Suntem noi în stare să 
construim o corabie care să poată înfrunta oceanul? 

— Şi de ce nu, Gordon, dacă ar fi vreun continent prin 
apropiere? În orice caz, eu n-am poftă să mor pe aici, cum a 
murit compatriotul lui Briant! 

— Fie, zise Gordon. Deocamdată însă trebuie să ne obişnuim cu 
gândul că poate vom fi nevoiţi să trăim ani şi ani aici. 

— Asta îţi seamănă, Gordon! exclamă Doniphan. Sunt sigur că ai 
fi încântat să înfiinţezi şi o colonie... 

— Şi de ce nu, dacă nu se va putea altcum! 

— Mă tem, Gordon, că de scrânteala asta n-o să vrea să asculte 
nimeni. Nici măcar drăguţul dumitale de Briant. 

— Avem tot timpul să mai vorbim de asta, răspunse Gordon, 
dar, pentru că veni vorba de Briant, dă-mi voie să-ţi spun că nu 
te porţi frumos cu el şi nu faci bine. E un bun coleg şi a dat 
destule dovezi de devotament. 

— Cum de nu, Gordon! exclamă Doniphan, cu tonul lui 
dispreţuitor de care nu se putea dezbăra. Briant are toate 
calităţile! Mai-mai să fie un eroul!... 

— Nu, Doniphan! Are şi el greşelile lui, ca noi toţi, dar felul tău 
de a-l privi poate să ducă la o dezbinare care ne-ar îngreuna 
situaţia şi mai mult. Toţi îl preţuiesc pe Briant. 

— Oh, toţi! 

— În orice caz cea mai mare parte din colegi. Nu înţeleg ce aveţi 
voi, Wilcox, Cross, Webb şi tu cu el! Ţi-o spun aşa, în treacăt, 
Doniphan. Tu mai gândeşte-te! 

— M-am şi gândit, Gordon! 


Dar lui Gordon nu-i fu greu să vadă că, ambițios cum era, 
Doniphan nu va ţine seamă de eforturile lui şi era mâhnit, căci 
se puteau ivi neajunsuri mari în viitor. 

Aşadar, descărcatul plutei a durat trei zile. Nu mai 
rămânea decât să demonteze bârnele şi podeaua de scânduri, 
care aveau să fie folosite în peşteră. 

Din păcate, înăuntru nu era loc pentru întregul material şi 
dacă nu vor reuşi să lărgească spaţiul, vor trebui să 
construiască un şopron, ca să pună la adăpost baloturile. 

Deocamdată, Gordon fu de părere să le îngrămădească pe 
toate în cotul de la capătul falezei şi să le învelească cu pânzele 
gudronate care serveau să acopere puntea iahtului. 

La 13 ale lunii, Baxter, Briant şi Moko începură să monteze 
maşina de gătit, pe care o aduseseră pe tăvălugi până în grotă. 
O proptiră de peretele din dreapta, lângă intrare, ca să tragă 
mai bine. Când să pună coşul prin care avea să iasă fumul, 
întâmpinară unele greutăţi. Cum însă calcarul stâncii nu era 
prea tare, Baxter reuşi să dea o gaură prin care burlanul să fie 
tras afară. După-amiază, când Moko făcu focul la maşină, văzu 
că ardea destul de bine. Aşadar, masa caldă era asigurată şi pe 
vreme rea. 

Săptămâna următoare, Doniphan, Wilcox, Webb şi Cross, 
împreună cu Garnett şi Service, putură să-şi satisfacă bucuria de 
a merge la vânătoare. Într-una din zile, intrară în pădurea de 
mesteceni şi fagi dinspre lac, la o jumătate de milă de French- 
den. In câteva locuri găsiră urme de lucrări făcute de mâna 
omului: erau gropi săpate în pământ şi acoperite cu crengi, 
gropi destul de adânci pentru ca animalele căzute în ele să nu 
mai poată ieşi. Dar după starea în care se găseau, îţi dădeai 
seama că trebuie să fi fost făcute de ani îndelungaţi. Intr-una 
din ele se mai vedeau încă rămăşiţele unui animal — dar greu 
de spus care anume. 

— În orice caz, oseminte de animal mare, spuse Wilcox, şi se 
lăsă uşor până-n fund, de unde aduse câteva oase albite de 
vreme. 

— Un patruped! Uite-i oasele de la cele patru labe! 

— Numai să nu fie pe aici şi animale cu cinci picioare, zise 
Service, atunci n-ar putea fi decât vreun berbec sau vreun vițel 
fenomen. 

— Tot cu glumele, Service! zise Cross. 


— Râsul nu e oprit, interveni Garnett. 

— Ce e sigur, reluă. Doniphan, e că trebuie să fi fost un animal 
foarte puternic. Uite ce cap şi ce falcă plină încă de colţi! Râdă 
Serivce cât o vrea de viţeii şi de berbecii de bâlci, dar dacă 
animalul ăsta ar învia acum, nu ştiu dacă nu i-ar pieri pofta de 
râs! 

— l-ai zis-o! exclamă Cross, gata totdeauna să-şi aplaude vărul. 
— Crezi cumva, îl întrebă Webb pe Doniphan, că ar fi un 
carnivor? 

— Fără îndoială. 

— Un leu? Ori poate un tigru? întrebă Cross, care-şi cam pierdu 
cumpătul. 

— Dacă nu un tigru sau un leu, zise Doniphan, sigur un jaguar 
sau un cuguar. 

— la să luăm seama! zise Webb. 

— Şi să nu ne ducem prea departe, sări Cross. 

— Auzi, Phann, se-ntoarse Service către câine, sunt animale 
mari pe-aici! 

Phann răspunse printr-un lătrat vesel, care arăta că nu-i 
pasă. 

Şi vânătorii noştri erau gata să se înapoieze la French-den, 
când lui Wilcox îi veni o idee: 

— Ce-ar fi, spuse, dacă am acoperi groapa din nou cu crengi 
verzi? Poate că se va prinde iar un animal! 

— Cum vrei, Wilcox, răspunse Doniphan, cu toate că prefer să 
vânez un animal în libertate, decât să-l măcelăresc într-un fund 
de groapă. 

Vorbea sportivul din el. În fond, Wilcox, pe care din 
totdeauna îl amuza să pună capcane, se arătă mai practic ca 
Doniphan şi se şi apucă de lucru. Ceilalţi îl ajutară să taie crengi 
din copacii din apropiere; pe cele lungi le aşezară de-a 
curmezişul, astfel că frunzişul ascundea cu totul deschizătura 
gropii. Capcană destul de banală, dar de care vânătorii din 
pampas se folosesc adesea cu succes. 

Ca să găsească mai bine locul gropii, Wilcox însemnă 
drumul cu crăci până-n marginea pădurii, apoi se întoarseră din 
nou la French-den. 

Între timp, vânătorile dădeau roade bune. Păsările de 
baltă erau în număr mare. În afară de dropii şi de prepeliţe 
„tinamu". se mai găseau nenumărați lăstuni cu pene pestriţe ca 


de bibilici, stoluri-stoluri de porumbei de pădure şi gâşte 
antarctice, destul de gustoase dacă erau fierte până îşi pierdeau 
mirosul acela de untură de peşte. Cât despre vânatul cu blană, 
acesta era reprezentat de un fel de rozătoare numite 
„tucutucos", amintind la gust iepurele de casă, şi „maras", 
iepuri de câmp cenuşii-roşietici, cu coada înspicată cu negru, 
foarte hrănitori, „aguti" şi „pichis" din specia „tatu', mamifere 
cu carne delicioasă, apoi „pecari", un fel de mistreți mici, şi 
„guagulis", o specie de cerbi foarte iuți. 

Doniphan reuşi să doboare câteva din animale; dar cum 
erau foarte iuți, dispăreau de îndată ce simțeau primejdia, aşa 
că risipi mai mult praf de puşcă şi gloanţe decât făcea vânatul, 
fapt care-i atrase observaţii din partea lui Gordon, spre marea 
neplăcere şi a lui şi a prietenilor lui. 

Tot într-o asemenea excursie adunară o bună provizie din 
două legume pe care le descoperise Briant în prima lui expediţie 
spre lac: ţelina sălbatică, foarte răspândită în ţinutul acela de 
mlaştini, şi cresonul, ai cărui lăstari tineri sunt un minunat leac 
împotriva scorbutului. Aceste două legume erau nelipsite de la 
orice masă, ca măsură de igienă. 

Pe de altă parte, cum frigul nu îngheţase încă suprafaţa 
lacului şi a râului, prinseră păstrăvi cu undiţa şi totodată un fel 
de ştiucă, foarte gustoasă dacă aveai grijă să nu te îneci cu 
mulţimea de oscioare. Şi, în sfârşit, într-o zi, Iverson, mândru 
nevoie mare, veni cu un somon cât toate zilele, cu care se 
luptase o grămadă, mai să rupă undiţa. Aşadar, la vremea când 
peştii pornesc pe nu în sus, se puteau aproviziona din plin, ca 
să-şi facă o bogată rezervă de iarnă. 

Intre timp, se duseră în câteva rânduri să vadă ce mai e 
pe la groapa acoperită de Wilcox. Dar nici o vietate nu căzuse în 
capcană, cu toate că puseseră o bucată mare de carne, ca să se 
poată prinde un carnivor. 

Şi totuşi, la 17 mai se întâmplă ceva. 

In ziua aceea, Briant şi câţiva dintre ceilalţi merseră în 
pădurea din apropierea falezei. Voiau să vadă dacă nu cumva e 
rost să mai găsească vreo peşteră în stâncă prin apropiere de 
French-den şi să facă din ea o magazie de adăpostit materialele. 
Când iată că dinspre groapă se auziră nişte ţipete răguşite. 

Briant pornise într-acolo, dar Doniphan îl şi ajunse, ca să 
nu i-o ia înainte. Ceilalţi îi urmau la câţiva paşi, cu puştile gata 


de tras, în timp ce Phann o luase înainte, cu urechile ciulite şi 
coada băț. Nu mai erau decât la douăzeci de paşi de groapă 
când ţipetele deveniră şi mai dese. În mijlocul învelişului de 
crengi văzură atunci un gol mare, semn că un animal căzuse 
înăuntru. 


Ce fel de animal era, nu s-ar fi putut spune. Oricum, 
trebuiau să fie gata să înfrunte orice. 
— Pe el, Phann! strigă Doniphan. 

Câinele sări lătrând tare, dar fără semne de nelinişte. 
Briant şi Doniphan alergară într-acolo şi după ce se aplecară să 
vadă ce este, strigară : 

— Veniţi! Veniţi! 

— N-o fi un jaguar? întrebă Webb. 

— Ori un cuguar? strigă Cross. 

— Nu, răspunse Doniphan. E un animal pe două labe, un struţ! 

Era într-adevăr un struţ — şi aveau de ce să se bucure că 
asemenea păsări alergau prin pădurile din ţinut, căci au o carne 
minunată, mai ales partea grasă de la piept. 

Dacă însă nu mai rămânea nici o îndoială că e struţ, 
mărimea lui, în schimb, mai mică decât cea ştiută, capul ca de 
gâscă şi penele mici care-i acopereau tot trupul cu un fel de 
blăniţă creaţă cenuşiu-albicioasă arătau că e din specia 
„nandu", atât de numeroasă prin regiunile de pampas din 
America de Sud. Şi chiar dacă nu se putea compara cu struţul 
african, făcea totuşi cinste faunei ținutului. 

— Să-l prindem viu! spuse Wilcox. 
— Cred şi eu! strigă Service. 
— N-o să fie prea uşor, răspunse Cross. 


— Al nostru e ! strigă Webb 

— Să-ncercăm! propuse Briant. 

Deşi puternic, animalul nu putuse scăpa din cauză că 
aripile nu-l ajutau să se ridice până sus, iar picioarele îi alunecau 
pe pereţii verticali. Wilcox trebui dar să se lase jos în groapă, cu 
riscul ca struţul să-l rănească, ciupindu-l cu ciocul. Cum însă îi 
veni în minte să-i arunce haina peste cap şi să-l înfăşoare, 
struţul nu mai făcu nici o mişcare de împotrivire. 

Foarte uşor fu atunci să-i lege picioarele cu trei batiste 
înnodate cap la cap şi, opintindu-se toţi laolaltă, unii de jos, alţii 
de sus, îl scoaseră din groapă. 

— Al nostru e! strigă Webb. 

— Şi ce facem cu el? întrebă Cross. ` 

— Foarte simplu! spuse Service, naiv şi încrezător. II luăm la 
French-den, îl domesticim şi încălecăm pe el. Las' pe mine! Fac 
întocmai ca Jack din „Robinson elveţianul". 

Oricât de veridic părea episodul amintit de Service, mare 
minune ar fi fost să vezi un struţ încălecat în felul acesta. Totuşi, 
cum nu găsiră nimic rău într-asta, îl luară cu ei la French-den. 

Când zări struţul, Gordon intră probabil un pic la grijă că o 
să fie încă o gură în plus de hrănit. Dar gândindu-se că-l poate 
hrăni doar cu frunze şi cu iarbă, îi făcu o primire bună. Pentru 
cei mici, însă, fu o adevărată bucurie să-l admire — nu prea de 
aproape totuşi, şi numai după ce-l legară cu o frânghie. Când 
mai auziră şi că Service avea de gând să-l dreseze ca pe un cal, 
îl puseră să le promită că îi va lua şi pe ei călare cu el. 

— Da, dacă veţi fi cuminţi, copii! spuse Service, trecând de pe 
acum în ochii lor drept un erou. 

— O să fim! spuse Costar. 

— Cum, Costar, zise Service, ai avea tu curajul să te sui? 

— La spatele tău, şi dacă te ţii bine, da. 

— Dar ia adu-ţi aminte prin ce spaimă ai trecut pe spatele 
țestoasei! 

— Ei, nu-i tocmai aşa! Cel puţin struţul nu te bagă în apă! 

— Nu, dar te duce în văzduh... zise Service. Şi cu asta amândoi 
copiii rămaseră pe gânduri. 

Bineînţeles că după ce s-au aşezat definitiv la French-den, 
Gordon şi tovarăşii lui au trecut la organizarea vieţii de zi cu zi. 
Când vor termina cu totul instalarea, Gordon se gândea să dea 
fiecăruia din ei sarcini precise şi mai ales să nu-i lase pe cei mici 
de capul lor. Fireşte că aceştia nu aşteptau decât să ajute pe cei 


mari la tot ce le sta în putinţă; dar de ce n-ar continua mai bine 
cursurile începute la Institutul Chairman? 

— Avem cărţi cu care să putem merge mai departe, spuse 
Gordon, şi din câte mai ştim noi şi mai putem învăţa, e foarte 
firesc să-i învăţăm şi pe cei mici. 

— Aşa e, spuse Briant, iar de-om ajunge vreodată ziua când să 
plecăm din insula asta şi să ne mai vedem cu ai noştri, cel puţin 
să n-avem regretul de a fi pierdut prea mult timp. 

Hotărâră, aşadar, să întocmească un program şi de îndată 
ce vor cădea cu toţii de acord, să-l îndeplinească întocmai. 

Şi într-adevăr, odată cu venirea iernii aveau să fie atâtea 
zile de ger şi de vifor, în care nici mari, nici mici nu vor mai ieşi 
din grotă — încât măcar să se aleagă cu ceva. 

Deocamdată, însă, ce-i supăra mai rău ca orice era 
strâmtoarea acestei singure încăperi în care se îngrămădiseră. 
Trebuia cu orice preţ găsit vreun mijloc să lărgească peştera. 

În ultimele lor recunoaşteri, tinerii vânători cercetaseră în 
mai multe rânduri faleza, cu gândul să găsească vreun nou 
intrând în stâncă. Dacă l-ar fi găsit, le-ar fi prins bine ca magazie 
pentru materialele rămase acum afară. Negăsind însă nimic, au 
fost nevoiţi să se întoarcă iar la gândul lărgirii încăperii actuale, 
săpând una ori mai multe cămăruţe alături de peştera lui 
Frangois Baudoin. 

În granit ar fi fost cu neputinţă, dar în calcarul acesta, pe 
care-l puteai sparge cu târnăcopul ori cu ranga, lucrul n-ar fi fost 
prea greu. De durată nu le păsa. Abia aveau cu ce umple urâtul 
din zilele nesfârşite de iarnă şi totul ar putea să fie gata până-n 
primăvară, dacă nu se întâmplă vreo surpătură sau, şi mai de 
temut, vreo infiltraţie. 

De altfel, nici măcar n-ar fi nevoie să folosească 
explozibilul. Uneltele le-ar fi de ajuns, dovadă e că au putut 
găuri peretele ca să scoată burlanul sobei de bucătărie. Mai 
mult, Baxter reuşise să lărgească, e drept destul de greu, 
intrarea în grotă atât cât a fost necesar ca să-i adapteze una din 
uşile de pe Sloughi. Apoi străpunseseră pereţii stâncii din 
dreapta şi stânga intrării, făcând două ferestrui înguste, mai 
degrabă un fel de firide, pe unde să poată pătrunde înăuntru 
mai mult aer şi mai multă lumină. 

Între timp, cam de vreo săptămână, venise şi vremea rea. 
Vijelii puternice s-au abătut peste insulă şi numai orientarea 
peşterii înspre sud-est au ferit-o întrucâtva. Ploi răpăitoare şi 
viforniţe cumplite vuiau peste coama falezei. Vânătorii nu se 
mai încumetau să plece după vânat decât prin preajma lacului şi 
se mulţumeau cu rațe şi becaţe, nagâţi, cârstei, găinuşe de apă 
şi un fel de babiţe cu guşi sub cioc, numite porumbei albi prin 
ţinuturile de sud ale Pacificului. 

Lacul şi râul nu erau încă prinse, dar primele geruri după 
viscol aveau să le îngheţe tun. 

Obligaţi să stea mai tot timpul în adăpost, băieţii aveau 
prilejul să lărgească peştera, şi în ziua de 27 mai se şi apucară. 
Cu târnăcopul şi hârleţul, începură lucrul la peretele din dreapta. 
— Săpând înclinat, fu de părere Briant, s-ar putea să ieşim 
înspre lac şi atunci am mai avea încă o intrare în grotă. Asta ar 
înlesni supravegherea împrejurimilor, iar dacă pe timp de vifor 
am rămâne troieniţi pe o parte, am ieşi pe cealaltă. 

Deci, această nouă ieşire din peşteră le era întru totul 


folositoare şi nu era exclus să reuşească săparea ei. 

De fapt aveau de străbătut numai patruzeci sau cincizeci 
de picioare pentru ca să iasă pe versantul de răsărit. Ar fi fost, 
dar, de săpat o galerie în direcţia aceea, orientându-se cu 
busola şi lucrând în aşa fel încât să nu provoace surpături. 
Baxter se gândi chiar că ar fi bine să sape mai întâi un tunel 
îngust până la capăt şi apoi să-l lărgească atât cât ar fi fost 
necesar. Cele două încăperi din French-den ar urma deci să fie 
unite printr-un coridor care s-ar închide la capete şi în care s-ar 
putea săpa lateral două cămări fără ferestre. Fireşte că era cea 
mai bună soluţie, între altele pentru că puteau să cerceteze cu 
prudenţă masivul, oprind înaintarea la vreme, dacă s-ar fi trezit 
cu vreo infiltraţie neprevăzută. 

Timp de trei zile, de la 27 la 30 mai, lucrul merse bine şi 
cu spor. Calcarul stâncii era moale de parcă să-l tai cu cuțitul, 
din care cauză fură nevoiţi să sprijine deschiderea, căptuşind-o 
cu scânduri, lucru care nu era deloc uşor. Pe măsură ce săpau, 
scoteau de îndată afară pietrele căzute, ca să nu încurce locul. 
Pentru că din cauza strâmtorii nu era de lucru pentru toţi, 
găseau ei ce să facă. În răstimpuri, când ploaia ori ninsoarea 
încetau, Gordon şi ceilalţi demontau pluta, pentru ca să poată 
folosi la altceva bârnele şi scândurile platformei. Apoi se duceau 
să vadă ce mai e cu lucrurile îngrămădite în cotul de la piciorul 
falezei, căci pânzele gudronate cu care erau învelite nu le 
apărau prea bine de viscol. 

Lucrul înainta pe încetul şi cu multe dibuieli. Tunelul era 
săpat pe o lungime de patru-cinci picioare, când, în după-amiaza 
zilei de 30, se întâmplă ceva foarte neaşteptat. 

Lui Briant, care lucra în fundul tunelului, chircit pe vine ca 
un adevărat miner, i se păru că aude un zgomot din interiorul 
masivului. 

Se opri din lucru ca să audă mai bine. Şi în urechi îi răsună 
din nou acelaşi zgomot. 

Cât ai clipi fu lângă Gordon şi Baxter, care erau la gura 
tunelului, şi le spuse întâmplarea. 

— Ţi s-a părut, îi răspunse Gordon. 
— Stai ici, în locul meu, Gordon, îi zise Briant, pune urechea la 
peretele tunelului şi ascultă. 

Gordon se vâri în deschizătura îngustă, dar ieşi după 
câteva clipe : 


— Ai dreptate. Am auzit un fel de zgomote surde, depărtate. 

Baxter veni şi el să asculte. 

— Ce poate să însemne asta? se miră el ieşind. 

— Nu pot să-mi închipui, zise Gordon. Ar trebui să-i spunem lui 
Doniphan şi celorlalţi. 

— Nu celor mici, adăugă Briant. S-ar speria! 

Dar tocmai atunci se înapoiau cu toţii pentru masa de 
seară, aşa că cei mici aflară, ceea ce-i făcu să se teamă 
oarecum. 

Doniphan, Wilcox, Webb şi Garnett intrară pe rând în 
tunel. Dar zgomotul încetase. Nu se mai auzea nimic, aşa că 
gândiră că ceilalţi se înşelaseră. 

Hotărâră însă ca în nici un caz să nu înceteze lucrul şi se 
apucară din nou de îndată ce luară masa de seară. 

Câtăva vreme nu se mai auzi nimic, când deodată, către 
ora 9 seara, prin pereţi răsunară clar alte zgomote surde şi 
prelungi. În acest timp, Phann aci intra în tunel, aci ieşea, 
arătându-şi colții, cu părul zbărlit şi lătrând din răsputeri, parc-ar 
fi vrut să răspundă zgomotelor surde din masiv. 

Copiii, din speriaţi cum erau, se înspăimântară de-a 
binelea. Închipuirea copiilor englezi este mereu întreţinută în 
familie cu poveşti specific nordice. Spirite de tot felul, ca pitici, 
spiriduşi, valchirii, silfe, ondile, le dau târcoale chiar din leagăn. 
Aşadar, Dole şi Costar, ba chiar şi Jenkins şi Iverson mureau de 
frică. Briant, văzând că nu-i poate linişti nicicum, îi trimise la 
culcare — şi chiar dacă până la urmă adormiră, prin somn li se 
înfăţişară numai stafii şi strigoi, arătări din altă lume care-i 
amenințau din adâncimile muntelui. 

Cât despre Gordon şi ceilalţi, tot se mai întrebau în şoaptă 
ce să fie. In câteva rânduri auziră zgomotele, iar Phann era 
extrem de agitat; într-un târziu, obosiţi, merseră la culcare, în 
afară de Briant şi de Moko, şi până la ziuă liniştea fu deplină. 

A doua zi dis-de-dimineaţă au fost cu toţii în picioare. 
Baxter şi Doniphan se târâră până-n fundul tunelului. Nici un 
zgomot, iar câinele umbla de colo-colo, liniştit şi fără să mai 
sară pe pereţi ca în ajun. 

— Hai, la lucru! spuse Briant. 

— Hai, zise Baxter. Ne-om opri dacă mai auzim ceva. 

— Nu cumva, îşi dădu cu părerea Doniphan, zgomotul o fi al 
vreunui izvor care trece vuind pe sub stâncă? 


— L-am auzi şi acum, zise Wilcox. Or, acum nu se aude. 

— E drept, răspunse Gordon. Să fie cumva răbufniri de vânt prin 
vreo crăpătură pe coama falezei? 

— Să ne urcăm deasupra, zise Service, poate descoperim ce e. 

Aşa şi făcură. La vreo cincizeci de paşi din jos de mal se 
făcea o potecuţă cotită, care urca până sus pe creasta falezei. În 
câteva clipe, Baxter cu doi-trei dintre ei au fost sus şi au mers 
de-a lungul coamei până deasupra grotei, dar în zadar. Pe întreg 
podişul acesta neted, acoperit cu iarbă măruntă şi deasă, nici 
urmă de crăpătură prin care să străbată vreun curent de aer sau 
vreun şuvoi de apă. 

Coborâră deci fără să afle nimic mai mult despre ciudatul 
fenomen, iar cei mici rămaseră tot la părerea lor că locul e 
bântuit de iele. 

Se apucară dar din nou să sape stâncă şi lucrară toată 
ziua. Nu mai auziră zgomotele din ajun, dar Baxter le atrase 
atenția că peretele, care până ieri suna înfundat, începea acum 
să sune a gol. Să fi fost în direcţia aceea, la capătul tunelului lor, 
o altă grotă în stâncă? Şi nu cumva de acolo venea zgomotul? N- 
ar fi fost de mirare, ba ar fi fost chiar de dorit. Câtă muncă 
cruţată în lucrarea de lărgire! 

E uşor de închipuit cu ce sete se apucară acum să 
sfredelească. Ziua aceasta a fost poate cea mai obositoare din 
câte au apucat. Cu toate astea n-a adus nimic nou, decât că 
spre seară s-au trezit că le-a dispărut câinele. De obicei, la ora 
meselor, Phann era nelipsit de lângă scaunul stăpânului lui; or, 
în seara asta, locul era gol. Îl strigară : Phann!... Dar Phann 
nicăieri! 

Gordon ieşi în prag. Îl strigă din nou, dar... linişte deplină. 

Doniphan şi Wilcox alergară, unul pe malul râului, celălalt 
pe ţărmul lacului... Nici urmă de câine! 

Zadarnic căutară jur împrejurul grotei. Pe Phann nu l-au 
mai găsit. 

Câinele era sigur mult mai departe, altfel nu se putea să 
nu fi răspuns la vocea lui Gordon. Să se fi rătăcit? Mai greu de 
crezut. Să-l fi sfâşiat vreo fiară? Asta mai degrabă. Numai aşa se 
putea explica dispariţia. 

Să fi fost 9 seara. Lacul şi faleza erau cufundate în 
întuneric. Au trebuit să renunţe la cercetări şi să se înapoieze la 
French-den. 


Se întoarseră foarte îngrijoraţi şi, mai mult decât atâta, 
adânc mâhniţi la gândul că au pierdut poate pentru totdeauna 
un animal atât de inteligent. 

Parte din ei se aşezară pe paturi, parte în jurul mesei, dar 
nici unuia nu-i mai ardea să se culce. Se simțeau mai singuri, 
mai năpăstuiţi, mai departe de ţară şi de-ai lor. 

Deodată, în mijlocul tăcerii se auziră din nou vuietele 
acelea surde; dar de astă dată erau urlete, urmate de strigăte 
de durere, şi asta dură timp de aproape un minut. 

— De acolo! De acolo vine! strigă Briant, alergând prin tunel. 

Toţi săriră în picioare ca şi când s-ar fi aşteptat la o 
apariţie. 

Copiii, înmărmuriţi de frică, se vîrîră sub paturi. 

Dar Briant se întoarse, spunând : 

— Trebuie să fie o grotă acolo, cu intrarea pe la picioarele 
falezei. 
— Şi în care probabil că noaptea se adăpostesc animale, zise 
Gordon. 
— Asta e! spuse Doniphan. Mâine trebuie neapărat să căutăm 
locul. 

In clipa aceea răsună un lătrat care, ca şi urletele, se 
auzea dinăuntrul stâncii. 

— Să fie Phann acolo, în luptă cu vreun animal? strigă Wilcox. 

Briant intră din nou prin tunel şi, lipind urechea de 
peretele din fund, ascultă. Nimic. Phann o fi fost sau nu acolo, 
dar că mai era încă o grotă care avea o ieşire afară prin vreo 
crăpătură ascunsă printre hăţişurile de la baza falezei — asta 
era sigur. 

Noaptea trecu fără să se mai audă nici urlete, nici 
lătrături. 

Dimineaţa, din zori, aceeaşi căutare zadarnică pe lângă 
râu, spre lac şi, ca în ajun, pe coama falezei. Oricât l-au căutat şi 
l-au chemat prin împrejurimi, Phann n-a mai apărut. 

Briant şi Baxter, rând pe rând, se apucară de lucru, când 
cu ranga, când cu târnăcopul, fără încetare. În cursul dimineţii, 
tunelul a înaintat cu încă două picioare. 

Se opreau când şi când, ciuleau urechea, dar nu mai 
auziră nimic. 

Încetară lucrul numai câtă vreme prânziră, apoi începură 
din nou. Şi-au luat toate măsurile de prevedere pentru cazul 


când la ultima lovitură de târnăcop, care ar sparge peretele, 
vreun animal s-ar năpusti asupra lor prin deschizătură. Pe cei 
mici îi trimiseseră pe țărm. Cu puştile şi revolverele gata, 
Doniphan, Wilcox şi Webb stăteau de veghe. 

Către ora două, Briant scoase un strigăt: târnăcopul 
străpunsese calcarul şi prin deschizătura pricinuită de surpătură 
văzu că se deschide o încăpere destul de largă. Se întoarse 
degrabă către ceilalţi, care nu mai ştiau ce să creadă. Dar nici n- 
apucă să deschidă gura, când din tunel simţi furişându-i-se pe 
lângă picioare un animal, care dădu buzna în peşteră. Era 
Phann! însuşi Phann, care alergă mai întâi la găleata cu apă şi 
începu să bea cu lăcomie, apoi, dând din coadă, plin de bucurie, 
prinse a sări în jurul lui Gordon. N-aveau aşadar de ce se teme. 

Briant luă atunci un felinar şi intră prin tunel, urmat de 
Gordon, Doniphan, Wilcox, Baxter şi Moko. Trecând prin 
spărtura peretelui, intrară într-o grotă întunecoasă în care pe 
nicăieri nu pătrundea vreo lumină din afară. 

Era într-adevăr o peşteră la fel de largă şi de înaltă ca şi 
French-den, dar mult mai adâncă, cu o suprafaţă de cincizeci de 
iarzi pătraţi şi pe jos cu un strat gros de nisip foarte mărunt. 

Cum grota părea că nu are nici o ieşire în afară, era de 
aşteptat ca aerul să lipsească. Flacăra felinarului ardea însă 
foarte bine: însemna dar că pe undeva tot pătrundea aer. Altfel 
pe unde ar fi intrat Phann? 

În clipa aceea, Wilcox se împiedică de un trup ţeapăn şi 
rece. 

Briant apropie felinarul. 

— E un cadavru de şacal, exclamă Baxter. 

— Da, un şacal pe care pesemne că 1-a gituit viteazul nostru 
Phann! răspunse Briant. 

— Asta era aşadar explicaţia, zise Gordon. 

Dar dacă unul sau mai mulţi şacali îşi găsiseră adăpost 
acolo, pe unde intraseră? Trebuiau numaidecât să descopere. 

leşind din French-den, Briant merse de-a lungul falezei, de 
partea lacului, strigând din afară, iar ceilalţi răspunzând 
dinăuntru. În felul acesta descoperiră o crăpătură îngustă printre 
hăţişuri, chiar la nivelul solului, prin care se furişau şacalii. Dar 
după cum îşi dădură seama, de când îl pierduseră pe Phann se 
întâmplase o mică surpătură care închisese intrarea. 

Acum îşi explicau şi urletele şacalilor, şi lătrăturile 


câinelui, care timp de douăzeci şi patru de ore n-a mai putut ieşi 
de acolo. 

Ce bucurie pe toţi! Nu numai că-l regăsiseră pe Phann, dar 
câtă muncă cruţată! Acolo, lângă ei, „de-a gata", cum zicea 
Dole, se găsea o vastă deschizătură în stâncă, de care Baudoin 
nici nu visase. Dacă lărgeau crăpătura, aveau încă o intrare 
deschisă către lac. Câtă înlesnire pentru treburile lor de fiecare 
zi! Se adunară cu toţii în peştera cea nouă şi nu mai conteniră 
cu uralele, la care Phann se asocia prin lătrături. 

Acum lucrau cu sete la lărgirea tunelului, ca să-l 
transforme într-un coridor comod. Celei de-a doua peşteri îi 
dădură numele de „hol“, nume care se potrivea dimensiunilor. Și 
până la săparea celor două cămări pe laturile coridorului, 
transportară în hol toate materialele. In el aveau să-şi facă 
dormitorul şi sala de lucru, iar întâia încăpere o păstrau ca 
bucătărie, oficiu şi sufragerie. Şi pentru că acolo se gândeau să 
depoziteze proviziile, o denumiră „store-room"* — şi aşa 
rămase. 

Mutară mai întâi culcuşurile, rânduindu-le simetric pe 
nisipul din hol, unde aveau loc destul. Apoi aşezară mobilierul 
iahtului: divane, fotolii, mese, dulapuri etc. Şi mai ales instalară 
sobele din cabinele şi salonul iahtului, aşa fel încât să 
încălzească bine o încăpere atât de mare. 

Lărgiră, în acelaşi timp, intrarea dinspre lac, pe măsura 
uneia din uşile schoonerului, treabă la care Baxter munci din 
greu. De o aparte şi de alta a uşii săpară în perete două 
deschizături, prin care lumina zilei pătrundea în hol; iar seara, îl 
luminau cu un felinar atârnat de sus. 

Amenajările acestea le luară vreo cincisprezece zile. Era şi 
timpul să fie gata, căci, după zilele însorite, vremea se strică 
brusc. Gerul poate că nu era prea mare, în schimb furtunile 
deveniră aşa de violente, că nu mai era chip să iasă cineva 
afară din grotă. 

Vântul sufla cu atâta putere, încât, cu tot adăpostul 
falezei, ridica apele lacului în talazuri ca ale mării. Valurile se 
rostogoleau turbate şi e sigur că nici o corabie, nici o şalupă de 
pescuit, nici o pirogă de indigeni n-ar fi scăpat de pieire. A fost 
nevoie să suie iola pe țărm, altfel furia apelor ar fi smuls-o. In 
câteva rânduri, apele râului, luate în răspăr şi întoarse împotriva 


4  Store-room — în limba engleză, cameră de provizii, depozit. 


curentului, se ridicară peste mal, amenințând să ajungă până la 
piciorul falezei. Din fericire, nici depozitul, nici holul nu erau 
direct în bătaia ploii, fiindcă vântul sufla din vest. Sobele şi plita 
de bucătărie, înfundate cu vreascuri aduse din vreme şi din 
belşug, gemeau de flăcări şi trăgeau destul de bine. 

Piesele rămase din iaht şi-au găsit la vreme un adăpost 
bun. Merindele nu mai aveau de suferit de pe urma furtunilor. 
Gordon şi toţi ceilalţi, siliţi de vremea rea să stea închişi, avură 
prilejul de a se instala mai în voie. Au lărgit tunelul, 
transformându-l în coridor. Au săpat cele două pivnicioare în 
adâncime, dintre care una avea chiar o uşă încuiată, păstrată 
anume pentru muniții, ca să fie ferită de vreo explozie. 

In sfârşit, pentru vânat, chiar dacă nu se încumetau să 
meargă mai departe, păsările de baltă le asigurau strictul 
necesar, cu toate că îşi mai păstrau un gust mlăştinos, oricât s- 
ar fi trudit Moko, fapt care dădea loc la proteste şi la tot felul de 
strâmbături. Bineînţeles că au amenajat un loc în depozit şi 
pentru struţul „nandu" — până când să-i facă şi lui un adăpost 
afară. 

Atunci Gordon se gândi că ar fi bine să întocmească un 
program pe care să-l respecte întocmai, de îndată ce-l vor fi 
adoptat. Partea materială odată asigurată, trebuiau să se 
îngrijească de învăţătură. Cine putea şti cât avea să dureze 
şederea lor pe insulă! Atunci când ar fi să plece, ce mulţumire 
să ştii că timpul n-a fost pierdut! 

Cu cărţile din biblioteca iahtului, oare cei mari nu şi-ar 
putea lărgi bagajul de cunoştinţe, ocupându-se în acelaşi timp şi 
de instruirea celor mici? Muncă rodnică şi care avea să le umple 
atât de plăcut zilele lungi de iarnă! 

Intre timp, înainte chiar ca programul să fie înjghebat, mai 
puseră la cale altceva, şi iată în ce împrejurare. 

In seara de 10 iunie, după masa de seară, cum stăteau 
toţi în hol în jurul sobelor care duduiau, vorbiră între altele că ar 
fi bine să găsească denumiri pentru principalele puncte 
geografice ale insulei. 

— Ar fi şi folositor, şi practic, spuse Briant. 

— Ah, nume! exclamă Iverson. Să alegem nume frumoase! 

— Cum au făcut adevărații Robinsoni, sau chiar şi cei imaginari, 
zise Webb. 

— De fapt, dragii mei, zise Gordon, asta şi suntem noi! 


— Un pension de Robinsoni! exclamă Service. 

— De altfel, zise Gordon, dând un nume golfului, mărilor, 
pădurilor, lacului, falezei, mlaştinilor, capurilor, ne vine şi nouă 
mai uşor să ne orientăm. 

Cu câtă bucurie primiră propunerea, şi acum care mai de 
care se întreceau ce numiri mai bune să găsească. 

— Pentru început, avem Sloughi-bay, golful unde a eşuat 
schoonerul, spuse Doniphan, şi s-ar cădea să-i păstrăm 
numele. 

— Desigur, încuviinţă Cross. 

— Şi tot aşa păstrăm peşterii numele de French-den, peştera 
francezului, în amintirea naufragiatului căruia i-am luat locul! 

Nimeni nu se opuse, nici chiar Doniphan, cu toate că 
propunerea venea de la Briant. 

— Şi acum, întrebă Wilcox, ce nume-i punem râului care se 
varsă în Sloughi-bay? 

— Râul Zeelanda, propuse Baxter, ca să ne amintească de ţara 
noastră. 

— Da! Da! spuseră toţi într-un glas. 

— Dar lacului? întrebă Garnett. 

— Dacă râului i-am dat numele Zeelandei noastre, zise 
Doniphan, lacul să ne amintească de familiile noastre şi să-i 
zicem Family-lake (lacul familiei) — ceea ce primiră cu 
aclamații. 

Toţi erau într-un gând şi cu aceeaşi însufleţire dădură 
falezei numele de Auckland-hill (înălţimea Auckland). Cât despre 
capul falezei, promontoriul din vârful căruia Briant crezuse că 
vede oceanul spre est, l-au denumit False Sea-point (capul 
presupusei mări). 

Urmară rând pe rând alte denumiri. Astfel botezară Traps- 
woods (pădurea capcanelor) partea de pădure unde au 
descoperit capcanele, Bog-woods (pădurea mlaştinii), cealaltă 
pădure, situată între Sloughi-bay şi faleză, South-moors 
(mlaştinile din sud), ţinutul mlăştinos din partea de sud a insulei, 
Dike-creek (pârâul digului), râuleţului traversat de puntea 
pietruită, Wreck-coast (coasta naufragiatului), coasta insulei pe 
care a naufragiat iahtul, în fine Sport-terrace (terasa de sport), 
porţiunea dintre râu şi lac care forma în faţa holului un fel de 
peluză destinată în viitor exerciţiilor prevăzute de program. 

Rămânea ca celelalte puncte de pe insulă să primească 


noi denumiri, pe măsură ce locurile vor fi cunoscute şi noi 
peripeții s-or petrece în ele. 

Şi totuşi, unor promontorii, trecute pe harta lui Frangois 
Baudoin, le trebuia un nume. Hotărâră aşadar ca la nordul 
insulei să fie Capul Nord, iar în punctul cel mai sudic — Capul 
Sud şi în unanimitate dădură celor trei capuri ce înaintau în 
ocean numele de Capul Francez, Capul Englez şi Capul 
American, în cinstea celor trei naţiuni: franceză, engleză şi 
americană, reprezentate în mica lor colonie. 

Da, colonie! Acesta era cuvântul şi-l adoptară, căci 
aşezarea lor nu mai avea un caracter de provizorat şi aceasta, 
fireşte, datorită iniţiativei lui Gordon, care se preocupase mai 
mult de a organiza o viaţă în ţinutul acesta nou decât de a căuta 
cum să plece de acolo. Tinerii nu mai erau acum naufragiaţii de 
pe Sloughi, ci coloniştii insulei. 

Dar ai cărei insule? Trebuia neapărat botezată insula. 

— Staţi! Staţi! Vă spun eu ce nume să-i dăm! exclamă Costar. 

— Tu! Tocmai tu? răspunse Doniphan. 

— Are haz Costar! zise Garnett. 

— Fără îndoială că o să-i spună Insula Bebe, zise Service. 

— Hai-hai! Nu-l luaţi în râs, interveni Briant. Să vedem şi părerea 
lui. 

Copilul, buimăcit, tăcea. 

— Spune, Costar! îl încurajă Briant. sunt sigur că ai o idee bună. 
— Ei bine, zise Costar, mă gândeam că dacă suntem elevii 
Institutului Chairman, se cade ca insulei să-i zicem insula 
Chairman. 

Şi într-adevăr, nu s-ar fi putut găsi ceva mai bun. Toţi 
primiră propunerea cu aplauze, lucru ce-l făcu pe Costar să se 
simtă foarte mândru. 

Insula Chairman! într-adevăr, acest nume are o rezonanţă 
geografică şi ar putea să ocupe cu toată cinstea un loc într-un 
atlas, în viitor. 

Şedinţa se termină şi, mulţumiţi, se pregăteau să meargă 
la culcare, când Briant luă din nou cuvântul: 

— Prieteni, le zise, acum că am dat un nume insulei, nu s-ar 
cădea să alegem un şef ca s-o guverneze? 

— Un şef? sări Doniphan. 

— Da, gândesc că toate ar merge mai bine, zise Briant, dacă 
unul din noi ar avea autoritate asupra celorlalţi. Dacă se 


obişnuieşte astfel pentru o ţară, de ce n-ar fi tot aşa şi pentru 
insula Chairman? 

— Da! Da! Un şef! Să numim un şef! strigară mari şi mici. 

— Să numim un şef, zise Doniphan, dar numai pe un interval 
limitat de timp, un an, bunăoară! 

— Şi cu dreptul de a fi reales, adăugă Briant. 

— Perfect, pe cine numim? întrebă Doniphan, cu un tremur în 
glas. 

Invidios, simţeai cum îl roade teama că de nu-l vor alege 
pe el, îl vor alege pe Briant. Dar se linişti degrabă. 

— Pe cine? răspunse Briant. Fireşte că pe cel mai mare dintre 
noi: pe Gordon! 
— Da! Da! Trăiască Gordon! 

Gordon voi mai întâi să refuze cinstirea asta unanimă, dat 
fiind că el urmărea mai mult să organizeze decât să comande, 
dar gândindu-se la câte neînţelegeri se puteau ivi în viitor din 
ciocnirea de caractere la vârsta aceasta când copiii devin 
bărbaţi, îşi zise că autoritatea lui le va prinde bine. 

Şi iată acum Gordon fu ales şef al micii colonii de pe insula 
Chairman! 


Capitolul XIII 


PROGRAMUL DE STUDII. PRĂZNUIREA DUMINICII. 
BULGARI DE ZAPADA. DONIPHAN ŞI BRIANT. 
GERURI MARI. PROBLEMA LEMNELOR DE FOC. 
EXCURSIE LA TRAPS-WOODS. EXCURSIE LA 
SLOUGHI-BAY. FOCI ŞI PINGUINI. 

O PEDEPSIRE ÎN PUBLIC. 


Odată cu venirea lunii mai, iarna puse stăpânire pe tot 
cuprinsul insulei Chairman. Cât avea să dureze oare? Cinci luni 
pe puţin, dacă insula se găsea pe o latitudine mai ridicată decât 
Noua Zeelandă. Gordon îşi luase toate măsurile ca să facă faţă 
cumplitelor asprimi ale unei ierni lungi. 

In orice caz, iată ce-şi notase tânărul american printre 


observaţiile meteorologice: iarna abia a început odată cu luna 
mai, adică două luni înaintea lui iulie din zona boreală, care 
corespunde lui ianuarie din zona australă. Se putea dar deduce 
că va sfârşi cu două luni în urmă, aşadar către mijlocul lui 
septembrie. Totuşi, la perioada aceasta atât de lungă se mai 
adaugă şi furtunile atât de dese la vremea echinocţiului. 
Probabil deci că micii colonişti aveau să stea închişi în grotă 
până la începutul lui octombrie, fără putinţa de a face vreun 
drum mai lung prin insulă. 

Pentru ca viaţa din interior să nu sufere, Gordon întocmi 
un program de ocupaţii zilnice. Bineînţeles, fagismul care se 
practica în Institutul Chairman nu-şi avea nicidecum locul pe 
insulă. Dimpotrivă, ceea ce urmărea Gordon era să-i obişnuiască 
pe tinerii săi colegi cu gândul că erau aproape oameni formaţi 
şi, în consecinţă, să-i facă să se poarte ca atare. 

Aşadar, nici vorbă de fagism la French-den, nici vorbă deci 
ca cei mici să-i servească pe cei mari. Dar toate celelalte tradiţii 
aveau să fie respectate. 

Fireşte că programul, vrând-nevrând, părtinea mai mult pe 
cei mici decât pe cei mari, căci biblioteca din French-den 
neavând, în afara cărţilor de călătorie, decât un număr restrâns 
de cărţi ştiinţifice, cei mari nu-şi puteau continua studiile decât 
într-o mică măsură. Drept e că greutăţile exilului de acum, 
lupta pentru procurarea celor de trebuinţă, nevoia ca la fiecare 
pas să-şi exercite judecata şi să recurgă la imaginaţie în 
împrejurări atât de felurite — toate astea îi formau şi îi căleau 
pentru viaţă. Şi, bineînţeles, odată cu sarcina să-i educe pe cei 
mici, le revenea şi sarcina să-i instruiască. 

Totuşi, departe de a-i surmena cu o muncă mai presus de 
vârsta lor, căutau toate prilejurile ca să le dezvolte trupul 
deopotrivă cu intelectul şi, ori de câte ori nu era prea frig, îi 
scoteau, bine îmbrăcaţi, afară, în aer liber, să alerge şi chiar să 
facă diferite treburi, după putinţa fiecăruia. 

De fapt, programul a fost întocmit tocmai pe principiile : 

„Ori de câte ori un lucru te înspăimântă, fă-l!" 

„Nu pierde niciodată prilejul de a face un efort, dacă-ţi stă 
în putinţă." 

„Nu te da în lături de la nici o osteneală, căci nici una nu e 
fără folos." 

Punând în practică aceste precepte, trupul se fortifică, 


sufletul de asemenea. 

lată dar programul stabilit, după aprobarea lui de către 
mica colonie : 

Două ore în fiecare dimineaţă şi două ore în fiecare seară, 
lucru în comun în hol. Rând pe rând, Briant, Doniphan, Cross şi 
Baxter, din categoria a cincea, şi Wilcox şi Webb, dintr-a patra, 
vor ţine cursuri pentru colegii din categoriile a treia, a doua şi 
întâia. Le vor preda matematică, geografie, istorie, folosindu-se 
de cele câteva cărţi din bibliotecă şi de cele învăţate mai 
înainte. Bun prilej şi pentru ei ca să nu uite ce-au învăţat. Apoi, 
de două ori pe săptămână — duminica şi joia — vor ţine o 
conferinţă cu un subiect fie ştiinţific, fie istoric sau chiar de 
actualitate, cu privire la întâmplările zilnice. Cei mari îşi vor 
spune pe rând părerea, iar discuţia îi va instrui şi amuza în 
acelaşi timp. 

Ca şef de colonie, Gordon va veghea ca programul să fie 
aplicat întocmai, fără schimbări nejustificate. Şi mai luară încă o 
măsură, în privinţa orientării în timp: aveau calendarul iahtului, 
dar trebuia ştearsă din el fiecare zi trecută. Aveau ceasornicele 
de bord, dar trebuiau întoarse la vreme. La doi dintre cei mari le 
reveni însărcinarea aceasta — Wilcox pentru cearsornice, iar 
Baxter pentru calendar — şi se puteau bizui pe ei. Grija de 
barometru şi de termometru fu dată în seama lui Webb, care 
avea să le anunţe schimbarea timpului. Hotărâră, de asemenea, 
să ţină un jurnal cu tot ce se petrecuse până la zi şi cu ce seva 
petrece în viitor, în timpul şederii lor pe insula Chairman. Baxter 
se oferi să-l scrie el şi, datorită lui, „Jurnalul din French-den" 
avea să fie ţinut până în cele mai mici amănunte. 

Una dintre griji şi care nu suferea amânare era spălatul 
rufelor. Noroc că săpunul nu lipsea şi, doamne! ce se puteau 
murdări cei mici, oricât i-ar fi ţinut de scurt Gordon, când se 
jucau pe terasa de sport sau când se bălăceau la pescuit prin 
apa râului. De câte ori nu i-a dojenit şi nu i-a ameninţat cu 
pedeapsa! 

La treaba asta, Moko era foarte priceput. Dar el singur n- 
ar fi scos-o la capăt şi, oricât le-ar fi displăcut, cei mari au fost 
nevoiţi să dea o mână de ajutor, dacă voiau rufe curate. 

A doua zi, tocmai era duminică — şi e ştiut cu câtă 
stricteţe e respectată duminica în Anglia şi în America. Oraşe, 
cătune şi sate sunt parcă moarte: interzisă orice distracţie, orice 


voioşie. Nu numai că trebuie să te plictiseşti, dar să se şi vadă 
că te plictiseşti. De la copii până la oameni în toată firea! 
Tradiţie! Tradiţie! Cu asta te omora. 

Pe insula Chairman, mica colonie fu scutită de atâta 
rigoare, ba chiar în duminica aceea copiii se plimbară pe 
marginea lacului. Dar pentru că gerul era mare, după două ore 
de mers şi de întreceri la fugă pe terasa de sport, fură foarte 
bucuroşi să găsească holul bine încălzit şi o mâncare caldă 
preparată cu pricepere de maestrul bucătar din French-den. 

Seara se termină cu un concert în care acordeonul lui 
Garnett ţinu loc de orchestră, în vreme ce ceilalţi cântau mai 
mult sau mai puţin fals, dar cu multă convingere. Singurul care 
avea o voce destul de frumoasă era Jacques, dar neînțeles şi 
ciudat cum devenise de câtva timp, nu mai lua parte la bucuria 
celorlalţi şi zadarnic îl rugară toţi să cânte ca altădată cântecele 
copilăreşti pe care le interpreta cu atâta dărnicie la Institutul 
Chairman. 

Duminica aceea, începută cu o cuvântare a „venerabilului 
Gordon", cum îl numea Service, se termină pe la zece seara, 
când toţi dormeau pe rupte sub paza lui Phann, pe care te 
puteai bizui în caz de primejdie. 

Cât ţinu luna iunie, gerul merse crescând. Webb constată 
că barometrul rămânea în general la peste 27 de degete, în 
timp ce termometrul era la 10 — 12* sub zero. 

De îndată ce vântul, care sufla din miazăzi, se întorcea 
înspre apus, se mai încălzea şi o zăpadă groasă acoperea întreg 
cuprinsul. Bucuria copiilor, căci atunci începeau câte o bătaie cu 
bulgări de zăpadă mai îndesaţi, cum obişnuiau în Anglia. Să fi 
văzut atunci cucuie! Şi cine a fost mai lovit, tocmai Jacques, 
care nici măcar nu se juca cu ei, ci doar se uita. Un bulgăre pe 
care Cross îl aruncă cu putere, deşi nu înspre el, îl lovi atât de 
tare, încât, fără voie, acestuia îi scăpă un strigăt de durere. 

— N-am făcut-o înadins! spuse Cross, răspuns obişnuit al celor 
neîndemânatici. 

— Te cred! răspunse Briant, atras de ţipătul fratelui său. Dar de 
ce să azvârli atât de tare? 

— Dar şi Jacques de ce stă în drum dacă nu se joacă? zise Cross. 
— Atâta vorbărie pentru un cucui! se amestecă Doniphan. 

— Fie! Nu-i nimic grav, spuse Briant, simțind că Doniphan caută 
ceartă, dar eu îl rog pe Cross să înceteze. 


— Să înceteze ce? spuse dispreţuitor Doniphan. Când îţi spune 
că n-a fost înadins! 

— De ce te amesteci, Doniphan? zise Briant. Asta mă priveşte 
pe mine şi pe Cross. 

— Ba mă priveşte şi pe mine, Briant, dacă o iei pe tonul ăsta. 

— Îţi stau la dispoziţie cum vrei şi când vrei, spuse Briant, cu 
braţele încrucişate. 

— Acum! exclamă Doniphan. 

Chiar atunci pică Gordon, tocmai la timp ca să împiedice o 
încăierare şi îl mustră pe Doniphan, care trebui să se supună şi 
se întoarse bombănind la French-den. Dar era de aştepfa că 
aveau să se încaiere la primul prilej. 

Şi ninse, ninse întruna timp de două zile. Ca să-i amuze pe 
cei mici, Service şi Garnett făcură un om uriaş de zăpadă, cu un 
cap mare, un nas cât toate zilele şi o gură cât o şură — un 
adevărat căpcăun. Şi trebuie spus că dacă, atâta vreme cât era 
ziuă, Dole şi Costar se încumetau să arunce în el cu bulgări, cum 
se lăsa noaptea şi întunericul îl făcea să pară mai înalt şi mai 
fioros, se uitau la el cu ochii măriţi de spaimă. 

— Uite la ei, fricoşii! strigau atunci Iverson şi Jenkins, care 
făceau pe grozavii, dar aproape că tremurau şi ei. 

Către sfârşitul lui iunie, nu mai avură nici atâta bucurie. 
Nu se mai putea merge prin zăpadă troienită şi groasă de trei- 
patru picioare. Dacă te depărtai la câteva sute de paşi de 
French-den, erai în pericol să nu te mai poţi întoarce. 

Au stat aşadar toţi zăvorâţi timp de cincisprezece zile — 
până la 9 iulie. În schimb, studiile n-au avut de suferit, ba 
dimpotrivă. Programul zilei a fost îndeplinit întocmai. 
Conferinţele s-au ţinut în zilele hotărâte şi au fost ascultate cu 
multă plăcere; şi nu e de mirare că Doniphan, cu talentul lui de 
orator şi mulţimea de cunoştinţe, era întâiul. Dar de ce se arăta 
atât de mândru? Îngâmfarea asta îi întuneca toate calităţile. 

Deşi recreaţiile şi le petreceau în hol, sănătatea copiilor n- 
a avut nimic de suferit datorită aerisirii care se făcea dintr-o 
cameră într-alta prin coridor. Igiena de altfel n-a fost nicidecum 
dată uitării. Dacă vreun copil s-ar fi îmbolnăvit, cine i-ar fi dat 
îngrijirile necesare? Aşa, din fericire, au scăpat cu ceva 
guturaiuri sau vreo durere în gât, repede curarisită cu odihnă la 
pat şi băuturi calde. 

Tot atunci trebuiră să soluţioneze şi o altă problemă. De 


obicei, apa întrebuințată la French-den era luată din râu la 
vremea refluxului, ca să nu fie sălcie. Când însă suprafaţa râului 
va fi complet îngheţată, nu vor mai putea lua apa în felul acesta. 
Gordon se sfătui aşadar cu Baxter, „inginerul" coloniei, cum să 
procedeze. Baxter, după multă chibzuială, propuse să sape un 
şanţ la câteva picioare adâncime sub mal, ca să nu îngheţe 
conducta care va aduce apa din râu în încăperea depozitului. 
Lucru greu, şi Baxter n-ar fi putut s-o scoată la capăt dacă n-ar fi 
avut una din ţevile de plumb de la instalaţiile de pe Sloughi. 
După multe încercări, în sfârşit apa fu adusă în interiorul 
depozitului. Cât despre luminat, ulei pentru lămpi şi felinar mai 
aveau, dar de îndată ce-o trece iarna, era nevoie să se mai 
aprovizioneze, ori măcar să fabrice ceva opaițe din grăsimile pe 
care Moko le punea deoparte. 

În timpul acesta, aprovizionarea coloniei le dădea destulă 
bătaie de cap, căci şi vânătoarea, şi pescuitul erau mai slabe ca 
înainte. Fireşte că animale flămânzite se abăteau pe lângă 
French-den. Dar erau doar şacali, pe care Doniphan şi Cross îi 
alungau cu focuri de armă. Odată însă au venit în haită de vreo 
douăzeci şi au trebuit să baricadeze zdravăn uşile de la hol şi de 
la depozit. O invazie a acestor carnivore înrăite de foame ar fi 
fost primejdioasă, dar cum Phann i-a semnalat la vreme, n-au 
ajuns să forţeze intrarea de la French-den. 

În asemenea condiţii, Moko s-a văzut nevoit să atace ceva 
din proviziile iahtului, măcar că trebuiau cruţate. Gordon se- 
nvoia tare greu şi vedea cu durere cum se lungeşte pe carnetul 
lui lista de ieşire din depozit, pe când cea de intrare stătea pe 
loc. Totuşi, cum aveau un stoc destul de mare de rațe şi de 
dropii ermetic închise în butoaie după ce fuseseră fierte pe 
jumătate, Moko prepara mâncare din ele şi din somonii ţinuţi la 
saramură. Dar să nu uităm că French-den avea cincisprezece 
guri de hrănit! 

Şi totuşi nu se poate spune că peste iarnă n-au avut şi 
carne proaspătă. Wilcox, foarte priceput în mânuirea uneltelor 
de vânătoare, pusese capcane pe mal. Erau simple curse fixate 
într-o parte prin bucăţi de lemn în formă de 4 şi în care uneori 
se prindea ceva vânat mărunt. 

Cu ajutorul celorlalţi, Wilcox întinse şi plase pe malul 
râului, folosindu-se de plasele de pescuit ale iahtului, 
suspendându-le pe prăjini înalte. In ochiurile acestor lungi pânze 


de păianjen, păsările din mlaştinile din miazăzi cădeau în număr 
mare când treceau de pe un mal pe celălalt. Dacă multe din ele 
izbuteau totuşi să scape din ochiurile prea mici pentru un 
asemenea vânat, erau şi zile în care prindeau atât cât să le 
ajungă la dejun şi seara. 

Unul care le-a dat de furcă cu hrana a fost „nandu'-ul — 
struţul. Mai întâi trebuie spus cinstit că domesticirea lui nu făcea 
nici un progres, oricât se lăuda cu asta Service, care primise 
sarcina să se ocupe de el. 

— Să vezi ce mai armăsar fac eu din el! spunea întruna, măcar 
că nu prea ştia nici el cum o să-l încalece. 

Deocamdată, „nandu'-ul nefiind carnivor, Service era 
nevoit să plece după provizia zilnică de ierburi şi de rădăcini 
îngropate la două-trei picioare sub zăpadă. Dar ce n-ar fi făcut 
pentru favoritul lui? Dacă totuşi struţul a slăbit în iarna asta 
nesfârşită, de vină n-a fost bietul Service, care tot trăgea 
nădejde că pune grăsimea la loc în primăvară. 

La 9 iulie, dis-de-dimineaţă, de cum trecu pragul peşterii, 
Briant îşi dădu seama că vântul îşi schimbase direcţia şi acum 
bătea dinspre sud. 

Gerul devenise atât de pătrunzător, încât Briant se înapoie 
degrabă să-l înştiinţeze pe Gordon. 

— Era de aşteptat, spuse Gordon, şi nu m-aş mira să mai avem 
câteva luni de iarnă grea. 

— Asta înseamnă că iahtul a fost dus de curent mult mai la sud 
decât am fi gândit. 

— De bună seamă, zise Gordon, cu toate astea, în atlasul nostru 
nu e trecută nici o insulă în preajma drumului antarctic. 

— Nu pot să-mi explic, Gordon, şi, crede-mă, nu ştiu încotro am 
porni dacă ar fi să părăsim insula. 

— Să părăsim insula? se miră Gordon. Tu mai speri aşa ceva, 
Briant? 

— Sper întruna, Gordon. Dac-am putea construi o corabie care 
să reziste cât de cât oceanului, n-aş mai sta o clipă pe gânduri 
să plec în cercetare. 

— Bine! Bine! zise Gordon. Nu e nici o grabă. Stai întâi să 
organizăm colonia! 

— Hei, dragul meu Gordon, oftă Briant, tu uiţi că acolo avem 
familii! 

— Fireşte, fireşte, Briant! Oricum, nu suntem nici aici prea de 


plâns. Merge! Aş putea zice că nu ne lipseşte nimic. 

— Ba încă multe, Gordon, zise Briant, bucuros să schimbe 
conversaţia. De pildă, iată că lemnele sunt pe sfârşite. 

— Da, dar nu s-au isprăvit pădurile din insulă! 

— Nu, Gordon, dar trebuie să înnoim cât mai degrabă provizia 
de lemne, până nu se termină. 

— Chiar astăzi, răspunse Gordon. Să vedem ce zice 
termometrul! 

Termometrul pus în depozit nu trecea de 5° deasupra lui 
zero, măcar că soba duduia. când îl aplică însă pe peretele 
exterior, scăzu deodată la 17* sub zero. 

Era un ger năprasnic şi care avea să se înăsprească şi mai 
mult, de va fi senin şi uscat timp de câteva săptămâni. Şi aşa, 
cu toate că cele două sobe din hol şi soba din bucătărie 
pocneau, în grotă frigul creştea simţitor. 

Pe la nouă dimineaţa, după micul dejun, hotărâră să 
meargă toţi la Traps-woods — pădurea capcanelor — ca să 
aducă un transport de lemne. 

Câtă vreme nu e vânt, oricât de mare ar fi gerul, îl suporţi. 
Când însă vântul suflă aprig şi parcă te taie la obraz şi la mâini, 
atunci e groaznic. Din fericire, în ziua aceea vântul era foarte 
slab şi cerul ca lacrima, iar aerul era de gheaţă. 

Aşa se face că zăpada moale din ajun, în care te afundai 
până la brâu, se întărise într-atât, încât piciorul mergea ca peo 
podişcă de fier. Păstrând echilibrul ca să nu aluneci, puteai 
merge ca pe gheaţa lacului şi a râului, prinse în întregime. Cu 
rachete de lemn în picioare, cum poartă indigenii din regiunile 
polare, sau chiar cu o sanie trasă de câini sau de reni, ar fi putut 
străbate lacul pe toată întinderea, de la sud la nord, doar în 
câteva ore. 

Deocamdată însă n-aveau nevoie de o asemenea 
expediţie. Să meargă până la pădurea cea mai apropiată şi să-şi 
facă provizie de lemne — asta era de neapărată trebuinţă. 

Dar ca să cari până la French-den cantitatea de lemne 
necesară, era o muncă istovitoare, căci trebuiau să le ducă ori în 
braţe, ori în spate. 

Cum ar fi luat prea mult timp ca să-şi clădească singuri 
vreun vehicul de transport din scândurile iahtului, Moko avu o 
idee pe care toţi se grăbiră s-o pună în practică. Ce-ar fi să 
răstoarne cu picioarele în sus masa aceea mare şi solidă din 


cămară, de douăsprezece picioare lungime pe patru lăţime, s-o 
umple cu lemne şi s-o tragă peste stratul neted de zăpadă 
îngheţată? Fireşte că era minunat; şi aşa şi făcură. Patru băieţi 
dintre cei mari se înhămară la ea cu frânghii şi plecară de la opt 
dimineaţa înspre Traps-woods. 

Cei mici, cu nasul roşu şi obrajii arşi de ger, fugeau înainte 
ca nişte căţei, cu Phann care le dădea exemplu. Uneori se urcau 
pe masă, certându-se de zor, iac-aşa, numai pentru prilejul să 
cadă, dar nici prea de sus. Cum răsunau de limpede glasurile 
acelea argintii în aerul îngheţat şi uscat! Era o plăcere să-i vezi 
pe toţi atât de voioşi şi de îmbujoraţi! 

Intre faleza Auckiand şi lacul Family se desfăşura, cât 
vedeai cu ochii, o întindere albă. Pădurea deasă, cu copacii plini 
de chiciură şi crengile cu ţurţuri scânteietori, se profila în 
depărtare ca un decor feeric. Pe deasupra lacului, stoluri de 
păsări zburau până la marginea falezei. Doniphan şi Cross nu 
uitaseră să-şi ia puştile. Prevederea avea să le prindă bine, căci 
văzură urme suspecte de animale care nu erau nici şacali, nici 
cuguari şi nici jaguari. 

— Or fi urme de pisici sălbatice, numite „paperos", spuse 
Gordon, şi care sunt foarte primejdioase. 

— Cum, dacă sunt doar pisici! râse Costar şi dădu din umeri. 

— Ei, şi tigrii sunt tot pisici, îi zise Jenkins. 

— Adevărat, Service, întrebă Costar, că sunt şi pisici rele? 

— Da, da, adevărat, zise Service, şi-i înghit pe copii ca pe nişte 
şoricei. 

Costar rămase pe gânduri. 

Străbătură în grabă jumătatea de mila dintre French-den 
şi Traps-woods, iar micii pădurari se puseră pe lucru. Doborau 
cu topoarele numai copaci ceva mai groşi, pe care-i curăţau apoi 
de crengi. N-aveau ce face cu bețe subţiri, care se treceau 
repede. Lor le trebuiau butuci, care să menţină focul în cuptor şi 
în sobe. Cu toate că o încărcară din plin, masa-sanie aluneca 
totuşi atât de bine şi ei trăgeau cu atâta voie bună, încât până-n 
prânz făcură două transporturi. 

După dejun porniră iar şi nu lăsară lucrul decât pe la 
patru, când începu să însereze. Erau obosiţi rău şi pentru că nu 
aveau de ce să se istovească, Gordon amână transportul pe a 
doua zi; şi când dădea Gordon un ordin, trebuia să asculţi! 

De altfel, de cum se înapoiară la French-den, tăiară 


lemnele în butuci, pe care îi sparseră şi-i aşezară, treabă care 
dură până la ora de culcare. 

Timp de şase zile cărară fără încetare şi se asigurară de 
lemne pe câteva săptămâni. Bineînţeles că atâta cantitate n- 
avea loc în depozit, dar putea foarte bine să stea şi afară, la 
piciorul falezei. 

La 15 iulie, după calendar, cădea sfântul Swithin, şi în 
Anglia sfântul Swithin are cam aceeaşi însemnătate ca sfântul 
Medard în Franţa. 

— Care va să zică, spuse Briant, dacă plouă astăzi, o să plouă 
patruzeci de zile în şir! 

— Ei şi? zise Service. Nouă ce ne pasă? Şi aşa e iarnă şi urât. Ei, 
dacă era vară... 

Şi într-adevăr, oamenilor din emisfera australă puţin le 
pasă de influenţa sfântului Medard sau a sfântului Swithin, care 
sunt sfinţi de iarnă din ţări de la antipod. 

Între timp, ploaia încetă, vântul îşi schimbă din nou 
direcţia, suflând dinspre sud-est, şi odată cu el începură din nou 
geruri atât de mari, încât Gordon nu-i mai lăsă pe cei mici nici să 
scoată nasul afară. 

Într-adevăr, pe la mijlocul primei săptămâni din august, 
termometrul scăzu până la 27* sub zero. Destul să fi ieşit în aer 
liber, că aburul respirației îngheţa. Nu puteai atinge un obiect de 
metal cu mâna fără să simţi o durere vie ca arsura. Se îngrijiră 
aşadar ca temperatura dinăuntru să fie suportabilă. 

Trecură cincisprezece zile grele. Le lipsea la toţi mişcarea. 
Briant se uita mâhnit cum copiii, aşa de rumeni până atunci, se 
făceau mai palizi pe zi ce trecea. Ceaiurile calde însă nu le 
lipseau şi în afară de ceva guturaiuri şi bronşite, colonia trecu cu 
bine acest răstimp primejdios. 

Pe la 16 august, situaţia atmosferică se schimbă odată cu 
vântul care se statornici să bată dinspre vest. Termometrul se 
sui la 12* sub zero — temperatură suportabilă dacă nu e vânt. 

Doniphan, Briant, Service şi Baxter se gândiră atunci să 
facă o excursie la Sloughi-bay. Dacă plecau din zori, se puteau 
înapoia în seara aceleiaşi zile. Voiau să cerceteze dacă pe 
coastă se află în număr mare amfibii din cele care trăiesc în 
ţinuturile antarctice şi din care văzuseră câteva atunci când au 
eşuat. Voiau în acelaşi timp să schimbe pavilionul din care sigur 
că nu mai rămăseseră decât zdrenţe după furtunile din iarnă şi, 


după părerea lui Briant, să bată în cuie pe catargul de 
semnalizare o scândurică pe care să se indice direcţia unde se 
află French-den — pentru cazul când marinari, care ar fi văzut 
pavilionul, ar debarca pe țărm. 

Gordon consimţi, dar stărui ca toţi să fie înapoi înainte de 
înserat şi astfel micul grup porni în zorii zilei de 19 august. Cerul 
era ca lacrima şi cornul de lună în ultimul pătrar lumina slab. 

Şase mile până la golf era o nimica toată pentru picioarele 
lor tinere şi odihnite. Le făcură degrabă. Mlaştina de la cotul 
râului fiind îngheţată, nu mai fu nevoie s-o ocolească, aşa că 
scurtară drumul, şi la nouă dimineaţa Doniphan şi ceilalţi erau 
pe plajă. 

— la te uită ce multe păsări! exclamă Wilcox. 

Într-adevăr, pe colții stâncoşi stăteau înşiruite câteva mii 
de păsări asemănătoare unor rațe mari, cu ciocul lung ca scoica 
unei midii şi cu strigătul ascuţit şi supărător. 

— Parc-ar fi soldaţi care aşteaptă inspecția lui dom' general! 
râse Service. 

— Sunt pinguini, zise Baxter. Nu face să strici un foc de puşcă 
pe ei. 

Aceste păsări nătângi, părând că stau în picioare fiindcă 
au labele prea spre spate, nici măcar n-o luară la fugă. Ai fi 
putut să le omori şi numai cu o lovitură de băț. Doniphan ar fi 
fost poate gata să le omoare numai de joacă, dar cum Briant 
avu grijă să nu-l contrazică, lăsă bietele păsări în pace. 

Dar dacă pinguinii nu erau de nici un folos, se aflau acolo 
în schimb alte animale, a căror grăsime ar fi prins grozav de 
bine la luminatul grotei în iarna viitoare: erau focile din aşa-zisa 
specie „foca cu trompă", care se zbenguiau printre capetele de 
stânci acoperite cu uri strat gros de gheaţă. Dar ca să poţi vâna 
o parte din ele, ar fi trebuit să le încolţeşti înspre stânci. De 
îndată însă ce Briant şi prietenii lui se apropiară, focile se 
dădură la fund cu nişte salturi nemaipomenite şi se făcură 
nevăzute sub apă. Ar fi fost bine menită o vânătoare organizată 
special pentru ele. 

După ce luară o gustare din merindele aduse, băieţii 
cercetară golful pe toată întinderea. 

Un strat alb şi neîntinat acoperea şesul de la gura râului 
Zeelanda până la promontoriul falezei. În afara pinguinilor şi 
altor păsări de mare ca răţuşte, pescăruşi şi goelanzi, părea că 


toate zburătoarele se adăpostiseră în interiorul insulei, ca să-şi 
găsească hrana. 

O zăpadă de două-trei picioare acoperea plaja şi ce mai 
rămăsese din schooner era îngropat sub zăpadă. 

Resturi de ierburi tocate, rămase după reflux printre colții 
de stâncă, arătau că mareea puternice de echinocţiu încă nu 
cotropiseră golful. Cât despre mare, era tot pustie, pe tot 
cuprinsul acestui orizont pe care Briant nu-l mai văzuse de mai 
bine de trei luni. Şi dincolo de el, departe, departe, la sute de 
mile, se afla Noua Zeelandă, pe care tot mai nădăjduia s-o 
revadă într-o zi. 

Baxter se apucă de îndată să înalțe pavilionul cel nou pe 
care-l aduseseră şi bătu în cuie o scândurică, indicând că 
French-den se află la şase mile în susul râu lui. Apoi, pe la unu 
după-amiază, porniră din nou pe malul stâng. 

Intre timp, Doniphan dobori două lişiţe şi doi stârci care 
zburătăceau pe deasupra râului, iar la patru, pe înserat, 
ajunseră cu toţii la French-den. Îi spuseră lui Gordon tot ce 
văzuseră, şi de vreme ce erau atâtea foci la Slough u-bay, vor 
pune la cale o vânătoare de îndată ce timpul va fi prielnic. 

larna era acum pe sfârşite. În ultima săptămână din 
august şi întâia din septembrie, vântul începu să sufle iar 
dinspre mare. În urma unor ploi torențiale cu măzăriche, vremea 
se încălzi brusc. Zăpada începu să se topească şi gheaţa lacului 
porni să se spargă cu un zgomot asurzitor. Gheţurile carte nu se 
topeau pe lac porneau în josul râului, îngrămădindu-se unele 
peste altele şi făcând zăpoare, care nu se risipiră decât pe la 10 
septembrie. 

Aşa trecu şi iarna. Datorită bunei gospodăriri, mica colonie 
n-a avut prea mult de suferit. Toţi erau sănătoşi şi cum 
urmaseră studiile cu sârguinţă, Gordon n-a avut nesupuşi de 
pedepsit. 

Intr-o zi, totuşi, a trebuit să-l pedepsească cu asprime pe 
Dole pentru purtarea lui: de câteva ori refuzase cu încăpățânare 
să-şi facă temele şi Gordon îl certase, dar în zadar. La pâine şi 
apă nu l-au pus, pentru că nu se obişnuia în şcolile anglo-saxone 
— în schimb l-au pedepsit să fie bătut cu biciul. 

Şi de astă dată Briant s-ar fi împotrivit unui asemenea 
mod de a pedepsi, dacă n-ar fi fost vorba să respecte hotărârea 
lui Gordon. De altfel, dacă un şcolar francez s-ar simţi ruşinat de 


o asemenea pedeapsă, pe un şcolar englez l-ar umple de ruşine 
faptul că ar părea că îi este teamă de o corecție corporală. 

Dole îşi primi raţia cuvenită de bice pe care i le aplică 
Wilcox, ales călău prin tragere la sorţi. Pedeapsa a avut efect, 
nemaiînregistrându-se vreun alt caz de nesupunere. 

La 10 septembrie se împlineau şase luni de când 
schoonerul naufragiase în stâncile insulei Chairman. 

Odată cu venirea primăverii, mica colonie avea să pună in 
fapt unele din proiectele de peste iarnă. 

Către apus, nici urmă de vreun pământ în apropiere de 
insulă. Dacă aceasta era situaţia şi la nord, la sud şi la vest, 
atunci insula lor mai putea fi socotită ca făcând parte dintr-un 
arhipelag important sau chiar dintr-un grup mai mic din Pacific? 
Desigur că nu, luându-te după harta lui Baudoin. Şi totuşi, 
insulițe ar fi putut fi prin regiunile acelea, numai că naufragiatul 
nu le-a văzut, nedispunând nici de lunetă, nici de ochean, iar de 
pe faleza Auckland neputând cuprinde cu ochiul liber mai mult 
de câteva mile. Tinerii noştri, mai bine înarmaţi pentru a cerceta 
largul mării, poate că ar descoperi ceea ce supravieţuitorul 
corăbiei Duguay-Trouin nu putuse să zărească. 

Aşa cum era înfăţişată, insula Chairman nu era mai largă 
de douăsprezece mile în partea ei centrală, înspre răsărit de 
French-den. In partea opusă golfului Sloughi, ţărmul era mai 
adâncit, aşa că ar fi fost bine să pornească cercetările într-acolo. 

Dar înainte să ia cunoştinţă de diferite regiuni ale insulei, 
trebuia cercetat ţinutul dintre faleza Auckland, lacul Family şi 
Traps-woods. Ce s-o fi găsind în el? Or fi ceva copaci sau arbuşti 


folositori? Pentru a stabili resursele regiunii, hotărâră o expediţie 
pentru primele zile ale lui noiembrie. 

Dar, deşi după calendarul astronomic primăvara trebuia să 
înceapă, în insula Chairman, aflată la o latitudine ridicată, era 
încă iarnă. 

Toată luna septembrie şi jumătate din octombrie, numai 
vreme rea. Tot geruri mari, care nu ţineau însă mult, căci 
direcţia vântului se schimba mereu. În timpul echinocţiului se 
abătură furtuni violente şi ploi torențiale, ca acelea care-l 
târâseră pe Sloughi când naufragiase. Sub furia mereu 
crescândă a vântului, părea că faleza întreagă se cutremură 
când rafalele din sud, pornite din Antarctica, măturau fără 
oprelişti ţinutul mlăştinos cu suflul lor de gheaţă. Se opinteau cu 
toţii din greu ca să închidă intrarea peşterii. De zeci de ori 
rafalele de vânt le dădea de perete uşa dinspre depozit şi 
pătrundeau prin coridor până-n hol. Avură atunci de pătimit 
mai mult chiar decât pe vremea gerurilor cumplite, când 
termometrul cobora la 30* sub zero. Au trebuit să lupte nu 
numai cu furia vânturilor, dar şi cu ploile, cu grindina. 

Mai rău ca tot era că pierise orice urmă de vânat: fugise 
să-şi caute adăpost în părţile mai ferite de furia echinocţiului. 
Până şi peştele dispăruse, speriat de zbuciumul de ape care se 
izbeau cu turbare de țărmurile lacului. 

Nici în acest timp însă la French-den nu se stătea cu 
mâinile în sân. Cum pentru căratul lemnelor nu se mai putea 
folosi de masa întoarsa, din cauză că stratul de zăpadă întărit şi 
lucios pe care o târau ca pe o sanie, se topise, Baxter chibzui 
cum să facă un vehicul pentru transportat greutăţi. 

Îi veni atunci în minte să se folosească de cele două roţi 
de mărime egală care sprijiniseră macaraua schoonerului. Lucru 
cu multă bătăi te de cap pentru cine nu era de meserie, căci 
roţile erau dinţate şi, după ce se munci în zadar să le pilească 
dinţii, Baxter fu nevoit să umple golurile cu colţare de lemn bine 
înţepenite şi legate pe deasupra cu un cerc de fier. Apoi uni cele 
două roţi printr-o bară de fier, şi pe osia aceasta construi din 
lemn un coş de căruţă solid şi încăpător: vehicul cu totul 
elementar, dar, aşa cum era, le-a fost şi avea să le mai fie de 
mult folos. 

Fireşte că din lipsă de cal, de catâr sau de măgar, cei mai 
voinici din colonie aveau să se înhame la cărucior. 


Ah, să poată prinde ei şi dresa ceva animale pentru trasul 
căruţii, câte eforturi le-ar fi cruțat! De ce oare fauna insulei 
Chairman, cu excepţia câtorva carnivore, de care aflaseră 
datorită resturilor sau urmelor lor, părea mai bogată în păsări 
decât în rumegătoare? Dar chiar aşa, prinzându-le, cum 
făcuseră cu struţul lui Service, puteai trage nădejde că se vor 
lăsa îmblânzite? Căci struţul lui Service dovedise că nu şi-a 
schimbat nimic din sălbăticie: se repezea cu ciocul şi cu 
ghearele de îndată ce s-ar fi apropiat cineva de el, se smucea să 
rupă funia care-l ţinea legat şi, dac-ar fi putut, ar fi fugit cât îl 
ţineau picioarele sub copacii din Traps-woods. 

Dar Service tot mai trăgea nădejde; i-a pus struţului 
numele de Brausewind — vânt turbat — aşa cum îşi botezase 
struţul şi Jack din „Robinson elveţianul". Dar cu toate că îşi 
punea în joc toată ambiția ca să-l îmblânzească pe îndărătnicul 
animal, n-o scotea la capăt nici cu binele, nici cu răul. 

— Şi totuşi, spuse într-o zi, amintind de romanul lui Wyss pe 
care-l citea întruna, Jack a reuşit să facă din struţ un adevărat 
cal năzdrăvan. 

— Se prea poate, îi zise Gordon. Dar între eroul tău şi tine e tot 
atâta diferenţă ca între struţul lui şi al tău! 

— Care anume, Gordon? 

— Pur şi simplu diferenţa dintre închipuire şi realitate. 

— N-are a face, spuse Service. Ai să vezi că reuşesc. Dacă nu, îi 
arăt eu! 

— Ei, ascultă-mă pe mine, îi spuse Gordon, mai degrabă cred că 
îţi arată el ţie. 

Cu toate glumele celorlalţi, Service era hotărît să-şi 
încalece struţul de îndată ce s-o îndrepta timpul. Şi întocmai 
eroului aceluia imaginar, îi făcu un hăţ din pânză de corabie şi 
un fel de căpăstru cu ochelari mobili care se lăsau când pe un 
ochi, când pe altul, după cum îl cârmea Jack, la dreapta ori la 
stânga. Adică de ce băiatul aceia ar fi reuşit, iar el nu? Service îi 
mai trecu pe după gât şi o zgardă din împletitură de cânepă, 
găteală de care struţul s-ar fi lipsit. Cât despre căpăstru, n-a fost 
chip să i-l pună pe după cap. 

Zilele se scurgeau una după alta cu treburi având drept 
scop să facă aşezarea de la French-den cât mai comodă. Acesta 
era cel mai cuminte mijloc să-şi petreacă timpul când nu puteau 
lucra pe afară şi când nu aveau ore de învăţătură. 


Echinocţiul era pe trecute. Soarele prindea putere şi cerul 
se făcea tot mai albastru. Erau la mijlocul lui octombrie. 
Pământul transmitea căldură tufişurilor şi copacilor gata să 
înmugurească. Acum puteau lipsi din French-den zile de-a 
rândul. Hainele calde, pantalonii de pâslă groasă, tricourile şi 
tunicile de lână fuseseră scuturate, reparate, împăturite şi apoi 
aşezate cu grijă în cufere, după ce Gordon le notă mai întâi pe 
fiecare. Copiii, mişcându-se în voie în haine uşurele, zburdau în 
aerul de primăvară. Zburdau şi de nădejdea, care nu-i părăsea 
nici o clipă, că poate or descoperi vreun mijloc de plecare. Pe 
timpul verii, oare nu s-ar putea ca vreun vapor să viziteze 
ţinuturile astea? Şi, de-ar fi ca să treacă pe lângă insula 
Chairman, cum de n-ar acosta când ar vedea pavilionul care 
flutură pe coama falezei Auckland? 

intr-a doua jumătate a lui octombrie încercară câteva 
excursii pe o rază de două mile în jurul lui French-den. Merseră 
însă numai vânătorii. Proviziile de alimente s-au îmbogăţit, deşi, 
la recomandarea lui Gordon, s-a făcut economie de praf de 
puşcă şi de gloanţe. Wilcox întinse laţuri şi curse cu care prinse 
câteva lişiţe şi dropii, ba chiar şi „maras", un fel de iepure. In 
timpul zilei treceau mereu pe la capcane, căci şacalii şi 
„paperos" le-o luau înainte şi le furau vânatul. lţi venea nebunie 
să te munceşti pentru jivinele astea, dar şi când le cădeau în 
mână! Prinseră câteva în capcanele mai vechi pe care le 
reparaseră, ca şi în cele noi, aşezate în marginea pădurii. Cât 
despre fiare sălbatice, urme tot mai găsiră, dar nu avură de 
luptat cu ele, deşi erau pregătiţi. Doniphan mai vână şi câţiva 
„pecaris" şi „guaculis", specii de mistreți mici şi de cerbi pitici cu 
o carne foarte gustoasă. Cât despre struţii „nandu'", nimănui nu-i 
păru rău că nu i-a vânat după ce-au văzut cât de zadarnic s-a 
chinuit Service să-l îmblânzească pe-al lui. Şi-au dat mai ales 
seama de acest lucru în dimineaţa de 26, când Service a ţinut 
morţiş să-şi încalece struţul, pe care cu atâta greutate reuşise 
să pună hăţul. Toţi băieţii ieşiseră pe terasa de sport, să asiste 
la o asemenea experienţă. Cei mici se uitau cu oarecare jind la 
colegul lor, dar şi cu ceva teamă, iar în clipa hotărâtoare, mai- 
mai să-l roage pe Service să-i ia şi pe ei în crupă. Cei mari 
dădeau din umeri. Gordon încercă chiar să-l oprească de la 
asemenea aventură, care-i părea primejdioasă. Dar Service se 
încăpăţânase într-atât, încât trebuiră să-l lase. 


În timp ce Baxter şi Garnett ţineau animalul cu ochii 
acoperiţi de ochelarii căpăstrului, Service, după ce-şi făcu vânt 
de câteva ori, izbuti până la urmă să se avânte pe spatele 
struţului şi, cu un glas nesigur, strigă : 

— Drumu'! 

Struţul, lipsit de vedere cât timp avusese ochelarii pe ochi, 
rămase locului nemişcat, în vreme ce copilul se ţinea strâns 
încleştat pe spinarea lui; dar de cum ochelarii, mişcaţi de hăţuri, 
se dădură la o parte, făcu un salt nebun şi-o luă la goană înspre 
pădure. 

Service nu mai era stăpân pe un bidiviu atât de nărăvaş, 
care zbura ca o săgeată. Zadarnic încercă să-i ia din nou 
vederea! Cu o smucitură din cap, struţul aruncă cât colo 
căpăstrul, care-i alunecă pe gât în jos. Încă o smucitură, şi mai 
puternică, îl descumpăni de tot pe nesigurul călăreț, care căzu 
în clipa când „nandu'-ul o luase razna printre copacii din Traps- 
Woods. 

Toţi băieţii alergară înspre Service, dar când ajunseră, 
struţul nu se mai vedea. Din fericire, Service, care căzuse pe o 
iarbă moale şi înaltă, scăpă teafăr. 

— Tâmpit animal! Tâmpit animal! strigă el buimăcit. Nu l-oi 
prinde eu iar! 

— Atâta rău când l-oi mai prinde tu! zise Doniphan, bucuros să 
râdă de Service. 

— Hotărât lucru, zise Webb, Jack era mai bun jocheu decât tine! 
— Asta pentru că struţul meu nu era încă destul de dresat. 

— Nici n-avea să fie vreodată, spuse Gordon. Nu fi supărat, 
Service! N-o scoteai la căpătâi cu lighioana asta şi apoi, nu uita, 
nu le lua toate de bune din romanul lui Wyss. 

Aşa s-a încheiat păţania, iar celor mici n-avea de ce să le 
mai pară rău că n-au călărit pe strut. 

În primele zile de noiembrie, timpul fu prielnic pentru o 
recunoaştere de oarecare durată, având ca scop cercetarea 
țărmului de apus al lacului Family până la capătul de nord. Cerul 
era senin şi destul de cald ca să poţi dormi câteva nopţi sub 
cerul liber, fără să răceşti. Făcură toate pregătirile de drum. 

Aveau să plece în recunoaştere numai vânătorii coloniei, şi 
de data asta îi însoțea şi Gordon. Cât despre ceilalţi, rămâneau 
la French-den sub supravegherea lui Briant şi a lui Garnett. Mai 
târziu, către sfârşitul primăverii, Briant va merge să cerceteze 


partea de jos a lacului, fie pe lângă țărm, în iolă, fie 
străbătându-l, căci după hartă nu părea mai lat de patru-cinci 
mile în dreptul lui French-den. 

Aşa fiind, în dimineaţa de 5 noiembrie, Gordon, Doniphan, 
Baxter, Wilcox, Webb, Cross şi Service plecară, după ce-şi luară 
rămas bun de la ceilalţi. 

La French-den, viaţa n-avea să se schimbe cu nimic. În 
afara orelor de lucru, Iverson, Jenkins, Dole şi Costar urmau să 
meargă mai departe la pescuit în apele lacului şi ale râului — 
cea mai plăcută din toate ocupațiile. Dacă Moko nu-i însoțea pe 
cei plecaţi, nu însemna că au s-o ducă mai rău cu ale mâncării. 
Nu-l aveau oare pe Service, care de atâtea ori fusese ajutor de 
bucătar? câte bunătăţi nu le făcuse, tocmai ca să-l ia cu ei! Şi 
mai ştii dacă nu trăgea nădejdea să-şi găsească struţul? 

Gordon, Doniphan şi Wilcox erau înarmaţi cu puşti. Afară 
de asta, mai aveau şi câte un revolver la cingătoare. Cuţite de 
vânătoare şi două toporişti completau echipamentul. Dar 
n-aveau voie să se atingă de praful de puşcă şi de gloanţe decât 
ca să se apere în caz că sunt atacați sau ca să împuşte ceva 
vânat, dacă nu-l pot prinde printr-o metodă mai puţin 
costisitoare. Baxter, care între timp se antrenase, luase cu el 
lasso-ul şi bolas-ul, după ce le reparase. Un băiat tăcut Baxter 
ăsta, dar cât se poate de îndemânatic; în ultima vreme învățase 
destul de bine să miînuiască aceste două unelte de vinătoare. E 
drept că pînă atunci se exersase numai la ţinte fixe şi nu era 
sigur că va ajunge să prindă un animal în goană, dar se va 
vedea la treabă. 

Gordon se gândise că n-ar fi rău să ia cu el şi bărcuţa de 
cauciuc, uşor de cărat, căci se strângea în formă de valiză şi nu 
cântărea decât zece livre. Pe hartă, într-adevăr, erau trecute 
două râuri care se vărsau în lac. Bărcuţa avea să le prindă bine 
dacă nu le puteau trece cu piciorul. 

Aşa cum arăta harta lui Baudoin, după care Gordon îşi 
luase o copie ca s-o consulte şi s-o verifice în acelaşi timp, 
ţărmul de apus al lacului Family se întindea pe o lungime de 
circa optsprezece mile, ţinând seama şi de curbură. Ar fi, 
aşadar, un drum de cel puţin trei zile dus şi întors, dacă n-aveau 
nici o întârziere. 

Gordon şi însoțitorii săi, cu Phann înainte, lăsară pădurea 
Traps în urmă, pe stânga, şi înaintară cu pas sigur pe ţărmul 
nisipos al lacului. Trecură de cele două mile străbătute de ei în 
excursiile precedente. Mergeau acum printr-un ţinut de ierburi 
înalte numite „cortadere", ierburi ce creşteau în tufe care le 
veneau până la umeri. Acest lucru îi cam întârzie, dar cu folos, 
căci Phann se opri mirosind şi uitându-se ţintă la vreo şase 
muşuroaie cu galerii, care duceau la nişte vizuini în pământ. 

Phann desigur că adulmecase vreun animal uşor de prins. 
Doniphan îşi şi luă puşca, dar Gordon îl opri: 

— Nu strica gloanţele, Doniphan, nu le strica! 

— Dar, Gordon, poate că aici înăuntru e dejunul nostru! 
răspunse Doniphan. 

— Poate şi cina, zise Service, care se şi aplecase să se uite. 

— Dacă e vreun animal, zise Wilcox, îl poftim să iasă fără să ne 
coste o alice. 

— Ei, dar cum? întrebă Webb. 

— Afumându-l, ca pe dihor sau vulpe. 

Pe lângă tufele de cortadere erau o grămadă de ierburi 
uscate. Wilcox luă o mână din ele şi le dădu foc la gura unui 
muşuroi. Cât ai clipi dădură buzna afară vreo doisprezece iepuri 
„tucutucos", zăpăciţi de fum şi care nu mai puteau fugi. Service 
şi Webb omorâră câţiva cu toporişca, în timp ce Phann îi gâtui 
pe ceilalţi. 

— Straşnică friptură! zise Gordon. 
— Las' pe mine! strigă Service, gata să-şi ia rolul de bucătar- 
şef. Chiar acum, dacă vreţi!... 
— La primul popas! zise Gordon. 
Le trebui o oră să iasă din pădurea asta pitică de 


cortadere înalte. De cealaltă parte se arătă ţărmul brăzdat de 
dune lungi, cu un nisip atât de mărunt încât se ridica la cea mai 
uşoară adiere. 

De la distanţa aceea, versantul falezei Auckland rămânea 
cu mai mult de două mile în urmă spre vest, luând o altă direcţie 
şi făcând un cot dinspre French-den până la golful Sloughi. 

Toată partea asta a insulei era năpădită de pădurea aceea 
deasă străbătută de Briant şi colegii săi când cu întâia 
recunoaştere a lacului şi prin care curgea pârâul cu puntea 
pietruită, denumit de ei râul Digului. Cum rezulta şi de pe hartă, 
pârâul curgea înspre lac şi exact la vărsarea lui ajunseră băieţii 
pe la 11 dimineaţa, după şase mile de mers. 

Poposiră dar în locul acela, sub un pin de toată 
frumuseţea, în formă de umbrelă. Aprinseră un foc bun de 
vreascuri între două pietre mari, iar peste puţin, doi iepuri 
„tucutucos", jupuiţi, curăţiţi şi traşi în frigare, se rumeneau pe 
un jar viu. În timp ce Phann chircit în faţa focului adulmeca 
mirosul bun de vânat fript, Service se da de ceasul morţii 
învârtind de zor frigarea pentru ca friptura să fie pătrunsă pe 


toate părţile. 
Mâncară cu poftă şi nu avură a se plânge de astă primă 
încercare a lui Service. „Tucutucos "-ii le fură de ajuns şi nici nu 


se atinseră de merindele din săculeţe, în afară de pesmeţi, care 
ţineau loc de pâine. Ba încă nu prea mult nici de ei, de vreme ce 
carnea era destulă şi încă cu un miros plăcut, datorită faptului 
că aceste animale se hrănesc cu plante aromatice. 

După aceea plecară, şi pentru că pârâul putea fi trecut 
prin vad, nu se mai folosiră de bărcuţa de cauciuc, cu care s-ar fi 
pierdut mult timp. 

Ţărmul lacului începând să devină mlăştinos, fură nevoiţi 

s-o ia din nou pe lângă pădure, rămânând să reia direcţia spre 
răsărit de îndată ce vor da de pământ sănătos. Acelaşi fel de 
pădure, aceiaşi arbori falnici, fagi, mesteceni, stejari, pini de mai 
multe specii. 
Păsărele nenumărate zburau din creangă-n creangă, ghionoaie 
negre cu creastă roşie, altele cu pămătufuri albe, sfredeluşi 
mişunând pe sub frunziş, în timp ce piţigoii, ciocârliile şi mierlele 
cântau şi fluierau pe întrecute. Sus, în văzduhuri, pluteau 
condori, urubuşi şi caracaras în perechi, vulturi nesăţioşi, care 
se simt la ei acasă în ţinuturile acestea ale Americii de Sud. 


Bineînţeles că, amintindu-şi de Robinson Crusoe, lui 
Service îi părea rău că nu vedea şi papagali pe insulă. Dacă nu 
putuse dresa un struţ, poate că ar fi reuşit să-l facă pe un 
guraliv de papagal să vorbească. Dar nu era nici unul! 

Pe scurt, vânat era din plin: tot felul de păsări de baltă, 
maraşi, pichis şi un fel de cocoşi sălbatici. Gordon trebui să-i 
facă lui Doniphan hatârul să împuşte un pecari, mic mistreţ sud- 
american, pentru dejunul de a doua zi, dacă nu pentru masa de 
seară. 

Ca să mai intre în pădure nu era nevoie, căci ar fi înaintat 
mai greu. Merseră aşadar tot pe margine, până la 5 seara, când 
al doilea curs de apă, lat de vreo patruzeci de picioare, le tăie 
drumul. Izvora din lac şi curgea înspre Pacific, unde-şi avea 
vărsarea dincolo de golful Sloughi, după ce cotea la nord de 
faleza Auckland. Gordon hotărî să se oprească aci; 
douăsprezece mile de mers ajungeau într-o zi. Intre timp trebuia 
neapărat găsit un nume pentru cursul de apă, şi cum aveau să 
poposească pe ţărmul lui, îl numiră Stop-river — râul popasului. 

Îşi aşezară tabăra sub primii copaci de pe mal. Păstrară 
cocoşii vânaţi pe a doua zi, iar acum se mulţumiră cu iepurii 
„tucu-tucos" fripţi cu grijă de Service. Le era de altfel mai mult 
somn decât foame, şi dacă gurile se căscau a mâncare, ochii se- 
nchideau a somn. Aprinseră dar un foc mare şi toţi se culcară în 
jurul lui, vârâţi în pături. Wilcox şi Doniphan îl înteţeau cu 
schimbul, iar lumina lui ajuta ca să depărteze fiarele sălbatice. 

Pe scurt, noaptea trecu cu bine şi în zori de zi toţi erau 
gata de pornit mai departe. 

Dar faptul că i-au pus râului un nume nu era de ajuns, mai 
trebuiau şi să-l treacă, şi cum n-avea vad, recurseră la bărcuţa 
de cauciuc. Dar jucăria asta de nimic neputând să transporte 
decât câte o singură persoană, a fost nevoie ca de şapte ori să 
treacă de pe malul stâng pe cel drept al râului, lucru care le luă 
mai mult de o oră. Dar ce mai însemna aceasta faţă de 
multumirea că merindele şi muniţiile n-au luat apă? Cât despre 
Phann, lui nu-i păsa că îşi moaie lăbuţele. Se aruncă înot şi din 
câteva sărituri se văzu dincolo. 

Acum pământul nu mai era mlăştinos. Gordon o luă de-a 
curmezişul ca să iasă la ţărmul lacului şi ajunseră acolo pe la 10. 

Întremaţi cu ceva friptură de mistreţ, porniră mai departe, 
către miazănoapte. 


Nici un semn nu arăta că lacul s-ar apropia de sfârşit. 
Acelaşi întins de ape mărginite jur împrejur de cer, când, privind 
prin ochean, înspre amiază, Doniphan exclamă : 

— Se vede ţărmul! 

Toţi priviră într-acolo, spre depărtarea de unde coroane de 
copaci mari apăreau pe deasupra apelor. 

— Nu ne oprim, spuse Gordon, să ajungem până nu se 
înserează. 

Un şes pustiu, învălurat de dune lungi, doar când şi când 
presărat cu câte un smoc de trestii şi papură, se întindea cât 
vezi cu ochii înspre miazănoapte. Părea că în partea aceea 
insula Chairman era toată numai pustietăţi nesfârşite de nisip, în 
izbitor contrast cu pădurile de un verde luxuriant din centru. Cu 
drept cuvânt le puse Gordon numele de Sandy-desert (deşertul 
de nisip). 

Era ora 3, când celălalt țărm, care se arcuia la mai puţin 
de două mile spre nord-est, se arătă clar; ai fi zis că-i un ţinut de 
unde a fugit orice vietate, în afară de păsările de mare: 
cormorani, pescăruşi şi cufundări, care treceau către stâncile de 
pe țărm. 

E sigur că dacă iahtul ar fi eşuat pe meleagurile astea şi 
tinerii naufragiaţi ar fi văzut un pământ atât de sterp, s-ar fi 
crezut pierduţi. Zadarnic ar fi căutat în mijlocul unui asemenea 
pustiu ceva asemănător aşezării lor confortabile de la French- 
den; de n-ar fi fost iahtul, n-ar fi găsit nicăieri un adăpost. 

Mai era oare nevoie acum să meargă mai departe în 
recunoaştere, ca să vadă în întregime partea aceasta de insulă 
cu neputinţă de locuit? Şi n-ar fi fost mai bine să amâne pentru 
o a doua expediţie explorarea țărmului drept al lacului, unde 
poate că în altfel de păduri ar găsi cele de trebuinţă? Fireşte că 
da. Înspre răsărit trebuia să fie şi continentul american, în caz că 
insula Chairman s-ar găsi în apropierea lui. 

Şi totuşi, ascultând de propunerea lui Doniphan, se 
hotărâră să meargă până la extremitatea lacului, care nu părea 
prea departe de vreme ce şi a doua arcuire a țărmului se 
contura din ce în ce. 

Porniră aşadar mai departe şi, odată cu înseratul, poposiră 
într-o adâncitură a țărmului, la curbura de nord a lacului Family. 

Dar în regiunea aceea nu era nici un copac, nici măcar 
smocuri de iarbă, de muşchi ori de licheni uscați. Din lipsă de 


lemne cu care să facă focul, s-au mulţumit cu merindele din 
saci, iar în lipsă de adăpost, cu covorul de nisip pe care şi-au 
întins păturile. 

În cursul nopţii, nimic nu veni să tulbure liniştea din 
deşertul de nisip. 


Capitolul XV 


CE DRUM SA IA LA ÎNAPOIERE. CERCETARE 
SPRE APUS. „TRULCA" ŞI „ALGARROBA". 
TUFA DE CEAI. TORENTUL DIKE-CREEK. 

LAMA DIN PERU. NOAPTE AGITATĂ. GUANACI. 
ÎNDEMÂNAREA LUI BAXTER LA ARUNCAT LASSO-UL. 
ÎNTOARCEREA LA FRENCH-DEN. 


La două sute de paşi de golfuleţul unde au poposit se afla 
o dună de vreo cincizeci de picioare înălţime, constituind un 
punct de observaţie din care Gordon şi însoțitorii săi puteau să- 
şi dea mai bine seama de înfăţişarea regiunii. 

La răsăritul soarelui se grăbiră să se suie până în vârful 
dunei şi să îndrepte luneta înspre miazănoapte. 

Dar dacă pustiul acesta nesfârşit se întindea până la 
ocean aşa cum arăta harta, atunci era cu neputinţă să-i vezi 
capătul, deoarece litoralul trebuia să fie cam la douăsprezece 
mile înspre nord şi cam la şapte înspre vest. 

Era aşadar în zadar să mai înainteze spre nordul insulei 
Chairman. 

— Şi atunci ce facem? întrebă Cross. 

— Ne întoarcem, propuse Gordon. 

— Dar mai întâi luăm dejunul, îndrăzni Service. 

— Pune masa! zise Webb. 

— Dar dacă e vorba să ne întoarcem, interveni Doniphan, n-ar fi 
mai bine să luăm alt drum până la French-den? 

— Să-ncercăm, răspunse Gordon. 

— Cred chiar, adăugă Doniphan, că explorarea noastră ar fi mai 
cu folos dacă am coti pe după ţărmul drept al lacului. 


— Ar dura cam mult, fu de părere Gordon. După hartă sunt 
treizeci-patruzeci de mile, adică patru zile de mers dacă nu vom 
întâmpina nici un obstacol. Cei de la French-den vor fi tare 
îngrijoraţi şi de ce să nu-i cruţăm? 

— Şi totuşi, acum ori mai târziu va trebui să cercetăm şi partea 
aceasta a insulei. 

— Fără îndoială, răspunse Gordon, şi chiar trebuie să organizăm 
o expediţie în acest scop. 

— Dar are dreptate Doniphan, interveni Cross. Ce rost are să 
mai facem încă o dată acelaşi drum? 

— Fie, răspunse Gordon. în cazul acesta mergem pe marginea 
lacului până la Stop-river, de unde o luăm direct către faleză şi 
apoi pe lângă ea. 

— La ce bun să mergem în josul râului, pe unde am mai fost? 
întrebă Wilcox. 

— Ba nu, zău, Gordon, fu de părere Doniphan, de ce să nu tăiem 
şesul nisipos ca să ajungem la marginea lui Traps-woods, doar la 
trei-patru mile spre sud-vest? 

— Pentru că va trebui să trecem râul Stop, zise Gordon. Or, prin 
punctul de ieri suntem siguri că-l putem trece, pe când mai jos 
nu ştim dacă nu devine prea repede. Aşadar, intrăm în pădure 
numai după ce am apucat să trecem pe malul stâng al râului; e 
mai cuminte. 

— Tot prevăzător, Gordon! zise Doniphan, nu fără un pic de 
ironie. 

— Niciodată destul! răspunse Gordon. 

Coborâră apoi povârnişul dunei până la locul taberei, 
ronţăiră câte un pesmet şi ceva vânat rece, apoi făcură păturile 
sul, îşi luară armele şi porniră voiniceşte pe drumul din ajun. 

Cerul era minunat. O boare de vânt încreţea uşor faţa 
lacului. Totul prevestea o zi frumoasă. ,„,De-ar mai ţine vremea 
bună încă treizeci şi şase de ore, atât, nu mai mult", gândea 
Gordon, care trăgea nădejde să fie la French-den a doua zi 
seara. 

De la şase până la unsprezece dimineaţa străbătură cu 
uşurinţă cele două mile dintre capătul lacului şi Stop-river. Nu 
interveni nimic de seamă pe tot parcursul, decât că, în 
apropierea râului, Doniphan împuşcă două minunate dropii 
moţate, cu pene negre-roşcate deasupra şi albe pe dedesubt, 
lucru care-i învioră pe toţi, chiar şi pe Service, căci era veşnic 


gata să jumulească, să curețe de măruntaie şi să frigă orice 
pasăre. 

Asta şi făcu o oră mai târziu, în timp ce tovarăşii lui 
treceau rând pe rând râul în bărcuţă. 

— lată-ne şi în pădure! spuse Gordon. Poate s-o ivi ocazia ca 
Baxter să arunce lasso-ul sau bolas-ul! 

— Ar fi şi timpul, căci până acum n-a prea făcut minuni! spuse 
Doniphan, cu un fel de dispreţ pentru orice altă unealtă de 
vânătoare decât arma de foc. 

— Dar ce, era să prind păsări? îi răspunse Baxter. 

— Păsări ori animale, Baxter, eu n-am încredere şi pace! 

— Nici eu, zise Cross, gata totdeauna să-l susţină pe vărul său. 
— Aşteptaţi măcar ca Baxter să aibă ocazia să arate ce poate, şi 
abia după aceea să vă spuneţi părerea! interveni Gordon. Eu 
unul sunt sigur că va da o lovitură frumoasă. Şi dacă muniţiile 
ne-ar lipsi vreodată, lasso-ul şi bolas-ul ne-ar scăpa din greu. 

— Ar scăpa mai degrabă vânatul! răspunse Doniphan, cu 
înfumurare. 

— Rămâne de văzut, insistă Gordon. Şi acum haideţi la masă! 

Dar pregătirea mesei ceru timp, căci Service ţinea ca 
dropia să fie friptă cum trebuie. Dacă friptura a fost de ajuns 
pentru o poftă de mâncare ca a lor, asta se datora dropiei, care 
era de o mărime considerabilă. E drept că această specie de 
dropii, care cântăresc treizeci de livre şi au o lungime de trei 
picioare de la cap la coadă, sunt socotite printre cele mai mari 
specimene de galinacee. O mâncară până la ultima bucăţică, ba 
chiar până la ultimul oscior, căci Phann, căruia îi aruncară 
scheletul, nu se lăsă mai prejos decât stăpânii lui. 

De cum terminară de mâncat, băieţii intrară în partea 
necunoscută a pădurii Traps, străbătută de Stop-river înainte de 
vărsarea lui în Pacific. Harta arăta că râul se îndrepta către 
nord-vest, înconjurând capătul falezei, şi că vărsarea se găsea 
dincolo de promontoriul de unde Briant crezuse că vede marea. 
Gordon părăsi aşadar ţărmul râului care l-ar fi dus în direcţia 
opusă celei în care se afla French-den. El voia să ajungă pe 
drumul cel mai scurt la faleza Auckland şi să meargă pe lângă 
ea spre sud. 

Orientându-se cu busola, Gordon apucă direct către vest. 
Copacii nu erau atât de deşi ca în sudul pădurii. Puteai înainta în 
voie, neţinut în loc de tufe şi hăţişuri. 


Printre mesteceni şi stejari se deschideau din când în când 
luminişuri în care soarele pătrundea din plin. Culorile vii şi 
proaspete ale florilor sălbatice se amestecau cu verdele 
copacilor şi al covorului de iarbă. Din loc în loc, minunate flori de 
bătătarnică se legănau pe tije înalte de două-trei picioare. 

Service, Wilcox şi Webb îşi puseră câte o floare la 
butonieră. 

Gordon, ale cărui cunoştinţe de botanică fuseseră de mult 
folos micii colonii, făcu atunci o descoperire: îi atrăsese atenţia 
un arbust foarte stufos, cu frunzuliţe mici, crenguţe ţepoase şi 
cu un fruct roşcat de mărimea unui bob de mazăre. 

— Dacă nu mă-nşel, este o „trulca", zise. Indienii o folosesc 
foarte mult. 

— Dacă se mănâncă, s-o mâncăm! zise Service. Tot nu costă 
nimic! 

— Şi înainte ca Gordon să-l poată opri, Service ronţăi câteva 
fructe în dinţi. 

Ce strâmbătură şi ce râsete pe ceilalţi când acesta începu 
să scuipe de atâta acreală care-i strepezea dinţii! 

— Şi tu, Gordon, care spuneai că se mănâncă! se văicări 
Service. 

— N-am spus că se mănâncă, spuse Gordon. Indienii o folosesc 
pentru o băutură pe care o obţin prin fermentare. atâta pot să-ţi 
spun: că va fi pentru noi o băutură prețioasă când s-o termina 
provizia de rachiu, dar atenţie numai, că se urcă la cap. Să luăm 
cu noi un săculeţ de „trulca" şi să le încercăm la French-den! 

Fructul era greu de cules dintre miile de ghimpi din jur. 
Dar lovind încetişor crenguţele, Baxter şi Webb făcură să cadă o 
mulţime de bobiţe. Umplură un săculeţ şi porniră din nou la 
drum. 

Mai departe întâlniră un alt copăcel de prin America de 
Sud, din care culeseră păstăi. Erau păstăi de „algarroba" — un 
fruct din care, tot prin fermentare, se extrage un suc foarte tare. 
De astă dată, Service nu-şi mai înfipse dinţii, şi bine făcu, căci 
„algarroba", dulce la început, pungeşte apoi gura, uscând-o de-ţi 
trece pe multă vreme pofta să guşti din ea. 

În fine, o altă descoperire, poate cea mai de seamă din 
după-amiaza aceea, fu făcută cu puţin înainte de a ajunge la 
faleza Auckland. Pădurea îşi schimbase între timp înfăţişarea. 
Datorită luminii şi căldurii care pătrundea din plin, vegetaţia era 


mai bogată. Copacii rămuroşi şi înalţi de şaizeci-optzeci de 
picioare îşi răsfirau jur împrejur crengile vânjoase, sub care un 
popor întreg de păsări gălăgioase se sfădeau între ele. Printre 
cei mai frumoşi copaci erau fagii antarctici, care-şi păstrează tot 
anul frunzişul de un verde fraged. Ceva mai scunzi, dar tot 
falnici, creşteau în pilcuri aşa-numiţii „winters", a căror coajă 
poate înlocui scorţişoara — adevărat chilipir pentru maestrul 
bucătar din Franch-den, ca să dea gust la sosuri. 

Tot atunci, Gordon recunoscu printre arbuştii aceia 
„pernetia" sau arborele de ceai, din familia vaccineelor, întâlnit 
şi la latitudinile ridicate, ale cărui frunzuliţe aromatice dau, prin 
infuzie, o băutură binefăcătoare. 

— lată ce ne va înlocui provizia de ceai! zise Gordon. Să luăm 
acum câteva frunzuliţe din astea, iar altă dată venim să 
strângem pentru toată iarna? 

Era ora patru după-amiază când ajunseră la limita nordică 
a falezei Auckland. In partea aceasta, deşi părea mai puţin 
înaltă în apropiere de French-den, ar fi fost cu neputinţă de 
urcat versantul, care cădea vertical. Mare pagubă nu era, căci n- 
aveau decât să meargă de-a lungul ei pe lângă râul Zeelanda. 


Două mile mai departe auziră ropotul unui torent, care 
venea spumegând printr-o trecătoare îngustă a falezei, uşor de 
trecut prin vad, puţin mai jos de locul unde se găseau. 

— Trebuie să fie torentul pe care l-am descoperit în prima 
noastră expediţie la lac, spuse Doniphan. 

— Cel cu puntea pietruită? întrebă Gordon. 

— Întocmai, răspunse Doniphan, din care cauză l-am şi numit 
Dike-creek. 

— Să poposim pe malul lui drept, propuse Gordon. S-a făcut ora 
cinci. Dacă e să mai dormim încă o noapte în aer liber, mai bine 
rămânem aici, lângă pârâu, la adăpostul copacilor ăştia mari. 
Mâine seară, dacă totul merge bine, sper să dormim în 
culcuşurile noastre din hol! 

Service se apucă să frigă pentru cină dropia care mai 
rămăsese. Friptură şi iar friptură; dar nu din vina lui Service, 
care nu avea ce altceva să pregătească. 

Între timp, Gordon şi Baxter au intrat din nou în pădure, 
unul ca să mai caute plante şi pomişori noi, celălalt să-şi încerce 
norocul cu lasso-ul şi bolas-ul — chiar dacă făcea acest lucru 
numai ca să pună capăt glumelor lui Doniphan. 

Nici nu făcură o sută de paşi prin pădure, când Gordon, cu 
un gest, îi arătă lui Baxter un grup de animale care zburdau pe 
iarbă. 

— Capre? şopti Baxter. 

— Ìn orice caz seamănă, zise Gordon. Să încercăm să le 
prindem. 

— Vii? 

— Sigur că vii, Baxter! Bine că nu e Doniphan cu noi, că ar fi şi 
omorât una, iar pe celelalte le punea pe fugă! Să ne apropiem 
uşor, să nu ne simtă! 

Erau vreo şase căpriţe sprintene şi graţioase, care nu 
prinseseră de veste. Totuşi una din ele, o mamă probabil, 
presimţind o primejdie, adulmeca zarea şi sta de veghe, gata s- 
o ia din loc cu toată ceata. 

Deodată se auzi un şuier. Baxter, care era doar la 
douăzeci de paşi, aruncase bolas-ul cu atâta îndemânare şi 
putere, încât acesta se încolăci în jurul unei căpriţe, în timp ce 
restul se făcură nevăzute în desişul codrului. 

Gordon şi Baxter alergară spre căpriţa care se zbătea 
zadarnic să scape din bolas. O prinseră cu grijă şi, odată cu ea, 


şi doi iezi, care rămăseseră lângă mamă. 

— Bravo! strigă Baxter, care se bucura de succesul lui. Bravo! 
Să fie oare capre? 

— Nu, spuse Gordon. Cred mai degrabă că sunt lame din Peru. 
— Şi or fi dând lapte? 

— Ba bine că nu! 

— Bine, fie şi lame! 

Gordon nu se înşelase. Într-adevăr, lamele se aseamănă 
cu caprele, numai că picioarele lor sunt lungi, blana scurtă şi 
mătăsoasă, capul mic şi fără corniţe. Sunt animale care trăiesc 
mai ales în pampasurile din America şi în jurul strâmtorii lui 
Magellan. 

Vă închipuiţi cum au fost primiţi Gordon şi Baxter când s- 
au înapoiat în tabără, unul trăgând lama după el cu o funie a 
bolas-ului, celălalt ţinând câte un ied sub fiecare braţ. De vreme 
ce mama lor îi alăpta încă, erau lesne de crescut. Poate că 
aveau să se înmulțească şi să fie de mult folos coloniei. Fireşte, 
lui Doniphan îi părea rău de ocazia pierdută de a vâna ceva, dar 
dacă era vorba de prins vânatul viu, trebui să recunoască şi el 
că bolas-ul era mai folositor decât puşca. 

Plini de voie bună îşi luară cina. Lama, legată de un copac, 
păştea, în timp ce iezii zburdau pe lângă ea. 

Noaptea totuşi nu a mai fost tot atât de liniştită ca cea 
petrecută în deşertul de nisip. Partea aceasta de pădure era 
populată de animale mai de temut decât şacalii, uşor de 
recunoscut după urletul lor, care în acelaşi timp e şi lătrat. Către 
ora trei dimineaţa, trecură printr-o mare spaimă, căci auziră 
urlete sălbatice, care răsunau prin apropiere. 

Doniphan, de veghe lângă foc, cu puşca la-ndemână, nu 
vruse mai întâi să-şi deştepte colegii. Dar urletele se înteţiră 
într-atât, încât Gordon şi ceilalţi se deşteptară singuri. 

— Ce e? întrebă Wilcox. 

— Trebuie să fie o haită de fiare care ne dau târcoale, spuse 
Doniphan. 

— Jaguari, probabil, sau cuguari, răspunse Gordon. 

— La fel de fioroşi şi unii, şi alţii. 

— Nu tocmai, Doniphan. Cuguarul e mai puţin primejdios, dar în 
haită sunt foarte răi. 

— Las' că-i primim noi bine! zise Doniphan, pregătindu-se să-i 
întâmpine, în timp ce ceilalţi îşi luară revolverele. 


— Nu trageţi decât la sigur, spuse Gordon. De altfel, cred că 
focul va împiedica fiarele să se apropie. 
— Nu sunt departe, îi preveni Cross. 

Într-adevăr, haita trebuie să fi fost aproape, căci nu era 
chip să-l mai ţii pe Phann; totuşi, nu puteai vedea nimic prin 
bezna de sub copaci. 

De bună seamă că animalele obişnuiau să vină să se 
adape noaptea în locul acela şi, găsindu-l ocupat, urlau cât 
puteau de ciudă. S-or mulţumi cu atât, sau se vor năpusti şi se 
va încinge o luptă care s-ar putea sfirşi rău? 

Deodată, la mai puţin de douăzeci de paşi, se văzură 
luminiţe care se mişcau prin întuneric — apoi deodată urmă o 
detunătură. Doniphan trăsese un foc, urmat de urlete şi vaiete 
prelungi. Tovarăşii săi stăteau cu revolverele pregătite, gata să 
tragă dacă fiarele ar fi năvălit spre tabără. 

Baxter, luând atunci o creangă aprinsă, o azvârli cu putere 
în direcţia unde luciseră ochii de jeratic. Fiarele, dintre care una 
fusese sigur lovită de glonţul lui Doniphan, o luară atunci la fugă 
în desişurile din Traps-voods. 

— Au şters-o! strigă Cross. 

— Drum bun! exclamă Service. 

— Dar dacă se întorc? întrebă Cross. 

— Nu cred, zise Gordon, însă trebuie să stăm de veghe până-n 
zori. 

Mai puseră lemne pe foc şi avură grijă să nu se stingă 
până se crăpă de ziuă. Atunci, băieţii ridicară tabăra şi se 
afundară în codru, să vadă dacă vreuna din fiare nu fusese 
răpusă. 

La douăzeci de paşi, o baltă mare de sânge. Animalul 
fugise totuşi. Poate că ar fi fost lesne de găsit dacă l-ar fi trimis 
pe Phann pe urme, însă Gordon găsi cu cale că nu era nevoie să 
se aventureze mai departe în pădure, aşa încât nu se putură 
lămuri dacă au fost jaguari, cuguari sau de alte sălbăticiuni. 
Principalul era că scăpaseră cu toţii teferi. 

Pe la şase dimineaţa porniră din nou la drum. Nu mai era 
timp de pierdut dacă voiau să străbată cele nouă mile ce 
despărţeau Dike-creek de French-den. 

Service şi Web avură grijă de iezi, iar lama fu bucuroasă 
să-i urmeze, dusă cu o frânghie de Baxter. 

Drum plicticos, de-a lungul falezei Auckland. Pe stânga, un 


şir de copaci ce formau uneori desişuri de nepătruns sau 
creşteau in pilcuri la marginea poienilor. În dreapta, pereţi drepţi 
de stâncă, brăzdaţi de straturi de pietriş intercalate în calcar, şi 
care păreau că se înalţă pe măsură ce coteau spre sud. 

La unsprezece dimineaţa poposiră pentru dejun. Ca să nu 
piardă vremea, se înfruptară cu merinde din sac şi porniră mai 
departe. 

Înaintau repede. Părea că nimic nu-i va întârzia, când, pe 
la trei după-amiază, o detunătură de armă se auzi pe sub 
copaci. Doniphan, Webb şi Cross, urmaţi de Phann, erau la vreo 
sută de paşi înainte. Cei rămaşi în urmă nu-i mai vedeau, când 
deodată 
îi auziră strigând : 

— Păziţi! Păziţi! 

Voiau să-i înştiinţeze pe Gordon, Wilcox, Baxter şi Service 
să se ferească de vreo primejdie? 

Pe neaşteptate, dintr-un şanţ apăru un animal mare. 
Baxter, care tocmai îşi pregătea lasso-ul, îi făcu vânt, învârtindu- 
| deasupra capului, şi-l aruncă cu atâta dibăcie, încât ochiul 
curelei căzu peste gâtul animalului, în aşa fel încât acesta nu 
mai putu scăpa. Animalul fiind foarte puternic, l-ar fi târât pe 
Baxter cu el, dacă Gordon, Wilcox şi Service n-ar fi apucat 
celălalt capăt al lasso-ului şi nu l-ar fi petrecut pe după un 
copac, înfăşurându-l de câteva ori. 

Puțin după aceea, Webb şi Cross ieşeau din pădure, 
urmaţi de Doniphan care bombănea bosumflat : 

— Afurisit animal! Cum de mi-a scăpat! 

— Lui Baxter uite că nu i-a scăpat! spuse Service. Şi-l avem viu, 
iată, viu! 

— Ce-are a face? Parcă tot nu trebuie omorât? Zise Doniphan. 

— Omorât? sări Gordon. Să-l omori când vine tocmai la vreme 
pentru a fi înhămat? 

— Ce spui? se miră Service. 

— E un guanac, lămuri Gordon, şi guanacii sunt folosiţi la 
înhămat în America de Sud! 

Dar oricât ar fi fost de folositor guanacul, lui Doniphan tot 
nu-i trecea supararea că nu l-a omorât el. Fireşte însă că nu 
spuse nimic şi veni să vadă mai de aproape frumosul exemplar 
al faunei din insula Chairman. 

Cu toate că în ştiinţele naturale guanacul trece ca făcând 


parte din aceeaşi familie cu cămila, totuşi nu seamănă deloc cu 
animalul atât de răspândit în nordul Africii. Guanacul, cu gâtul 
lui subţire, cu capul fin, cu picioarele lungi şi delicate, de animal 
iute şi ager, cu blana lui galbenă, cu pete albe — nu e cu nimic 
mai prejos decât cei mai frumoşi cai americani. Sigur că putea fi 
întrebuințat pentru tracţiune ori deplasări grabnice, dacă era 
mai întâi îmblânzit, apoi dresat, cum obişnuiesc adesea fermierii 
din pampasul argentinian. 

De altfel, guanacul e sfios, iar acesta nici măcar n-a 
încercat să se împotrivească. De cum i-a dezlegat Baxter laţul 
care-l strângea de gât, s-a lăsat dus de capătul lasso-ului ca de 
un frâu. 

Hotărât, excursia aceasta în nordul lacului Family a fost de 
mult folos coloniei. Guanacul, lama cu cei doi iezi, descoperirea 
arbustului de ceai şi a plantelor „trulca" şi „algarroba" erau 
destul pentru ca Gordon, dar mai ales Baxter, să fie primiţi cu 
alai, cu atât mai mult cu cât Baxter, care n-avea nimic din 
îngâmfarea lui Doniphan, nici n-a căutat să-şi facă un merit 
dintr-asta. 

În orice caz, Gordon fu foarte mulţumit că bolas-ul şi lăsso- 
ul puteau fi de un ajutor nepreţuit. Bineînţeles că Doniphan 
rămânea un ţintaş de seamă, pe care te puteai bizui la nevoie, 
dar îndemânarea lui însemna de fiecare dată o pierdere de praf 
de puşcă şi de alice. lată de ce Gordon îşi propunea să 
încurajeze pe copii să întrebuinţeze şi aceste unelte de 
vânătoare, de care indienii se folosesc atât de minunat. 

După hartă, le mai rămâneau acum încă patru mile până 
la French-den, aşa că lungiră pasul ca să ajungă înainte de 
căderea nopţii. Ce n-ar fi dat Service să încalece pe guanac şi 
să-şi facă o intrare senzaţională pe „bidiviul" acesta! Dar Gordon 
îl opri. Era mai cuminte ca animalul să fie mai întâi dresat 
pentru călărie. 

— Sper că nu s-o lăsa prea mult rugat! zise. Şi în caz că nu mă 
vrea călare, măcar să ne tragă căruţa. Răbdare, dar, Service, şi 
nu uita lecţia pe care ţi-a dat-o struţul! 

Pe la şase seara erau în faţa grotei French-den. 

Micul Costar, care se juca pe terasa de sport, dădu de 
veste că vine Gordon. Într-o clipă, Briant şi ceilalţi alergară în 
întâmpinarea lor, şi cu urale nesfârşite îi primiră pe exploratori. 


Capitolul XVI 


BRIANT E NELINIŞTIT DE JACQUES. ÎMPREJMUIRE 
ŞI CURTE DE PĂSĂRI. ZAHĂR DIN ARŢAR. 
STÂRPIREA VULPILOR. O NOUA EXPEDIȚIE LA 
GOLFUL SLOUGHI. ÎNHĂMAREA. VÂNĂTOARE 
DE FOCI. TRÂIASCĂ BRIANT! 


La French-den fusese linişte în lipsa lui Gordon. Şeful avea 
de ce să fie mândru de Briant, pe care şi cei mici îl iubeau din 
toată inima. De n-ar fi fost Doniphan atât de înfumurat şi de 
invidios, ar fi prețuit şi el cum se cuvine meritele de netăgăduit 
ale colegului lor. Fapt este însă că pe Doniphan nu-l puteai 
schimba, şi cum avea o mare influenţă asupra lui Wilcox, Webb 
şi Cross, aceştia îi cântau în strună ori de câte ori era vorba să-i 
opună o împotrivire tânărului francez, atât de deosebit şi prin 
gesturi, şi prin fire de colegii lui anglo-saxoni. Briant nu lua în 
seamă. El făcea ceea ce credea că e de datoria lui să facă, fără 
să-i pese de ce gândesc alţii despre el. 

Ce-l mâhnea într-adevăr însă era purtarea tot mai ciudată 
a fratelui său. Cu câteva zile în urmă, Briant îl întrebase din nou 
stăruitor ce e cu el şi dacă-l doare ceva, dar el, tot şovăielnic, i-a 
răspuns : 

— Nu, frate, nu! N-am nimic! 

— De ce nu-mi spui, Jacques? Faci rău! Ar fi o uşurare şi pentru 
mine. Eşti din ce în ce mai tăcut, mai îngândurat. Ce te apasă? 
Doar sunt fratele tău mai mare! Am dreptul să ştiu ce te 


mâhneşte într-atâta. Ai făcut ceva rău? 

— Frate! avu o mişcare Jacques, ca şi când n-ar mai fi putut 
suporta atâta apăsare şi remuşcare tainică. Ce-am făcut? Tu 
poate că m-ai ierta... dar ceilalţi... ceilalţi... 

— Ceilalţi? Care ceilalţi? exclamă Briant. Ce vrei să spui, 
Jacques? 

Ochii lui Jacques se umplură de lacrimi şi, oricât stărui 
Briant, nu putu să adauge decât: 

— Mai târziu!... Mai târziu ai să afli!... 

E lesne de înţeles cât de îngrijorat era Briant. Ce s-a putut 

petrece atât de grav în trecutul fratelui său? Trebuia să afle cu 
orice preţ. De îndată ce se înapoie Gordon, Briant îi vorbi de 
mărturisirea smulsă pe jumătate de la fratele său şi-l rugă să 
intervină şi el. 
— La ce bun? spuse Gordon, dând dovadă de înţelepciune. Mult 
mai bine e să-l laşi să spună singur. Ce a putut să facă? Sigur că 
o copilărie, iar el îi exagerează importanţa. Lasă-l pe el să 
spună! 

Chiar de-a doua zi — 9 noiembrie — toată colonia se şi 
apucă de lucru. Totdeauna se găsea ceva de făcut. Mai întâi de 
toate însă trebuiră să-i facă dreptate lui Moko, care se plângea 
că i s-a golit cămara, cu toate că în laţurile întinse în jurul lui 
French-den se prindea mereu câte ceva. Lipsea însă vânatul 
mare. Era, aşadar, nevoie să facă nişte capcane mai solide, în 
care să se prindă lame şi iepuri — fără nici o risipă de muniții. 
Asta făcură mai toată luna lui noiembrie, echivalând cu luna mai 
în latitudinile emisferei boreale. 

De cum sosiră, guanacul, lama şi cei doi iezi fură instalaţi 
sub copacii cei mai apropiaţi de French-den. Priponiţi de ei cu 
frânghii lungi, puteau să se mişte în voie pe o anumită rază. 
Câtă vreme zilele erau lungi, mergea, dar pentru iarnă trebuia 
neapărat un adăpost bun. Aşadar, Gordon hotărî să facă un staul 
şi o împrejmuire apărată de o ulucă înaltă, la picioarele falezei, 
înspre lac, ceva mai încolo de intrarea în hol. 

Se apucară dar de lucru şi organizară un adevărat şantier 
sub conducerea lui Baxter. Era o plăcere să-i vezi pe harnicii 
băieţi cum mânuiau cu mai multă sau mai puţină pricepere 
uneltele din lada de tâmplărie a schoonerului, unii ferăstrăul, 
alţii barda, alţii rindeaua. Şi dacă stricau ceva, o luau iar de la 
început. Din copacii de grosime mijlocie, tăiaţi din rădăcină şi 


bine curăţaţi de crengi, făcură parii de împrejmuire a unui spaţiu 
cât să cuprindă douăsprezece animale, care să trăiască în voie. 
Trunchiurile bine bătute în pămînt şi prinse între ele cu grinzi 
erau destul de solide ca să facă faţă oricărei încercări a vreunui 
animal sălbatic ca să dea gardul jos sau să sară peste el. 

Cât despre staul, îl făcură din bordajul iahtului, care-i scuti 
pe tinerii dulgheri să mai tragă scânduri din trunchiurile 
copacilor, lucru mult prea greu în astfel de condiţii. Acoperiră 
staulul cu o pânză groasă, gudronată, care să reziste la rafalele 
de vânt. Pe jos, drept culcuş, un strat gros de ierburi uscate, cât 
mai des schimbate, iar drept hrană, iarbă verde proaspătă, 
muşchi şi frunze strânse din vreme — mai mult nu era nevoie 
pentru ca nişte animale domestice să fie ţinute cum trebuie. 
Garnett şi Service, a căror însărcinare anume era să vadă de 
ogradă, au fost din plin răsplătiți văzând că atât guanacul, cât şi 
lama se îmblânzeau pe zi ce trece. 

În curând ograda avea să adăpostească şi alţi oaspeţi: mai 
întâi încă un guanac, căzut într-una din capcanele din pădure, 
apoi o pereche de lame, mascul şi femelă, prinse de Baxter cu 
ajutorul lui Wilcox, care învățase şi el să mânuiască bine bolas- 
ul. Mai veni şi un struţ, căruia Phann îi dădea prilej să alerge. 
Dar îşi dădură seama că au să pătimească şi cu el ce au pătimit 
cu primul, cu toată bunăvoința lui Service, care-şi bătu capul şi 
cu acesta; totul era însă în zadar. 

Bineînţeles că până să fie gata staulul, guanacul şi lama 
stătură noaptea în cămară, căci şacalii, vulpile şi alte fiare 
sălbatice le dădeau târcoale până lângă French-den, aşa că era 
mai cuminte să nu fie lăsate afară. 

În timp ce Garnett şi Service aveau de lucru mai mult la 
animale, Wilcox şi parte din ceilalţi nu încetau să întindă 
capcane şi laţuri, pe care le inspectau zilnic. Se mai găsi de 
lucru şi pentru doi dintre cei mici — Iverson şi Jenkins — căci 
dropiile şi găinile sălbatice, bibilicile şi tinamu — găinuşa de 
mare — avură nevoie de o curte de păsări, pe care Gordon puse 
s-o facă într-un colţ al ogradei şi dădu sarcină copiilor să aibă 
grijă de ea, lucru pe care-l îndepliniră cu multă tragere de inimă. 

Moko nu mai avu de ce se plânge: avea acum şi lapte de 
la lama, şi ouă de la păsări, şi poate i-ar fi venit în minte să facă 
deseori şi dulciuri, dacă Gordon nu l-ar fi ţinut de scurt pentru 
risipa de zahăr. Numai în zilele de duminică şi de sărbătoare îl 


vedeai că pune pe masă câte o minunăţie, care-i făcea pe Dole 
şi pe Costar să se lângă pe buze. 

Dar dacă nu le sta în putinţă să-şi facă singuri zahăr, oare 
nu s-ar fi găsit cumva o substanţă care să-l înlocuiască? Service, 
tot cu „Robinsonii" în mână, era de părere că e destul să caute 
şi găsesc. Gordon căută într-adevăr şi până la urmă descoperi 
printre tufişurile din Traps-woods un pâlc de copaci care, trei 
luni mai târziu — în primele zile de toamnă — aveau să fie plini 
de nişte frunze roşii de toată frumuseţea. 

— Sunt arţari, zise Gordon, arbori care dau zahăr... 

— Arbori de zahăr! exclamă Costar. 

— Nu, mâncăcios mic, îi spuse Gordon. Am spus: „care dau 
zahăr!" Aşa că pune-ţi pofta-n cui! 

Asta era una dintre cele mai de seamă descoperiri pe care 
le făcuseră de la aşezarea lor la French-den. Cu o simplă 
crestătură în coaja arţarului, Gordon obţinu un lichid produs prin 
condensare şi care, întărindu-se, dădea o substanţă dulce. Deşi 
inferioară în calităţi zaharoase sfeclei şi trestiei de zahăr, era 
totuşi o substanţă nepreţuită pentru preparatele culinare, în 
orice caz mai bună decât alte produse de acest fel, care se 
extrag din mesteacăn primăvara. A 

Acum, că aveau zahăr, avură în curând şi lichior. Indemnat 
de Gordon, Moko încercă şi puse să fermenteze bobiţele de 
„trulca" şi de „algarroba". Strivite mai întâi într-un vas cu un mai 
greu de lemn, bobiţele lăsară un lichid alcoolic şi parfumat, cu 
care, în lipsă de zahăr din arțar, puteau îndulci băuturile calde. 

Cât despre foiţele culese din arborele de ceai, toţi fură de 
părere că erau aproape la fel de aromate ca şi ceaiul chinezesc, 
fapt care îi îndemnă ca la fiecare drum prin pădure să-şi facă o 
cât mai mare provizie din el. 

Pe scurt, dacă insula Chairman nu le oferea chiar belşugul, 
e sigur că le dădea cel puţin cele de trebuinţă. Duceau însă lipsă 
de zarzavaturi proaspete şi trebuiau să se mulţumească cu cele 
conservate — din care mai aveau doar vreo sută de cutii, 
economisite de Gordon cât mai mult posibil. Briant încercase 
zadarnic să salveze nişte pipernicite de „igname'", un fel de 
legume semănate cândva de Frangois Baudoin. Din fericire însă, 
pe marginea lacului, cum am mai spus, creştea foarte multă 
ţelină şi cum nu aveau de ce face economie, în ea rămânea 
nădejdea să înlocuiască cu succes celelalte legume. 


Bineînţeles că plasele pentru pescuit, întinse pe malul 
stâng al râului în toamnă, erau transformate odată cu primăvara 
în plase pentru vânat. Au fost prinse, între alte păsări, prepeliţe 
mici şi scoicari veniţi desigur din regiuni mai îndepărtate ale 
insulei. 

Doniphan, pe de altă parte, ar fi vrut să exploreze şi 
ţinutul întinsurilor de mlaştini de pe cealaltă parte a râului 
Zeelanda. Era însă primejdios să te avânţi în regiunile acelea, 
mai toată vremea înecate de apele lacului crescut de maree. 

Wilcox şi Webb mai prinseră şi ceva aguţi, mari cât nişte 
iepuri, cu o carne albă, cam seacă, amintind carnea de iepure, 
cât şi cea de porc. luţi de picior, erau greu de fugărit chiar cu 
ajutorul lui Phann. Totuşi, când erau în vizuină, pe sub 
muşuroaie, era destul să fluieri încetişor, că ieşeau la gura 
muşuroiului şi-i prindeai numaidecât. În câteva rânduri, vânătorii 
noştri mai aduseră mufete, gluton şi zorilos, asemănători cu 
jderul, cu o blană neagră, lucioasă, cu dungi albe, dar care 
împrăştiau un miros nesuferit. 

— Cum or fi putînd să suporte un asemenea miros? întrebă 
Iverson. 
— Ce vrei!... Chestie de obişnuință! răspunse Service. 

Cât despre peşti, dacă în râu nu găseau decât peştişori 
mici numiţi galaxias, în lacul plin de peşti mai mari găseau şi 
păstrăvi frumoşi, dar care, oricât îi fierbeau, tot mai păstrau un 
fel de gust sălciu. Le rămânea, e drept, putinţa să pescuiască, 
printre alge şi printre rădăcinile lungi de fucus din golful Sloughi, 
nişte peşti asemănători morunului, care se refugiau aici cu 
grămada. Şi cum era tocmai la vremea când somonii încep să 
pornească în susul râului Zeelanda, Moko trebuia să se 
îngrijească de aprovizionarea cu somoni, care, păstraţi în sare, 
le asigurau o minunată hrană pe timp de iarnă. 

Tot atunci, lui Gordon îi veni în minte să-l pună pe Baxter 
să facă arcuri din ramuri mlădioase de frasin, cu săgeți din 
trestie, la vârful căreia se punea un cuişor — armă cu care 
Wilcox şi Cross, cei mai îndemânatici după Doniphan, nimereau 
când şi când ceva vânat mărunt. 

Cu toate că Gordon, grijuliu, se împotrivea de obicei la 
orice risipă de muniții, veni şi o împrejurare care-l scoase din 
zgârcenia de totdeauna. 

Într-o zi — era în 7 decembrie — Doniphan, luându-l 


deoparte, îi spuse : 

— Gordon, ne-au năpădit şacalii şi vulpile! Vin în haite noaptea 
şi ne strică cursele, mâncând şi vânatul din ele. Trebuie să-i 
stârpim! 

— Ei, şi nu putem pune capcane? îi răspunse Gordon, simţindu-l 
unde bate. 

— Capcane? zise Doniphan cu acelaşi dispreţ de totdeauna 
pentru asemenea mijloace vulgare. Capcane! Hai, treacă- 
meargă dacă ar fi vorba numai de şacali, care de proşti ce sunt 
dau în gropi. Dar cu vulpile nu merge! sunt prea viclene! Simt, 
oricât s-ar strădui Wilcox! Parcă văd că într-o noapte ne 
năpădesc ograda, de nu se mai alege nici urmă de păsările 
noastre! 

— Dacă e aşa, se schimbă lucrurile! Pun la bătaie câteva duzini 
de cartuşe. Dar să ştii, tragi numai la sigur! 

— Bine, Gordon, las' pe mine! mâine noapte le aţinem calea şi o 
să fie o vânătoare cum nu s-a pomenit! 

E drept că trebuiau stârpite cât mai degrabă. Vulpile de 
aici, şi îndeosebi cele din America de Sud, sunt, se pare, mai 
viclene decât cele din Europa. Într-adevăr, prin apropierea 
fermelor fac prăpăd: le dă prin minte şi să roadă cureaua care 
împiedică picioarele cailor sau vitelor de la păşune. 

Când se-nnoptă, Doniphan, Briant, Wilcox, Baxter, Webb, 
Cross şi Service trecură la postul din marginea unui „covert" — 
nume ce se dă în Anglia unei întinderi pline de tufişuri şi 
mărăciniş. Un astfel de covert se afla lângă Traps-woods, înspre 
lac. 

Pe Phann nu-l luară cu ei. l-ar fi stânjenit cu neastâmpărul 
lui — şi l-ar fi simţit vulpile. De altfel, nu putea fi vorba să le ia 
urma, căci vulpile, chiar când sunt încălzite de goană, tot nu 
lasă miros după ele, sau dacă lasă, e atât de slab, încât nici cei 
mai grozavi câini nu-l simt. 

să fi fost unsprezece noaptea când Doniphan şi însoțitorii 
lui se aşezară la pândă printre tufele sălbatice din marginea 
covert-ului. 

Era o noapte întunecoasă. O tăcere adâncă, netulburată 
nici de cea mai mică adiere de vânt, lăsa să se audă foşnetul 
trecerii vulpilor printre ierburile uscate. 

Puțin după miezul nopţii, Doniphan semnală că o haită de 
vulpi e pe aproape şi trece spre lac să se adape. 


Vînătorii aşteptară cu nerăbdare să se strângă vreo 
douăzeci la un loc — lucru care ceru timp, căci vulpile înaintau 
ferit, de parcă s-ar fi aşteptat la vreo cursă. Deodată, la un 
semn al lui Doniphan, răsunară câteva focuri. Toate nimeriră în 
plin. Cinci-şase vulpi se rostogoliră pe jos, în timp ce celelalte, 
înnebunite, o apucau care încotro; dar fură şi ele împuşcate. In 
zori, zece din ele zăceau întinse printre hăţişuri. Şi cum 
vânătoarea continuă trei nopţi la rând, colonia scăpă de oaspeţii 
nepoftiţi care puneau în primejdie animalele din ţarc. Unde mai 
pui cele vreo cincizeci de blăni argintii de toată frumuseţea, 
care, fie ca îmbrăcăminte, fie în chip de covoare, veneau să 
sporească bunăstarea de la French-den. 

La 15 decembrie, mare expediţie la golful Sloughi. Cum 
vremea era foarte frumoasă, Gordon fu de părere să meargă cu 
toţii. Cei mici primiră vestea cu strigăte de bucurie. 

Plecând în zorii zilei, era posibil să se poată înapoia înainte 
de căderea nopţii. Dacă s-ar fi ivit vreo întârziere, puteau să-şi 
petreacă noaptea sub copaci. 

Adevăratul scop al expediției era o vânătoare de foci, care 
se refugiau în timpul iernii pe litoralul naufragiului. Era şi timpul, 
căci uleiul pentru felinarul care fusese mereu umplut în serile şi 
nopţile iernii aceleia de pomină era acum pe sfârşite, iar din 
provizia de lumânări făcute de Frangois Baudoin nu mai 
rămăseseră decât două-trei duzini. Şi uleiul din butoaiele de pe 
iaht, cel pentru felinarele din hol, se consumase mai tot, ceea 
ce-l preocupa serios pe prevăzătorul Gordon. 

Nu-i vorbă, Moko punea el deoparte destule grăsimi de la 
vânat — ierbivore, rumegătoare şi păsări — dar bineînţeles că 
se terminau degrabă la bucătărie. Nu era oare posibil să le 
înlocuiască cu o grăsime pe care natura le-o scotea de-a gata în 
cale — sau aproape de-a gata? In lipsă de grăsime vegetală, n- 
aveau să găsească mijlocul să-şi procure un stoc infinit de 
grăsime animală? 

Ba da, şi încă cum, dacă reuşeau să vâneze un număr 
oarecare de foci, de otarii din acestea îmblănite, care veneau în 
timpul verii să se întindă la soare printre colții stâncoși din golful 
Sloughi. Dar trebuiau să se grăbească, căci în curând focile 
aveau să plece spre apele din sud ale Oceanului Antarctic. Aşa 
încât expediţia aceasta era de mare însemnătate şi pregătirile 
trebuiau făcute cu multă chibzuială, ca să aducă cât mai multe 


foloase. 

De câtăva vreme, Service şi Garnett îşi dădeau toată 
silinţa şi izbutiseră să dreseze pe cei doi guanaci pentru 
tracţiune. Baxter le făcuse câte un căpăstru, cu hăţuri împletite 
din ierburi trainice şi acoperite cu fişii de pînză de corabie 
cusute dublu. Dacă nu reuşiseră încă să încalece animalele, cel 
puţin le puteau înhăma la cărucior. Tot mai bine decât să se 
înhame ei. 

In ziua aceea, căruţa fu deci încărcată cu muniții, merinde 
şi diferite materiale şi unelte, un cazan mare şi şase butoaie 
goale care urmau să fie aduse înapoi pline cu untură de focă. S- 
au gândit că e mai bine să taie focile în bucăţi acolo pe loc, 
decât să le aducă la French-den şi să strice tot aerul cu mirosuri 
dezgustătoare. 

Plecară aşadar în zorii zilei şi făcură cu uşurinţă drumul în 
primele două ore ale dimineţii. Dacă totuşi carul n-a mers destul 
de repede, se datora pământului plin de hârtoape de pe malul 
drept al râului Zeelanda, care nu era cel mai nimerit pentru 
guanacii înhămaţi. Dar momentul cel mai greu a fost acela când 
mica trupă a trebuit să înconjoare balta de la Bog-woods printre 
copacii din pădure. Era cam mult pentru picioruşele lui Dole şi 
ale lui Costar, lucru care-l făcu pe Briant să-i ceară voie lui 
Gordon să-i aşeze pe copii în cărucior ca să se odihnească fără a 
se opri din drum. 

Către ora opt, în vreme ce căruciorul silea din greu pe 
lângă marginea bălții, Cross şi Webb, care mergeau înainte, 
strigară deodată la cei rămaşi în urmă. Doniphan alergă să vadă 
ce e, urmat de ceilalţi. 

In mijlocul nămolului de la Bog-woods, la o distanţă de 
vreo sută de paşi, se bălăcea o namilă de animal, pe care 
Doniphan îl recunoscu de îndată. Era un hipopotam gras şi 
trandafiriu care — din fericire pentru el — se făcu nevăzut 
printre tufele dese din mlaştini înainte ca ei să fi putut trage. De 
altfel, la ce bun să strici un glonţ pe el? 

— Ce e animalul acela mare? întrebă Dole, neliniştit numai la 
vederea lui. 

— E un hipopotam, spuse Gordon. 

— Un hipopotam! Ce nume caraghios! 

— Asta înseamnă „cal de fluviu", zise Briant. 

— Dar nici nu aduce a cal, găsi Costar, şi avea dreptate. 


— Sigur că nu, zise Service, mai bine i-ar zice „porcopo-tam"! — 
reflecţie justă şi care stârni râsul celor mici. 

Era trecut de zece dimineaţa când Gordon puse piciorul pe 
ţărmul golfului Sloughi. Poposiră pe malul râului, în locul unde-şi 
făcuseră prima tabără, când au demontat iahtul. 

Vreo sută de foci se încălzeau la soare, zburdând printre 
stânci. Altele se zbenguiau pe nisip, dincolo de bancurile de colţi 
stâncoşi. 

Amfibiile astea nu prea erau obişnuite cu prezenţa omului. 
Poate că nici nu văzuseră vreodată fiinţă omenească, de vreme 
ce numai de la moartea naufragiatului francez trecuseră peste 
douăzeci de ani. Aşa se şi explică de ce, cu toate că este o 
măsură obişnuită de prevedere la animalele fugărite din 
ţinuturile arctice ori antarctice, nici chiar cele mai bătrâne nu 
stăteau de veghe ca în caz de primejdie. Totuşi era mai cuminte 
să nu le sperii mai din vreme, altfel în câteva minute n-ar mai fi 
rămas nici una. 

Din prima clipă când s-au văzut la Sloughi-bay, ochii 
tuturor s-au îndreptat în larg, spre orizontul nesfârşit dintre 
Capul American şi promontoriul falezei. Marea era cu totul 
pustie, motiv să se convingă că insula aceasta părea aşezată 
departe de orice rută a corăbiilor sau vapoarelor. S-ar fi putut 
totuşi ca vreun vas să treacă prin faţa insulei. În asemenea caz, 
un post de observaţie instalat pe coama falezei Auckland, sau 
chiar pe culmea promontorului — unde să fie suit unul din micile 
tunuri ale schooneru-lui — ar fi poate mai indicat pentru a 
atrage atenţia, decât catargul de semnalizare. Dar asta ar 
însemna să se stea de gardă zi şi noapte la post şi, prin urmare, 
departe de French-den. Gordon găsea că ar fi o absurditate. 
Insuşi Briant, care nu visa decât înapoierea în patrie, fu de 
aceeaşi părere. Ce păcat că French-den nu era situat pe coasta 
falezei, chiar în faţa golfului! 

După un dejun luat în grabă, în vreme ce focile se lăfăiau 
pe țărm la căldura soarelui de amiază, Gordon, Briant, 
Doniphan, Cross, Baxter, Webb, Wilcox, Garnett şi Service se 
pregăteau să le vâneze. În acelaşi timp, Iverson, Jenkins, 
Jacques, Dole şi Costar trebuiau să rămână în tabără, sub paza 
lui Moko, împreună cu Phann, care trebuia ţinut pe loc, să nu 
sperie vânatul. Ei, de altfel, trebuiau să vadă şi de guanaci, care 
rămăseseră să pască pe sub copacii din marginea pădurii. 


Toate armele din colonie, puşti şi revolvere, fuseseră luate 
pentru această vânătoare, ca şi cantitatea de muniții necesară. 
Gordon se arătase darnic de astă dată, ca totdeauna când era 
vorba de interesul tuturor. 

Mai întâi de toate trebuiau să le taie focilor calea către 
mare. Doniphan, căruia colegii îi încredinţaseră conducerea, îi 
sfătui să se lase în josul râului, până la vărsare, şi să se ascundă 
după mal. De acolo era lesne să se furişeze apoi printre şirurile 
de colţi stâncoşi şi să înconjoare plaja. 

Planul fu executat cu multă prudenţă. Tinerii vânători, la o 
distanţă de treizeci-patruzeci de paşi unul de altul, făcură în 
curând un semicerc între țărm şi mare. Apoi, la un semn al lui 
Doniphan, se ridicară toţi deodată, focurile de puşcă răsunară în 
acelaşi timp şi fiecare împuşcătură făcu câte o victimă. 

Focile rămase neatinse se ridicară bătând din cozi şi 
înotătoare, înspăimântate mai ales de zgomot, se aruncau în 
salturi printre stânci. Le fugăriră atunci cu revolverele. 
Doniphan, dezlănţuit, făcu minuni, dar nici ceilalţi nu se lăsară 
mai prejos. 

Vânătoarea nu dură decât câteva minute, cu toate că 
animalele fuseseră hăituite până la povârnişul stâncilor. De 
acolo, cele care scăpară cu viaţă se făcură nevăzute, lăsând 
pradă pe țărm vreo douăzeci moarte şi rănite. 

Expediția reuşise din plin, şi vânătorii, înapoiaţi la tabără, 
îşi făcură sub copaci o aşezare ca pentru treizeci şi şase de ore. 

După-amiază se îndeletniciră cu o operaţie nespus de 
dezgustătoare. Gordon însuşi luă parte şi, pentru că era o treabă 
necesară şi în interesul tuturor, munciră toţi, cu hotărâre. 
Trebuiră mai întâi să care pe nisip toate focile care căzuseră 
printre bancurile de stânci ; şi cu toate că animalele nu erau 
prea mari, fu totuşi destul de greu. 

Între timp, Moko făcuse, cu ajutorul a două pietroaie, o 
vatră deasupra căreia pusese cazanul. Sferturile de focă, 
ciopârţite în bucăţi de cinci-şase livre fiecare, erau zvârlite în 
cazan, după ce acesta fusese mai întâi umplut cu apă luată din 
râu în vremea refluxului. Câteva clipe de fierbere au fost de 
ajuns pentru ca un strat limpede de grăsime să se ridice la 
suprafaţă. O adunară şi umplură pe rând butoaiele. 

Operația aceasta răspândi însă un miros urât, nesuferit. 
Fiecare îşi astupă nasul, dar nu şi urechile, ca să audă toate 


glumele care se făceau pe socoteala unei asemenea ocupaţii 
neplăcute. Până şi delicatul „lord Doniphan" se supuse corvezii, 
care se mai prelungi şi a doua zi. Până-n seară, Moko reuşi să 
obţină câteva sute de galioane de ulei. Nici nu le trebuia mai 
mult. Cu asta, luminatul la French-den era asigurat pe toată 
iarna. Dar nici focile nu se mai întoarseră pe stânci sau pe țărm 
şi nici n-aveau să mai vină pe litoralul golfului Sloughi până nu 
le-o trece spaima. 

In dimineaţa următoare ridicară tabăra din zori, spre 
uşurarea tuturora, cum e şi lesne de înţeles. De cu seară 
încărcaseră căruţa cu butoaie, cu unelte şi scule şi, pentru că 
era cu mult mai greu la întors decât la dus, guanacii aveau s-o 
care mai încet, cu atât mai mult cu cât drumul urca simţitor 
înspre lac. 

La plecare, toată împrejurimea răsuna de tipetele 
asurzitoare a mii de păsări de pradă, ulii şi şoimi, care, veniţi din 
interiorul insulei, se năpustiră pe resturile de focă din care n- 
avea să mai rămână nici fărâmiţă. 

După un ultim salut adresat drapelului care flutura pe 
coama falezei Auckland şi o ultimă privire spre depărtările 
albastre ale Pacificului, mica ceată porni pe malul drept, în susul 
râului Zeelanda. 

Înapoierea se petrecu fără nici un incident. Cu toate 
greutăţile drumului, guanacii îşi îndepliniră atât de bine sarcina, 
iar băieţii cei mari îi ajutară atât de la vreme, pe unde urcuşul 
era mai greu, încât ajunseră la French-den înainte de şase 
seara. 

A doua zi şi în zilele următoare gospodăriră ca de obicei. 
încercară untura de focă în lămpile felinarelor şi văzură că, deşi 
de o calitate inferioară, dădea destulă lumină şi în hol, şi în 
depozit. Scăpaseră dar de teama să nu rămână cufundaţi în 
întuneric în lungile luni de iarnă. 

Intre timp se apropia Crăciunul. Gordon ţinea, cu drept 
cuvânt, să-l sărbătorească cu oarecare solemnitate, ca pe o 
datină a ţării pierdute, ca pe un prinos sufletesc adus familiilor 
lor din depărtare. Ah, dacă aceşti copii s-ar fi putut face auziti, 
cum ar fi strigat ei: „suntem aici... toţi! Trăim!... Trăim!... Şi ne 
vom revedea!..." Da, ei mai păstraseră nădejdea pe care părinţii 
lor, acolo, la Auckland, o pierduseră! 

Gordon îi anunţă dar că zilele de 25 şi 26 decembrie sunt 


zile de repaus la French-den şi că acest întâi Crăciun petrecut pe 
insula Chairman îl vor sărbători aşa cum unele ţări din Europa 
sărbătoresc întâia zi a anului. 

Ce bucurie pe toţi la auzul unei asemenea vesti! Era de la 
sine înţeles că în cinstea sărbătorii urma să aibă loc un dejun de 
gală şi că Moko avea să pregătească minunăţii. Şi el, şi Service 
se tot sfătuiau şi tot şopoteau prin colţuri, în timp ce Dole şi 
Costar, făcând mai dinainte zâmbre, stăteau la pândă să vadă 
ce şi cum. La cămară, de altfel, erau de toate cât pentru un 
banchet. 

Ziua cea mare veni. Afară, deasupra uşii de la intrare, 
Baxter şi Wilcox aranjaseră artistic fanioanele şi pavilioanele 
iahtului Sloughi, care dădeau un aer de sărbătoare şi de măreție 
locuinţei de la French-den. 

De cum se lumină de ziuă, o salvă puternică de tun duse 
în depărtări ecourile bucuriei din Auckland-hill. Era salva trimisă 
de unul din cele două tunuri mici îndreptate în afară printr-o 
deschizătură din peretele holului, salvă pe care Doniphan a tras- 
o în cinstea zilei de Crăciun. 

Îndată după aceea, copiii merseră să le ducă celor mari 
urările de bine pentru noul an, la care aceştia răspunseră cu alte 
urări făcute cu dragoste părintească. Mai mult, în cinstea şefului 
insulei Chairman, Costar spuse o poezioară, şi încă destul de 
bine. 

Fiecare-şi pusese hainele de sărbătoare. Vremea era 
minunată şi ziua întreagă se plimbară de-a lungul lacului şi 
jucară cu toţii fel de fel de jocuri pe terenul de sport, căci 
luaseră cu ei pe bordul iahtului toate piesele speciale ale 
jocurilor atât de obişnuite în Anglia : bile, mingi, capete de tacuri 
de biliard, rachete. Unele piese erau pentru „golf" — care constă 
în a plasa mingea de cauciuc în diferite gropi mici, săpate la 
distanţe mari — altele pentru „fotbal' — joc în care mingea se 
loveşte cu piciorul — altele pentru „bowls" — bile de lemn pe 
care le arunci cu mâna, căutând să le îndrepţi direcţia deviată 
din cauza formei ovale — şi altele, în sfârşit pentru „fives" — 
care aminteşte jocul de-a mingea în perete. 

Fu o zi de petrecere din plin; mai ales copiii se bucurară. 
Şi fu linişte; nici discuţii, nici certuri. E drept că Briant a căutat 
să-i distreze mai ales pe Dole, Costar, Iverson şi Jenkins — dar 
nu a putut cu nici un chip să şi-l apropie pe Jacques. Cât despre 


Doniphan şi grupul lui de totdeauna: Webb, Cross şi Wilcox, s-au 
ţinut deoparte, oricât a stăruit Gordon să-i adune pe toţi laolaltă. 

În sfârşit, când o nouă salvă de tun anunţă ora dejunului, 
tinerii oaspeţi veniră degrabă să-şi ocupe locurile la banchetul 
dat în sufrageria încăperii ce servea şi de cămară. 

În mijlocul mesei lungi, învelită cu o frumoasă faţă de 
masă albă, se afla un pom de Crăciun înfipt într-un vas mare, 
înconjurat de verdeață şi de flori. Pe crengile lui erau 
suspendate steguleţe mici în culorile Angliei, Americii şi Franţei. 

Moko, care se întrecuse în pregătirea meniului, se ţinea 
foarte mândru de atâtea complimente primite de el şi de 
Service, care-l ajutase. Un iepure „aguti" înăbuşit, ostropel de 
găinuşă „tinamu", un iepure fript şi împănat cu ierburi 
aromatice, o dropie friptă cu aripile în sus şi ciocul în aer, ca un 
fazan din cei mai grozavi, trei cutii cu legume conservate şi un 
pudding — dar ce pudding! în formă de piramidă, cu 
tradiţionalele stafide de Corint amestecate cu bobiţe de 
„algarroba", şi care de mai bine de o săptămână era îmbibat cu 
rom. Apoi, câteva păhăruţe de vin alb, de vişinată, lichioruri, 
ceai şi cafea, ca desert. Nici că s-ar fi putut sărbători mai 
strălucit un Crăciun pe insula Chairman. 

Briant închină un pahar şi ţinu o cuvântare în cinstea lui 
Gordon, care-i răspunse bând în sănătatea coloniei şi în 
amintirea familiilor absente. 

În sfârşit, gestul mişcător al lui Costar, care se ridică în 
numele celor mici, mulţumind lui Briant pentru grija de care 
dădea dovadă totdeauna faţă de ei. 

Briant nu-şi mai putu ascunde emoția când toţi izbucniră 
în urale în cinstea lui — urale care nu-şi găsiră însă ecou şi în 
inima lui Doniphan. 


Capitolul XVII 


PREGĂTIRI ÎN VEDEREA IERNII VIITOARE. 
CE PROPUNE BRIANT. PLECAREA LUI BRIANT, 
A LUI JACQUES ŞI A LUI MOKO. TRAVERSAREA 
LACULUI. EAST-RIVER. UN MIC PORT LA GURA RÂULUI. 


MAREA DIN RĂSĂRIT. JACQUES ŞI BRIANT. 
ÎNAPOIEREA LA FRENCH-DEN. 


Opt zile mai târziu, intrau în anul 1861. Aci, în emisfera 
australă, Anul nou începea în toiul verii. 

Se împlineau zece luni de când tinerii naufragiaţi ai 
iahtului Sloughi fuseseră aruncaţi de furtună pe insulă, la 1800 
leghe depărtare de Noua Zeelandă. 

Trebuie să recunoaştem că între timp situaţia lor se 
îmbunătăţise din ce în ce. Părea chiar că de-aci înainte vor 
putea birui grijile vieţii de fiecare zi. Rămâneau totuşi aruncaţi 
pe un pământ străin! Sprijinul dinafară, singura lor speranţă, 
avea să le vină oare? Şi avea să le vină înainte de reînceperea 
vremii rele? Sau poate aveau să îndure din nou cumplitele geruri 
ale unei ierni antarctice? 

Până acum, cel puţin, au scăpat sănătoşi. Toţi, mari şi 
mici, se văzuseră cu bine în primăvară. Mulțumită înţelepciunii 
lui Gordon şi grijii lui de fiecare clipă, care-l făceau uneori temut 
— şi i se reproşa aceasta — colonia n-a făcut nici imprudenţe, 
nici risipe. 

Dar oare aveau să fie ocoliţi şi de acum înainte de bolile 
de care suferă mai toţi copiii, mai ales la o vârstă fragedă? 
Oricum, chiar dacă în prezent se simțeau destul de bine, viitorul 
rămânea plin de îngrijorări. 

lată de ce Briant se gândea, fără încetare, cum să 
găsească un mijloc să poată pleca. Dar numai cu bărcuţa aceea 
de nimic a lor cum să se încumete să străbată o întindere care 
putea să fie mare, dacă insula lor nu făcea parte dintr-un 
arhipelag din Pacific, sau dacă cel mai apropiat continent ar fi 
fost la câteva sute de mile? Chiar dacă doi-trei dintre cei mai 
îndrăzneţi şi-ar fi pus în cumpănă viaţa pentru ca să caute vreun 
teritoriu în răsărit, câte şanse ar fi avut ca să ajungă la ţintă? lar 
ca să construiască o corabie destul de. mare cât să poată 
străbate aceste ţinuturi ale oceanului, ar fi ei în Stare? Desigur 
că nu. Era peste puterile lor — iată de ce Briant nu mai ştia ce 
să pună la cale pentru salvarea tuturor. 

Aşadar nu rămânea decât să aştepte şi iar să aştepte, iar 
între timp să facă din French-den o aşezare din ce în ce mai 
confortabilă. Apoi, dacă nu în vara asta, pentru că era mult de 


lucru în vederea iernii, dar măcar în vara viitoare să cerceteze 
insula în întregime. 

Se puseră deci cu nădejde pe lucru. Simţiseră pe spinarea 
lor cât de cumplite sunt iernile antarctice. Săptămâni şi poate 
chiar luni în şir, vremea rea îi poate ţine zăvorâţi în hol — iată 
de ce trebuiau să lupte de pe acum împotriva foamei şi a 
frigului, duşmanii cei mai de temut. 

Lupta împotriva frigului la French-den nu era decât o 
chestiune de combustibil, şi oricât de scurtă ar fi toamna, 
Gordon nu s-ar fi lăsat până n-ar fi adus din vreme destule 
lemne cât să nu se stingă focurile nici ziua, nici noaptea. 

Dar nu trebuia să se gândească şi la animalele domestice 
închise în ţarc şi în curtea de păsări? Ca să le adăpostească în 
depozit, ar fi fost o strâmtoare nespusă, iar din punct de vedere 
igienic, o imprudenţă. Trebuia neapărat consolidat staulul din 
ogradă, ferit să nu îngheţe şi încălzit cu o sobă de lut, care să 
păstreze înăuntru un aer călduţ. 

Baxter, Briant, Service şi Moko îşi luară sarcina aceasta 
chiar din prima lună a noului an. 

Cât despre cealaltă chestiune, tot atât de gravă, 
alimentarea pe toată iarna, Doniphan şi tovarăşii lui de 
vânătoare se angajară să o rezolve. Nu era zi să nu vadă de 
capcane, de laţuri şi de plase. Ceea ce prisosea peste consumul 
zilnic mergea să îngroaşe rezervele din cămară sub formă de 
cărnuri sărate ori afumate, pe care Moko le pregătea cu mare 
grijă. În felul acesta îşi asigurau o hrană îndestulătoare, oricât 
de lungă şi geroasă ar fi fost iarna. 

Totuşi mai trebuia făcută o explorare, nu pentru ca să 
cerceteze toate ţinuturile necunoscute din insula Chairman, ci 
măcar partea de răsărit a lacului. Să fi fost şi acolo tot păduri, 
mlaştini şi dune? Sau poate ar mai fi de găsit şi alte posibilităţi 
de înlesnire a vieţii? 

Briant îi spuse într-o zi lui Gordon ce-l preocupa, dar sub 

altă formă : 
— Cu toate că harta lui Baudoin pare să fie destul de exactă, îi 
zise, ar fi totuşi bine să cercetăm Pacificul şi înspre est. Noi 
dispunem de lunete minunate, care lui Baudoin îi lipseau. Cine 
ştie dacă nu descoperim vreo insuliţă pe care el n-a putut-o 
vedea? După harta lui, insula Chairman pare izolată, şi poate că 
nu e. 


— Nu-ţi iese nici o clipă din cap gândul să pleci, răspunse 
Gordon. 

— Desigur, Gordon, cred că şi ţie la fel. Ţinta noastră, a tuturor, 
sforţările noastre comune nu trebuie să tindă la întoarcerea cât 
mai degrabă în patrie? 

— Fie, spuse Gordon, pentru că ţii atât, să punem la cale o 
expediţie. 

— O expediţie la care să luăm toţi parte? întrebă Briant. 

— Nu, zise Gordon. Cred că numai şase-şapte. 

— Sunt prea mulţi, Gordon. Dacă ar fi atâţia, nu ar putea decât 
să înconjoare lacul pe la nord ori pe la sud. Asta ar fi lung şi 
obositor. 

— Şi atunci ce propui, Briant? 

— Propun să traversăm lacul în iolă, plecând din dreptul lui 
French-den şi ajungând pe malul opus. Dar pentru asta nu 
trebuie să fim decât doi sau trei. 

— Şi cine să conducă iola? 

— Moko, răspunse Briant. El ştie să o manevreze; oarecum mă 
pricep şi eu. Cu pânza, dacă e vânt prielnic, şi cu două lopeţi, 
dacă e contrar, parcurgem degrabă cele cinci-şase mile cât are 
lacul până-n dreptul cursului de apă care, pe hartă, trece prin 
pădurile de est; apoi mergem pe el până la vărsare. 

— Ne-am înţeles, Briant, aprobă Gordon, sunt de aceeaşi părere. 
Şi cine-l însoţeşte pe Moko? 

— Eu, Gordon, deoarece n-am mers cu expediţia din nordul 
lacului. E rândul meu să fiu de folos, şi o cer... 

— De folos? exclamă Gordon. Ca şi când nu ne-ai fi făcut mii de 
servicii, Briant! N-ai fost tu cel mai devotat dintre toţi? Nu-ţi 
datorăm toţi recunoştinţă? 

— Lasă, Gordon! Toţi ne-am făcut datoria! Ei, rămâne hotărât? 
— Hotărât, Briant. Cine să fie al treilea tovarăş de drum? Nu ţi-l 
propun pe Doniphan, pentru că nu vă înţelegeţi. 

— De ce? Eu l-aş lua, spuse Briant. Doniphan nu e băiat rău; e 
curajos, îndemânatic şi, dacă n-ar fi invidios, ar fi un coleg 
minunat. De altfel, cu vremea se va schimba el, când îşi va da 
seama că eu nu caut să fiu în fruntea nimănui, nici mai presus 
de ceilalţi, şi sunt sigur atunci că vom fi cei mai buni prieteni. 
Dar eu m-am gândit la altul. 

— La cine? 

— La fratele meu Jacques, răspunse Briant. Starea lui mă 


nelinişteşte. Sunt sigur că are ceva grav pe suflet şi nu vrea să 
mărturisească. Poate că în împrejurarea aceasta, fiind numai el 
cu mine... 

— Ai dreptate, Briant. la-l pe Jacques şi începeţi chiar de astăzi 
pregătirile de drum. 

— Multe pregătiri nu trebuie, zise Briant, căci nu lipsim mai mult 
de două-trei zile. 

— În aceeaşi zi, Gordon făcu cunoscută celorlalţi expediţia ce se 
pregătea. Doniphan nu-şi ascunse ciuda că nu merge şi el, şi 
pentru că se plânse lui Gordon, acesta îi arătă că în condiţiile în 
care se face excursia, nu puteau fi mai mult de trei persoane şi 
că ideea pornind de la Briant, el trebuia să o şi transpună în 
fapte, şi aşa mai departe... 

— Sigur, spuse Doniphan, toate numai pentru el, ca de obicei! 
Nu, Gordon? 

— Eşti nedrept, Doniphan, nedrept şi faţă de Briant, şi faţă de 
mine! 

Doniphan nu mai stărui şi îndreptându-se către Wilcox, 
Cross şi Webb, îşi vărsă lor tot focul. 

Moko nu mai putea de bucurie auzind că măcar pentru 
câteva zile va fi cârmaci de iolă în loc de maistru bucătar. 
Bucuria era şi mai mare la gândul că pleacă cu Briant. Fireşte că 
Service avea să-i ţină locul, vesel şi el să gătească după placul 
lui, fără să-l bată nimeni la cap. Jacques, la rândul lui, păru 
mulţumit să-l însoţească pe fratele său şi să plece din French- 
den câteva zile. 

lola fu pregătită imediat. Îi adaptară o pânză triunghiulară, 
mobilă, pe care Moko o fixă jos, desfăşurând-o de-a lungul 
catargului. Două puşti, trei revolvere, muniții, trei pături, provizii 
lichide şi solide, capote ceruite în caz de ploaie şi două vâsle, şi 
încă o pereche de schimb — iată tot ce le trebuia 'pentru o 
expediţie care nu avea să depăşească două-trei zile. Fireşte, nu 
uitară nici copia după harta naufragiatului, la care aveau să se 
adauge noi denumiri, pe măsură ce descopereau ceva. 

La 4 februarie, pe la opt dimineaţa, după ce-şi luară rămas 
bun de la ceilalţi, Briant, Jacques şi Moko se îmbarcară la malul 
pietruit al râului Zeelanda. Vremea era frumoasă, cu o uşoară 
briză din sud-vest. Înălţară pânza şi Moko, aşezat în spate, luă 
cârma, lăsându-i lui Briant grija pânzei. Cu toate că suprafaţa 
apei era abia încreţită de o boare uşoară de vânt, iola simţi mai 


bine efectul brizei de cum ieşiră în larg. După o jumătate de oră, 
Gordon şi cei rămaşi pe țărm nu mai zăriră decât un punct 
negru care dispărea. 

Moko era la spate, Briant la mijloc, iar Jacques în faţă, la 
piciorul catargului. Timp de o oră văzură mereu coama 
stâncoasă a falezei Auckland, apoi faleza se lăsă sub orizont. 
Totuşi, ţărmul opus al lacului nu se arăta încă, deşi nu putea fi 
departe. Din nefericire, cum se întâmplă adesea când soarele e 
în putere, vântul începu să cadă şi înspre amiază mai adia doar 
când şi când. 

— Ce necaz că n-a ţinut briza toată ziua! zise Briant. 

— Şi mai mare ar fi fost necazul dacă se întorcea în sens 
contrar! 

— Eşti filozof, Moko! 

— Nu ştiu ce vrei să zici, răspunse Moko. Eu una ştiu: că orice-ar 
fi, nu-mi fac sânge rău. 

— Ei da, tocmai într-asta stă filozofia! 

— Fie şi aşa, dar să luăm lopeţile căci ar fi bine să ajungem la 
țărm înainte să înnopteze, iar de n-om ajunge, să ne mulţumim 
şi aşa. 

— Bine zici, Moko. lau eu o lopată, tu alta şi Jacques trece la 
cârmă. 

— Chiar aşa, întări Moko. Dacă Jacques ţine cârma bine, 
înaintăm straşnic. 

— Să-mi spui tu cum, Moko, zise Jacques, şi aşa voi face. 

Moko strânse pânza care nu se mai umfla deloc, căci 
vântul căzuse cu desăvârşire. Băieţii se grăbiră să îmbuce ceva, 
apoi Moko trecu în faţă, Jacques la cârmă şi Briant rămase la 
mijloc. lola o luă repede din loc, cârmind puţin înspre nord-est, 
după busolă. 

Se găseau în mijlocul unei vaste întinderi de apă, ca şi 
cum ar fi fost în plină mare, deoarece suprafaţa întregului lac se 
mărginea la orizont cu cerul. Jacques se uita cu atenţie înspre 
răsărit, doar o vedea apărând ţărmul opus lui French-den. 

Către ora trei, Moko, punând la ochi luneta, zări în sfârşit 
oarecare semne că se apropiau de pământ. Ceva mai târziu, 
Briant se convinse că Moko avusese dreptate. Pe la patru 
începură să se vadă vârfuri de copaci, deasupra unui țărm jos. 
Aşa se explică de ce Briant, de pe culmea promontoriului, nu-l 
putuse zări. Aşadar, insula Chairman nu mai avea alte înălţimi în 


afară de faleza Auckland, care constituia singurul accident de 
relief între golful Sloughi şi lacul Family. 

Încă două mile jumătate şi ajungeau la ţărmul de est. 
Briant şi Moko vâsleau din răsputeri, obosiţi de arşiţă. Apele 
lacului erau ca oglinda. Uneori, prin limpezimea apei vedeai, la 
douăsprezece-cincisprezece picioare adâncime, fundul zbârlit de 
ierburi marine, printre care se zbenguiau miriade de peşti. 

În sfârşit, pe la şase seara, iola acostă la picioarele unui 
țărm abrupt, deasupra căruia se plecau crengi mari de stejari şi 
de pini maritimi. Ţărmul, destul de înalt, făcea grea debarcarea, 
aşa că trebuiră să mai meargă cale de vreo jumătate de milă pe 
lângă țărm, înspre miazănoapte. 

— lată râul notat pe hartă, spuse Briant, arătând o adâncitură în 
țărm, pe unde se scurgea lacul. 

— Ei bine, eu cred că e cazul să-i punem un nume, adăugă 
Moko. 

— Sigur, Moko, să-i zicem East-river (râul de est), odată ce 
curge în răsăritul insulei. 

— Exact, răspunse Moko, şi acum s-o luăm pe East-river în jos, 
până la vărsare. 

— Asta mâine, Moko. Deocamdată să ne petrecem noaptea aici, 
apoi mâine, în zori, ne îmbarcăm şi ne lăsăm duşi de curent; aşa 
putem cerceta mai bine cele două ţărmuri ale râului. 

— Debarcăm? întrebă Jacques. 

— Fireşte, răspunse Briant, şi dormim sub copaci. 

Briant, Moko şi Jacques săriră pe țărm. După ce legară 
bine iola de un trunchi de copac, scoaseră din ea armele şi 
merindele. Aprinseră un foc de găteje la picioarele unui stejar. 
Mâncară carne rece şi pesmeţi, întinseră păturile pe jos şi 
adormiră cât ai clipi. Pentru orice întâmplare, încărcară armele, 
dar, cu toate că odată cu înserarea auziră ceva urlete, noaptea 
trecu cu bine. 

— Şi acum, la drum! îi trezi Briant, care se deşteptă din zori. 

Peste puţin, fiecare îşi ocupă locul din ajun şi se lăsară 
duşi de cursul apei. Curentul era destul de puternic, căci refluxul 
începuse de o jumătate de oră, aşa că nu fu nevoie de lopeţi. 
Briant şi Jacques se aşezară în faţă, în timp ce Moko, în spate, se 
folosea de o vâslă numai ca să menţină barca pe firul apei. 

— S-ar putea ca un singur reflux să ne ducă până la mare, dacă 
râul nu are mai mult de cinci-şase mile, căci are cursul mai 


repede decât al râului Zeelanda. 

— Bine-ar fi, zise Briant. La înapoiere însă, vom avea nevoie de 
două-trei maree. 

— Mă tem că aşa va fi. De asta aş zice să nu întârziem prea mult 
şi s-o pornim degrabă înapoi... 

— Fireşte, Moko, de îndată ce-om şti dacă se vede sau nu 
pământ la răsărit de insula Chairman. 

Între timp iola aluneca cu o iuţeală de circa o milă pe oră. 
Pe de altă parte, East-river curgea aproape în linie dreaptă spre 
est-nord-est, lucru controlat cu busola. Albia era mai adâncă 
decât a râului Zeelanda şi mai puţin largă — abia treizeci de 
picioare — de aceea şi avea un curs atât de rapid. Briant se 
temea doar să nu aibă porţiuni de praguri sau vârtejuri, astfel 
încât să nu fie navigabil până la vărsare. În orice caz, aveau 
timpul să ia măsuri dacă ar fi survenit vreun obstacol. 

Se găseau acum în plină pădure, cu o vegetaţie destul de 
deasă. Erau cam aceiaşi copaci ca şi în Traps-woods, cu 
diferenţa că dominau stejarii antarctici, veşnic verzi, plute, pini 
şi brazi. 

Între altele, cu toate că în botanică avea mai puţine 
cunoştinţe decât Gordon, Briant recunoscu un anume copac 
deseori întâlnit în Noua Zeelandă. Copacul acesta, care-şi 
deschide coroana de crengi la o înălţime de şaizeci de picioare 
de pământ, făcea un fel de fructe conice, lungi de trei-patru 
şchioape, ascuţite la vârf şi îmbrăcate într-un fel de solzi lucioşi. 
— Asta trebuie să fie „pinul cu migdale"! exclamă Briant. 

— De-o fi aşa, spuse Moko, să ne oprim un pic, căci face! 

Cu o mişcare de vâslă cârmi iola către ţărmul stâng; Briant 
şi Jacques săriră pe mal. câteva minute mai târziu aduceau cu ei 
o bogată recoltă de asemenea fructe, care conţin câte o migdală 
de formă ovală, învelită într-o peliculă subţire, cu un parfum de 
alună. Nepreţuită comoară pentru copiii din colonie, dornici de 
trufandale, dar mai ales, după cum le spuse la înapoiere 
Gordon, pentru faptul că din fructul acesta se extrage un ulei 
delicios. 

Trebuia aflat iarăşi dacă pădurea aceasta era tot atât de 
bogată în vânat ca şi pădurile din vestul lacului. Probabil că era, 
căci Briant văzu fugind prin desişuri struţi „nandu'", speriaţi, şi 
lame de Peru, ba chiar o pereche de guanaci, care alergau într-o 
goană nebună. 


Cât priveşte păsările, Doniphan e sigur că ar fi avut ce 
împuşca! Briant însă s-a abținut să tragă şi să risipească 
zadarnic alicele când în iolă aveau destule merinde. 

Către ora unsprezece, pădurea începu să se rărească; se 
vedeau tot mai multe poieniţe printre copaci şi în acelaşi, timp 
briza aducea cu ea o boare sărată, care arăta că marea nu 
putea fi departe. 

Câteva minute mai târziu, deodată, dincolo de un minunat 
pâlc de stejari umbroşi, la orizont apăru o dungă albăstrie. 

lola înainta mereu, dusă de curent, dar adevărat că ceva 
mai încet. Fluxul avea să se resimtă în curând în albia râului, 
larg acum - de patruzeci-cincizeci de picioare. 

Ajuns la stâncile care se înălţau pe litoral, Moko împinse 
iola pe ţărmul stâng al râului, apoi, aducând cu el o mică 
ancoră, o împlântă adânc în nisip, în timp ce Briant şi Jacques 
debarcau şi ei. 

Ce aspect diferit avea coasta aceasta faţă de cea din 
apusul insulei Chairman! Şi aici se deschidea un golf adânc, 
chiar la acelaşi nivel cu golful Sloughi — dar în loc de o plajă 


Cu o mişcare de vislă cirmi iola către țărmul sting 


largă de nisip înconjurată de un cerc de bancuri de stânci 
mărunte şi colţuroase, mărginite de faleza care se înălța dincolo 
de Wreck-coast, aci era o îngrămădire de stânci mai înalte, în 
mijlocul cărora ar fi putut găsi douăzeci de grote, nu una. 

Era, aşadar, o coastă foarte primitoare. Dacă schoonerul 
ar fi eşuat în locul acesta şi dacă l-ar fi despotmolit, l-ar fi putut 
adăposti la gura lui East-river, într-un mic port natural, în care 
apa potabilă n-ar fi lipsit nici măcar la reflux. 

Întâiul gând al lui Briant fu să-şi poarte privirea în larg, 
către extremul orizont al acestei vaste excavații. Desfăşurată pe 
o întindere de aproape cincisprezece mile şi cuprinsă între două 
capuri nisipoase, îşi merita numele de golf. 

În clipa aceasta, golful era pustiu — ca întotdeauna, fără 
îndoială. Nici o navă în larg, pe toată întinderea nemărginită, 
înconjurată de cer. Nici urmă de continent ori de insulă! Moko 
însuşi, obişnuit să recunoască acele vagi contururi ale înălțimilor 
din zare, care se confundă atât de ades cu vaporii din larg, nu 
descoperi nimic cu luneta. Insula Chairman apărea tot atât de 
izolată pe țărmurile astea din est, ca şi în vestul ei. lată de ce 
harta naufragiatului francez nu arăta nici un uscat într-acolo. 

Să se spună că Briant a fost cine ştie ce mâhnit, ar fi o 
exagerare. Nu! Se aştepta la aşa ceva. Se mulţumi doar să-i 
pună golfului numele de Deception-bay (golful dezamăgirii). 

— Haidem! Nu pe aici vom reuşi să ne înapoiem! 

— Ei, Briant, răspunse Moko, pe un drum sau altul tot ne 
înapoiem noi! Dar până atunci ar fi bine să mâncăm ceva. 

— Fie, zise Briant, dar cât mai repede. La ce oră poate iola s-o ia 
din nou pe râu în sus? 

— Dacă vrem să prindem fluxul, trebuie să plecăm acum, 
îndată. 

— Asta nu se poate, Moko. Trebuie neapărat să mai cercetez 
orizontul în condiţii mai favorabile şi de pe vreo stâncă mai 
înaltă, care să domine ţărmul. 

— Atunci, suntem nevoiţi să aşteptăm fluxul următor, care va 
pătrunde în East-river abia la zece seara. 

— Dar nu ţi-e teamă să navigăm în timpul nopţii? întrebă Briant. 
— Nu, nu-i nici o primejdie, răspunse Moko. Avem lună plină. De 
altfel, cursul râului e atât de drept, încât ajunge să ţii direcţia cu 
o vâslă cât timp durează fluxul. Apoi, în vremea refluxului, ne 
folosim de lopeţi, iar de va fi prea puternic, ne oprim până la 


ziuă. 

— Bine, Moko, ne-am înţeles. Şi acum, pentru că avem 
douăsprezece ore libere, să profităm pentru o cercetare mai 
amănunţită. 

După dejun şi până la ora cinei, petrecură tot timpul 
cercetând această parte a coastei, adăpostită de masele de 
copaci care înaintau până la picioarele stâncilor. Cât despre 
vânat, părea tot atât de bogat ca şi în jurul lui French-den, aşa 
că Briant împuşcă vreo câteva „tinamu'" pentru masa de seară. 

Ce te uimea aici era îngrămădirea de blocuri de granit. 
Mulțimea de stânci gigantice, semănate la întâmplare, avea în 
ea ceva grandios — în felul platoului de la Kamak, dar care nu 
erau puse de mâna omului. Printre stânci se deschideau nişte 
intrânduri adânci şi cotite, numite „vetre" în unele ţări celtice, şi 
ar fi fost uşor de făcut o aşezare printre pereţii aceia de stâncă. 
Colonia n-ar fi dus lipsă acolo nici de holuri, nici de cămări de 
depozitat. Pe un spaţiu de o jumătate de milă numai, Briant găsi 
vreo douăsprezece intrânduri din acestea foarte confortabile, 
ceea ce îl făcu să se întrebe de ce Frangois Baudoin nu se 
refugiase pe partea aceasta a insulei Chairman. De vizitat, o 
vizitase doar, ca probă că principalele accidentări ale coastei 
erau trecute cu exactitate pe hartă. Aşadar, dacă nu găseau nici 
o urmă de trecere a lui pe aici, asta se datora probabil faptului 
că îşi avea de mai înainte aşezarea la French-den, în clipa când 
explorase regiunile astea din răsărit, şi găsind că interiorul 
insulei era mai puţin expus furtunilor din larg, gândise că e mai 
bine să se statornicească acolo. Explicaţie firească, pe care 
Briant o admise. 

Pe la două, când soarele începu să coboare din punctul cel 
mai înalt, lui Briant i se păru că e momentul cel mai nimerit ca 
să scruteze în amănunţime orizontul până unde poate cuprinde 
cu privirea. Incercară dar toţi trei să urce pe o stâncă uriaşă, 
care semăna cu un urs enorm. Masivul se înălța cu circa o sută 
de picioare deasupra intrândului în care se găseau, aşa că 
ajunseră cu greu sus. 

De acolo, privind în spate, văzură o imensă pădure ce se 
întindea spre apus, până spre lacul Family, a cărui suprafaţă era 
ascunsă de o imensă perdea de verdeață. La sud, tot ţinutul era 
străbătut de dune gălbui, întretăiate de brădet verde închis, ca 
în şesurile pustii din ţările nordice. Către miazănoapte, coasta 


golfului se termina cu un cap jos, dincolo de care se întindea un 
nesfârşit pustiu de nisip. Adevărul e că insula Chairman nu era 
roditoare decât în partea centrală, unde apele dulci ale lacului 
revărsau viaţă prin cele câteva râuri de pe ambele ţărmuri. 

Briant îşi îndreptă din nou luneta înspre zarea de est, care 
se desena acum cu maximum de limpezime. Dacă pe o rază de 
şapte-opt mile ar fi existat vreun pământ, cu siguranţă că ar fi 
apărut în obiectivul lunetei. 

Nimic în direcţia aceea! Nimic decât întinsul nesfârşit al 
mării, mărginit de linia neîntreruptă a cerului. 

Timp de o oră, Briant, Jacques şi Moko se uitară rând pe 
rând, cu încordare — şi erau gata să coboare pe plajă, când 
Moko îl opri pe Briant: 

— Dar acolo ce să fie? întrebă el, arătând cu mâna către nord- 
est. 

Briant îndreptă luneta degrabă înspre punctul acela. 

Acolo, într-adevăr, ceva mai sus decât linia orizontului, 
licărea o pată albă, pe care o puteai lesne confunda cu un 
nouraş, dacă cerul n-ar fi fost de o limpezime absolută în clipa 
aceea. De altfel, chiar după ce multă vreme ţinu punctul acela în 
câmpul lunetei, Briant îşi dădu seama că pata aceea rămâne pe 
loc şi nu-şi schimbă forma cu nimic. 

— Nu pot să-nţeleg, zise, poate doar să fie un munte. Dar şi aşa, 
ar fi avut altă înfăţişare. 

Putin după aceea, soarele coborând din ce în ce către 
vest, pata dispăru. Să fi fost într-adevăr vreo stâncă înaltă, sau 
mai degrabă pata aceea albicioasă nu era decât reflexul luminos 
al apelor? Şi Jacques şi Moko se opriră la ipoteza aceasta, măcar 
că Briant se îndoia. 

Explorarea fiind terminată, coborâră toţi trei din nou la 
gura lui East-river, unde era ancorată iola. Jacques adună 
uscături de pe sub copaci şi aprinse focul, în timp ce Moko se 
pregătea să frigă păsările vânate. 

Pe la şapte seara, după ce mâncară cu poftă, Jacques şi 
Briant merseră pe plajă în aşteptarea fluxului, ca să poată pleca. 

Moko, pe de altă parte, o luă pe ţărmul râului în sus să 
adune migdale de pin. 

Când se înapoie la gura râului, se întunecase. În larg, 
marea încă mai era luminată de ultimele raze de soare, în timp 
ce ţărmul era năpădit de umbrele înserării. 


Când Moko ajunse la iolă, Briant şi Jacques încă nu se 
întorseseră, dar fiindcă nu puteau fi departe, n-avea de ce fi 
îngrijorat. 

Moko fu însă foarte mirat auzind gemete şi în acelaşi timp 
o voce mâniată. Nu se înşela, vocea era a lui Briant. Să fi fost cei 
doi fraţi în primejdie? Moko alergă înspre plajă, după ce coti pe 
după ultimele stânci care închideau micul port. Deodată rămase 
locului şi nu îndrăzni să mai înainteze: Jacques era în genunchi 
în faţa lui Briant. Părea că-l imploră, că-i cere iertare. El gemea, 
aşadar... 

Dintr-un sentiment de discreţie, Moko ar fi vrut să se 
întoarcă. Dar prea târziu! Auzise şi înţelesese tot. Ştia acum 
care era greşeala de care se făcuse vinovat Jacques şi pe care o 
mărturisise fratelui său, care nu înceta să-i spună: 

— Nenorocitule!... Tu, care va să zică... tu ai făcut asta!... Tu eşti 
cauza... 

— lartă-mă, frate... iartă-mă! 

— De-asta stăteai tu departe de ceilalţi!... De-asta ţi-era frică de 
ei!... Ah, de n-ar afla vreodată!... Nu! Nici un cuvânt!... Nici un 
cuvânt!... Nimănui! 

Moko ar fi dat mult să nu fi aflat taina. Acum însă i-ar fi 
fost atât de greu să se prefacă faţă de Briant! lată de ce, când 
peste câteva minute îl găsi singur lângă iolă, îi spuse: 

— Briant, îmi pare rău, dar am auzit... 

— Cum, ştii că Jacques?... 

— Da, şi trebuie să-l ierţi! 

— Dar ceilalţi or să-l ierte? 

— Poate că da, răspunse Moko. În orice caz, mai bine să nu afle. 
Eu am să tac, fii sigur. 

— Ah, dragul meu Moko! Şi Briant îi strânse mâna. 

Timp de două ore, până la îmbarcare, Briant nu-i adresă 
nici un cuvânt lui Jacques, care, de altfel, rămase la piciorul 
stâncii, şi mai abătut acum, de când, încolţit de Briant, trebuise 
să-i mărturisească totul. 

Pe la zece seara, începând fluxul, Briant, Jacques şi Moko 
se suiră în iolă. De cum o desprinseră de mal, curentul o şi 
împinse cu putere. Luna, care răsărise puţin după apusul 
soarelui, lumina de ajuns cât să poată înainta fără grijă până la 
miezul nopţii, când se produse acalmia şi fură nevoiţi să ia 
vâslele, cu care totuşi înaintau mult mai greu. Timp de o oră nu 


străbătură decât o milă în susul râului. 

Briant fu de părere să se oprească mai bine până în zori şi 
să aştepte din nou fluxul — ceea ce şi făcură. La şase dimineaţa 
porniră din nou, iar pe la nouă fură iarăşi în faţa lacului. 

Acolo, Moko înălţă pânza şi cu o briză bună se îndreptă 
direct înspre French-den. 

Pe la şase seara, după ce străbătură cu bine lacul, fără ca 
Briant şi Jacques să mai schimbe o vorbă, Garnett, care pescuia 
pe marginea lacului, îi zări. Câteva clipe mai târziu, iola acosta 
la malul pietruit, unde Gordon aştepta cu nerăbdare întoarcerea 
tovarăşilor săi. 

Cumpănind scena dintre el şi fratele său Jacques, Briant se 
gândi ca e mai bine să tacă, chiar faţă de Gordon. Le povesti, 
aşadar, colegilor adunaţi în hol doar cele văzute în cursul 
expediției. Le descrise coasta de răsărit a insulei Chairman, pe 
porţiunea care forma golful Deception, şi cursul lui East-river 
printre pădurile din vecinătatea lacului — păduri atât de bogate 
în copaci care nu-şi schimbă frunza. Le spuse că o aşezare pe 
litoralul din est ar fi fost mai avantajoasă, fără să fie însă de 
părere să părăsească French-den-ul. In ce priveşte porţiunea 
aceea de Pacific, nici un pământ nu se vedea în zare. Briant le 
vorbi totuşi de pata aceea albicioasă pe care o zărise în larg şi a 
cărei apariţie deasupra orizontului nu şi-o explica. Să fie oare o 
simplă învolburare de aburi? Ar merita să mai controleze o dată, 
cu prima expediţie la Deception-bay. Pe scurt, ce e sigure că 
insula Chairman nu era învecinată cu nici un uscat în ţinuturile 


acelea şi fără îndoială că sute de mile îi despărţeau de continent 
ori de arhipelagurile cele mai apropiate. 

Trebuia, aşadar, până la vreun ajutor din afară, căci altul, 
prin ei înşişi, nu le stătea în putinţă, să ia viaţa în piept. Se 
puseră dar din nou pe muncă. Cel mai mult le dădu de lucru 
grija pentru iarna ce avea să vină. Briant muncea mai cu râvnă 
ca niciodată. Se simţea însă că devenise mai puţin comunicativ, 
şi, ca şi fratele său, începuse să stea mai deoparte. Gordon, 
dându-şi seama de schimbare, văzu de asemenea cum Briant îl 
împingea pe Jacques oriunde era nevoie de un curaj mai mare, 
oriunde pândea vreo primejdie — iar Jacques parcă abia aştepta. 
Totuşi, cum Briant nu scotea nici un cuvânt, Gordon se abţinu 
să-l întrebe, cu toate că avea toate motivele să creadă că 
avusese loc o explicaţie între fraţi. 

Trecu şi luna februarie, cu treburi de tot felul. Când Wilcox 
dăduse de ştire că somonii se refugiau înspre apele dulci ale 
lacului, prinseră cu ajutorul unor plase întinse de-a curmezişul 
râului Zeelanda o mulţime de somoni. Ca să-i poată însă 
conserva, aveau nevoie de o cantitate mai mare de sare, pentru 
care merseră în câteva rânduri la golful Sloughi, unde Baxter şi 
Briant amenajară o baltă pentru sare: un simplu pătrat săpat 
între dune de nisip, unde sarea avea să se depună prin 
evaporarea apei de mare sub acţiunea razelor solare. 

In primele cincisprezece zile din martie, trei-patru din 
colonie explorară o parte din ţinutul de mlaştini South-moors, 
care se întindea pe malul stâng al râului Zeelanda. Ideea fusese 
a lui Doniphan şi, la indicaţiile lui, Baxter făcu mai multe perechi 
de picioroange, folosindu-se de câteva prăjini din lemn uşor. 
Cum smârcurile acestea erau pe alocuri acoperite cu un strat 
subţire de apă, suit pe picioroange puteai trece cu bine şi 
ajunge din nou pe uscat. 

În dimineaţa de 17 aprilie, Doniphan, Webb şi Wilcox, 
după ce au traversat râul cu iola, debarcară pe ţărmul stâng, 
purtând puştile pe umăr. Ba încă Doniphan se înarmase cu 
carabina aflată în arsenalul lui French-den, gândind că era cea 
mai nimerită ocazie s-o întrebuinţeze. 

De cum debarcară pe țărm, se şi suiră pe catalige ca să 
poată câştiga înălţimea necesară pentru a fi deasupra apei 
ridicate de flux. Phann ii însoțea. Lui nu-i trebuiau catalige, nici 
nu se temea să-şi ude labele alergând încoace şi încolo prin 


bălțile de apă. 

După ce străbătură vreo milă înspre sud-vest, Doniphan, 
Wilcox şi Webb ajunseră la locul uscat al ținuturilor de mlaştini. 
Atunci îşi scoaseră picioroangele, ca să urmărească mai în voie 
vânatul. 

Întins nesfârşit de mlaştini, pe care ochiul zadarnic ar fi 
căutat să-l cuprindă — decât doar în est, unde marea se boltea 
albastră la orizont. 

Şi cât vânat la suprafaţa întinsului acestuia din South- 
moors! Becaţe, lişiţe, rațe, cârstei, sitari şi potârnichi cu miile, 
rațe sălbatice polare, mai căutate pentru puf decât pentru 
carne, dar care, preparate cum trebuie, erau bune. Doniphan şi 
ceilalţi ar fi putut prinde sute din puzderia de păsări de baltă 
fără să piardă o singură alice, dar se mulţumiră cu câteva duzini 
de păsări, pe care Phann le adună de prin băltoacele mai mari. 

Şi totuşi Doniphan fu ispitit să împuşte unele păsări care 
nici măcar n-aveau să fie puse la masă, cu tot talentul culinar al 
lui Moko. Erau aşa-zişii „thinocori" din familia stârcilor, cu o 
egretă de pene strălucitoare pe cap. Dacă vânătorul nostru se 
reţinu de astă dată — căci ar fi însemnat să strice gloanţele 
chiar degeaba — totuşi nu mai putu rezista când văzu un stol de 
flamingo de culoarea focului, păsări de apă sălcie, dar cu o 
carne delicioasă, ca de prepeliţă. Păsările acestea stăteau 
locului, înşirate ca la paradă şi bine păzite de santinele tot din 
neamul lor păsăresc, care scoaseră un strigăt ca de trâmbiţă 
când simţiră primejdia. Văzând aşa minune de specimene de 
ornitologie ale insulei, Doniphan, stârnit, îşi dădu drumul 
instinctelor, iar Wilcox şi Webb se arătară tot atât de nesăbuiţi. 
lată-i dar avântându-se fără nici un rost după păsări. Nici măcar 
nu ştiau că, dacă s-ar fi apropiat fără să fie văzuţi, după un foc 
de puşcă ar fi putut prinde câţi flamingo ar fi vrut, căci un foc de 
armă are darul să-i ţintuiască locului, nu să-i pună pe fugă. 

Aşadar, zadarnic încercară Doniphan, Webb şi Wilcox să 
fugărească frumuseţea de palmipede care măsurau patru 
picioare în lungime, din vârful ciocului până-n vârful cozii. De 
îndată ce au primit semnalul semenilor lor, stolul s-a făcut 
nevăzut, luând-o către miazăzi, fără speranţa să-i mai poţi 
ajunge nici chiar cu carabina cu tragere lungă. 

Totuşi, cei trei vânători se înapoiară cu destul vânat cât să 
nu le pară rău de plimbarea prin bălțile din sud. 


Când ajunseră la mlaştini, îşi puseră din nou picioroangele 
şi merseră până la malul râului, hotărâți să se mai întoarcă pe 
aci de îndată ce va da frigul, căci atunci se vânează şi mai bine. 

Gordon, pe de altă parte, nu aştepta să înceapă gerul 
pentru ca să se îngrijească de căldură. Mai aveau de adus 
lemne, nu glumă, pentru ca să încălzească şi staulul, şi coteţul 
de păsări. Puseră dar la cale o mulţime de drumuri până la Bog- 
woods. Căruciorul cu cei doi guanaci înhămaţi la el sui şi cobori 
malul de câteva ori pe zi, timp de cincisprezece zile. Putea să 
ţină iarna acum şi şase luni, şi cât o voi; cu câtă stivă de lemne 
şi câtă untură de focă aveau, nu le mai păsa celor de la French- 
den nici de frig, nici de întuneric. 

Nu înseamnă însă că dacă făceau treburi gospodăreşti nu- 
şi urmau şi programul de studii. Elevii cei mari ţineau cu 
schimbul cursuri pentru cei mici. La conferințele care aveau loc 
de două ori pe săptămână, Doniphan îşi tot dădea unele ifose de 
superioritate, lucru care nu-l făcea prea simpatic. În afară de 
cercul lui obişnuit, era ocolit de ceilalţi. Şi totuşi, el trăgea 
nădejde ca peste două luni, când Gordon înceta de a fi 
preşedinte, să poată fi el şef al coloniei. Încrezut în sine, i se 
părea că e un merit care-i revenea de drept. Nu i s-a făcut oare 
destulă nedreptate că nu l-au ales de la început? Wilcox, Webb 
şi Cross îl încurajau cum se pricepeau şi ei, mai căutau pe ici pe 
colo să vadă ce părere aveau ceilalţi în privinţa viitoarei alegeri 
şi erau siguri de succesul lui Doniphan. 

Totuşi Doniphan nu se bucura de multă simpatie printre 
colegi. Cei mici, mai ales, nu erau pentru el, nici pentru Gordon, 
de altfel. 

Gordon simţea toate astea şi, cu toate că avea dreptul să 
fie reales, nu ţinea, cum s-a mai spus, la şefie. Işi dădea seama 
că severitatea cu care condusese în „anul său de preşedinţie" 
nu era făcută să-i aducă voturi. Purtarea sa cam dură, spiritul 
său practic displăcuseră uneori — iar Doniphan spera ca aceasta 
să-i fie de folos. Cu siguranţă că alegerile n-aveau să se ţină fără 
rivalități. 

Cei mici îi reproşau în primul rând lui Gordon că făcea prea 
multă economie de zahăr când era vorba de dulciuri. Apoi îi 
certa când se-ntorceau la French-den cu hainele rupte ori 
pătate, sau cu găuri în pantofi, greu de reparat şi care făceau şi 
mai gravă problema încălțămintei. Apoi, când mai era vorba şi 


de nasturi pierduţi — să te ţii observaţii şi pedepse! Veşnic şi 
veşnic erau certuri pentru nasturii de la haină sau de la 
pantaloni, şi Gordon le făcea în fiecare seară numărătoarea, iar 
dacă lipseau, nu le dădea desertul sau îi punea la colţ. Briant le 
lua atunci apărarea, când lui Jenkins, când lui Dole, şi asta-l 
făcea grozav de iubit. Apoi micuţii mai ştiau că cei doi de la 
oficiu, Service şi Moko, ţineau trup şi suflet cu Briant şi că, dacă 
Briant va fi vreodată şeful insulei Chairman, au să-şi lingă 
degetele de atâtea bunătăţi şi dulciuri. 

Ca să vezi cum stau lucrurile pe lume! La urma urmei, 
colonia aceasta de copilandri nu era o imagine a societăţii, iar 
celor mici nu le place, oare, s-o facă pe „oamenii mari" încă de 
la începutul vieţii? 

Pe Briant, toate chestiunile astea îl lăsau rece. Muncea 
fără preget şi fără încetare şi nu-l cruța pe Jacques cu nimic. Ei 
erau primii la lucru, ei plecau cei din urmă, ca şi când ei doi 
aveau mai mult ca oricine o datorie de plătit. 

Ziua însă nu era folosită în întregime numai pentru 
învăţătură. Programul prevedea şi câteva ore de recreaţie. Nu 
poate fi ceva mai bun pentru sănătate decât să te destinzi în 
exerciţii de gimnastică Mari şi mici făceau gimnastică: se suiau 
în copaci, căţărându-se până la întâile crengi pe frânghii 
încolăcite în jurul trunchiului. Săreau la distanţe mari, 
sprijinindu-se în prăjini lungi, se scăldau în lac, şi cei care nu 
ştiau să înoate au învăţat repede. Se întreceau la fugă, cu 
premii pentru învingători, făceau exerciţii de aruncare cu bolas- 
ul şi cu lasso-ul. 

Mai organizau şi alte jocuri, din cele atât de obişnuite la 
tineretul din Anglia. În afară de cele pomenite mai înainte, mai 
erau: crochetul, „rounders" — în care mingea e trimisă cu un băț 
lung către nişte ţăruşi înfipţi în cele cinci colţuri ale unui vast 
pentagon regulat — sau jocul cu „discuri“, care cere multă 
putere şi îndemânare în braţ şi agerime a ochiului. Dar se cuvine 
să fie descris mai amănunţit jocul acesta, pentru că el a dat loc 
într-o zi unei scene foarte supărătoare între Briant şi Doniphan. 

Era în ziua de 25 aprilie, după-amiază. Impărţiţi în două 
tabere, opt jucători în total, Doniphan, Webb, Wilcox şi Cross de 
o parte, Briant, Baxter, Garnett şi Service de alta, făceau o 
partidă de discuri pe peluza terenului de sport. 

Pe suprafaţa netedă a terenului, doi ţăruşi de fier fuseseră 


împlântaţi la o distanţă de circa cincizeci de paşi unul de altul. 
Fiecare jucător avea câte două discuri de metal, găurite în 
centru şi subţiate către marginile exterioare. Fiecare jucător 
trebuia să arunce de două ori, pe rând, câte un disc, cu aşa 
îndemânare, încât primul disc să cadă ca un inel pe ţăruş, iar al 
doilea disc pe al doilea ţăruş. Dacă reuşea să intre pe un singur 
ţăruş, câştiga două puncte; dacă intra pe amândouă — patru. 
Dacă discurile doar atingeau ambii ţăruşi, înregistrau două 
puncte pentru amândouă aruncăturile, iar dacă se opreau 
imediat lângă amândoi ţăruşii, se câştiga un singur punct. 

În ziua aceea, jocul era mai încordat ca întotdeauna, poate 
din cauză că Doniphan fiind în tabăra opusă celei a lui Briant, 
fiecare îşi punea în joc toată ambiția. 

Jucaseră două partide. Briant, Baxter, Garnett şi Service o 
luaseră înainte cu un punct; câştigaseră prima cu şapte puncte, 
în timp ce adversarii o câştigaseră pe a doua, dar numai cu şase 
puncte. Acum se desfăşura lupta decisivă. Şi cum amândouă 
taberele ajunseseră în această a treia partidă la câte cinci 
puncte, mai rămâneau de lansat numai două discuri. 

— E rândul tău, Doniphan, spuse Webb. Ţin-te bine! E ultimul 
nostru disc! Nu te lăsa! 
— Fii pe pace! răspunse Doniphan. 

Îşi luă poziţia studiată, cu picioarele bine depărtate, unul 
înaintea celuilalt, cu discul în mâna dreaptă, cu bustul uşor 
înclinat spre stânga, ca să fie mai sigur pe mişcare. 

Se vedea cum ţine morţiş ca el să câştige, şi juca cu dinţii 
strânşi, cu faţa puţin palidă, cu privirea fixă şi sprâncenele 
încruntate. 

După ce ochi cu atenţie, făcu vânt discului, aruncându-l cu 
putere, căci ţinta era la cincizeci de paşi. 

Discul atinse doar marginea ţăruşului, în loc să intre pe el 
în jos, şi căzu alături, ceea ce-i mări doar cu un punct şansa — 
adică rezultă şase puncte în total. 

Doniphan nu-şi stăpâni un gest de mânie şi lovi cu piciorul 
în pământ. 

— Supărător lucru! spuse Cross. Dar încă nu suntem bătuţi, 
Doniphan! 

— Cred şi eu! sări Wilcox. Discul tău e lângă ţăruş şi afară de 
cazul când discul lui Briant intră chiar pe ţăruş, mai multe şanse 
ca tine tot nu are! 


Într-adevăr, dacă discul pe care l-ar fi lansat Briant — căci 
era acum rândul lui — nu ar fi intrat pe ţăruş în jos, echipa lui ar 
fi pierdut partida, căci n-ar fi putut fi mai aproape de ţăruş decât 
al lui Doniphan. 

— la seama, ocheşte bine! strigă Service către Briant. 

Acesta nu răspunse, gândind să nu-l înfurie pe Doniphan. 
Câştigul, el nu-l voia pentru persoana lui, ci pentru partenerii din 
echipă. 

Îşi luă şi el poziţia şi trimise discul cu atâta dibăcie, încât 
acesta căzu drept peste ţăruş şi se lăsă în jos ca un inel. 
— Şapte puncte! strigă Service, triumfător. Am câştigat partida! 
Am câştigat partida! 

Doniphan însă veni degrabă. 
— Nu, n-aţi câştigat partida! spuse. 
— Cum asta? întrebă Baxter. 
— Pentru că Briant a trişat. 
— Trişat? întrebă Briant, pălind sub asemenea învinuire. 
— Da! Trişat! spuse Doniphan. Briant a depăşit linia de plecare! 
Era cu doi paşi mai în faţă. 
— Nu e adevărat! sări Service. 
— Nu e adevărat! răspunse Briant. Chiar de-ar fi fost adevărat, 
ar fi fost din greşeală, deci nu permit ca Doniphan să mă acuze 
că am trişat! 
— Poftim! „Nu permite"! zise Doniphan, dând din umeri. 
— Nu, răspunse Briant, care nu se mai putea stăpâni. Şi mai 
întâi de toate am să-ţi dovedesc că picioarele mi-au fost pe 
poziţia reglementară. 
— Da! Da! strigară Baxter şi Service. 
— Nu! Nu! strigară Webb şi Cross. 
— Uite aici urma pantofilor pe nisip! răspunse Briant. Şi cum 
Doniphan ştie perfect de bine că e aşa, de data asta am să-i 
spun eu că a minţit. 
— Minţit! strigă Doniphan, care se apropie pe încetul de Briant. 

Webb şi Cross îl urmau din spate, ca să-l susţină, în timp 
ce Service şi Baxter stăteau gata să-l ajute pe Briant în caz că 
se va ajunge la încăierare. 

Doniphan îşi şi luase poziţia de box, dezbrăcându-se de 
haină, cu mânecile suflecate până la coate şi cu batista înnodată 
în jurul pumnului. 

Briant, care-şi regăsise sângele rece, stătea neclintit, vădit 


dezgustat să se bată cu un coleg şi să dea asemenea exemplu 
coloniei. 

— Destul de rău, Doniphan, că m-ai insultat, îi spuse, şi mai rău 
acum că mă provoci! 

— Ce spui! răspunse Doniphan, pe un ton de biciuitor dispreţ. 
Într-adevăr, e rău să provoci pe unul care nu se pricepe să 
răspundă unei provocări! 

— Dacă nu răspund e pentru că nu se cade. 

— Nu, nu răspunzi pentru că ţi-e frică! 

— Frică?... Mie?!... 

— Da, pentru că eşti un laş! 

Briant, suflecându-şi mânecile, înaintă hotărât spre 
Doniphan. Cei doi adversari erau faţă-n faţă. La englezi, chiar şi 
în pensioane, boxul făcea parte oarecum din educaţie. Şi, lucru 
ciudat, tocmai băieţii mai tineri şi mai antrenați se dovedesc a fi 
mai îngăduitori şi mai cu tact decât alţii care caută în toate prilej 
de ceartă. 

Briant era cu totul împotriva schimbului acestuia de pumni 
care iau drept ţintă faţa. Se găsea dar în inferioritate faţă de 
adversarul lui, un pugilist exersat, cu toate că amândoi erau de 
aceeaşi vârstă, de aceeaşi talie şi de aceeaşi forţă musculară. 

Erau gata de luptă şi de primul asalt, când Gordon, 
chemat în grabă de Dole, alergă să-i despartă. 

— Briant!... Doniphan!... strigă el. 

— M-a făcut mincinos! spuse Doniphan. 

— După ce m-a acuzat că am trişat şi m-a făcut laş, răspunse 
Briant. 

Băieţii se strânseseră în jurul lui Gordon, în timp ce cei doi 
adversari făcură câţiva paşi îndărăt, Briant cu braţele 
încrucişate, iar Doniphan în poziţia de box. 

— Doniphan, îl mustră Gordon, eu îl cunosc bine pe Briant. El n- 
a putut să-ţi caute pricină! Sigur că tu l-ai provocat! 

— Ce spui, Gordon? răspunse Doniphan. Mă aşteptam! 
întotdeauna pe mine mă acuzi! 

— Da... când eşti de vină! răspunse Gordon. 

— Fie! zise Doniphan. Eu una ştiu. Oricare din noi ar avea 
dreptate, dacă Briant refuză să se bată, îl declar laş. 

— lar tu, Doniphan, spuse Gordon, eşti un element rău, care dai 
un exemplu de neiertat colegilor tăi! Cum! In situaţia grea în 
care ne găsim, mai poate fi vorba ca unul din noi să împingă la 


dezbinare?! Şi să caute întruna pricină celui mai bun dintre noi 
toţi? 

— Briant, mulţumeşte-i lui Gordon! exclamă Doniphan. Şi acum, 
în gardă! 

— Ei bine, nu! Ajunge! se răsti Gordon. În calitatea mea de şef, 
mă opun la orice acte de violenţă între voi! Briant, treci 
înăuntru! lar tu, Doniphan, varsă-ţi mânia unde-i vrea şi 
întoarce-te numai când vei fi în stare să înţelegi că dacă nu-ți 
dau dreptate e pentru că e de datoria mea să nu ţi-o dau. 

— Da! Da! strigară toţi, afară de Webb, Cross şi Wilcox. Trăiască 
Gordon! Trăiască Briant! 

În faţa unei astfel de majorităţi, nu-i mai rămânea decât să 
se supună. Briant se duse în hol, iar seara, când Doniphan se 
întoarse la culcare, renunţară să mai vorbească de cele 
petrecute. Dar simţeai cum coace în el o ură aprigă împotriva lui 
Briant, simţeai că la prima ocazie nu va uita să răspundă cum se 
cuvine lecţiei pe care i-o dăduse Gordon. De altfel, nici nu vru să 
audă de vreo împăcare. 

Erau într-adevăr un prilej de mâhnire rivalităţile astea care 
amenințau liniştea coloniei. Doniphan, având de partea lui pe 
Wilcox, Webb şi Cross, gata să-i dea dreptate în orice 
împrejurare, nu devenea o primejdie de dezbinare în viitor? 

Din ziua aceea, totuşi, nu s-a mai vorbit despre 
întâmplarea petrecută. Nimeni n-a mai făcut vreo aluzie la 
neînţelegerea dintre cei doi adversari, ci şi-au văzut ca şi mai 
înainte de pregătirile în vederea iernii. g 

De altfel, iarna nu s-a lăsat mult aşteptată. In prima 
săptămână din mai, frigul se făcu destul de simţit încât să-l 
determine pe Gordon să se îngrijească de sobele din hol ca să 
ardă zi şi noapte. Ba în curând fu nevoie să încălzească şi staulul 
din ogradă, precum şi adăpostul păsărilor, care erau în sarcina 
lui Service şi a lui Garnett. 

La epoca aceasta, parte din păsări se pregăteau să 
emigreze în stoluri. Înspre ce ţinuturi? De bună seamă înspre 
ţinuturi mai nordice ale Pacificului sau ale continentului 
american, cu clima mai blândă decât a insulei Chairman. Printre 
ele, în primul rând erau rândunelele, minunatele păsări 
călătoare care cu atâta uşurinţă parcurg distanţe enorme. 
Obsedat întruna de gândul cum să se înapoieze în patrie, lui 
Briant îi veni ideea să se folosească de plecarea rândunelelor ca 


să poată da ştiri despre starea naufragiaţilor de pe vasul 
Sloughi. Cum rândunelele veneau până în cămară să-şi facă 
cuibul, nu-i fu greu să prindă câteva duzini din specia aşa-zisă 
„rândunele rustice". La gâtul lor atârnă câte un săculeţ de pânză 
cu un bileţel în care indica aproximativ cam în ce parte a 
Pacificului ar putea fi căutată insula pe care se aflau, rugind 
stăruitor să se vestească aceasta la Auckland, capitala Noii 
Zeelande. Apoi dădu drumul rândunelelor, petrecându-le cu 
privirea în timp ce dispăreau înspre nord-est şi spunându-le cu 
emoție : „La revedere!” 

Foarte slabă nădejde de scăpare, dar, oricât de puţin 
probabil ar fi fost ca unul din bileţele să ajungă în vreo mână de 
om, Briant avea dreptate să se agaţe şi de un pai. 

La 25 mai căzu întâia zăpadă, aşadar cu câteva zile mai 
devreme decât în anul trecut. Trebuiau să se aştepte la o iarnă 
şi mai grea? N-ar fi fost exclus. Din fericire se îngrijiseră din 
vreme să aibă căldură, lumină şi de-ale gurii pe luni şi luni 
înainte, fără să mai vorbim de vânatul din South-moors care se 
abătea în vreme de iarnă pe țărmurile râului Zeelanda. Cu 
câteva săptămâni mai înainte fuseseră împărţite hainele groase, 
iar Gordon se îngrijea de igienă. 

În aceste ultime săptămâni, la French-den domnea o mare 
emotie, care înfierbânta şi mai mult minţile tinerilor. Într-adevăr, 
la 10 iunie se încheia anul de când Gordon fusese numit şef al 
coloniei. De aici, tratative, demersuri, intrigi chiar, o stare de 
nelinişte care-i cuprinsese pe toţi. Gordon, se ştie, se ţinea 
deoparte. cât despre Briant, nici prin gând nu i-ar fi trecut că ar 
putea fi şeful unei colonii. 


În fond, dar fără să arate, cel pe care-l preocupa cel mai 
mult alegerea era Doniphan. E sigur că, datorită inteligenţei lui 
şi curajului, pe care nimeni nu i le contesta, ar fi avut toate 
şansele să fie ales, de n-ar fi fost atât de înfumurat, de autoritar 
şi de invidios. 

Şi totuşi, fie că era ferm convins că-i urmează lui Gordon 
la şefie, fie că din mândrie nu voia să aibă aerul că cere să i se 
dea voturi, se ţinea în aparenţă deoparte. Dar ceea ce nu făcea 
el pe faţă făceau Wilcox, Webb şi Cross pe sub mână, cerând 
celorlalţi, mai ales celor mici — care contau cel mai mult — să-şi 
dea votul pentru Doniphan. Şi, cum nu se pronunţase nici un 
nume, Doniphan îşi vedea alegerea asigurată. 

Sosi şi ziua de 10 iunie. In după-amiaza zilei aveau să 
deschidă urna. Fiecare trebuia să scrie pe un bileţel numele 
celui pe care credea de cuviinţă să-l aleagă. Cel care întrunea 
cele mai multe voturi, era ales. Cum colonia era formată din 
paisprezece membri — căci Moko, fiind negru, nu avea dreptul 
să-şi exercite mandatul de alegător — însemna că şapte voturi 
plus unu, pe acelaşi nume, decideau alegerea noului şef. 

Urna fu deschisă la ora două, sub preşedinţia lui Gordon, 
cu acea gravitate specifică anglo-saxonilor în asemenea ocazii. 

Şi, la numărătoare, rezultatul fu următorul : 


BRIAN citeste lu i acea dal tă 8 voturi 
Doniphan nsssssssssssssssssrsrsrsrrrrrrrrrrerererene 3 voturi 
eolga [cl RDI DOD ai AN enS 1 vot 


Nici Gordon, nici Doniphan n-au vrut să ia parte la alegeri. 
Cât despre Briant, el votase pentru Gordon. 

La auzul rezultatului, Doniphan nu-şi putu ascunde 
dezamăgirea şi necazul. Briant, foarte mirat de majoritatea de 
voturi în favoarea lui, fu gata să refuze cinstea ce i se făcea, dar 
se vede că un gând îi fulgeră prin minte, căci, uitându-se la 
Jacques, zise : 

— Vă mulţumesc, prieteni, primesc! 

Din ziua aceea, Briant avea să fie timp de un an şeful 

coloniei din insula Chairman. 


Capitolul XIX 


CATARGUL DE SEMNALIZARE. GERURI 
MARI. FLAMINGO-UL. PATINAJUL. 
ÎNDEMÂNAREA LUI JACQUES. NESUPUNEREA 
LUI DONIPHAN ŞI A LUI CROSS. CEAŢA. 
JACQUES PRINS DE CEŢURI. SALVELE DE 
TUN DIN FRENCH-DEN. PUNCTELE NEGRE. 
PUTEREA LUI DONIPHAN. 


Alegându-l pe Briant, colegii au ţinut să-i dovedească 
recunoştinţa lor pentru firea lui atât de îndatoritoare, pentru 
curajul şi devotamentul de care dăduse dovadă ori de câte ori 
fusese în joc soarta coloniei şi interesele tuturor. Din ziua când 
şi-a luat asupra lui conducerea schoonerului pe întreg parcursul 
dintre Noua Zeelandă până în insula Chairman, Briant nu s-a dat 
înapoi de la nici o primejdie şi de la nici o osteneală. Toţi îl 
iubeau, mari şi mici — mai ales cei mici, care îl şi votaseră în 
unanimitate pentru dragostea cu care veghease asupra lor toată 
vremea. Doar Doniphan, Cross, Wilcox şi Webb se încăpăţânau 
să nu-i recunoască meritele, şi totuşi, în sinea lor ştiau foarte 
bine cât sunt de nedrepţi faţă de cel mai plin de calităţi dintre 
ei. 

Cu toate că-şi dădea seama cât avea să înăsprească 
neînțelegerile dintre ei alegerea aceasta şi cu toate că se temea 
ca Doniphan şi cercul lui să nu ia vreo hotărâre necugetată, 
Gordon ţinu totuşi să-l felicite pe Briant. Cinstit din fire, Gordon 
simţea, pe de o parte, că pe drept se cădea ca Briant să fie ales, 
iar pe de altă parte era mulţumit că în viitor nu avea să se mai 
ocupe decât de contabilitatea coloniei. 

Din ziua aceea însă, Doniphan şi cercul lui se arătară în 
mod vădit potrivnici, cu toate că Briant îşi dădea toată silinţa ca 
să nu-i nemulţumească cu nimic. 

Cât despre Jacques, era destul de surprins că Briant 
primise şefia. 

— Cum, ai primit...? îi zise fără să-şi termine gândul, pe care 
Briant îl completă însă pe şoptite 

— Da, pentru că vreau să-mi stea în putinţă să facem amândoi 
şi mai multe ca să răscumpărăm greşeala ta! 

— Îţi mulţumesc, frăţioare, spuse Jacques, şi te rog nu mă cruța! 


A doua zi, viaţa îşi reluă cursul obişnuit pe care zilele lungi 
de iarnă îl făceau atât de monoton. 

Acum, înainte ca gerurile mari să facă imposibile alte 
drumuri la golful Sloughi, Briant luă o măsură care putea să 
prindă bine. 

Se ştie că pe una din cele mai înalte creste ale falezei 
ridicaseră un catarg de semnalizare cu un pavilion, care desigur 
că, bătut întruna de furtunile din larg, se transformase în 
zdrenţe. Era nevoie să-l înlocuiască aşadar cu un dispozitiv care 
să reziste la vijeliile şi viforniţele de iarnă. După sfatul lui Briant, 
Baxter construi un fel de balon, împletit din papura aceea 
flexibilă care creştea din belşug în mlaştini şi care, fiind atât de 
suplu şi cu spaţii, ar fi rezistat când vântul ar fi trecut prin el. 
Lucrul odată terminat, făcură un ultim drum la golf, în ziua de 17 
iunie, şi în loc de pavilionul Angliei, Briant instală acest nou 
semnal, vizibil pe o rază de mai multe mile. 

Se apropia şi timpul când Briant şi „supuşii săi" aveau să 
ierneze luni şi luni, închişi în grotă. Termometrul cobora în 
fiecare zi tot mai mult, semn că vor fi geruri de lungă durată. 

Briant puse să tragă iola pe țărm, adăpostind-o în colţul 
falezei, unde o acoperiră cu o pânză groasă, pentru ca 
uscăciunea să nu-i descleieze încheieturile. Apoi Baxter şi 
Wilcox întinseră laţuri pe lângă ogradă şi mai săpară şi alte 
gropi la marginea pădurii, pentru capcane. In sfârşit, întinseră 
din nou plase pe prăjini pe malul stâng al râului Zeelanda, astfel 
încât păsările de baltă să se încurce în ochiurile plaselor când, 
fugind de furtunile din sud, s-or abate spre mijlocul insulei. 

Între timp, Doniphan, cu încă doi-trei dintre colegi, suiţi pe 
picioroange, străbăteau mlaştinile din miazăzi de unde niciodată 
nu se întorceau cu mâinile goale, scutind totodată şi alicele, căci 
în privinţa munițiilor Briant era la fel de chibzuit ca şi Gordon. 

În primele zile din iulie, râul începu să îngheţe. Sloiurile 
care se formară pe lac o porniră în jos pe râu şi se îngrămădiră 
cu încetul mai jos de French-den, făcând zăpor, aşa încât tot 
râul nu mai fu decât o gheaţă groasă. Cu gerul care persista şi 
care ajunsese la 12* sub zero, desigur că şi lacul avea să 
îngheţe în întregime. Într-adevăr, după un şir de rafale 
neîntrerupte, care stânjeniră întrucâtva îngheţul, vântul începu 
să sufle din sud-est, cerul se lumină şi termometrul cobori sub 
— 20°. 


Programul de iarnă fusese reluat, acelaşi ca şi anul trecut. 
Briant se arăta ferm, fără abuz de autoritate. Îl ascultau cu toţii 
bucuros, de altfel — iar Gordon, prin exemplul de supunere ce-l 
dădea, îi înlesnea mult sarcina. De altfel, nici Doniphan, cu 
cercul lui, nu se dădea în lături de la vreo muncă. Aveau sarcina 
să inspecteze zilnic capcanele, laţurile, plasele şi cursele de tot 
felul; făcea parte din specialitatea lor, ceea ce nu-i împiedica să 
facă cerc aparte şi să şoptească între ei, neluând parte la vreo 
convorbire în comun, nici chiar în timpul meselor ori în serile 
lungi de iarnă. Să fi pus ceva la cale? Se prea poate. Erau totuşi 
corecţi în totul, nedându-i lui Briant prilej să se plângă, aşa că 
Briant se mulţumi doar să fie nepărtinitor şi să ia asupră-şi 
sarcinile cele mai grele şi mai ingrate, necruţându-l nici pe 
fratele său Jacques, care se lua la întrecere cu el în ceea ce 
priveşte zelul. 

Gordon urmărea schimbarea în bine din caracterul lui 
Jacques, şi Moko se bucura de asemenea văzând că, de când cu 
explicaţia dintre cei doi fraţi, Jacques devenise mai comunicativ 
şi lua şi el parte la jocurile celorlalţi copii. 

Programul de studii umplea lungile ore pe care, din cauza 
frigului, băieţii şi le petreceau în hol. Jenkins, Iverson, Dole şi 
Costar erau în mare progres. Invăţându-i pe ei, cei mari se 
învățau pe ei înşişi. În serile acelea lungi de iarnă, citeau cu glas 
tare povestiri de călătorii, dar Service ar fi preferat să citească 
despre Robinsonii lui. Alteori, acordeonul lui Garnett scotea 
nişte armonii de ţi se zbârlea părul, melodii pe care nefericitul 
amator de muzică le interpreta cu o convingere regretabilă. Alţii 
cântau laolaltă cântece din copilărie şi, după ce se săturau de 
cântat, unul câte unul se duceau la culcare. 

Între timp, Briant se gândea în fel şi chip cum să se vadă 
iar în Noua Zeelandă. Asta-l muncea pe el, câtă vreme pe 
Gordon îl preocupa doar cum să organizeze şi mai bine colonia 
de pe insula Chairman. Ca preşedinte, toate sforţările lui Briant 
tindeau către înapoierea în ţară. Nu-i ieşea din minte pata aceea 
albă zărită în largul golfului Deception. Să fi fost cumva vreun 
pământ prin preajma insulei? se întreba. Şi, de-ar fi aşa, le-ar fi 
oare chiar cu neputinţă să construiască vreo corabie cu care să 
încerce să ajungă până acolo? Dar, ori de câte ori îi vorbea 
lui Baxter, acesta clătina din cap, spunându-i că asta ar fi peste 
puterile lor. 


Şi Briant nu înceta să spună cu amărăciune : 
— Ah! De ce suntem doar copii, în loc să fim bărbaţi! 

Şi era nemângâiat. 

În nopţile acestea de iarnă, oricât s-ar fi crezut ei la 
adăpost la French-den, tot trecură prin câteva spaime: în câteva 
rânduri, Phann lătră îndelung a primejdie, simțind haite de fiare 
— mai totdeauna şacali — care dădeau târcoale ogrăzii. 
Doniphan şi ceilalţi alergau atunci pe uşa holului şi aruncau cu 
tăciuni aprinşi în jivine, până ce le puneau pe fugă. 

De vreo două-trei ori, câţiva jaguari şi cuguari se arătară 
prin preajma grotei, fără să se apropie însă ca şacalii. Pe aceştia 
îi primeau cu focuri de puşcă, cu toate că la distanţa de la care 
trăgeau nu-i puteau omori. Fapt este că apărară cu foarte multă 
greutate ograda. 

La 24 iulie, Moko se arătă şi mai destoinic decât până 
acum in arta culinară, preparind un vânat pe care cu toţii îl 
savurară, unii ca mâncăcioşi, iar alţii ca fini cunoscători. 

Wilcox şi Baxter, care-l ajutau bucuros, nu se mulţumiseră 
să întindă numai curse pentru animale rozătoare ori păsări, ci, 
aplecând unele ramuri flexibile dintre doi copaci mari din Traps- 
Woods, legaseră de la o creangă la alta laţuri, ca nişte adevărate 
ştreanguri, cu nod care se strînge, pentru vînat mai mare. Felul 
acesta de laţ se pune de obicei ca să aţină calea la căpriţe, care, 
de cele mai multe ori, se prind. 

La Traps-woods însă nu se prinsese o căpriţă, ci o 
frumuseţe de flamingo, care, în noaptea de 24, a intrat în ochiul 
laţului, de unde, oricât s-a zbătut, n-a mai putut ieşi. A doua zi, 
când Wilcox trecu pe la curse, găsi flamingo-ul spânzurat de 
ştreangul care se strânsese în jurul gâtului când creanga se 
ridicase. 

Bine jumulit, bine curăţat şi bine împănat cu mirodenii, 
fript şi pătruns pe toate părţile, flamingo-ul fu o minune. Se 
înfruptară cu toţii şi din aripi, şi din pulpe, ba avu fiecare şi câte 
un sfârculeţ din limbă, care este tot ce poate fi mai bun pe 
lume. 

În prima jumătate a lui august avură patru zile de ger 
cumplit. Briant se uita neliniştit la termometrul care coborâse la 
— 30°. Aerul era de o puritate fără seamăn. Şi cum se întâmplă 
adesea la temperaturile scăzute, încetase orice adiere de vânt. 

Pe frigul acela nu putea nimeni ieşi din French-den fără să 


se simtă pătruns până la oase. Pe cei mici nu-i lăsau nici să 
scoată capul pe uşă. Nici cei mari, de altfel, nu ieşeau decât ca 
să întreţină zi şi noapte focul din grajd şi de la păsări. Din 
fericire, gerul încetă curând. Pe la 6 august, vântul se schimbă 
iar din vest. Golful Sloughi, cât şi întreg litoralul unde 
naufragiaseră, fu bântuit de furtuni năprasnice, care băteau 
când în plină coastă a falezei, când suflau peste coama ei cu o 
furie nemaivăzută. În grotă totuşi nu s-a resimţit. Nici un 
cutremur de pământ n-ar fi putut să-i disloce pereţii trainici. 
Cele mai cumplite furtuni, care ar fi aruncat vase de mare tonaj 
pe țărm sau care ar fi năruit edificii de piatră, se dovedeau 
neputincioase în a-i dăuna falezei. cât despre copacii doborâţi, 
cu cât erau mai mulţi, cu atât mai puţină bătaie de cap pentru 
tinerii pădurari când va fi nevoie să-şi înnoiască provizia de 
lemne. 

Şi totuşi furtunile astea schimbară cu desăvârşire starea 
atmosferică şi anume puseră capăt gerurilor mari. De atunci 
încolo temperatura se ridică treptat şi, de îndată ce vremea se 
linişti, se statornici la circa 7* sub zero. 

În a doua jumătate a lui august, clima a fost mai blândă, şi 
Briant începu din nou să gospodărească pe afară. La pescuit nu 
se putea merge, căci atât râul cât şi lacul erau încă sub un strat 
gros de gheaţă. Merseră în schimb pe la capcane, pe la laţuri şi 
plase, unde se prindea mult vânat de baltă, aşa încât cămara 
era bine îndestulată cu vânat proaspăt. 

De altfel şi ograda avu oaspeţi noi. În afară de familia 
sporită a dropiilor şi a bibilicilor, lama şi-o spori şi ea cu cinci 
iezişori, de care Service şi Garnett aveau mare grijă. 

Aşa stăteau lucrurile când Briant se gândi să profite cât 
timp era încă gheaţă, propunând colegilor o mare partidă de 
patinaj; cu o lamă de fier aplicată pe o talpă de lemn, Baxter 
reuşi să facă câteva perechi de patine. Mai toţi băieţii patinaseră 
de altfel şi mai înainte, căci era unul din sporturile frecvente în 
Noua Zeelandă, oricât ar fi fost de aspră iarna. Fură deci 
încântați să-şi desfăşoare talentul pe gheaţa lacului. 

Aşadar, la 25 august, pe la unsprezece dimineaţa, Briant, 
Gordon, Doniphan, Webb, Cross, Wilcox, Baxter, Garnett, 
Service, Jenkins şi Jacques, lăsându-i pe Iverson, Dole şi Costar 
în seama lui Moko şi a lui Phann, plecară din French-den să 
caute locul unde stratul de gheaţă era cât mai neted pe o 


suprafaţă cât mai vastă. 

Briant luase cu el o trompetă de bord pentru ca să-şi 
recheme colonia în caz că vreunii s-ar fi răzleţit, depărtându-se 
prea mult pe lac. Toţi luaseră masa înainte de plecare, 
rămânând să se înapoieze pentru cină. 

Trebuiră să meargă pe țărm în sus aproape trei mile ca să 
găsească un loc bun, căci în preajma lui French-den lacul era 
plin de sloiuri. Abia în dreptul lui Traps-woods se opriră în faţa 
unei vaste întinderi netede, înspre est, cât vedeau cu ochii. 
Minunat câmp de exerciţii pentru o armată de patinatori! 

Bineînţeles că Doniphan şi Cross îşi luaseră puştile ca să 
doboare ceva vânat, dacă le pica. Cât despre Briant şi Gordon, 
nicidecum atraşi înspre vânătoare, nu veniseră decât cu gândul 
să împiedice pe ceilalţi să facă imprudente. 

Fără îndoială că cei mai buni patinatori erau Doniphan, 
Cross, dar mai ales Jacques, care îi întrecea prin iuţeala cu care 
se deplasa şi prin precizia cu care descria curbe foarte 
complicate. 

Înainte de a se da semnalul de plecare, Briant îi întruni pe 

toţi şi le spuse: 
— Cred că nu mai e nevoie să vă atrag atenţia să fiţi prudenţi şi 
să nu vă ambiţionaţi în întreceri, căci, şi dacă nu e primejdie să 
se rupă gheaţa, tot rămâne primejdia să vă rupeţi o mână sau 
un picior! Şi nu vă depărtaţi! Chiar dacă se-ntâmplă să vă duceţi 
prea departe, nu uitaţi că Gordon şi cu mine vă aşteptăm aici, în 
punctul acesta, iar când voi da semnalul, sunând din goarnă, 
oriunde aţi fi, veniţi! 

Cu aceasta, patinatorii porniră pe luciul lacului şi Briant se 
linişti văzându-i cât patinau de liberi şi siguri pe mişcări. Chiar 
dacă la început câţiva căzură, nu fu decât prilej pentru hohote 
de râs. 

Într-adevăr, era o minune să-l vezi pe Jacques când 
înainte, când înapoi, când pe un picior, când pe celălalt, când 
înălţat, când mult înclinat, făcând cercuri şi serpentine cu o 
perfectă siguranţă. Şi câtă mulţumire pentru Briant să-şi vadă în 
sfârşit fratele petrecând laolaltă cu ceilalţi. 

Pesemne că Doniphan, sportivul pasionat pentru toate 
exerciţiile, trebuie să fi simţit oarecare invidie că toţi îl aplaudau 
pe Jacques, din care cauză se şi depărtă de lângă țărm, fără să 
mai ţină seama de recomandările lui Briant. Ba chiar la un 


moment dat îi făcu semn şi lui Cross să vină după el. 

— Hei, Cross! Uite colo un cârd de rațe... colo... în răsărit... Le 
vezi? 

— Da, Doniphan. 

— Ai puşca? Şi eu o am. Hai! 

— Dar Briant a spus... 

— Lasă-mă în pace cu Briant al tău! Hai! Hai mai repede! 

Cât ai clipi, Doniphan şi Cross străbătură o jumătate de 

milă în urmărirea cârdului care zbura peste lac. 

— Dar încotro se duc? întrebă Briant. 

— Or fi văzut ceva vânat, răspunse Gordon, şi, pasionaţi după 
vânătoare... 

— Da... pasionaţi după nesupunere, zise Briant. Tot Doniphan... 
— Şi crezi, Briant, că ar putea să li se-ntâmple ceva? 

— Dar poţi şti, Gordon? Nu e niciodată bine să te depărtezi! la 
uite-i unde sunt! 

Într-adevăr, antrenați de iuţeala cu care alunecau, 
Doniphan şi Cross nu se mai vedeau decât ca două puncte la 
orizontul lacului. Chiar având tot timpul să se reîntoarcă, fiindcă 
mai aveau câteva ore de zi înaintea lor, şi tot era o imprudenţă. 
La epoca aceea a anului, te puteai foarte lesne aştepta la o 
schimbare bruscă a vremii. O întoarcere a vântului era de ajuns 
pentru ca să aducă furtună sau ceaţă. 

Vă puteţi închipui câtă nelinişte îl cuprinse pe Briant când 
înspre ora două orizontul dispăru deodată sub un văl gros de 
ceţuri. lar Cross şi Doniphan nu se întorseseră şi ceţurile 
cuprinseseră acum tot lacul, astfel încât ţărmul apusean nici nu 
se mai vedea. 

— lată! De asta m-am temut! exclamă Briant. Au să mai 
găsească drumul? 
— Sună din goarnă! Sună! spuse în grabă Gordon. 

În trei rânduri răsună goarna şi sunetul metalic porni 
prelung în depărtări. Poate or răspunde printr-un foc de armă, 
singurul mijloc pentru ca Doniphan şi Cross să-şi precizeze 
poziţia. 

Briant şi Gordon ascultau încordaţi... Nici o detunătură. 

Între timp, ceața se făcea tot mai deasă, tot mai întinsă, 
se învolbură de nu mai vedeai decât până la un sfert de milă — 
şi cum în acelaşi timp creştea şi în sus, tot lacul avea să dispară 
în câteva minute. 


Briant chemă atunci pe cei din preajmă. În curând, toţi îl 

înconjurară pe țărm. 

— Ce e de făcut? întrebă Gordon. 

— Tot ce ne stă în putinţă ca să-i găsim pe Cross şi Doniphan, 
până nu s-or rătăci cu totul în ceţuri! Unul din noi să plece în 
direcţia în care au plecat ei şi să încerce să facă legătura 
sunând din goarnă. 

— Plec eu! zise Baxter. 

— Şi noi! săriră alţi câţiva. 

— Nu, mă duc eu! zise Briant. 

— Ba eu, frate! spuse Jacques. Patinând repede, îi ajung! 

— Fie! primi Briant. Du-te, Jacques, şi fii atent : poate auzi focuri 
de armă! Uite, ia şi goarna, ca să ne dai de veste unde te afli. 

— Da, frate! 

Şi într-o clipă, Jacques pieri în ceţurile care se lăsau tot 
mai dese. 

Briant, Gordon şi toţi ceilalţi îşi plecau urechea să audă 
semnalele lui Jacques, care, depărtându-se, se stingeau încet. 

Trecu o jumătate de oră. Nici o veste de la cei plecaţi, nici 
de la Cross, nici de la Doniphan, în neputinţă să se mai 
orienteze pe lac, şi nici de la Jacques, plecat să-i întâmpine. Ce 
se vor face toţi trei, dacă se lasă noaptea şi-i prinde departe? 

— Măcar de-am avea arme cu noi, spuse Service, poate... 
— Arme? zise Briant. sunt la French-den. Să nu pierdem o clipă! 
Hai! 

Era cea mai bună soluţie, căci mai întâi de toate trebuia 
dat de ştire atât lui Jacques cât şi lui Doniphan şi Cross ce 
direcţie să ia ca să ajungă la ţărmul lacului. Cel mai bine, dar, 
era să se înapoieze la French-den, de unde aveau să le trimită 
semnale prin detunături la intervale scurte. 

In mai puţin de o jumătate de oră, Briant, Gordon şi ceilalţi 
străbătură cele trei mile până la terenul de sport. Nu mai era 
cazul acum să facă economie de praf de puşcă. Wilcox şi Baxter 
îşi încărcară puştile şi traseră înspre răsărit... 

Nici un răspuns. Nici foc de armă, nici sunet de goarnă. 

Se făcuse trei şi jumătate. Ceaţa tindea să fie tot mai 
deasă, pe măsură ce soarele se lăsa pe după faleză. Prin aburul 
compact nu era chip să desluşeşti ceva pe suprafaţa lacului... 

— Tunul! strigă Briant. 
Unul din cele două tunuri mici de pe Sloughi, cel a cărui 


țeavă ieşea prin firida de lângă uşa holului, fu împins până în 
mijlocul terasei şi îndreptat în direcţia nord-est. 

Îl încărcară cu o ghiulea pentru semnalizări şi Baxter 
tocmai se pregătea să tragă de coarda percutorului, când lui 
Moko îi veni în minte să pună pe deasupra ghiulelelor un smoc 
de ierburi uscate, muiate în grăsime, pentru ca detunătura să fie 
mai puternică — şi nu se înşela. 

Salva porni, după ce Dole şi Costar îşi astupară mai întâi 
urechile. 

Era cu neputinţă ca într-o atmosferă atât de calmă salva 
să nu fie auzită la o distanţă de câteva mile. 

Ascultară din nou... Nimic! 

Timp de o oră încă, tunul trase din zece în zece minute. Să 
nu fi înţeles Doniphan, Cross şi Jacques că salvele acelea 
repetate însemnau că le indică poziţia lui Frejicb-den — nu era 
posibil! Şi iarăşi, nu se putea ca detunăturile să nu se fi auzit pe 
întreaga suprafaţă a lacului, căci ceața are proprietatea să 
propage sunetul până departe, cu atât mai mult cu cât e mai 
deasă. 

În sfârşit, puţin înainte de ora cinci, se auziră destul de 
clar două-trei focuri de armă din direcţia nord-est. 

— Ei sunt! strigă Service. 

Şi Baxter răspunse cu încă o salvă la semnalul lui 
Doniphan. 

După câteva minute, două umbre se iviră printre ceţurile 
care erau mai slabe pe țărm decât pe lac, apoi uralele celor care 
soseau se contopiră cu uralele celor de pe mal. 

Erau Doniphan şi Cross. Jacques nu era cu ei. Ce chin de 
moarte pentru Briant! Jacques nu-i întâlnise pe ceilalţi doi, care 
nici măcar nu auziseră goarna sunând. Fapt este că Cross şi 
Doniphan, căutând să se orienteze, cotiseră înspre sudul lacului, 
în timp ce Jacques se afundase tot mai mult înspre răsărit, 
gândind să-i întâmpine. Altfel, chiar ei n-ar fi mai ştiut în ce 
direcţie să meargă, dacă nu ar fi auzit bubuiturile de tun. 

Cu gândul la fratele lui pierdut prin ceţuri, lui Briant nici 
nu-i mai trecu prin cap să-l mustre pe Doniphan pentru o 
neascultare care putea să aibă consecinţe atât de grave. De-o 
trebui ca Jacques să-şi petreacă noaptea pe lac, la o 
temperatură care putea să scadă şi la — 15*, cum avea să 
reziste la un asemenea frig? 


— Eu ar fi trebuit să mă duc, nu el, eu! se acuza Briant, pe care 
Gordon şi Baxter nu izbuteau să-l liniştească. 

Mai traseră câteva salve de tun. E sigur că dacă Jacques s- 
ar fi apropiat de French-den, le-ar fi auzit şi ar fi răspuns şi el 
printr-un sunet de goarnă. 

Dar şi când ultimele ecouri ale salvelor se pierdură în 
depărtări, ele rămaseră tot fără răspuns. 

lar noaptea se lăsa şi întunericul avea să cuprindă 
întreaga insulă. 


Salva porni... 


Din fericire, o împrejurare favorabilă se produse între 
timp: ceața părea că se ridică. Un vânt iscat odată cu apusul 
soarelui, cum se întâmpla mai în fiecare seară după acalmia 
zilei, împingea ceţurile înspre răsărit, dezvelind suprafaţa 
lacului. 

In curând, aşadar, singurul neajuns ca să găsească drumul 
spre French-den ar fi numai întunericul. În cazul acesta, nu 
rămânea decât să aprindă un foc mare pe țărm, ca semnalizare. 

Wilcox, Baxter şi Service îngrămădiră degrabă vreascuri în 
mijlocul terenului de sport, când Gordon îi opri : 

— Stati! 
_ Şi cu luneta la ochi se uită țintă înspre nord-est. 
— Imi pare că văd un punct. Un punct care se mişcă! 
Briant apucă luneta şi privi şi el. 
— El e! E Jacques! îl văd! 

Şi toți începură să strige cât îi lua gura, ca şi când ar fi 
putut să-i audă de la o distanţă de o milă! 

Distanţa aceasta se micşora acum văzând cu ochii. 
Jacques, cu patinele în picioare, înainta ca o săgeată pe gheaţa 
lacului, apropiindu-se de French-den. Câteva minute încă şi avea 
să ajungă. 

— Dar parcă nu e singur! strigă Baxter, cu un gest de mirare. 

Intr-adevăr, privind mai atent, se vedeau încă două 
puncte, care veneau după el cam la o sută de paşi. 

— Ce să fie? întrebă Gordon. 

— Oameni? întrebă Baxter. 

— Nu, animale parcă! exclamă Wilcox. 

— Fiare sălbatice, poate! exclamă Doniphan. 

Nu se înşela, şi fără să stea la gânduri, cu puşca-n mână, 
se avântă pe lac să-l întâmpine pe Jacques. In câteva clipe, 
Doniphan îl ajunse şi descărcă două gloanţe înspre animalele 
care cotiră şi se făcură nevăzute. 

Erau doi urşi, care nu te aşteptai să facă parte din fauna 
insulei; de vreme ce animalele astea primejdioase se găseau pe 
insulă, cum se face că vânătorii nu le descoperiseră măcar 
urmele? Nu trebuie oare admis că nici nu locuiau pe insulă şi că, 
pe timp de iarnă, fie că au venit pe vreo parte îngheţată a mării, 
fie că, suiţi pe vreun sloi plutitor, au ajuns prin ţinuturile astea? 
De-ar fi aşa, concluzia n-ar fi că în vecinătatea insulei Chairman 
s-ar găsi teritorii? Asta da de gândit... 


Oricum ar fi fost, fapt e că Jacques era salvat şi fratele lui 
îl strângea la piept. 

Felicitări, îmbrăţişări, strângeri de mână, fiecare avea un 
cuvânt de laudă pentru viteazul copil care, după ce zadarnic 
sunase din goarnă ca să-şi cheme colegii, s-a văzut el însuşi 
pierdut în ceţuri, în neputinţă de a mai şti unde se află, când 
primele salve de tun răsunară. 

„Nu poate fi decât tunul din French-den!" îşi zisese, 
căutând să prindă de unde venea bubuitul. 

Se găsea atunci la câteva mile, în nord-estul lacului. 
Atunci, în toată goana patinelor, zbură în direcţia semnalată. 
Când, în vreme ce ceata începuse să se risipească, se trezi în 
faţă cu doi urşi, care se repeziră la el. Cu toată primejdia, nu-şi 
pierdu cumpătul şi, graţie iuţelii vertiginoase cu care alerga, îi 
ţinuse pe urşi la distanţă. Dacă ar fi căzut însă, ar fi fost pierdut. 

Ajuns, îl luă pe Briant deoparte şi, în timp ce ceilalţi se 
întorceau la French-den, îi şopti 
— Iţi mulţumesc, frate, că mi-ai dat prilejul... 

Briant îi strânse mâna fără să răspundă, apoi, în clipa în 
care Doniphan se pregătea să intre în hol, îi spuse: 

— Te rugasem să nu te depărtezi. Acum vezi şi tu ce nenorocire 
se putea întâmpla din cauza neascultării tale. Cu toate astea 
însă, Doniphan, nu pot să nu-ți mulţumesc că te-ai dus în 
ajutorul lui Jacques! 

— Nu mi-am făcut decât datoria, răspunse cu răceală Doniphan. 

Şi nici nu se uită la mâna pe care colegul său i-o întinsese 
cu atâta drag! 


Capitolul XX 


POPAS LA CAPĂTUL DE MIAZĂZI AL LACULUI. 
DONIPHAN, CROSS, WEBB ŞI WILCOX. 
DESPĂRŢIREA. DOWNS-LANDS. EAST-RIVER. 
PE ŢĂRMUL STÂNG IN JOS. SOSIREA LA GURA 
RÂULUI. 


Şase săptămâni mai târziu, către seară, patru dintre tinerii 
din colonie se opriră la capătul de miazăzi al lacului. 

Era 10 octombrie. Se desprimăvărase. Pe sub copacii 
proaspăt înfrunziţi, iarba înverzise pe toată pajiştea. O adiere 
uşoară încreţea faţa lacului, luminată de ultimele raze ale 
soarelui, care mângâiau vastul întins al mlaştinilor, mărginite de 
un prund îngust de nisip. O mulţime de păsări treceau în cârduri 
zgomotoase spre odihna de noapte, în cuiburile ocrotite din 
umbra pădurilor sau în crăpăturile dintre stânci. Câteva pâlcuri 
de copaci, pini, stejari antarctici, iar ceva mai departe o 
pădurice de brazi erau singurii care aduceau un pic de viaţă în 
ţinutul acesta sterp al insulei. Verdeaţa care înconjura lacul 
lipsea aici şi ca să ajungi la reţeaua deasă de păduri, trebuia să 
mergi cale de câteva mile pe o latură sau alta a lacului. 

In clipa aceasta, un foc bun, aprins la rădăcina unui pin 
maritim, îşi înălța fumul izbitor de parfumat, pe care vântul îl 
ducea înspre mlaştini: o pereche de rațe se frigea la para unui 
foc adăpostit între două pietre. După masa de seară, cei patru 
băieţi nu se mai gândeau decât cum să intre sub pături, şi-n 
timp ce unul din ei ar sta de veghe, ceilalţi trei ar dormi tihnit 
până la ziuă. 

Cei patru erau Doniphan, Cross, Wilcox şi Webb şi iată in 
ce împrejurări se despărţiseră de ceilalţi : 

In ultimele săptămâni ale celei de-a doua ierni petrecute 
la French-den, relaţiile dintre Doniphan şi Briant se înăspriseră. 
Se cunoaşte necazul ce l-a cuprins pe Doniphan când la alegeri 
a ieşit rivalul său. Tot mai invidios şi mai înrăit pe zi ce trecea, 
nu se obişnuise nicidecum cu gândul să se supună ordinelor 
noului şef al insulei Chairman. Şi dacă nu se răzvrătea chiar 
făţiş, era doar din cauză că majoritatea nu l-ar fi susţinut — asta 
o ştia. Totuşi, în câteva rânduri s-a arătat atât de răuvoitor şi 
îndărătnic, încât Briant a fost nevoit să-l mustre, cum era şi 
firesc. De când cu incidentul de la patinaj — când nesupunerea 
lui a fost vădită, fie că se datorase pasiunii pentru vânătoare, fie 
încăpăţânării lui — de atunci nesupunerea lui n-a făcut decât să 
crească în aşa grad, încât Briant vedea venind momentul să-i 
aplice o pedeapsă. 

ingrijorat de starea aceasta de lucruri, Gordon putuse 
obţine de la Briant promisiunea că se va abţine. Dar răbdarea lui 
Briant ajunsese acum la capăt şi, în interesul tuturor şi pentru 


menţinerea disciplinei, era nevoie de un exemplu. Zadarnic a 
încercat Gordon să-l aducă pe Doniphan la sentimente mai 
bune. Dacă până atunci avusese oarecum influenţă asupra lui, 
trebuia să recunoască acum că o pierduse cu totul. Doniphan nu 
putea nicicum să-i ierte că în atâtea rânduri luase apărarea 
rivalului său, aşa încât toate încercările lui Gordon fură 
zadarnice, şi acesta vedea foarte mâhnit cum se apropie 
dezlănţuirea. 

Rezulta de aici că tihna şi buna înţelegere, atât de 
necesare coloniei de la French-den, aveau să înceteze. Se făcea 
simțită o stinghereală, care le otrăvea traiul în comun. 

Adevărul e că, în afară de orele de masă, Doniphan 
împreună cu Cross, Wilcox şi Webb, care erau tot mai mult 
influenţaţi de el, formau un cerc aparte. De se-ntâmpla să fie 
vremea rea şi nu mergeau la vânătoare, se adunau toţi patru 
într-un colţ al holului şi acolo şopoteau între dânşii. 

— Sigur că pun ceva la cale, îi spuse într-o zi Briant lui Gordon. 
— Sper că nu împotriva ta! răspunse Gordon. Adică să încerce 
să-ţi ia locul? Nu cred că Doniphan ar îndrăzni! Noi toţi am fi de 
partea ta! Asta o ştie şi el! 

— Poate că Wilcox, Cross şi Webb se gândesc să se despartă de 
noi! 

— Mă tem că da, Briant, şi poate că n-avem dreptul să-i 
împiedicăm. 

— Dar poţi tu să ţi-i închipui, Gordon, trăind izolaţi... 

— Poate că nu se gândesc totuşi s-o facă, Briant! 

Ba tocmai că se gândesc. L-am văzut pe Wilcox făcând o copie 
după harta lui Baudoin, şi asta, sigur, pentru ca s-o ia cu ei. 

— A făcut Wilcox asta? 

— Da, Gordon ; şi, crede-mă, mă-ntreb dacă n-ar fi bine ca eu să 
pun capăt atâtor neplăceri, dându-mi demisia în favoarea 
altcuiva... a ta, Gordon, sau chiar a lui Doniphan! Ar înceta 
odată atâta rivalitate! 

— Nu, Briant! se opuse cu tărie Gordon. Niciodată! Ar fi să te 
sustragi de la îndatoririle faţă de cei care te-au numit şef... şi 
faţă de tine însuţi! 

Şi iarna trecu, în timp ce neînțelegerile dintre ei se ţineau 
lanţ. 

Cu primele zile din octombrie, frigul încetă cu desăvârşire, 
iar faţa lacului şi a râului se curăţiră cu totul de gheţuri. 


Atunci, în seara de 9 octombrie, Doniphan aduse la 
cunoştinţă tuturora hotărârea de a părăsi French-den, împreună 
cu Webb, Cross şi Wilcox. 

— Cum? Vreţi să ne părăsiţi? întrebă Gordon. 

— Să vă părăsim?... Nu, Gordon! răspunse Doniphan. Ci 
intenţionăm doar, Webb, Cross, Wilcox şi cu mine, să ne facem 
o aşezare în altă parte a insulei. 

— Şi de ce, Doniphan? întrebă Baxter. 

— Pur şi simplu pentru că dorim să ne conducem singuri, după 
bunul nostru plac şi, ca să fiu sincer, pentru că nu-mi convine să 
primesc ordine de la Briant. 

— Aş vrea să ştiu ce învinuire îmi aduci, Doniphan? îl întrebă 
Briant. 

— Nici una, decât că eşti în fruntea noastră! răspunse Doniphan. 
— Eşti serios când spui asta? întrebă Gordon. 

— Serios este faptul că, spuse Doniphan dispreţuitor, dacă 
ceilalţi colegi ai mei se învoiesc să te recunoască drept şef, 
prietenii mei şi cu mine nu ne învoim. 

— Fie, răspunse Briant. Wilcox, Webb, Cross şi cu tine, 
Doniphan, sunteţi liberi să plecaţi şi să luaţi partea voastră de 
obiecte la care aveţi dreptul. 

— De asta nici nu ne-am îndoit, Briant. Chiar mâine părăsim 
French-den-ul. 

— Numai să nu vă pară rău de o asemenea hotărâre, mai spuse 
Gordon, care înţelese că orice stăruinţă ar fi în zadar. 

lată şi planul pe care Doniphan hotărâse să-l pună în 
aplicare : 

Cu câteva săptămâni mai înainte, povestind despre 
recunoaşterea pe care o făcuse în partea de răsărit a insulei, 
Briant le spusese că s-ar fi putut instala acolo în bune condițiuni. 
Le spusese că în stâncile de pe coastă erau o mulţime de grote, 
că pădurile din răsăritul lacului înaintau pînă pe plajă, că râul din 
est ar fi procurat permanent apa de băut, că vânatul — şi 
animale, şi păsări — mişuna pe ţărmuri, într-un cuvânt că viaţa 
era tot atât de îmbelşugată ca şi la French-den şi cu mult mai 
mult decât pe ţărmul golfului Sloughi. Pe de altă parte, între 
French-den şi coastă era o depărtare doar de douăsprezece mile 
în linie dreaptă, dintre care şase pentru traversarea lacului şi 
cam tot atât până la mare, în josul lui East-river. Aşadar, în caz 
de neapărată nevoie, nu era greu de comunicat cu French-den- 


ul. Numai după ce a cumpănit un timp toate avantajele, i-a 
convins Doniphan pe Wilcox, Cros şi Webb să-şi facă o aşezare 
împreună cu el pe celălalt litoral al insulei. 

Totuşi Doniphan n-avea de gând să străbată calea până la 
golful Deception pe apă. ltinerarul pe care şi-l propusese era să 
o ia de-a lungul lacului Family în jos, până la capul îngust pe 
care lacul îl formează la miazăzi, după care, cotind pe după el, 
s-o ia în sus pe celălalt țărm al lacului, până la East-river, 
explorând astfel ţinutul acesta încă necunoscut, apoi de-a lungul 
cursului de apă, până la vărsare. Drum lung şi de ocol, de 
aproape cincisprezece-şaisprezece mile, dar pe care l-ar face în 
etape, vânând. In felul acesta, Doniphan evita să se îmbarce în 
iolă, care, pentru a fi cârmuită, cerea o mână mai 
experimentată decât a lui. Se gândea în schimb să ia bărcuţa de 
cauciuc cu care putea traversa East-river — şi, la nevoie, alte 
râuleţe ce vor fi prin răsăritul insulei. Mai mult, această primă 
expediţie n-avea alt scop decât să ia cunoştinţă de golful 
Deception şi să găsească locul unde să se stabilească definitiv 
împreună cu cei trei tovarăşi. Totodată, nevrând să se încarce 
cu bagaje, hotărâră să ia cu ei doar două puşti, patru revolvere, 
două toporişti, muniții câte le trebuiau, undiţe, pături, o busolă 
de buzunar, bărcuţa de cauciuc şi doar câteva conserve, ştiind 
mai dinainte că din vânat şi pescuit vor avea hrană din belşug. 

De altfel, gândeau ei, recunoaşterea aceasta n-avea să le 
ia mai mult de şase-şapte zile, iar când îşi vor fi ales un loc de 
aşezare, se vor înapoia la French-den ca să-şi ia partea lor din 
ce le-ar reveni de pe Sloughi, lucruri pe care le-ar încărca în 
căruţă. Dacă Gordon sau vreunul dintre cei de la French-den ar 
vrea să vină pe la ei, va fi binevenit — dar o convieţuire cu ei 
toţi, în condiţiile de acum, era cu neputinţă ; hotărîrea era luată 
şi asupra ei nu se mai putea reveni. 

A doua zi la răsăritul soarelui, Doniphan, Cross, Webb şi 
Wilcox îşi luară rămas bun de la ceilalţi, care erau foarte mâhniţi 
de despărţire. Ei înşişi se simțeau mai tulburaţi decât aveau 
aerul, cu toate că erau ferm hotărâți să-şi ducă la îndeplinire 
planul în care încăpăţânarea juca cel mai de seamă rol. 

După ce trecură aşadar râul Zeelanda, în iola pe care 
Moko le-o duse până la puntea pietruită, cei patru se depărtară 
fără grabă, cercetând totodată partea aceasta inferioară a 
lacului, care se îngusta tot mai mult, făcând un cap ascuţit, şi 


imensitatea şesului de mlaştini din sud, nemărginit şi înspre 
nord, şi înspre sud. Pe drum împuşcară câteva păsări pe 
marginea mlaştinilor. Înţelegând că trebuie să facă economie de 
muniții, s-au mulţumit să vâneze numai cât le era necesar pe o 
zi. 

Cerul era înnourat, dar nu a ploaie, şi briza părea să se fi 
statornicit dinspre nord-est. Băieţii nu putură face mai mult de 
cinci-şase mile timp de o zi întreagă, şi, ajunşi la extremitatea 
de sud a lacului, se opriră pentru odihna de noapte. 

Acestea au fost faptele petrecute la French-den, începând 
din ultimele zile ale lui august şi până la 11 octombrie. 

Doniphan, Cross, Webb şi Wilcox se găseau acum departe 
de colegii lor, de care sub nici un motiv de pe lume n-ar fi 
trebuit să se despartă. Se simțeau ei oarecum izolaţi? Poate, 
dar, hotărâți să-şi ducă planul până la capăt, nu se gândeau 
decât cum să-şi organizeze o viaţă nouă, pe alt punct al insulei. 

A doua zi, după o noapte destul de rece pe care numai un 
foc bun, ţinut până la ziuă, o făcu suportabilă, toţi patru se 
pregătiră de plecare. Capătul de sud al lacului Family se îngusta 
mult, formând un unghi foarte ascuţit între cele două ţărmuri, 
dintre care cel din dreapta suia aproape perpendicular înspre 
nord. În răsărit, tot mlaştini, dar care nu inundau paijiştile, 
acestea fiind cu câteva picioare mai ridicate decât nivelul 
lacului. 

Începeau acum să răsară movile mici, acoperite cu ierburi 
şi umbrite de copaci firavi. Cum mai tot ţinutul era brăzdat 
numai de dune, Doniphan îl denumi „Downs-lands" (ţara 
dunelor), apoi, ca să nu rişte mergând la întâmplare în 
necunoscut, hotărî s-o pornească de-a lungul țărmului până la 
East-river şi la partea de litoral explorată de Briant, rămânând 
ca regiunea dunelor s-o cerceteze mai târziu. 

Tovarăşii lui erau însă de altă părere. 

— Dacă distanţele de pe hartă sunt bine calculate, spuse 
Doniphan, ar trebui să dăm peste East-river la cel mult şapte 
mile de la extremitatea lacului în sus şi am putea, fără 
osteneală, să fim acolo pe seară. 

— Şi de ce să nu tăiem prin nord-est, ca să ajungem direct la 
vărsarea lui? întrebă Wilcox. 

— Ei da, asta ne-ar scuti mai bine de o treime din drum, spuse şi 
Webh 


— Bineînţeles, răspunse Doniphan, dar poţi risca să mergi la 
întâmplare prin locurile astea mlăştinoase, ca la urmă, neputând 
înainta, să te întorci de unde ai plecat? Pe câtă vreme dacă 
mergem pe ţărmul lacului înainte, avem toate şansele să nu ni 
se ivească nici o piedică în cale. 

— Mai avem şi interesul să cercetăm cursul lui East-river. 
interveni şi Cross. 

— Neapărat, răspunse Doniphan, doar e râul care face legătura 
directă cu lacul Family. De altfel, mergând pe el în jos, ne dăm 
seama şi ce fel e pădurea prin care trece. 

Şi cu asta porniră, lungind pasul. Un dâmbuleţ îngust 
domina cu trei-patru picioare nivelul lacului, ca şi întinderea de 
dune de pe dreapta. Cum urcuşul începuse să devină simţitor, 
era de aşteptat ca la câteva mile mai departe întreaga privelişte 
să se schimbe. 

Intr-adevăr, către ora unsprezece, Doniphan şi tovarăşii 
săi se opriră într-un fel de intrând, umbrit de stejari falnici. De 
acolo până-n depărtări, înspre răsărit, privirea se afunda în 
masa de păduri care împânzea zarea. 

Un iepure „aguti", pe care Wilcox îl împuşcase de 
dimineaţă, constitui dejunul. Cross, care luase acum locul lui 
Moko, îl prepară cum se pricepu şi el. Poposiră doar cât să frigă 
nişte bucăţi de carne pe cărbuni aprinşi, cât să le mănânce şi 
să-şi astâmpere foamea şi setea, apoi Doniphan şi tovarăşii săi 
de drum porniră pe ţărmul lacului în sus. 

Pădurea de pe marginea țărmului, aceeaşi ca şi pădurile 
din partea de vest, se deosebea numai prin faptul că 
predominau arborii cu cetina mereu verde. Numărul de pini 
maritimi, brazi şi stejari care nu-şi schimbă frunza întrecea cu 
mult pe al mestecenilor sau fagilor, dar toţi erau falnici şi 
rămuroşi. 

Spre marea lui satisfacţie, Doniphan mai constată că 
fauna era şi ea foarte variată în partea aceasta de insulă. In mai 
multe rânduri văzu guanaci şi lame de Peru, ca şi un cârd de 
struţi „nandu" alergând prin pădure după ce se adăpaseră. Văzu 
iepuri de speciile „maras", „tucutucos" şi „pecaris", iar tufele 
mişunau de vânat păsăresc. 

Inspre seară se opriră să răsufle. Aici, ţărmul era întretăiat 
de un curs de apă pornit din lac. Trebuia să fie, cum şi era, East- 
river. Nu-i fu greu lui Doniphan să-l ghicească, cu atât mai mult 


cu cât sub un pâlc de copaci, într-o crestătură a țărmului, găsiră 
urme de tabără, mai precis cenuşa unui foc de lemne. Era chiar 
locul în care Briant, Jacques şi Moko debarcaseră când cu 
recunoaşterea la golful Deception şi unde-şi petrecuseră întâia 
noapte. 

Rămaseră dar şi ei acolo, aprinseră tăciunii stinşi, îşi luară 
masa de seară şi se întinseră sub aceiaşi copaci care-i 
adăpostiseră pe tovarăşii lor. 

Acum opt luni, când Briant poposise pe lacul acesta, odată 
cu capul nu s-ar fi gândit că patru dintre tovarăşii lui aveau să 
vină şi ei acolo, cu gândul să se rupă de colonie şi să trăiască 
izolaţi în această parte de insulă. 

Poate că  văzându-se acolo, departe de aşezarea 
gospodărească de la French-den, unde ar fi putut sta în bună 
pace, Cross, Wilcox şi Webb se cam căiau de ce-au făcut. Dar 
soarta lor era legată acum de a lui Doniphan, iar Doniphan era 
prea îngâmfat ca să-şi recunoască vina, prea încăpățânat ca să 
renunţe la planurile lui. Prea ambițios ca să se plece în faţa 
rivalului său. 

Nici nu se făcu bine ziuă, şi Doniphan fu de părere să 
traverseze East-river. 

— Cu asta scăpăm de grijă şi ne rămâne liberă ziua ca să 
ajungem până la vărsare, care nu poate fi mai departe de cinci- 
şase mile. 

— Unde mai pui, zise Cross, că de pe malul stâng a adunat Moko 
fructele acelea ca migdala. Bine ar fi să ne facem şi noi o 
provizie pentru drum! 

Despăturiră bărcuţa de cauciuc şi de cum o puseră pe 
apă, Doniphan se îndreptă spre celălalt mal târând după el o 
funie. Cu câteva lovituri de vâslă trecu repede lărgimea de 
treizeci-patruzeci de picioare din partea aceea a râului. Trăgând 
apoi frânghia, al cărei capăt îl ţinuse Wilcox, Webb şi Cross 
aduseră la ei bărcuţa în care trecură şi ei, rând pe rând, pe 
celălalt țărm. 

Acum, că trecuseră toţi, strânseră din nou bărcuţa în 
formă de valiză, o luară în spate şi porniră din nou. Bineînţeles 
că ar fi fost mai puţin obositor să ia iola, să se fi lăsat duşi de 
curentul lui East-river, aşa cum făcuseră Briant, Jacques şi Moko, 
dar bărcuţa de cauciuc neputind duce decât o persoană, au fost 
nevoiţi să renunţe la acest mijloc de locomoţie. 


A fost o zi grea. Desişul pădurii, ierburile ţepoase care-i 
stânjeneau la tot pasul, crengile doborâte de ultimele furtuni şi 
care le tăiau drumul, ca şi câteva bălți pe care le ocoliră cu greu 
le întârziară sosirea pe litoral. În timp ce mergeau, Doniphan se 
miră cum de naufragiatul francez nu lăsase nici o urmă a trecerii 
lui prin această parte a insulei, aşa cum lăsase la Traps-woods. 
Şi totuşi, nu mai rămânea îndoială că o explorase, de vreme ce 
pe hartă îşi însemnase toate detaliile cursului acestui râu, până 
la golful Deception. 

Putin înainte de amiază se opriră să dejuneze chiar pe 
locul unde era pinul cu migdale. Cross culese câteva fructe, din 
care mâncară toţi cu poftă. Apoi, cale de încă două mile, fură 
nevoiţi să ia din nou în piept toate tufişurile şi să-şi croiască 
drum cu toporişca, numai ca să nu se depărteze de cursul apei. 

Din cauza diferitelor piedici, abia către şapte seara 
izbutiră să iasă cu totul din pădure, şi, cum noaptea se lăsase, 
Doniphan nu se putu orienta pe litoral. Cu toate astea, deşi nu 
desluşea decât lunga linie a valului înspumat, auzea vuietul 
prelung şi grav al mării care se izbea de țărm. 

Hotărâră să se oprească acolo şi să doarmă sub cerul 
liber. Pentru noaptea următoare nu se putea să nu găsească 
vreun adăpost mai bun în vreo peşteră, la gura râului. 

Tabăra odată înjghebată, urmă cina sau, mai degrabă, 
pentru că se făcuse târziu, „supeul", care se compuse din câţiva 
cocoşei de câmp perpeliţi la flacăra unui foc de vreascuri şi 
câteva migdale de pin, culese pe sub copaci. 

Prevăzători, puseră la cale ca să ţină focul până la ziuă, şi 
în primele ore să-i poarte de grijă Doniphan. 

Wilcox, Webb şi Cross, întinşi sub ramurile unui pin mare, 
foarte obosiţi de o zi întreagă de mers, adormiră de îndată. 

Doniphan abia se ţinea să nu adoarmă. Rămase totuşi 
treaz, dar când veni momentul ca unul din ceilalţi să-i ia locul, 
dormeau toţi atât de adânc, că nu vru să-i mai trezească. 

De altfel, pădurea era atât de liniştită în preajma taberei, 
încât te simţeai în siguranţă ca şi la French-den. 

Şi aşa, după ce aruncă câteva braţe de lemne pe foc, 
Doniphan se întinse şi el la piciorul copacului; ochii i se închiseră 
pe dată şi nu se mai redeschiseră decât dimineaţă, când soarele 
se ridica pe un vast orizont, care-n largul zării se întâlnea cu 
marea. 


Capitolul XXI 


CERCETAREA GOLFULUI DECEPTION. GOLFUL 
BEAR-ROCK. CUM SA SE ÎNAPOIEZE LA FRENCH-DEN. 
RECUNOAŞTERE ÎN NORDUL INSULEI. 
NORTH-CREEK. PĂDUREA DE FAGI. FURTUNA 
CUMPLITĂ. NOAPTE DE SPAIMĂ. 

ÎN ZORI. 


Prima grijă a lui Doniphan, Wilcox, Cross şi Webb fu să 

meargă pe râu în jos până la vărsare. De acolo îşi rotiră cu sete 
ochii peste partea aceasta de ocean pe care o vedeau pentru 
întâia oară. Era tot atât de pustie ca şi pe celălalt litoral. 
— Şi totuşi, zise Doniphan, dacă, după cum presupun, insula 
Chairman nu este departe de continentul american, vapoarele 
care ies din strâmtoarea Magellan şi suie înspre Chile şi Peru 
trebuie să treacă prin est. Un motiv mai mult ca să ne facem 
aşezarea pe ţărmul golfului Deception care, cu toate că Briant l- 
a numit astfel, sper că nu-şi va justifica mult timp numele ăsta 
cu nenoroc. 

Poate că, motivând astfel, Doniphan căuta pretexte sau în 
orice caz urmărea să arate într-o formă definitivă ruptura sa de 
ceilalţi colegi. La urma urmei însă, chibzuind bine, ajungeai la 
concluzia că numai pe partea aceasta a Pacificului, adică la 
răsărit de insula Chairman, rămâneau şanse să se arate vapoare 
în trecere către porturile Americii de Sud. 

După ce scrută cu luneta întreg orizontul, Doniphan se 
gândi să cerceteze vărsarea lui East-river. Şi ei, ca şi Briant, îşi 
dădură seama că se formase acolo în mod natural un mic port, 
la adăpost de vânt şi talazuri. 

Dacă schoonerul ar fi acostat pe insulă în locul acesta, 
poate că n-ar fi eşuat şi s-ar fi păstrat întreg, putând să-i ducă 
înapoi în patrie. 

In spatele stâncilor care mărgineau portul se înălţau primii 
arbori din pădurea ce se întindea nu numai până la lacul Family, 


dar şi înspre miazănoapte, unde ochiul se afunda într-un noian 
de verdeață. 

Cât despre intrândurile pe care apa le săpase în granitul 
stâncilor de pe litoral, Briant avusese dreptate: aveai de unde 
alege grota. Gândi totuşi că e mai bine să nu se depărteze de 
malul lui East-river şi găsi o grotă încăpătoare, pardosită cu un 
nisip foarte mărunt, cu tot felul de colţuri şi colţuleţe 
confortabile, unde puteai să te simţi la fel de bine ca şi la 
French-den. Grota aceasta aproape că ar fi adăpostit toată 
colonia, căci în pereţii ei mari erau scobite în stâncă o serie de 
grote mici, putându-se face din fiecare o cameră separată, în loc 
de îngrămădeala din cele două încăperi de la French-den. 

Toată ziua nu făcură decât să viziteze coasta pe o 
întindere de două mile, timp în care Doniphan şi Cross 
împuşcară un tinamu, iar Wilcox şi Webb aruncară un pripon de 
undiţe pe fundul lui East-river, la vreo sută de paşi în sus de 
vărsare. Prinseră vreo şase peşti la fel cu cei din râul Zeelanda, 
între care doi bibani mari. Prin mulţimea de văgăuni de sub 
stâncile din apă care închideau portul înspre nord-est, 
adăpostindu-l de valurile mari din larg, existau mii de scoici. Se 
găseau de asemenea midii şi patele? cu duiumul, de un soi 
foarte bun. Aveau deci la îndemână scoici, peşti de mare, care 
alunecau printre fucuşii enormi de pe sub bancurile de stânci 
din apă, încât nu era nevoie să-i cauţi la patru-cinci mile 
depărtare. 

Se ştie că Briant, când cercetase ţărmul la vărsarea lui 
East-river în mare, se urcase pe o stâncă înaltă de forma unui 
urs uriaş. Şi Doniphan fu mirat de asemănare. lată de ce acum, 
când lua în stăpânire ţinutul, puse numele de Bear-rock (stâncă 
ursului) portului dominat de stâncă aceasta, nume care 
figurează acum pe harta insulei Chairman. 

În după-amiaza aceleiaşi zile, Doniphan şi Wilcox suiră şi 
ei pe Bear-rock, ca să aibă o cât mai largă vedere peste 
cuprinsul golfului. Dar la orizont nu li se arătă nici vapor, nici 
pământ. Pata aceea albă din nord-est, care-i atrăsese atenţia lui 
Briant, ei nici măcar n-o zăriră, fie că soarele se lăsase prea jos 
la orizontul opus, fie că pata nici nu exista şi fusese doar o iluzie 
optică a lui Briant. 


5 Patele — un fel de moluşte comestibile, cu cochilie conică, obişnuite pe 
toate țărmurile marine. 


Când se înseră, Doniphan cu tovarăşii lui îşi luară masa 
sub un pâlc de ulmi minunati, cu crengi joase, care se aplecau 
peste apă. Se sfătuiră între ei dacă să se înapoieze de îndată la 
French-den, ca să aducă lucrurile de trebuinţă pentru o aşezare 
definitivă în grota de la Bear-rock. 

— Cred, zise Webb, că ar trebui să ne grăbim, deoarece drumul 
prin sudul lacului ne ia câteva zile. 

— Dar, spuse Wilcox, n-ar fi mai bine, când va fi să ne întoarcem 
aici, să traversăm lacul şi să venim pe East-river până la 
vărsare? Adică de ce n-am face şi noi drumul pe care l-a făcut 
Briant cu iola? 

— Am câştiga şi timp, am scuti şi osteneală, întări Webb. 

— Tu ce zici, Doniphan? întrebă Cross. 

Doniphan se gândea şi el la soluţia asta plină de avantaje. 
— Ai dreptate, Wilcox, zise, dacă am veni cu iola condusă de 
Moko... 

— Numai să vrea Moko, îl întrerupse Webb, dar ştiu eu? 

— Şi de ce n-ar vrea? întrebă Doniphan. La urma urmei, n-ar 
trebui decât să stea la cârmă cât timp trecem lacul. 

— Trebuie să vrea! exclamă Cross. Dac-am fi obligaţi să cărăm 
pe jos toată partea noastră, n-am mai isprăvi niciodată! Unde 
mai pui că poate căruciorul nici n-ar răzbate prin pădure. 
Trebuie să cărăm cu iola! 

— Şi dacă totuşi refuză să ne-o dea? întrebă Webb. 

— Refuză?! se-ncruntă Doniphan. Şi cine-o să refuze? 

— Briant! Nu e el şeful coloniei? 

— Briant? Să refuze? strigă Doniphan. Cu ce este iola mai mult a 
lui decât a noastră? Numai să îndrăznească Briant şi... 

Doniphan se opri, dar îl simţeai că, trufaş cum era, cu nici 
un preţ n-ar fi admis refuzul rivalului. 

Dar, după cum spuse Wilcox, la ce să-şi facă sânge rău de 
pe acum? E sigur că Briant n-avea să le pună beţe-n roate ca să 
se instaleze la Bear-rock. Rămânea doar de hotărât dacă să se 
înapoieze la French-den acum sau mai târziu. 

— Cât mai degrabă, cred, zise Cross. 

— Atunci mâine? întrebă Webb. 

— Nu, răspunse Doniphan. Aş vrea ca înainte de plecare să 
mergem şi dincolo de golf, să cercetăm şi coasta de nord a 
insulei, în patruzeci şi opt de ore putem fi înapoi la Bear-rock. 
Cine ştie dacă în direcţia aceea nu s-o vedea în larg vreun 


teritoriu pe care Baudoin nu l-a putut zări şi deci nici indica pe 
hartă? Cred că n-ar fi cuminte să ne facem aşezarea fără să ştim 
tot ce ne interesează. 

Avea dreptate. Deci, chiar dacă întârziau cu două-trei zile, 
s-au hotărât să plece în nord cât mai degrabă. 

A doua zi, 14 octombrie, Doniphan şi cei trei tovarăşi 
plecară din zori către miazănoapte, de-a lungul țărmului. 

Pe o distanţă de vreo trei mile, între pădure şi mare se 
continua şirul de stânci, având la picioarele lor o plajă de nisip 
de peste o sută de picioare. 

Spre amiază, când tinerii trecură de ultima stâncă, se 
opriră să prânzească. 

În acest loc întâlniră încă un curs de apă care se vărsa în 
golf; dar după direcţia sa dinspre sud-est către nord-vest 
bănuiră că nu izvora din lac. Pârâul curgea printr-o albie îngustă 
şi probabil că în el se vărsau apele mai mici din toată partea de 
miazănoapte a insulei. Doniphan îl numi North-creek (pârâul de 
nord), căci era mic şi nu merita numele de râu. 

Câteva zvâcnituri de vâslă au fost de ajuns ca bărcuţa de 
cauciuc să-l treacă şi n-avură decât să cotească pe după 
pădurea care-l mărginea. 

În timp ce mergeau, două focuri de armă au fost trase de 
Doniphan şi de Cross, în împrejurările următoare: Era în jurul 
orei trei. Ţinând cursul apei, Doniphan înaintase spre nord-vest 
mai mult decât era necesar ca să ajungă pe coasta de 
miazănoapte. Tocmai se gândea cum s-o ia din nou spre 
dreapta, când Cross, oprindu-l deodată, strigă : 

— Uite, Doniphan, uite! Şi-i arătă o namilă roşcată care se mişca 
printre ierburile înalte din păpurişul pârâului, pe sub bolțile 
copacilor. 

Doniphan îi făcu semn lui Webb şi Wilcox să nu mişte, 
apoi, însoţit de Cross, cu puşca gata să ţintească, se furişă fără 
zgomot înspre jivină. 

Era un animal mare, puţind fi luat drept un rinocer dacă ar 
fi avut un corn pe cap şi dacă partea de jos a fălcilor ar fi fost 
mai proeminentă. 

Două detunături consecutive: Doniphan şi Cross trăseseră 
aproape în acelaşi timp. Bineînţeles că, la distanţa de o sută 
cincizeci de paşi, glonţul nu avusese nici un efect pe pielea atât 
de groasă a animalului, căci, ţâşnind din păpuriş, acesta trecu în 


goană pârâul şi se făcu nevăzut în pădure. Dar Doniphan avu 
timp să-l recunoască. Era o amfibie deloc primejdioasă, un 
„anta" cu blană castanie, un fel de tapir enorm cum deseori se- 
ntâlnesc prin vecinătatea fluviilor din America de Sud. Cum însă 
animalul nu le-ar fi servit la nimic, nici nu le păru rău că s-a dus 
— decât doar dintr-o ambiţie de vânători. 

Şi în partea aceasta a insulei se întindeau păduri cât 
vedeai cu ochii, dese, dese, cu copaci rotunzi şi cu fagi care se- 
mbulzeau cu miile. Doniphan îi dădu numele de Beechs-forest 
(pădurea de fagi) şi o trecu pe hartă, alături de celelalte două 
noi denumiri. _ 

Când se lăsase seara, parcurseseră nouă mile. Incă pe 
atât, şi tinerii exploratori ajungeau în nordul insulei. Dar asta pe 
a doua zi. 

Drumul fu reluat a doua zi în zori. Aveau de ce se grăbi: 
vremea era în schimbare. Vântul sufla dinspre apus, cu tendinţa 
de a se înteţi. Dinspre larg, norii şi începuseră să gonească pe 
cer. E drept că mai pe sus, lăsând încă speranţe că nu se vor 
preface în ploaie. Ca să ia în piept vântul, oricât ar fi bătut de 
tare, era un fleac pentru nişte băieţi hotărâți ca ei. Dar de s-ar fi 
prefăcut în rafale, cu întreg alaiul de ploi torențiale, asta i-ar fi 
stingherit grozav şi ar fi fost nevoiţi să renunţe la expediţie şi să 
se înapoieze degrabă la Bear-rock. 

luţiră aşadar pasul, măcar că luptau cu vântul care-i 
hărţuia dintr-o parte. A fost o zi rea, care prevestea o noapte şi 
mai rea. Într-adevăr, vântul se prefăcu în furtună, care se 
dezlănţui peste toată insula, iar pe la cinci seara, tunetele 
începură să bubuie prelung, în timp ce fulgerele brăzdau cerul, 
luminându-l. 

Doniphan şi tovarăşii săi nu dădură înapoi. Gândul că se 
apropiau de ţintă îi îmbărbătă. De altfel, pădurile compacte de 
fagi se continuau şi în direcţia aceea şi le-ar fi dat putinţa să se 
adăpostească sub copaci. Dar vântul se dezlănţuia cu atâta 
violenţă, încât nu se temeau de ploaie. Şi nici ţărmul nu putea fi 
departe. 

Către opt seara auziră vuietul tumultuos de valuri, semn 
că erau în preajma unui banc de stânci. 

Între timp, cerul năpădit de nori se întuneca din ce în ce. 
Ca să mai apuce să vadă ceva în largul mării înainte ca ultimele 
licăriri ale zilei să se stingă, trebuiau să iuţească încă pasul. 


Dincolo de marginea pădurii se întindea o plajă largă, de 
un sfert de milă, pe care talazuri înalte, albe de spumă se 
rostogoleau despletindu-se, după ce se izbiseră de colţurile de 
stâncă din miazănoapte. 

Doniphan, Webb, Cross şi Wilcox, deşi frânţi de oboseală, 
mai avură putere să şi fugă. Trebuia cu orice preţ să arunce 
măcar o privire peste partea aceasta de Pacific, cât timp mai era 
un pic de zi... Să fi fost oare marea în toată imensitatea ei sau 
doar un canal care îi separa de un continent sau de o insulă? 

Deodată, Wilcox, care o luase puţin înainte, se opri locului. 
Arătă cu mâna înspre ceva negru şi inform, movilit la picioarele 
prundului. Să fi fost oare vreun animal marin? Vreun cetaceu, 
balenă ori pui de balenă, eşuat pe nisip? Ori poate mai degrabă 
o barcă răsturnată, după ce fusese izbită de stânci? 

Da, era o barcă culcată pe o parte, iar dincolo de ea, 
alături de dâra de ierburi încâlcite aduse de flux, Wilcox arătă 
două trupuri omeneşti, întinse la câţiva paşi de barcă. 

Doniphan, Webb şi Cross, rămaşi mai întâi jocului, 
traversară în fugă plaja, fără să se gândească, şi ajunseră la 
cele două trupuri, poate neînsufleţite, întinse pe nisip. 

Abia atunci, cuprinşi de spaimă, fără măcar să le treacă 
prin minte că ar putea să mai fie o fărâmă de viaţă în acele 
trupuri şi că le-ar mai fi putut da vreun ajutor, fugiră repede să- 
şi caute un adăpost sub copaci. 

Se întunecase acum de tot, cu toate că fulgerele luminau 
din când în când cerul, dar în curând se stinseră şi ele. În bezna 
nopţii, urletele furtunii erau dublate de vuietul mării dezlănţuite. 

Ce furtună! Copacii trosneau din toate încheieturile, gata 
să se năruie peste cei care căutaseră adăpost sub ei. Dar nici pe 
plajă nu ar fi putut rămâne, căci nisipul dus de vânt biciuia aerul 
ca o mitralieră. 

Noaptea întreagă, Doniphan, Wilcox, Webb şi Cross 
rămaseră sub copaci, fără să închidă ochii o clipă. Suferiră 
cumplit de frig; foc nu puteau face, căci s-ar fi împrăştiat şi ar fi 
aprins crengile uscate de pe jos. 

Şi apoi emoția celor văzute îi ţinea încordaţi. De unde 
venise barca aceea? De ce nație să fi fost naufragiaţii? Să fie 
oare vreun pământ prin preajmă, de vreme ce barca putuse să 
ajungă la ţărmul insulei? Sau poate era de pe vreun vas care 
naufragiase pe tărâmurile astea în timpul furtunii? 


Orice presupunere era cu putinţă şi, în scurtele răstimpuri 
de acalmie, Doniphan şi Wilcox, ghemuiţi laolaltă, se întrebau 
unul pe altul în şoaptă. 

În acelaşi timp, în închipuirea lor, pradă tuturor nălucirilor, 
li se părea că aud ţipete din depărtare când vântul mai slăbea 
şi, trăgând cu urechea, se întrebau dacă n-or fi rătăcind pe plajă 
şi alţi naufragiaţi! Nu! Erau victimele unor năluciri ale propriilor 
lor simţuri. Nici un strigăt de deznădejde nu răsunase în 
tumultul furtunii. Acum se învinuiau că în spaima aceea de 
moment fugiseră! Ar fi vrut să alerge înapoi printre stânci, cu 
riscul să fie spulberaţi de vânt! Dar, prin negura nopţii, pe plaja 
aceea deschisă, măturată de năvala de valuri a fluxului, cum ar 
mai fi găsit locul unde eşuase luntrea răsturnată, locul unde 
trupurile zăceau pe nisip? 

De altfel, părea că se topise în ei orice forţă fizică sau 
morală. După ce fuseseră atâta vreme stăpâni pe ei, după ce se 
crezuseră poate bărbaţi, se simțeau acum redevenind copii în 
faţa acestor fiinţe omeneşti, întâiele pe care le revedeau de ia 
naufragiul lui Sloughi, aruncate de mare în stare de cadavre pe 
insula lor! 

La urmă, când îşi veniră în fire, înţeleseră care le era 
datoria. A doua zi, de cum s-o lumina, aveau să coboare jos la 
țărm, să sape o groapă în nisip şi să-i înmormânteze. 

Ce noapte fără sfârşit! Părea că niciodată n-au să mai 
vadă lumina zilei, care să le împrăştie spaimele! 

Şi măcar dac-ar fi putut să se uite la ceas ca să-şi dea 
seama cât mai e până la ziuă! Insă, cu neputinţă de aprins un 
chibrit, chiar adăpostindu-l sub pătură. Cross încercă, dar în 
zadar. 

Atunci Wilcox recurse la un alt mijloc ca să ştie cu 
aproximaţie ora: ceasul lui se întorcea răsucindu-l de 
douăsprezece ori pentru douăzeci şi patru de ore — adică o 
răsucire pentru două ore. Or, cum îl întorsese la ora opt seara, 
însemna că, socotind numărul de turaţii care ar mai rămâne, ar 
afla orele trecute. Aşa şi făcu şi, nemaiavând decât patru turaţii 
de dat, deduse că e aproape patru dimineaţa. Aşadar, în curând 
avea să se facă ziuă. 

Într-adevăr, nu mult după aceea începu să se lumineze în 
răsărit. Vântul nu se potolise şi cum norii se lăsau tot mai jos pe 
mare, era de temut că ploaia avea să-i prindă pe băieţi înainte 


de a fi ajuns la adăpostul din Bear-rock. 

Orice-ar fi fost, întâi de toate aveau de împlinit o ultimă 
datorie faţă de cei doi naufragiaţi. Aşa încât, de cum se ivi întâia 
geană de lumină pe sub învolburările de nori din zare, înaintară 
pe țărm luptând din răsputeri cu răbufnirile de vânt. În câteva 
rânduri se proptiră unul de altul, ca să nu-i răstoarne. 

Luntrea eşuase lângă o movilă de nisip. Se vedea după 
urmele de valuri că fluxul, întețit de vânt, o depăşise. 

Cât despre cele două trupuri, nu mai erau acolo... 

Doniphan şi Wilcox înaintară vreo douăzeci de paşi pe 
țărm... 

Nimic!... Nici măcar vreo urmă, pe care de altfel refluxul ar 
fi şters-o. 

— Nenorociţii, exclamă Wilcox, erau aşadar în viaţă, dacă au 
reuşit să se ridice! 

— Unde pot fi? întrebă Cross. 

— Unde să fie? răspunse Doniphan, arătând valurile care se 
rostogoleau turbate. Acolo unde i-o fi târât refluxul! 

Doniphan se căţără cu greu până pe marginea bancului de 
stânci şi privi cu luneta peste suprafaţa mării. 

Nici un cadavru! Sigur că trupurile naufragiaţilor au fost 
duse în larg! 

Doniphan se întoarse la Wilcox, Cross şi Webb, care 
rămăseseră lângă luntre. 

O mai fi poate vreun supravieţuitor în ea? 

Dar luntrea era goală. 

Era o şalupă de pe un vas de comerţ, cu punte în faţă şi 
lungă de vreo treizeci de picioare. Nu mai era în stare de 
navigare, fiind avariată în flanc, pe linia de plutire, din cauza 
izbiturilor de stânci. Un ciot de catarg rupt de la bază, câteva 
zdrenţe de pânză care fâlfâiau prinse în cârligele de pe 
marginea punţii, capete de frânghii — e tot ce mai rămăsese din 
echipament. cât despre provizii, unelte şi arme, nimic în lăzi şi 
nimic în deschizătura de sub punte. 

În spate, două nume arătau cărui vas aparținuse şi portul 
de origine : 

Severn — San Francisco. 

San Francisco! Unul din porturile litoralului californian! 
Aşadar, o navă americană! 

Cât despre partea aceasta de coastă pe care naufragiaţii 


de pe Severn fuseseră aruncaţi de furtună, avea ca orizont 
marea, în toată imensitatea ei. 


Capitolul XXII 


O INSPIRAȚIE A LUI BRIANT. BUCURIA 
CELOR MICI. CONSTRUIREA UNUI ZMEU. 
EXPERIENŢA ÎNTRERUPTA. KATE. SUPRAVIEŢUITORII 
DE PE SEVERN. PRIMEJDIILE PRIN CARE TREC 
DONIPHAN ŞI TOVARAŞII LUI. DEVOTAMENTUL 
LUI BRIANT. DIN NOU ÎMPREUNA. 


Sunt cunoscute împrejurările în care Doniphan, Webb, 
Cross şi Wilcox au părăsit locuinţa de la French-den. De la 
plecarea lor, viaţa tinerilor colonişti devenise mai tristă. Cu câtă 
îndurerare au privit toţi despărţirea aceasta care putea să aibă 
urmări foarte rele în viitor! Bineînţeles, Briant nu avea de ce să- 
şi aducă învinuiri, totuşi era cel mai mâhnit dintre toţi, fiind 
considerat motivul despărțirii. 

Zadarnic căuta Gordon să-l mângâie zicându-i : 

— Au să se-ntoarcă, Briant, mai repede chiar decât crezi. Oricât 
de îndărătnic ar fi Doniphan, împrejurările au să fie mai tari 
decât el. Pariez că înainte de venirea iernii ai să-i vezi pe toţi din 
nou la French-den. 

Briant dădea din cap şi nu mai ştia ce să răspundă. Că vor 
fi siliţi de împrejurări să se înapoieze, da, se poate. Dar atunci, 
cât de vitrege ar trebui să fie împrejurările acelea! 

„Înainte de venirea iernii!" zisese Gordon. Adică să mai fie 
osândiţi să petreacă şi o a treia iarnă pe insula Chairman? ŞI 
până atunci nu le va veni nici un ajutor de nicăieri? Adică pe 
tărâmurile astea ale Pacificului să nu treacă în timpul verii nici 
un vapor de comerţ şi nici balonul-semnal suit pe faleza 
Auckland să nu fie în sfârşit văzut? E drept că balonul, înălţat 
doar la două sute de picioare deasupra nivelului insulei, nu era 
posibil de văzut decât pe o rază restrânsă. Aşadar, după ce a 
încercat zadarnic împreună cu Baxter să pună la cale un plan de 


a construi o navă care să poată străbate marea, Briant se gândi 
la un mijloc de a ridica un semnal la o înălţime mai mare. 
Vorbea adesea de asta şi într-o zi îi spuse lui Baxter că lui îi 
părea foarte posibil ca pentru semnalizare să se folosească de 
un zmeu. 

— Nici pânza, nici sfoara nu ne lipsesc, zise, şi dacă aparatul e 
destul de mare, ar plana într-o zonă înaltă, să zicem la o mie de 
picioare. 

— Afară de zilele când n-ar fi vânt deloc, răspunse Baxter. 

— Zile fără vânt sunt puţine, şi atunci l-am trage jos. Dar în 
afară de cazul acesta, dacă sfoara e bine fixată pe sol, el însuşi 
se va întoarce după vânt şi n-am mai avea grija lui. 

— Să încercăm, zise Baxter. 

— Mai mult, adăugă Briant, dacă zmeul va fi vizibil ziua la o 
mare depărtare, poate vreo şaizeci de mile, va putea fi văzut şi 
noaptea, dacă-i atârnăm un felinar de coadă sau de speteze. 

De fapt, ideea lui Briant era bună. Cât despre punerea ei 
în aplicare, nu prezenta nici o greutate pentru nişte băieţi tineri 
care de atâtea ori înălţaseră zmeie pe pajiştile din Noua 
Zeelandă. 

Aşa că, de cum aflară de proiectul lui Briant, îi cuprinse pe 
toţi o mare bucurie. Cei mici mai ales, Jenkins, Iverson, Dole şi 
Costar, se bucurară ca de o jucărie, extaziindu-se la gândul să 
vadă un zmeu cum nu mai văzuseră niciodată. Ce minune să ţii 
de sfoară, în vreme ce zmeul se leagănă pe sus! 

— Să-i punem o coadă lungă, zise unul. 

— Şi nişte zbârnâitori mari! spuse altul. 

— Şi o să-i facem deasupra un maimuţoi frumos, care va dănţui 
sus! 

— O să-i trimitem ştafete! 

Erau toţi în culmea fericirii. 

Şi când te gândeşti că acolo unde ei vedeau doar un prilej 
de distracţie, era o idee ingenioasă, care avea toate şansele să 
dea rezultate bune! 

Baxter şi Briant se apucară aşadar de lucru, chiar a treia zi 
după ce Doniphan şi ceilalţi trei părăsiseră grota de la French- 
den. 

— Să vedeţi ce ochi au să facă, zise Service când or vedea asta! 
Ce păcat că nu le-a venit în minte şi Robinsonilor mei să înalțe 
un zmeul! 


— Are să se vadă din toate părţile insulei? întrebă Garnett. 

— Nu numai de pe insulă, răspunse Briant, dar şi de la o mare 
distanţă de jur împrejur. 

— Şi din Auckland? întrebă Dole. 

— Vai, nu! răspunse Briant, surâzând la auzul unei asemenea 
întrebări. Dar poate că dacă l-or vedea Doniphan şi ceilalţi, au 
să se înapoieze! 

Cu firea lui deschisă, Briant se gândea fără încetare la cei 
plecaţi şi nu dorea altceva decât să-i vadă mai repede înapoi. 

Şi în ziua aceea, şi în zilele următoare, nu făcură altceva 
decât să se ocupe de zmeu. Baxter fu de părere să-i dea forma 
unui octogon. Spetezele, uşoare şi rezistente, au fost făcute 
dintr-un fel de trestii foarte tari, care creşteau pe malurile 
lacului. Erau destul de solide ca să reziste la un vânt potrivit. Pe 
armătura aceasta întinseră o pânză uşoară, cauciucată, pe care 
o întrebuinţau la acoperitul spaţiilor dintre scândurile punţii 
schoonerului — o pânză atât de impermeabilă, încât vântul n-ar 
fi putut pătrunde prin țesătura ei. Cât despre sfoară, vor 
întrebuința o strună lungă de cel puţin două mii de picioare şi cu 
o împletitură foarte deasă, din cele cu care se leagă loch-ulf şi 
care este în stare să suporte o tensiune cât -de mare. 

Zmeul avea să fie împodobit cu o coadă lungă, care să-l 
menţină în echilibru. Era atât de solid construit, încât ar fi putut, 
fără nici o primejdie, să ridice şi pe unul din băieţi în aer. Dar nu 
era vorba de aşa ceva, ci doar să fie destul de solid ca să reziste 
unui vânt mai tare şi destul de mare ca, atingând o înălţime 
considerabilă, să poată fi totuşi văzut de la o distanţă de 
cincizeci-şaizeci de mile. 

Bineînţeles că un asemenea zmeu nu era de ţinut cu 
mâna. Cu puterea ce i-o dădea vântul, ar fi luat pe sus toată 
colonia, şi încă cum! lată de ce sfoara trebuia încolăcită pe un 
scripete al schoonerului; troliul acesta orizontal fu deci adus pe 
terenul de sport şi bine fixat în pământ, ca să poată rezista la 
tracţiunea „uriaşului văzduhurilor" — nume pe care cei mici îl 
admiseră imediat. 

Terminară lucrul în seara de 14 şi Briant hotărî să lanseze 
zmeul în după-amiaza zilei următoare, în prezenţa tuturor. 

A doua zi însă a fost cu neputinţă de făcut experienţa. Cu 


6 Loch (se citeşte „log") — instrument care se lasă in apă pentru a măsura 
viteza unui vas în mers. 


furtuna ce se dezlănţuise, aparatul ar fi fost sfârtecat în câteva 
clipe dacă ar fi fost lăsat în voia vântului. Era aceeaşi furtună 
care îi surprinsese pe Doniphan şi pe colegii lui în partea de 
nord a insulei şi care împinsese şalupa naufragiaţilor înspre 
stâncile din nord, cărora mai târziu le-au pus numele de Severn- 
shores (ţărmul Severn). 

Peste două zile — 16 octombrie — cu toate că furtuna se 
mai liniştise, vântul era încă prea puternic pentru ca Briant să-şi 
înalțe aparatul aerian. Dar cum în după-amiaza aceleiaşi zile 
vremea se îndreptă datorită vântului care slăbise simţitor, 
schimbându-şi direcţia şi suflând dinspre sud-est, hotărâră 
experienţa pentru a doua zi. 

Era 17 octombrie, dată care avea să fie păstrată la loc de 
frunte în analele insulei Chairman. 

Vremea era numai bună, cu o briză potrivită, continuă şi 
regulată, cât să susţină bine zmeul. Cu o înclinare bine 
calculata, ca să se menţină în albia vântului, putea să fie ridicat 
la o înălţime mare, iar seara urma să fie dat iar jos, ca să i se 
ataşeze un felinar ce l-ar face vizibil toată noaptea. 

Dimineaţa întreagă nu făcură decât pregătiri, care se 
prelungiră cu un ceas şi după-amiază. Apoi trecură toţi pe 
terenul de sport. 

— Ce bună idee a avut Briant cu aparatul ăsta! nu încetau să se 
minuneze Iverson şi ceilalţi, bătând din palme. 

Era ora unu şi jumătate. Zmeul stătea întins pe jos, cu 
coada desfăşurată în toată lungimea, gata doar ca, la semnalul 
lui Briant, să-şi ia zborul, când Briant se opri locului. În clipa 
aceea, atenţia sa fusese atrasă de purtarea stranie a lui Phann, 
care se repezise înspre pădure lătrând atât de jalnic şi de ciudat 
încât îi uimi pe toţi. 

— Ce e cu Phann? întrebă Briant. 

— O fi simţit vreun animal prin pădure, spuse Gordon. 
— Nu, că ar lătra altfel. 

— la să vedem, interveni Service. 

— Nu fără arme! zise Briant. 

Service şi Jacques dădură fuga la French-den, de unde 

fiecare aduse câte o puşcă încărcată. 

— Hai! spuse Briant. 
Şi toţi trei, însoţiţi de Gordon, o luară înspre Traps-woods. 
Phann ajunsese; nu se vedea, dar lătra întruna. Nu 


apucară să facă cincizeci de paşi, că Briant şi ceilalţi îl zăriră 
oprit în faţa unui copac, la piciorul căruia zăcea o fiinţă 
omenească. 

Era o femeie, care stătea pe jos, nemişcată, ca moartă, 
îmbrăcată într-o rochie simplă de lână şi cu un şal gros, cafeniu, 
legat în talie. Pe faţă i se citeau urmele unei dureri mari, măcar 
că arăta voinică şi nu-i dădeai mai mult de patruzeci-patruzeci şi 
cinci de ani. Istovită de osteneală şi poate de foame, îşi pierduse 
cunoştinţa, dar respira încă. 

Cu câtă emoție văzură tinerii această întâie făptură 
omenească de la naufragiul lor! 

— Respiră!... Respiră! exclamă Gordon. Poate foamea şi setea... 

Jacques alergă degrabă la French-den, de unde aduse 
nişte pesmeţi şi o ploscuţă cu rachiu. 

Briant se aplecă înspre femeie şi, deschizându-i cu greu 
gura încleştată, reuşi să-i toarne câteva picături din băutura 
întăritoare. 

Femeia făcu o mişcare şi ridică pleoapele. Privirea i se 
învioră dintr-o dată văzând copiii adunaţi lângă ea, apoi duse cu 
lăcomie la gură pesmetul pe care i-l întinsese Briant. 

Vedeai bine că nefericita era mai mult moartă de foame 
decât de osteneală. Dar cine să fi fost femeia aceasta? Să fie cu 
putinţă să schimbi două cuvinte cu ea şi s-o înţelegi? 

Briant nu avu mult de aşteptat, căci, săltându-se un pic, 
necunoscuta spuse în englezeşte : 

— Vă mulţumesc, copii, vă mulţumesc! 

O jumătate de oră mai tirziu, Briant şi Baxter o aşezară în 
hol, unde Gordon şi Service îi dădură toate ajutoarele de care 
avea nevoie. 

De cum se simţi un pic mai bine, se grăbi să le spună ceea 
ce i se întâmplase. 

lată dar ce le povesti şi se va vedea mai târziu cât aveau 
să-i intereseze pe tinerii din colonie cele ce pătimise femeia. 

Era americană de origine, din vestul îndepărtat al Statelor 
Unite, regiune numită Far-West. Numele ei era Katherine Ready, 
mai simplu — Kate. De mai bine de douăzeci de ani fusese 
femeie de încredere în serviciul familiei lui William R. Penfield, 
care locuia la Albany, capitala statului New York. 

Cu o lună în urmă, domnul şi doamna Penfield, trebuind să 
plece în Chile, unde aveau rude, veniseră la San Francisco, 


principalul port al Californiei, ca să se îmbarce pe vasul 
comercial Severn, comandat de căpitanul John Turner. Vasul 
avea destinaţia Valparaiso; domnul şi doamna Penfield o luară şi 
pe Kate, pe care o considerau ca făcând parte din familie. 

Severn era un vas solid şi desigur că ar fi ajuns cu bine la 
destinaţie dacă cei opt oameni din echipaj, angajaţi de curînd, 
n-ar fi fost nişte ticăloşi de cea mai joasă speţă. 

La două zile de la plecare, unul din ei, Walston, ajutat de 
tovarăşii săi, Brandt, Rock, Henley, Book, Forbes, Cope şi Pike, a 
pus la cale o răscoală, în care căpitanul Turner şi secundul lui au 
fost ucişi, odată cu domnul şi doamna Penfield. 

Scopul ucigaşilor era ca, după ce vor fi pus mâna pe vas, 
să-l întrebuinţeze pentru comerţul cu sclavi, care încă se mai 
practica în unele provincii din America de Sud. 

Din cei aflaţi pe bord au scăpat numai două persoane : 
Kate, pentru care a intervenit marinarul Forbes, mai omenos 
decât ceilalţi, şi cîrmaciul lui Severn, un om de vreo treizeci de 
ani, numit Evans, pe care trebuiseră să-l cruţe, ca să le conducă 
vasul. 

Ororile astea se întimplaseră în noaptea de 7 spre 8 
octombrie, în timp ce Severn se 


Femeia făcu o mişcare... 


găsea la două sute de mile de coasta chiliană. 

Ameninţat cu moartea, Evans a fost nevoit să îndrepte 
vasul înspre Capul Horn, ca să ajungă prin ţinuturile de vest ale 
Africii. Dar la câteva zile după aceea — din ce cauză nu se ştie 
— pe vas s-a declarat un incendiu. În câteva clipe, focul s-a 
întins cu atâta repeziciune, încât Walston şi tovarăşii săi n-au 
mai fost în stare să salveze vasul. Ba unul din ei s-a şi înecat, 
sărind în apă ca să scape de foc. 

Trebuiră dar să părăsească vasul, să arunce în grabă într-o 
şalupă câteva merinde, ceva muniții şi arme şi să se depărteze, 
în momentul în care Severn se prăbuşea în flăcări. 

Situaţia naufragiaţilor era foarte gravă, căci se găseau la 
două sute de mile distanţă de ţinuturile cele mai apropiate. De 
n-ar fi fost Kate şi Evans, n-ar fi fost decât o pedeapsă 
binemeritată ca şalupa cu mizerabilii ucigaşi să se scufunde. 

După două zile izbucni furtuna aceea îngrozitoare, iar 
situaţia deveni şi mai tragică. Dar cum vântul sufla din larg, 
şalupa cu catargul rupt şi pânza sfâşiată a fost împinsă către 
insula Chairman. Se ştie cum în noaptea de 15 spre 16, după ce 
a fost lovită de bancul de stânci, a eşuat pe țărm, cu parte din 
carcasă zdrobită şi bordajul avariat. 

Walston şi ceilalţi, istoviţi de lupta cu valurile şi rămaşi 
aproape fără merinde, erau frânţi de frig şi de foame. În 
momentul eşuării erau ca şi morţi. Încă înainte de a eşua, un val 
îi smulse pe cinci dintre ei; un alt val îi culcă pe alţi doi pe nisip, 
în vreme ce Kate fu prăvălită de cealaltă parte a şalupei. 

Cei doi rămaseră multă vreme locului, fără simţire. Kate îşi 
veni mai repede în fire, dar socoti că e mai bine să se prefacă 
moartă, cu toate că-şi închipuia că Waflston şi ceilalţi patru 
pieriseră. Aştepta să se lumineze de ziuă, ca să caute un 
adăpost pe ţărmul acesta necunoscut, când, pe la trei 
dimineaţa, se auziră paşi pe nisip, lângă şalupă. 

Erau Walston, Brandt şi Rock, care scăpaseră cu greu din 
valuri. Trecând bancul de stânci, ajunseseră la locul unde 
zăceau Forbes şi Pike şi se străduiră să-i readucă la viaţă. Apoi 
se sfătuiră între ei, în timp ce cârmaciul Evans îi aştepta ceva 
mai departe, păzit de Cope şi de Book. 

Şi iată ce vorbiră — iar Kate auzi cuvânt cu cuvânt: 

— Unde-om fi? întrebă Rock. 
— Habar n-am, răspunse Walston. Puțin îmi pasă! Aci nu 


rămânem: ne lăsăm în răsărit.  Ne-om descurca noi când s-o 
face ziuă. 

— Şi armele? întrebă Forbes. 

— Sunt aici. Muniţiile sunt neatinse, răspunse Walston. 

— Şi scoase din lada şalupei cinci puşti şi mai multe pachete de 
cartuşe. 

— Cam puţin, zise Rock, ca să ieşi din încurcătură într-un ţinut 
de sălbatici. 

— Evans unde-o fi? întrebă Brandt. 

— Mai încolo, răspunse Walston, păzit de Cope şi de Book. Vrea, 
nu vrea, are să meargă cu noi, dacă nu, îl achit! 

— Dar unde e Kate? zise Rock. O fi scăpat? 

— Kate? răspunse Walston. De ea nu mai avem a ne teme. Am 
văzut-o eu când a venit peste cap, înainte ca şalupa să fi eşuat. 
Acum o fi la fund. 

— Mai bine că am scăpat de ea! zise Rock. Ştia prea multe 
despre noi. 

— Multă vreme n-ar mai fi ştiut, adăugă Walston, iar felul în care 
spuse aceste vorbe nu lăsa nici o îndoială asupra intenţiilor lui. 

Kate, care auzise totul, era hotărâtă să fugă de îndată ce 
marinarii vor pleca. 

Peste puţin, Walston şi tovarăşii lui, susţinând unul pe 
Forbes, celălalt pe Pike, căruia îi tremurau picioarele, îşi luară 
armele, muniţiile şi puţinele merinde din lăzile şalupei — adică 
vreo şase livre de pastramă, ceva tutun şi două-trei ploşti cu gin 
— şi se depărtară, în vreme ce furtuna era în toi. 

Când îi văzu departe, Kate se ridică. Era şi timpul, căci 
fluxul ajunsese la țărm şi valurile ar fi târât-o în larg. 

E lesne de înţeles de ce Doniphan şi colegii lui, când se 
înapoiaseră să-i îngroape pe cei doi naufragiaţi, găsiseră locul 
gol. 

Walston şi banda lui se îndreptau înspre răsărit, în vreme 
ce Kate, dimpotrivă, fără să ştie, se îndrepta spre partea de 
miazănoapte a lacului. 

Ajunsese acolo în după-amiaza zilei de 16, frântă de 
osteneală şi de foame. Abia de-şi ţinuse inima cu câteva fructe 
sălbatice. O luă apoi pe ţărmul stâng în jos şi merse toată 
noaptea, ca şi în dimineaţa de 17, până căzu pe locul de unde 
Briant o ridică mai mult moartă. 

Acestea sunt faptele povestite de Kate, fapte foarte 


îngrijorătoare. Adevărul e că pe insula aceasta, pe care copiii 
trăiseră în deplină siguranţă până atunci, se pripăşiseră şapte 
oameni în stare de orice fărădelegi. S-ar da ei oare în lături să-i 
atace dacă ar descoperi locuinţa de la French-den? Nu, nici 
vorbă! Prea mare interes ar avea să pună stăpânire pe material, 
să le ia proviziile, armele şi mai ales uneltele, fără de care n-ar 
putea să repare şalupa, ca să pornească iar pe mare. Şi, în cazul 
acesta, cum le-ar ţine piept Briant şi tovarăşii săi — dintre care 
cei mai în vârstă aveau cincisprezece ani, iar cei mici, abia zece! 
Nu era înspăimântător ce-i aştepta? Dacă Walston rămânea pe 
insulă, fără îndoială că te puteai aştepta la un atac din partea 
lui. 

E lesne de închipuit cu câtă emoție ascultară toţi cele 
povestite de Kate. Auzind-o, Briant se gândea întruna: dacă asta 
este ce-i aştepta in viitor, Doniphan, Wilcox, Webb şi Cross erau 
primii în primejdie. Şi-apoi cum ar putea să se păzească, dacă ei 
nici măcar nu ştiu de prezenţa naufragiaţilor de pe Severn pe 
insulă, şi tocmai pe acea parte a litoralului pe care o cercetau 
acum? Era destul un foc de puşcă, pentru ca Walston să afle 
totul despre ei. Atunci, toţi patru ar cădea în mâinile criminalilor, 
care, e sigur, nu-i vor cruța. 

— Trebuie mers numaidecât în ajutorul lor, zise Briant, şi să fie 
preveniţi încă astăzi... 

— Şi aduşi la French-den! adăugă Gordon. Mai mult ca oricând e 
bine să fim toţi la un loc şi să luăm măsuri împotriva vreunui 
atac al tâlharilor ăstora! 

— Da, zise Briant, şi de vreme ce trebuie să se înapoieze, se vor 
înapoia! Plec după ei! 

— Tu, Briant? 

— Eu, Gordon! 

— Dar cum? 

— Ne îmbarcăm în iolă, eu şi Moko. în câteva ore trecem lacul şi 
coborâm pe East-river în jos, cum am mai făcut. Sunt sigur că-i 
găsesc pe toţi la vărsare... 

— Şi când te gândeşti să pleci? 

— Chiar în seara asta, zise Briant. De cum s-o întuneca, pentru 
ca să trecem lacul neobservaţi. 

— Merg şi eu cu tine, frate? întrebă Jacques. 

— Nu, îi răspunse Briant. E neapărat nevoie să ne întoarcem toţi 
în iolă şi abia de-o fi loc pentru şase. 


— Rămâne hotărât? întrebă Gordon. 
— Hotărât, zise Briant. 

Desigur că era cea mai bună soluţie, nu numai în privinţa 
lui Doniphan, a lui Wilcox, Webb şi Cross, dar şi în interesul 
coloniei. Patru băieţi în plus, şi dintre cei mai voinici, erau un 
ajutor nepreţuit în caz de vreun atac. Pe de altă parte, nu 
rămânea o clipă de pierdut dacă voiau să fie cu toţii înapoi la 
French-den în douăzeci şi patru de ore. 

Bineînţeles că nici vorbă nu mai era să înalte zmeul. Ar fi 
fost din cale-afară de nesocotit. N-ar mai fi fost un semnal 
pentru vapoare — de-ar fi să treacă vreunul — ci pentru Walston 
şi banda lui de tâlhari. În legătură cu aceasta, Briant se gândea 
chiar că ar fi bine să dea jos catargul de semnalizare de pe 
creasta falezei Auckland. 

Până se înseră, rămaseră cu toţii în hol. Kate auzise acum 
şi ea prin tot ce trecuseră copiii şi, mişcată, îşi uitase de 
propriile suferinţe, gândindu-se numai la ei. De-ar fi să rămână 
împreună pe insulă, avea să le fie în totul devotată, să-i 
îngrijească şi să-i iubească întocmai ca o mamă. Abia venită, ea 
şi găsise pentru cei mici, pentru Dole şi Costar, un nume de 
mângâiere. Le zicea „papooses", ca la copilaşii mici din Far- 
West. 

lar Service, în amintirea romanelor favorite, propuse ca lui 
Kate, care le venise într-o vineri, să-i spună Vinerica — aşa 
precum Crusoe îl botezase pe neuitatul lui tovarăş, Vineri. 

La şase seara, toate pregătirile de plecare erau gata. 
Devotat, Moko, care nu s-ar fi dat înapoi de la nici o primejdie, 
se bucura mai dinainte că avea să plece cu Briant într-o 
asemenea expediţie. 

Se îmbarcară amândoi, cu ceva muniții şi înarmaţi cu câte 
un revolver şi un cuţit lung, marinăresc. După ce-şi luară rămas 
bun de la colegi, care se uitau după ei cu inima strânsă, se 
făcură nevăzuţi printre umbrele ce se lăsau peste lac. 

Odată cu înserarea, un vântuleţ uşor începu să adie 
dinspre miazănoapte. Dacă avea să se menţină, ar fi ajutat iolei 
şi la dus, şi la întors. În orice caz, adierea asta le prinse bine în 
traversarea lacului de la vest spre est. Noaptea era foarte 
întunecoasă — împrejurare fericită, căci Briant dorea să poată 
trece nevăzuţi. Ţinând direcţia după indicaţiile busolei, era sigur 
că va ajunge pe ţărmul opus, rămânând să caute râul mai în sus 


ori mai în jos, cu iola. 

Briant şi Moko priveau încordaţi în direcţia aceea, cu 
teama să nu vadă vreun foc care — după cum ar fi fost probabil 
— le-ar fi indicat prezenţa lui Walston şi a bandei lui, căci 
Doniphan îşi avea desigur aşezarea pe litoral, la vărsarea lui 
East-river în mare. 

Făcură cele şase mile în două ore. lola n-a avut de suferit 
din cauza vântului, cu toate că între timp se cam înteţise. 

Poposiră în acelaşi loc ca şi data trecută şi merseră pe 
lângă mal cale de o jumătate de milă, ca să ajungă la intrândul 
în care apele lacului se revărsau în albia râului. Asta le luă 
câtăva vreme. lar pentru că acum aveau vântul în faţă, trebuiau 
să se folosească de vâsle. Era atâta linişte pe sub bolțile 
copacilor aplecaţi peste apă! Nici un lătrat de şacal, nici un urlet 
de fiară din adâncurile codrului! Nici un foc suspect pe sub 
masele negre de frunziş! 

Totuşi, pe la zece şi jumătate, Briant, aşezat în partea din 
spate a iolei, îl apucă de braţ pe Moko. La câteva sute de paşi 
de East-river, pe malul drept, un foc pe jumătate trecut arunca o 
lumină slabă prin noapte. Cine putea fi acolo? Walston ori 
Doniphan? Trebuia neapărat ştiut înainte de a porni pe râu în 
jos. 

— Moko, eu cobor, zise Briant. 

— Nu vrei să vin şi eu, Briant? spuse Moko în şoaptă. 

— Nu, mai bine singur! Risc mai puţin să fiu văzut când mă 
apropii. 

lola fu trasă la mal şi Briant sări jos, după ce-i spuse lui 
Moko să-l aştepte. Într-o mână ţinea cuțitul, la brâu avea 
revolverul, la care era hotărât să nu recurgă decât în caz de 
mare primejdie, ca să nu facă zgomot. 

După ce sui malul, plin de curaj, Briant se furişă pe sub 
copaci, când deodată se opri : la douăzeci de paşi, la lumina 
slabă a focului, i se păru că vede o umbră care se furişa ca şi el 
printre ierburi. 

În clipa aceea izbucni un răcnet înspăimântător şi o umbră 
enormă se avântă înainte. Era un jaguar mare. Imediat se auzi 
strigând : 

— Ajutor!... Ajutor! 

Briant recunoscu glasul lui Doniphan. Era el, într-adevăr. 

Ceilalţi colegi se aflau în tabăra de lângă râu. 


Doniphan, doborât de jaguar, se zbătea, în neputinţă de a 
se servi de armă. 

Wilcox, deşteptat de ţipete, sări, cu puşca la ochi, gata să 
tragă. 

— Nu trage! Nu trage!... strigă Briant. 

Înainte ca Wilcox să-l poată vedea, Briant se repezi înspre 
fiară, care se şi întoarse către el, în timp ce Doniphan se ridica 
degrabă. 

Din fericire, Briant se feri la vreme, după ce-l înjunghie 
mai întâi pe jaguar. Totul se petrecu atât de repede, încât nici 
Doniphan, nici Wilcox n-avură timp să intervină. Rănită de 
moarte, fiara se prăbuşise, în timp ce Webb şi Cross alergau să-l 
scape pe Doniphan. 

Dar biruinţa asta era cât pe-aci să-l coste scump pe Briant, 
al cărui umăr sângera sfâşiat de ghearele fiarei. 

— Cum de eşti aici? se miră Wilcox. 

— O să aflaţi mai târziu! zise Briant. Haideţi...! Repede!... 

— Nu înainte să-ţi mulţumesc Briant, zise Doniphan. Mi-ai salvat 
viaţa! 

— Am făcut ce-ai fi făcut şi tu în locul meu, răspunse Briant. Dar 
să nu mai vorbim. Veniţi cu mine! 

Totuşi, deşi rana lui Briant nu era gravă, trebuiră să i-o 
lege foarte strâns cu o batistă, şi în vreme ce Wilcox îl pansa, 
Briant îşi puse colegii la curent cu tot ce se petrecuse între timp. 

Aşadar, oamenii pe care Doniphan îi crezuse morţi şi luaţi 
de valuri, în vremea fluxului, erau vii! Cutreierau prin insulă! 
Erau nişte răufăcători cu mâinile pătate de sânge. O femeie 
naufragiase odată cu dânşii în şalupa vasului Severn, iar femeia 
aceea era la French-den! S-a isprăvit deci; nu mai e nici o 
siguranţă pe insulă! lată, aşadar, de ce Briant îi strigase lui 
Wilcox să nu tragă focul de puşcă asupra jaguarului, pentru ca 
detunătura să nu fie auzită, şi iată de ce Briant a înjunghiat fiara 
cu cuțitul. 

— Ah, Briant, eşti mai bun decât mine! exclamă Doniphan 
înduioşat şi într-un avânt de recunoştinţă mai presus de firea lui 
atât de mândră. 

— Nu, Doniphan, nu, prietene, răspunse Briant, şi acum, când 
mâna ta se află într-a mea, nu-ţi dau drumul până ce nu-mi 
promiţi că te întorci înapoi. 

— Da, Briant, trebuie! fu de acord Doniphan. Poţi să te bizui pe 


mine! De-acum înainte voi fi primul care să te asculte. Mâine, în 
Zori, plecăm. 

Nu, chiar acum, preciză Briant, ca să ajungem fără să fim văzuţi. 
— Dar cum? întrebă Cross. 

— Moko e aici! Ne aşteaptă în iolă. Tocmai ne pregăteam să 
pornim pe East-river înspre voi, când am văzut lumina unui foc. 
— Şi ai picat la timp ca să mă scapi! repetă Doniphan. 

— Şi ca să te aduc înapoi la French-den! 

Acum trebuie explicat de ce Doniphan, Wilcox, Webb şi 
Cross îşi aveau tabăra acolo şi nu la vărsarea lui East-river; după 
plecarea lor de pe coasta unde naufragiase şalupa de pe 
Severn, toţi patru se înapoiară la Bear-rock în seara de 16. Chiar 
în dimineaţa zilei următoare, o luaseră pe râu în sus, pe malul 
stâng al lui East-river, până la lac, unde poposiseră aşteptând să 
se facă ziuă ca să pornească spre French-den. 

Înainte de răsăritul zorilor, Briant şi ceilalţi se suiră în iolă, 
dar cum era foarte strâmtă pentru şase, trebuia multă atenţie la 
cârmă. 

Vântul a fost însă prielnic, iar Moko a condus cu atâta 
îndemânare, încât ajunseră toţi cu bine. 

Cu câtă bucurie îi primi Gordon pe cei care lipsiseră, când, 
pe la patru dimineaţa, debarcară la digul de pe râul Zeelanda. 
Dacă-i amenințau primejdii mari, cel puţin acum erau cu toţii 
laolaltă la French-den! 


Capitolul XXIII 


CARE E SITUAŢIA. MĂSURI DE PREVEDERE. 
SCHIMBĂRI ÎN FELUL DE VIAŢĂ. „POMUL-VACĂ". 
CE E NEVOIE DE ŞTIUT. O PROPUNERE A LUI KATE. 
PE BRIANT ÎL MUNCEŞTE UN GÂND. PROIECTUL LUI. 
CONSFĂTUIRE. PE MÂINE! 


Colonia se întregise din nou, ba crescuse chiar cu încă un 
membru: acea bună Kate care, în urma unei înspăimîntătoare 
drame pe mare, naufragiase pe ţărmul insulei Chairman. Mai 


mult: buna înţelegere avea să domnească acum la French-den, 
şi de astă dată nimeni nu o va mai tulbura cu nimic. Dacă lui 
Doniphan îi mai părea rău uneori că nu e el şeful coloniei, cel 
puţin se înapoiase în mijlocul colegilor, şi din toată inima. Da, 
despărţirea aceasta de trei zile dăduse roade. Nu numai o dată, 
fără s-o mărturisească celorlalţi şi fără să-şi recunoască vina, 
dat fiind că la el ambiția era mai presus decât interesul, îşi 
dăduse totuşi seama la ce prostii îl ducea îndărătnicia. Wilcox, 
Webb şi Cross erau şi ei conştienţi de acest lucru. lar în 
momentul când Briant i-a dovedit devotamentul ce-l avea faţă 
de el, tot ce a fost bun în Doniphan a ieşit la iveală — şi pentru 
totdeauna. 

De altfel, prea erau mari primejdiile care amenințau mica 
lor colonie, expusă să fie atacată de şapte bandiți vânjoşi şi 
înarmaţi! Bineînţeles că Walston avea tot interesul să plece cât 
mai degrabă de pe insulă. Dacă ar bănui însă că în preajma lui 
se află o colonie unde ar găsi tot ceea ce-i lipseşte lui, nimic nu 
l-ar opri să o atace şi toate şansele ar fi de partea lui. Tinerii 
noştri trebuiră aşadar să aibă mare grijă să nu se mai depărteze 
dincolo de râul Zeelanda şi să nu se mai arate prin preajma 
lacului câtă vreme Walston şi banda lui nu părăseau insula. 

Dar mai întâi era bine de ştiut dacă în timp ce se înapoiau 
de la locul naufragiului şalupei la Bear-rock, Doniphan, Cross, 
Webb şi Wilcox nu observaseră nimic care să le dea de bănuit 
că marinarii de pe Severn ar fi pe insulă. 

— Nimic, răspunse Doniphan. Adevărul e însă că noi, ca să ne 
înapoiem la vărsarea lui East-river, am luat alt drum decât cel 
pe care ne-am dus suind înspre nord. 

— Şi totuşi e sigur că Walston a apucat-o înspre răsărit, zise 
Gordon. 

— Ai dreptate, răspunse Doniphan, dar probabil că el a luat-o pe 
coastă în jos, în timp ce noi mergeam direct spre interior, 
străbătând pădurea de fagi. Uitaţi-vă pe hartă şi o să vedeţi cât 
de mare e curbura țărmului din sus de golful Deception. E acolo 
un ţinut vast, unde tâlharii s-au putut refugia fără să se 
depărteze prea mult de locul unde şi-au lăsat şalupa. De fapt, 
poate că Kate ar şti să ne spună cam în ce regiune se află insula 
noastră. 

Dar Kate, căruia Gordon îi pusese aceeaşi întrebare, nu 
ştiuse să le răspundă. 


După incendiul de pe Severn, când Evans luase cârma 
şalupei, el manevrase aşa fel încât să se menţină pe lângă 
ţărmul american, de care insula aceasta nu putea fi prea 
departe. Dar el nu pomenise deloc de numele insulei pe care îi 
împinsese furtuna. Totuşi, cum numeroasele arhipelaguri de pe 
lângă coastă nu se află la o distanţă prea mare de continent, 
Walston avea toate motivele să ajungă la vreunul din ele şi, 
deci, să rămână pe litoralul de est. Într-adevăr, dacă ar reuşi să- 
şi repare şalupa atât cât să poată pleca, nu i-ar fi greu să se 
îndrepte spre vreun ţinut din America de Sud. 

— Doar dacă, zise Briant, lui Walston, ajuns la gura lui East-river 
şi dând de urmele tale, Doniphan, nu-i vine ideea să caute mai 
departe. 

— Ce urme? răspunse Doniphan. O grămăjoară de cenuşă 
stinsă? Şi ce-ar putea deduce din asta? Că insula e locuită? Un 
motiv în plus ca să se ascundă... 

— Fireşte, spuse Briant, numai de n-ar descoperi că populaţia 
insulei se reduce la o mână de copii!... Să ne abţinem, aşadar, 
de la orice ar putea să-i dea de ştire cine suntem. Şi chiar în 
privinţa asta voiam să te întreb, Doniphan, dacă aţi tras cumva 
focuri de armă în timp ce vă-ntorceaţi la golful Deception? 

— Nu; şi chiar de mirare, răspunse Doniphan surâzând, când 
sunt un atât de mare risipitor de praf de puşcă! În momentul 
când am părăsit coasta aveam rezerve suficiente de vânat, aşa 
încât n-am tras nici un foc de armă care să ne dea de gol. leri- 
noapte, Wilcox era cât pe-aci să tragă în jaguar, dar, din fericire, 
ai picat chiar la vreme ca să-l împiedici pe el să tragă, iar mie 
să-mi scapi viaţa, Briant, riscând-o pe a ta! 

— Ţi-o repet, Doniphan, n-am făcut decât ce-ai fi făcut şi tu în 
locul meu! Şi, pe viitor, nici un foc de puşcă! Să nu ne mai 
ducem nici măcar la Traps-woods! Să trăim din ce avem! 

E de la sine înţeles că, de-ndată ce-au ajuns la French-den, 
Briant primi toate îngrijirile necesare pentru ca să i se vindece 
rana, care în curând începu să se închidă. Nu-i mai rămase 
decât o stânjenire în braţ, dar şi aceea dispăru cu timpul. 

Între timp, luna octombrie trecu, şi Walston nu se arătase 
prin preajma râului Zeelanda. Să fi plecat oare după ce şi-o fi 
reparat şalupa? N-ar fi chiar imposibil, căci avea o toporişcă — o 
văzuse Kate — şi poate că s-ar fi putut ajuta şi cu vreun cuţit 
solid marinăresc, iar lemn se găsea destul în apropiere de Se- 


vern-shores. 

Totuşi, cum nu ştiau nimic precis, viaţa la French-den 
fusese schimbată cu totul. Nici un fel de excursie mai 
îndepărtată, în afară de ziua când Baxter şi Doniphan se 
duseseră să dea jos catargul de semnalizare ce se înălța pe 
faleza Auckland. 

De acolo, de sus, Doniphan privi cu luneta peste pădurile 
nesfârşite care se bolteau înspre răsărit. Cu toate că nu putea 
ajunge cu privirea pînă la litoral, ascuns după perdeaua codrilor 
de fagi, dacă totuşi vreun fum s-ar fi ridicat în aer, cu siguranţă 
că l-ar fi văzut — şi asta ar fi însemnat că Walston şi banda lui 
îşi aveau tabăra în partea aceea a insulei. Dar Doniphan nu văzu 
nimic, nici în direcţia aceea şi nici în largul golfului Sloughi, 
decât aceleaşi întinsuri de ape pustii. 

In neputinţă de a mai face excursii şi de a se folosi de 
arme de foc, vânătorii coloniei fuseseră constrânşi să renunţe la 
cea mai dragă îndeletnicire. Noroc că în laţurile şi capcanele 
întinse în apropiere de French-den se prindea vânat din belşug. 
De altfel, prepeliţele „tinamu'" şi dropiile din ogradă se 
înmulţiseră atât de mult, încât Service şi Garnett erau nevoiţi să 
taie mereu din ele. Cum adunaseră o mulţime de frunzuliţe din 
pomul de ceai şi multă sevă de arțar, care se preface atât de 
uşor în zahăr, nu mai trebuiră să meargă până la Dike-creek, ca 
să-şi reînnoiască provizia. Şi chiar dacă nu vor fi salvaţi de pe 
insulă până-n iarnă, aveau din plin grăsime pentru felinare, 
conserve şi vânat pentru gătit. Doar de combustibil trebuiau să 
se îngrijească, dar lemnele tăiate în pădurile din Bog-woods le 
puteau căra oarecum pe ascuns, mergând de-a lungul râului 
Zeelanda. 

In vremea aceea, o descoperire nouă veni să sporească 
belşugul de la French-den. Descoperirea nu se datoră lui 
Gordon, cu toate cunoştinţele lui de botanică, ci meritul fu al lui 
Kate. Existau pe marginea pădurii din Bog-woods câţiva arbori 
înalţi de cincizeci-şaizeci de picioare, care au scăpat de tăişul 
toporului datorită faptului că lemnul lor, foarte fibros, n-ar fi fost 
tocmai potrivit pentru focurile din hol şi de la grajd. Arborii 
aveau nişte frunze de o formă alungită, care porneau de la 
nodurile de ramificaţie ale crăcilor şi a căror extremitate era 
prevăzută cu vir- furi foarte ţepoase. De cum văzu copacii 
aceştia — la 25 octombrie — Kate exclamă : 


— Ei!... lată „pomul-vacă"! 
Dole şi Costar, care o însoțeau, făcură un haz nespus: 
— Cum „pomul-vacă"? spuse unul. 
— Îl mănîncă vacile? întrebă celălalt. 
— Nu, copii, nu, răspunse Kate. îi zice aşa pentru că dă lapte, şi 
un lapte mai bun decât al lamelor voastre. 

Când se înapoiară la French-den, Kate îi spuse lui Gordon 
ce descoperise. Gordon îl chemă pe Service şi amândoi, însoţiţi 
de Kate, merseră din nou la Bog-woods. Uitându-se la copac, 
Gordon se gândi că trebuie să fie unul din aşa-zişii 
„galactendroni", destul de numeroşi prin pădurile din nordul 
Americii, şi nu se înşela. 

Preţioasă descoperire! Şi într-adevăr, era destul să facă o 
crestătură în scoarţa copacului, pentru ca să ţâşnească un fel de 
suc lăptos, având acelaşi gust şi aceleaşi proprietăţi nutritive ca 
şi laptele de vacă. Mai mult, dacă laşi laptele acesta să se 
prindă, dă o brânză minunată şi în acelaşi timp produce o ceară 
foarte curată, aproape ca şi ceara de albine, din care se fac 
luminări de calitate bună. 

— Ei bine, zise Service, dacă-i zice „pomul-vacă", trebuie să-l 
mulgem! 

Şi, glumeţ din fire, Service întrebuința fără să ştie chiar 
expresia indienilor, care spun în mod curent : „Hai să mulgem 
pomul!" 

Gordon făcu o crestătură în scoarţa copacului şi, într- 
adevăr, începu să curgă un suc pe care Kate îl adună într-un vas 
cu care venise, strângând aproape doi litri. 

Era un lichid plăcut, albicios, foarte îmbietor şi care avea 
aceleaşi substanţe ca şi laptele de vacă — aproape mai hrănitor, 
mai gras şi mai plăcut la gust. 

La French-den, vasul fu golit într-o clipă, iar Costar se mînji 
pe gură ca un pisoi. Cât despre Moko, nu-şi ascundea deloc 
multumirea, gândindu-se câte feluri noi avea să facă din 
asemenea bunătate. Nici măcar n-avea să facă economie 
„cireada" de galactendroni era la doi paşi şi-i dădea din plin 
acest lapte vegetal! 

Intr-adevăr — fără să fie nevoie să repetăm prea mult 
acest lucru — se ştie că insula Chairman ar fi putut îndestula o 
colonie şi mai numeroasă. Existenţa copiilor era asigurată chiar 
pentru multă vreme. Apoi, venirea lui Kate în mijlocul lor, 


îngrijirile pe care le primeau de la această femeie devotată, 
totul se îmbina ca să le facă viaţa mai uşoară. 

De ce a trebuit ca siguranţa de altădată să fie acum 
tulburată pe insula Chairman! câte descoperiri ar fi putut face 
Briant şi ceilalţi cercetând părţile necunoscute din răsărit — la 
care acum trebuiau să renunţe! Au să mai poată relua ei 
vreodată excursiile fără altă grijă decât aceea că au să 
întâlnească vreo fiară, desigur mai puţin fioroasă decât acelea 
cu chip de om, de care trebuiau să se ferească acum zi şi 
noapte? 

Totuşi, până în primele zile din noiembrie, nici o urmă 
suspectă nu se arătă prin apropiere de French-den. Briant se 
întreba chiar dacă marinarii de pe Severn mai erau pe insulă. Şi 
totuşi, Doniphan văzuse cu ochii lui în ce hal era şalupa, cu 
catargul rupt, cu pânzele zdrenţuite şi bordajul sfărâmat de 
bancul de stânci. E drept însă — şi Evans desigur că ştia — că 
dacă insula Chairman era în apropierea continentului ori a 
vreunui arhipelag, poate că şalupa, peticită de bine de rău, mai 
putea să facă un drum nu prea lung. Se putea dar crede că 
Walston se hotărise să părăsească insula. Da, şi tocmai asta 
trebuia cercetat înainte de a relua firul vieţii de mai înainte. 

În câteva rânduri, Briant îşi puse de gând să se ducă în 
recunoaştere prin regiunea de răsărit a lacului. Doniphan, 
Baxter şi Wilcox nu aşteptau decât să-l însoţească. Dar ca să 
rişti să cazi în mâinile lui Walston şi să afle cu ce adversari slabi 
ar fi avut de-a face, asta ar fi avut urmări groaznice. lată de ce 
Gordon, care dădea totdeauna sfaturi bune, îl opri pe Briant să 
se aventureze prin adâncul pădurii de fagi. 

Kate făcu atunci o propunere din care decurgeau mai 
puţine primejdii : 

— Domnule Briant, îi spuse într-o seară, când erau toţi laolaltă în 
hol, îmi daţi voie să plec în zorii zilei? 

— Să ne părăseşti, Kate? zise Briant. 

— Da! Doar n-o să staţi mereu cu îndoiala asta! Şi, ca să ştiţi 
dacă Walston mai este încă pe insulă, sunt de părere să mă duc 
eu pe plaja unde am fost aruncaţi de furtună. Dacă şalupa mai 
este acolo, înseamnă că Walston n-a putut pleca. Dacă nu mai 
este, atunci nu mai aveţi de ce vă teme de el. 

— Ceea ce propui dumneata, Kate, este exact ceea ce Briant, 
Baxter, Wilcox şi cu mine ne propuneam să facem, spuse 


Doniphan. 

— Fără îndoială, domnule Doniphan, răspunse Kate, dar în timp 
ce pentru dumneavoastră asta constituie o primejdie, pentru 
mine, nu. 

— Cum, Kate, zise Gordon, dar dacă se-ntâmplă să cazi iar în 
mâna lui Walston! 

— Atunci, răspunse Kate, am să fiu din nou în situaţia de mai 
înainte de-a fugi. Atâta tot! 

— Şi dacă ticălosul te omoară, cum e de aşteptat? zise Briant. 

— Cum am scăpat întâia oară, scap şi a doua, mai ales acum, 
când ştiu să vin la French-den. lar dacă aş putea să fug 
împreună cu Evans şi i-aş spune ce e cu dumneavoastră, de cât 
folos, de ce ajutor v-ar putea fi un om atât de cumsecade.!... 

— Dacă Evans ar fi avut putinţa să fugă n-ar fi fugit?... Nu e şi 
interesul lui să scape?... 

— Are dreptate Doniphan, fu de părere Gordon. Evans ştie 
tâlhăriile lui Walston şi ale complicilor şi sigur că au să-l omoare 
de îndată ce n-or mai avea nevoie de el să le conducă şalupa 
până la ţărmul american. Aşa încât dacă n-a fugit încă, 
înseamnă că e păzit de aproape. 

— Ori că a şi plătit cu viaţa vreo încercare de evadare, adăugă 
Doniphan. Aşadar, Kate, dacă te-ar prinde... 

— Credeţi-mă, răspunse Kate, am să fac tot ce-mi stă în putinţă 
să nu mă prindă. 

— Se prea poate, zise Briant, numai că niciodată n-o să te lăsăm 
să rişti aşa ceva. Nu! Vom căuta alt mijloc, mai puţin primejdios, 
ca să ştim dacă Walston mai e sau nu pe insulă. 

Propunerea lui Kate odată respinsă, nu mai rămânea decât 
să se ferească de imprudenţe. E sigur că dacă lui Walston i-ar 
sta în putinţă să plece, ar face-o înainte să înceapă vremea rea, 
ca să ajungă cu toţii pe vreun tărâm unde să fie primiţi cum se 
cuvine, când e vorba de naufragiaţi, ori de unde ar veni. 

Dar admițând chiar că Walston ar mai fi pe insulă, nu 
părea să aibă intenţia să cerceteze interiorul. In câteva rânduri, 
pe nopţi fără lună, Briant, Doniphan şi Moko străbătuseră lacul 
în iolă, dar niciodată nu zăriseră vreun foc, nici pe ţărmul opus şi 
nici pe sub pilcurile de copaci din jurul lui East-river. 

Era totuşi apăsător să trăieşti în asemenea condiţii şi să te 
învârteşti în loc între râul Zeelanda, lac, pădure şi faleză; aşa că 
Briant era muncit de gândul cum să afle dacă Walston mai e pe 


insulă şi, dacă e, în ce parte îşi are tabăra. Ca să afle, ar fi poate 
de ajuns să se ridice la oarecare înălţime în timpul nopţii. 

Asta-l muncea pe Briant, şi gândul acesta devenise 
obsesie, căci, din păcate, în afară de faleză, care nu era mai 
înaltă de două sute de picioare, nu mai era nici o altă înălţime 
pe insula Chairman. în câteva rânduri, Doniphan cu alţi doi-trei 
se suiseră pe faleză, dar de acolo nu se vedea nici măcar 
celălalt mal al lacului. Aşadar, nici un fum, nici o licărire nu s- 
ar fi putut vedea în răsărit, la orizont. Ar fi fost nevoie să 
privească de la câteva sute de picioare mai sus, pentru ca 
privirea să ajungă până la întâiele stânci din golful Deception. 

Atunci îi veni în minte lui Briant gândul acela atât de 
cutezător — aproape nebunesc — încât el însuşi îl respinse la 
început. Dar gândul i se înfipsese cu atâta îndărătnicie în creier, 
că nu-l mai putea izgoni. 

Se ştie că pregătirile pentru înălţarea zmeului fuseseră 
întrerupte. După venirea lui Kate, care adusese ştirea că 
naufragiaţii de pe Severn rătăcesc pe ţărmul de răsărit, 
trebuiseră să se abţină să ridice în aer un aparat care urma să 
fie văzut din toate părţile insulei. 

Dar dacă zmeul nu mai putea fi întrebuințat ca semnal, n- 
ar putea prinde bine pentru o recunoaştere, spre siguranţa 
întregii colonii? _ 

lată gândul care nu-i mai dădea pace lui Briant. Işi 
amintea că citise într-un ziar englezesc că, spre sfârşitul 
secolului trecut, o femeie a avut îndrăzneala să se ridice în aer 
agăţată de un zmeu construit anume pentru o asemenea 
ascensiune”. Cum? Ceea ce a fost în stare o femeie nu poate 
îndrăzni un băiat tânăr? Chiar dacă încercarea e oarecum 
primejdioasă, ce importanţă are? Riscurile erau un nimic pe 
lângă rezultate, în caz de reuşită! Luând toate măsurile ca să nu 
fie descoperiţi, aveau toate şansele ca încercarea să reuşească. 

lată de ce Briant, cu toate că nu era în stare să facă o 
serie de calcule matematice pentru a afla forţa de ascensiune 
ce-ar fi necesitat un astfel de aparat, îşi zicea că acest aparat 


7 Ceea ce-l preocupa pe Briant, tocmai se punea la cale în Franţa. Câţiva 
ani mai târziu, un zmeu de douăzeci şi patru de picioare lărgime, pe 
douăzeci şi şapte lungime, de formă octogonală şi cântărind şaizeci şi opt 
de kilograme schelăria şi patruzeci şi cinci de kilograme pânza şi sfoară — 
în total o sută treisprezece kilograme — a ridicat cu uşurinţă un sac cu 
pământ cântărind aproape şaptezeci de kilograme, (n.a.) 


exista şi că era destul să-i dea dimensiuni mai mari şi să-l 
consolideze. Şi atunci, la miezul nopţii, ridicându-se la câteva 
sute de picioare în aer, poate ar reuşi să descopere lumina 
vreunui foc pe partea de insulă cuprinsă între lac şi golful 
Deception. 

Ar fi o greşeală ca cineva să ia în râs ideea îndrăzneață a 
unui tânăr atât de întreprinzător şi curajos! Obsedat de acest 
gând, ajunsese să creadă că proiectul lui era nu numai posibil 
de aplicat — căci de asta era sigur — dar nici măcar chiar atât 
de primejdios cât s-ar fi părut. 

Rămânea doar să aibă aprobarea colegilor săi. Şi, în seara 
de 4, după ce i-a rugat pe Gordon, Doniphan, Wilcox, Webb şi 
Baxter să vină să se sfătuiască împreună, le-a adus la 
cunoştinţă propunerea lui de a se folosi de zmeu. 

— Să-l folosim? întrebă Wilcox. Dar în ce fel? înălţându-l în aer? 
— Desigur, răspunse Briant, doar pentru asta a fost făcut. 

— Ziua? întrebă Baxter. 

— Nu, Baxter, căci i-ar atrage atenţia lui Walston, pe când 
noaptea... 

— Dar dacă-i agăţi un felinar, zise Doniphan, tot are să se vadă. 
— N-am să-i agăţ felinar. 

— Şi-atunci la ce-ar folosi? întrebă Gordon. 

— Ca să vedem dacă cei de pe Severn sunt încă pe insulă. 

Şi Briant, îngrijorat că proiectul lui ar putea fi întâmpinat 
cu neîncredere, îl expuse repede, în câteva cuvinte. 

Dar tovarăşilor lui nici prin gând nu le trecea să râdă. Nu 
le ardea de asta şi, în afară de Gordon, care se întreba dacă 
cumva Briant glumeşte, ceilalţi părură foarte hotărâți să-i dea 
aprobarea. Sigur că tinerii erau atât de obişnuiţi cu primejdiile, 
încât o ascensiune noaptea, într-o împrejurare ca asta, li se păru 
foarte firească. De altfel erau hotărâți să încerce orice le-ar fi 
venit în ajutor. 
— Dar, zise Doniphan, zmeul acesta n-ar putea să suporte 
greutatea nici unuia din noi. 
— Bineînţeles, răspunse Briant. De aceea, aparatul trebuie mărit 
şi consolidat. 
— Rămâne de văzut, zise Wilcox, dacă un zmeu poate rezista... 
— Fără îndoială, afirmă Baxter. 
— De altfel, a fost experimentat, adăugă Briant. 

Şi cită cazul cu femeia aceea care acum vreo sută de ania 


făcut experienţa cu zmeul. Apoi adăugă: 
— Totul depinde de dimensiunile aparatului şi de puterea 
vântului în momentul lansării. 
— Briant, întrebă Baxter, la ce înălţime socoteşti tu că ar trebui 
să ajungi? 
— Îmi închipui că de la şase-şapte sute de picioare, răspunse 
Briant, s-ar zări un foc aprins în orice parte a insulei. 
— Ei bine, eu cred că asta se poate, zise Service, şi cât mai 
degrabă. Eu unul m-am săturat să mă tot feresc şi să nu mai pot 
hoinări încoace şi-ncolo, unde-mi place! 
— Şi noi să nu ne mai putem duce să cercetăm cursele! adăugă 
Wilcox. 
— lar eu să nu mai pot trage un foc de puşcă! interveni 
Doniphan. 
— Atunci, pe mâine! zise Briant. 
— Apoi, când fu singur cu Gordon, acesta îl întrebă : 
— Şi ai de gând într-adevăr să pui în practică un asemenea 
zbor? 
— În orice caz să-l încerc, Gordon. 
— Dar e primejdios. 
— Poate că mai puţin decât s-ar părea. 
— Şi care dintre noi crezi tu că şi-ar risca viaţa într-o asemenea 
încercare? 
— Tu cel dinţâi, Gordon! zise Briant. Da, tu, dacă ţie ţi-ar cădea 
sorții... 
— Aşadar, prin tragere la sorţi vrei să stabileşti cine, Briant? 
— Nu, Gordon! E nevoie ca cel ce va face asta s-o facă din 
propriul lui îndemn. 
— Ai pe cineva în vedere, Briant? 
— Poate! 

Şi Briant strânse mâna lui Gordon. 


Capitolul XXIV 


PRIMA ÎNCERCARE. MĂRIREA APARATULUI. 
A DOUA ÎNCERCARE. AMÂNARE PE A DOUA ZI. 
PROPUNEREA LUI BRIANT. PROPUNEREA LUI 
JACQUES. MĂRTURISIREA. IDEEA LUI BRIANT. 
ÎN AER, ÎN TOIUL NOPŢII. CE SE VEDE. VÂNTUL 
SE-NTEŢEŞTE. DEZNODĂMÂNTUL. 


Încă din dimineaţa de 25 noiembrie, Briant şi Baxter se 
puseră pe lucru. Înainte de a mări dimensiunile aparatului, voiră 
să vadă ce greutate putea ridica aşa cum era. Asta le permitea 
să ajungă pe dibuite, din lipsa formulelor ştiinţifice, să afle care 
ar fi suprafaţa necesară pentru a suporta, în afară de propria 
greutate, o alta nu mai puţin de o sută douăzeci, o sută treizeci 
de livre. 

Nici nu fu nevoie să aştepte noaptea pentru această primă 
experienţă. In clipa aceea, vântul sufla din sud-vest şi Briant îşi 
zise că n-ar fi rău să profite, cu condiţia să ţină zmeul la o 
înălţime mică, aşa ca să nu fie zărit de pe ţărmul răsăritean al 
lacului. Experienţa a reuşit aşa cum dorise; constatară că 
aparatul, susţinut de un vânt obişnuit, ridicase un sac cântărind 
douăzeci de livre. Cu un cântar de pe Sloughi reuşiră să 
cântărească exact greutatea. Zmeul fu tras atunci înapoi şi 
culcat pe terenul de sport. 

În primul rând, Baxter îi întări armătura cât putu mai solid, 
prin sfori care se-ntâlneau într-un punct central, ca spiţele unei 
umbrele ce se adună în inelul care se lasă în jos pe un baston. 

Suprafaţa zmeului fu şi ea mărită printr-un adaos de 
speteze şi de pânze. 

La această treabă, Kate fu nepreţuită. Acele şi aţa nu 
lipseau la French-den şi îndemânatica gospodină se pricepea la 
cusut. 

Dacă Briant sau Baxter ar fi fost mai cunoscători în 
mecanică, şi-ar fi dat seama că în construcţia unui asemenea 
aparat rolul principal îl deţin: greutatea, suprafaţa plană, centrul 
de gravitate, centrul de presiune al vântului — care este acelaşi 


cu centrul suprafeţei — şi, în sfârşit, punctul de legătură al sforii. 
Având aceste date, ei ar fi putut calcula exact care va fi forţa de 
ascensiune a zmeului şi înălţimea pe care o poate atinge. De 
asemenea, tot prin calcul ar fi putut afla ce tărie ar trebui să 
aibă sfoara pentru a rezista tensiunii — condiţie de cea mai 
mare importanţă pentru securitatea observatorului. Din fericire, 
struna specială pentru loch-ul schoonerului, care avea o lungime 
de cel puţin două mii de picioare, era cea mai potrivită scopului. 
De altfel, chiar pe un vânt mai tare, un zmeu nu „trage" decât 
moderat dacă punctul de legătură al balansierului este bine 
chibzuit. Este dar de mare importanţă ca punctul acesta de 
legătură să fie foarte cu grijă stabilit, căci de el depinde 
înclinarea aparatului pe direcţia vântului, de unde rezultă şi 
stabilitatea. 

Pentru noua lui destinaţie, zmeul nu mai avea nevoie de 
coadă în partea lui de jos — lucru care le-a făcut mult sânge rău 
lui Costar şi lui Dole. Dar nu era nevoie de ea. Greutatea pe care 
avea să o ridice îl împiedica să se dea peste cap. 

După numeroase dibuiri, Briant şi Baxter văzură că ar fi 
bine să fixeze greutatea la o treime din armătură, atârnând-o de 
una din spetezele care întindeau pânza în lărgime. Două funii 
legate de speteaza aceasta ar susţine-o în aşa fel, încât să 
atârne cam la douăzeci de picioare dedesubt. 

Cât despre frânghie, pregătiră una cam de o mie două 
sute de picioare, care, scăzând curbura ce-ar face-o, ar permite 
ca zmeul să se poată ridica la şapte-opt sute de picioare. 

In sfârşit, ca să împiedice pe cât posibil o eventuală 
cădere, produsă de o ruptură a sforii sau de o rupere a 
spetezelor, fură de părere ca ascensiunea să se facă deasupra 
lacului. Distanţa, în linie dreaptă, pentru o eventuală cădere, 
trebuia calculată la o depărtare nu prea mare de ţărmul de vest, 
astfel ca un bun înotător să o poată parcurge. 

Când fu gata, aparatul avea o suprafaţă de şaptezeci de 
metri pătraţi, în formă de octogon, cu o rază de cincisprezece 
picioare şi fiecare latură de aproape patru. Cu armătura solidă şi 
cu pânza impermeabilă, putea să ridice cu uşurinţă o greutate 
de o sută, o sută douăzeci de livre. 

Cât despre nacela în care observatorul urma să ia loc, era 
pur şi simplu un coş adânc şi îngust de nuiele, foarte obişnuit pe 
bordul unui iaht. Era destul de adânc pentru ca un tânăr de talie 


mijlocie să poată intra până la subţiori, destul de larg ca să se 
poată mişca în voie şi destul de deschis ca să-şi poată da uşor 
drumul în caz de nevoie. _ 

Bineînţeles că n-a fost lucru doar de o zi. Inceput pe ziua 
de 5, în zori, s-a terminat abia în după-amiaza zilei de 7. 
Amânară pentru seară experienţa de probă, care avea să le 
arate capacitatea de ascensiune a aparatului şi gradul de 
stabilitate în aer. 

Nici în aceste câteva zile situaţia nu se schimbase cu 
nimic, în mai multe rânduri, când unii, când alţii stătură ore 
întregi de gardă pe faleză, dar nu văzură nimic care să dea de 
bănuit, nici spre nord, între marginea pădurii Traps-woods şi 
French-den, nici spre miazăzi, dincolo de râu, nici în apus, înspre 
golful Sloughi, nici pe lac, pe care Walston poate că ar fi venit 
să-l viziteze înainte de a părăsi insula. Nici un foc de puşcă nu s- 
a auzit în apropiere de faleză. Nici o dâră de fum nu s-a văzut 
suind la orizont. 

Briant şi colegii lui erau dar în drept să spere că tâlharii 
părăsiseră insula? Să le mai fie oare dat să-şi reia fără teamă 
viaţa paşnică de mai-nainte? 

Apropiata experienţă le-o va arăta. 

Şi acum, o ultimă punere la punct: cum va proceda cel 
care va fi în nacelă ca să dea semnalul să fie readus jos când va 
crede de cuviinţă? 

lată ce propuse Briant, când Doniphan şi Gordon îi puseră 
această întrebare : 

— Un semnal luminos nu se poate, răspunse Briant, căci ar 
putea fi zărit de Walston. lată de ce Baxter şi cu mine ne-am 
gândit la următorul sistem: o sfoară de aceeaşi lungime cu 
frânghia zmeului, după ce a fost mai întâi trecută printr-un 
glonte de plumb găurit la mijloc, va fi fixată de nacelă cu un 
capăt, celălalt capăt rămânând jos, în mâna unuia dintre noi. E 
destul să laşi glontele să alunece de-a lungul frânghiei, pentru a 
da semnalul să tragă zmeul în jos. 

— Bună idee! exclamă Doniphan. 

Totul fiind pus la cale, nu mai rămânea decât să-i facă 
proba. Luna urma să răsară abia pe la două noaptea şi un vânt 
bun sufla dinspre sud-vest — deci, cele mai bune condiţii ca să-l 
încerce chiar în seara asta. 

Pe la nouă era întuneric complet. Câţiva nori groşi alergau 


pe cerul fără stele. La orice înălţime s-ar fi ridicat aparatul, n-ar 
fi putut fi văzut nici chiar din preajma lui French-den. Mari şi 
mici, toţi trebuiau să fie de faţă — şi cum nu era vorba decât de 
o înălţare de probă, urmăreau diferitele faze mai mult cu 
plăcere decât cu îngrijorare. 

In centrul terenului de sport au instalat troliul de pe 
Sloughi, solid înţepenit în pământ, ca să reziste tirajului zmeului. 
Coarda, lungă, depănată cu grijă, era în aşa fel înfăşurată încât 
să se poată descolăci cu uşurinţă şi în acelaşi timp cu sfoara 
care urma să dea semnalul de coborâre. În nacelă, Briant 
aşezase un sac cu pământ. care cântărea exact o sută treizeci 
de livre, greutate ce întrecea pe aceea a oricăruia dintre ei. 

Doniphan, Baxter, Wilcox şi Webb se aţineau gata lângă 
zmeul întins pe jos la o sută de paşi lângă troliu. La semnalul lui 
Briant, ei trebuiau să-l salte treptat cu ajutorul sforilor fixate de 
traversele armăturii. 

De îndată ce vântul l-ar fi luat pe dedesubt la o anume 
înclinare, depinzând de balansieră, Briant, Gordon, Service, 
Cross şi Garnett, care se aţineau la manivela troliului, i-ar fi 
desfăşurat sfoara pe măsură ce s-ar fi suit în aer. 

— Gata? strigă Briant. 
— Gata! răspunse Doniphan. 
— Drumul"! 

Aparatul se săltă, ridicându-se puţin câte puţin, vibrând 
sub adiere, şi-şi luă poziţia pe direcţia vântului. 
— Sfoară! Sfoară! strigă Wilcox. 

Indată, troliul începu să se desfăşoare tras de sfoară, în 
timp ce zmeul cu nacela suia încet în spaţiu. 

Oricât de imprudent, dar toţi izbucniră în urale de îndată 
ce „uriaşul văzduhurilor" începu să se ridice. Dar, foarte curând, 
dispăru în întuneric, spre dezamăgirea lui Iverson, Jenkins, Dole 
şi Costar, care ar fi vrut să nu-l piardă o clipă din ochi, în timp ce 
se legăna deasupra lacului. Kate îi mângâia: 

— Lăsaţi, copii, altă dată, când n-o mai fi primejdie, o să-l înalțe 
ziua pe uriaşul vostru şi o să-i puteţi trimite ştafete, dacă o să 
fiţi cuminţi! 

Dar deşi încetase de a fi vizibil, simțeau că zmeul trăgea 
încontinuu, dovadă că briza, stabilizată, sufla în zonele înalte şi 
că tracţiunea era normală, dovadă şi că jocul balansierului era 
bine calculat. 


Pentru ca demonstraţia să fie cât mai convingătoare, 
Briant lăsă frânghia să se desfăşoare până la capăt. Atunci îşi 
dădură seama de forţa de tracţiune, cu totul normală. Troliul 
desfăşurase o mie două sute de picioare de sfoară şi fără 
îndoială că aparatul s-a ridicat la o înălţime de şapte-opt sute de 
picioare, iar întreaga manevră nu durase mai mult de zece 
minute. 

Experienţa odată făcută, trecură din nou la manivelă, ca 
să înfăşoare sfoara. Numai că această a doua operaţie fu cu 
mult mai lungă. A trebuit o oră întreagă ca să înfăşoare cele o 
mie două sute de picioare de frânghie. 

Ca şi pentru un aerostat, aterizarea zmeului rămânea 
partea cea mai delicată, pentru ca să nu se izbească de pământ. 
Dar briza era atât de stabilă, încât aterizarea s-a făcut în bune 
condițiuni. În curînd, octogonul reapăru din întuneric şi se culcă 
încet pe sol, aproape în acelaşi punct din care plecase. 

Uralele îl întâmpinară şi la sosire ca şi la plecare. Nu mai 
rămânea acum decât să-l ţină culcat pe jos, ca nu cumva să-l ia 
vântul, aşa încât Baxter şi Wilcox propuseră să stea de pază 
până s-o lumina de ziuă. 

A doua zi, 8 noiembrie, la aceeaşi oră urma să aibă loc 
adevărata ascensiune. 

Şi acum nu mai aşteptau decât ordinul lui Briant ca să se 
înapoieze la French-den. Dar Briant tăcea, dus pe gânduri. La ce 
se gândea? Poate la primejdiile care ar fi decurs dintr-o 
ascensiune în asemenea condiţii? Sau poate la răspunderea ce- 
şi lua lăsând pe un coleg să se suie în nacelă? 

— Să ne-ntoarcem! zise Gordon. E târziu... 

— O clipă! spuse Briant. Gordon! Doniphan! Staţi!... Vă propun 
ceva! 

— Spune, răspunse Doniphan. 

— Am încercat zmeul, zise Briant, şi încercarea a reuşit pentru 
că toate condiţiile au fost prielnice, vântul fiind constant, nici 
prea slab, nici prea tare! Or, putem noi şti cum va fi vremea 
mâine şi dacă vântul va menţine aparatul deasupra lacului? Mie, 
unul, mi s-ar părea cuminte să nu mai amânăm până mâine. 

Într-adevăr, nimic mai firesc, odată ce tot erau hotărâți s-o 
facă. 

Dar nimeni nu răspunse la propunerea lui Briant. în clipa în 
care era vorba să-şi pună viaţa în joc, nu era de mirare că 


fiecare pregeta — chiar şi cei mai cutezători. 
Şi totuşi, când Briant întrebă : 
— Cine vrea să suie? 
Jacques sări imediat: 
— Eu! 
Şi aproape în acelaşi timp : 
— Eu! strigară deodată Doniphan, Baxter, Wilcox, Cross şi 
Service. 
Urmă o tăcere pe care Briant nu se grăbi să o întrerupă. 
Jacques vorbi întâiul : 
— Frate, e de datoria mea! Da! Eu... Te rog, lasă-mă să sui! 
— Şi de ce tu, mai degrabă decât eu... sau decât altul? întrebă 
Doniphan. 
— Chiar!... De ce?... zise Baxter. 
— Pentru că eu trebuie să fac asta, răspunse Jacques. 
— Trebuie să faci tu asta? întrebă Gordon. 
— Da! 
Gordon apucase mâna lui Briant vrând parcă să-l întrebe 
ce voia să spună Jacques şi o simţi tremurând. Dacă noaptea n- 
ar fi fost atât de întunecoasă, l-ar fi văzut cum se îngălbenise, i- 
ar fi văzut ochii umeziţi de lacrimi. 
— Răspunde-mi, frate!... stărui Jacques, cu un ton atât de 
hotărât şi de surprinzător pentru un copil. 
— Răspunde-i, Briant! spuse Doniphan. Jacques zice că are 
datoria să se sacrifice! Dar datoria asta n-o avem şi noi? Numai 
el? Ce-a făcut el mai mult pentru ca s-o ceară? 
— Ce-am făcut? răspunse Jacques. Ce-am făcut? Am să vă spun! 
— Jacques! exclamă Briant, care voia să-l împiedice să 
vorbească. 
— Nu! răspunse Jacques cu vocea întretăiată de suspine. Lasă- 
mă să mărturisesc! Prea mă apasă! Gordon! Doniphan! Dacă 
sunteţi aici... toţi... departe de părinţii voştri... pe insula asta... 
eu... numai eu... sunt de vină! Dacă Sloughi a fost luat de 
furtună şi târât pe tărâmurile astea e din imprudenţa... Nu, nu, 
din imprudenţă... dintr-o glumă... o farsă... Am desprins parâma 
care lega vasul de cheiul din Auckland... Da... o farsă!... Şi-apoi, 
când am văzut că vasul porneşte, mi-am pierdut capul. N-am 
strigat cât mai era încă vreme, iar o oră după aceea... în plină 
noapte... în largul mării! Ah, iertaţi-mă, dragi colegi, iertaţi-mă! 
Şi sărmanul copil plângea cu amar, deşi Kate încerca în 


zadar să-l mângâie. 

— Bine, Jacques, îl întrerupse Briant. Ţi-ai mărturisit greşeala şi 
vrei acum să-ţi rişti viaţa ca s-o repari... sau să răscumperi 
măcar în parte răul pe care l-ai făcut? 

— Dar nu şi l-a răscumpărat până acum? interveni Doniphan, 
întors la mărinimia lui firească. Nu şi-a pus în atâtea rânduri 
viaţa în primejdie ca să ne fie de ajutor? Ah, Briant, acum 
înţeleg de ce îţi împingeai întotdeauna fratele oriunde era o 
primejdie şi de ce el era totdeauna gata să se sacrifice. lată de 
ce a alergat în căutarea lui Cross şi a mea în mijlocul ceţurilor... 
cu preţul vieţii! Da, dragul meu Jacques, te iertăm din toată 
inima şi nu e nevoie să-ţi mai răscumperi greşeala! 

Toţi se strânseseră în jurul lui Jacques; îi strângeau 
mâinile, în vreme ce el, năpădit, plângea cu sughiţuri. 

Acum îşi explicau de ce copilul acesta, cel mai vesel şi mai 
nebunatic din tot Institutul Chairman, se întristase într-atât, 
încât fugea de toţi şi stătea singur deoparte, ca apoi, la un 
cuvânt al fratelui lui, dar mai ales -din propriul lui îndemn, să 
sară să se jertfească ori de câte ori se ivea vreo primejdie 
pentru colonie! Şi tot credea că n-a făcut destul! Tot mai încerca 
să-şi rişte viaţa pentru ceilalţi! De îndată ce fu în stare să 
vorbească, spuse : 

— Vedeţi, dar... eu şi numai eu trebuie să mă urc! Nu e aşa, 
frate? 
— Bine, Jacques, bine! spuse Briant şi-şi îmbrăţişă fratele. 

In faţa mărturisirii lui Jacques şi a dreptului pe care şi-l 
asuma, zadarnic încercară Doniphan şi ceilalţi să mai intervină. 
Nu rămânea decât să-l lase să se suie, la bunul plac al vântului 
care părea că se înteţeşte. 

Jacques strânse mâna colegilor, apoi, gata să ia loc în 
nacela din care scoseseră sacul cu pământ, se-ntoarse către 
Briant, care stătea nemişcat, la câţiva paşi îndărătul troliului. 

— Să te îmbrăţişez, frate! îi zise Briant. 

— Da!... îmbrăţişează-mă! di spuse Briant, stăpânindu-şi emoția. 
Sau, mai degrabă... eu să te îmbrăţişez, căci eu sunt cel care 
pleacă!... 

— Tu? exclamă Jacques. 

— Tu? Tu? repetară Doniphan şi Service. 

— Da... eu! Că greşeala lui Jacques o răscumpără el... ori fratele 
lui, ce importanţă are? Cum! când a mea a fost iniţiativa unei 


asemenea încercări, cum v-aţi putut închipui că aveam să pun 
pe altul în primejdie s-o experimenteze? 

— Frate, strigă Jacques, te rog! 

— Nu, Jacques! 

— Atunci, zise Doniphan, cer eu! 

— Nu, Doniphan! răspunse Briant pe un ton care nu mai 
admitea replică. Eu am să plec! Vreau! 

— Eram sigur, Briant, spuse Gordon, strângându-i mâna. 

Şi cu aceasta, Briant intră în nacelă şi de îndată ce-şi găsi 
poziţia, dădu ordinul să înalțe zmeul. 

Aparatul, înclinat pe vânt, suia încetişor; Baxter, Wilcox, 
Cross şi Service, postați la troliu, îi dădeau sfoară, în timp ce 
Garnett, care ţinea sfoara-semnal, o libera cu mâna. 

În zece minute, „uriaşul văzduhurilor" dispăru în întuneric, 
dar nu în urale, ca în zborul de încercare, ci în mijlocul unei 
tăceri depline. 

Viteazul şef al coloniei de copii, mărinimosul Briant 
dispăru cu el. 

Între timp, aparatul se înălța încet, dar fără întrerupere. 
Briza stabilă îi asigura un echilibru perfect. Abia dacă se legăna 
de pe o parte pe alta. Briant nu simţea nici una din oscilaţiile 
astea, care puteau fi primejdioase. Stătea nemişcat, ţinându-se 
cu amândouă mâinile de corzile de suspensie ale nacelei, care 
se balansa uşor ca un leagăn. 

Ce stranie impresie încercă Briant la început, în vreme ce 
se simţea suspendat în aer de planorul acela mare, înclinat, care 
vibra sub năvala suflului de aer! Părea că era luat pe sus deo 
pasăre de pradă, din basme, ori că era agăţat de aripile unui 
uriaş liliac negru. Dar, tare din fire şi stăpîn pe sine, îşi păstra 
tot sângele rece pe care i-l cerea o asemenea experienţă. 

La zece minute după ce se ridicase de la pământ, un mic 
zdruncin arătă că mişcarea de urcare încetase. După ce întreaga 
frânghie se desfăşurase, zmeul se mai ridică puţin, cu ceva 
zdruncinături de astă dată. Înălţimea verticală atinsă trebuia să 
fie cam de şase-şapte sute de picioare. 

Briant, sigur de sine, prinse glonţul de plumb, care era 
străbătut de sfoara-semnal, apoi începu să cerceteze spaţiul. Cu 
o mână se ţinea de o coardă de suspensie, iar în cealaltă ţinea 
luneta. Dedesubtul lui, negură neagră; lacul, pădurile, faleza 
formau un singur tot confuz, din care nu puteai deosebi nici un 


detaliu. 

Cât despre marginile insulei, ele se desluşeau pe fondul 
mării care o înconjura şi, din punctul de unde se afla, Briant 
putea cuprinde totul cu privirea. 

E sigur că dacă ar fi făcut ascensiunea în plină zi şi şi-ar fi 
îndreptat privirile asupra unui orizont scăldat în lumină, poate că 
ar fi văzut fie alte insule, fie un continent, dacă ar fi existat pe o 
rază de patruzeci-cincizeci de mile, depărtare pe care fără 
îndoială că ar fi putut-o cuprinde cu privirea. 

Însă, dacă spre vest, nord şi sud cerul era prea înnorat ca 
să poată întrevedea ceva, nu tot astfel era înspre răsărit, unde 
pe un colţişor de cer înseninat pe moment se iviseră câteva 
stele. 

Şi tocmai în partea aceea, o pată de lumină destul de 
intensă, care arunca un reflex pe marginile de jos ale norilor, 
atrase atenţia lui Briant. 

„Lumina unui foc! îşi zise. Oare Walston să-şi fi făcut acolo 
tabăra?... Nu... Focul acela era mult mai departe şi sigur că era 
dincolo de insulă... Să fie vreun vulcan în erupție şi deci vreun 
teritoriu în răsărit?" 

Şi iarăşi îi veni în minte că la prima lui recunoaştere la 
golful Deception, o pată confuză, albă, apăruse în câmpul 
lunetei. 

„Da, da, îşi zise, chiar acolo... Pata aceea să fi fost oare 
reflexul unui ghețar? Sigur că în răsărit trebuie să fie vreun 
pământ, nu prea departe de insula Chairman!" 

Briant ţinea luneta îndreptată asupra licăririi aceleia pe 
care întunericul o făcea şi mai vizibilă. Fără îndoială că era un 
munte vulcanic în apropiere de ghețarul acela, care ţinea fie de 
continent, fie de un arhipelag nu mai departe de treizeci de 
mile. 

Dar în acelaşi moment Briant avu impresia unei a doua 
lumini, mult mai aproape, la cinci-şase mile şi, prin urmare, pe 
insulă, o altă lumină, slabă, care pâlpâia printre copaci în vestul 
lacului. 

„Asta e în pădure, îşi zise, şi chiar în margine, pe litoral." 

Dar părea că lumina s-a arătat numai, apoi a dispărut, căci 
oricât de atent a mai privit, n-a mai reuşit s-o vadă. 

Inima lui Briant bătea să se spargă, iar mâna îi tremura în 
aşa hal, că nu mai putea vedea cu precizie prin lunetă. Şi totuşi 


da, un foc de tabără era în apropiere de vărsarea lui East-river. 
Briant îl zări acum din nou, răsfrângându-se asupra copacilor din 
pădure. 

Aşadar, Walston şi banda lui se aşezaseră în partea aceea, 
pe litoral, în apropierea portului Bear-rock! Ucigaşii de pe 
Severn nu părăsiseră insula! Deci colonia era tot în primejdie să 
fie atacată şi nu mai aveau nici o siguranţă la French-den! 

Ce dezamăgire pentru Briant! Nu mai încape îndoială că, 
în neputinţă de a-şi repara şalupa, Walston renunţase să mai 
plece pe vreo insulă vecină! Căci insule trebuie să fi fost prin 
părţile acelea, nu mai încăpea nici o îndoială. 

Sfârşind cu ce avea de observat, Briant se gândi că e 
inutilă orice altă cercetare. Se pregăti, dar, de coborâre. Vântul 
se înteţise simţitor. Oscilaţiile tot mai mari făceau ca nacela să 
aibă un balans care avea să îngreuieze aterizarea. 

Când fu sigur că sfoara-semnal era destul de întinsă, 
Briant dădu drumul glontelui, care în câteva clipe ajunse în 
mâna lui Garnett. 

Îndată, frânghia de pe troliu începu să tragă aparatul în 
jos. Şi, în vreme ce zmeul cobora, Briant se mai uita încă în 
direcţia celor două lumini pe care le descoperise. Vedea pe 
aceea a erupției şi, mult mai aproape, pe litoral, focul de tabără. 

E lesne de închipuit cu câtă nerăbdare aşteptaseră Gordon 
şi ceilalţi semnalul de coborâre. Cât de nesfârşite li se păruseră 
cele douăzeci de minute pe care Briant le petrecuse în spaţiu! 

Între timp, Doniphan, Baxter, Wilcox, Service şi Webb 
întorceau cu putere manivela troliului. Şi ei îşi dădeau seama că 
vântul se înteţea şi bătea mai neregulat. Il simțeau după 
zguduiturile sforii şi se gândeau plini de îngrijorare că Briant 
primeşte toate contra- şocurile. 

Rulau dar cât puteau mai repede, ca să înfăşoare cele o 
mie două sute de picioare de fringhie. Vântul se înteţea tot mai 
mult şi, după trei sferturi de oră de la semnalul lui Briant, era 
aproape furtună. 

În clipa aceea, aparatul se găsea încă la peste o sută de 
picioare deasupra lacului, când, deodată, o zguduitură puternică 
îi făcu pe Wilcox, Doniphan, Service, Webb şi Baxter 


Briant se aruncă cu capul în jos 


să vină unul peste altul, gata să cadă, rămaşi fără nici un punct 
de reazim. Sfoara zmeului se rupsese. Cuprinşi de spaimă, 
strigau toţi, care mai de care : 

— Briant! Briant! 

Câteva minute mai târziu, Briant sărea pe țărm strigându-i 
tare pe ceilalți. 

— Frate! Frăţiorul meu! exclamă Jacques, întâiul care se repezi 
să-l îmbrăţişeze. 

— Walston e tot aici! fu primul lucru pe care Briant îl spuse 
celorlalţi de îndată ce-l întâmpinară. 

În clipa în care frânghia s-a rupt, Briant s-a simţit deodată 
smuls nu într-o cădere verticală, ci oblică, şi relativ înceată, 
pentru că zmeul forma ca un fel de paraşută deasupra capului. 
Totul era să sară la timp din nacelă, înainte de a fi atins 
suprafaţa lacului. 

Când fu gata să cadă în apă, Briant se aruncă cu capul în 
jos şi, cum era un bun înotător, nu-i fu greu să ajungă la ţărmul 
care era la cel mult patru-cinci sute de picioare depărtare. 

Între timp, zmeul rămas fără greutate dispăru înspre nord- 
est, dus de vânt ca o uriaşă epavă a aerului. 


Capitolul XXV 


ŞALUPA DE PE SEVERN. COSTAR BOLNAV. 
ÎNTOARCEREA RÂNDUNELELOR. DESCURAJARE. 
PĂSĂRILE DE PRADA. GUANACUL ÎMPUŞCAT. 
PIPA. MAI MULTA SUPRAVEGHERE. FURTUNA 
CUMPLITA. UN FOC DE ARMA DINAFARĂ. 

UN ŢIPAT AL LUI KATE. 


A doua zi, după o noapte în care Moko fusese de gardă la 
French-den, toţi din colonie, obosiţi de emoţiile din ajun, se 
deşteptară foarte târziu. De cum se sculară, Gordon, Doniphan, 
Briant şi Baxter trecură în cămara unde Kate făcea gospodăria şi 
se sfătuiră cum să prevină starea de lucruri care era foarte 
îngrijorătoare. 


Într-adevăr, cum spuse şi Gordon, de peste cincisprezece 

zile Walston şi ceata lui se aflau pe insulă. Şi dacă şalupa nu era 
încă reparată, asta se datora faptului că n-aveau uneltele de 
primă necesitate ca s-o repare. 
— Numai aşa se explică, zise Doniphan, căci în fond şalupa nu 
era din cale-afară de avariată. Dacă bietul nostru schooner n-ar 
fi avut decât o asemenea avarie după eşuare, am fi reuşit să-l 
punem în stare de navigare! 

Dar chiar dacă Walston nu plecase, era puţin probabil că 
ar avea de gând să rămână pe insulă, căci atunci ar fi căutat să-i 
cerceteze interiorul şi sigur că French-den n-ar fi scăpat de o 
vizită. 

În legătură cu aceasta, Briant le spuse ce observase, în 
timp ce era în aer, despre teritoriul care trebuia să existe la o 
distanţă nu prea mare, în răsărit. 

— N-aţi uitat, sper, le zise, că în timpul recunoaşterii la vărsarea 
lui East-river în mare, am văzut o pată albicioasă deasupra 
orizontului şi nu ştiam cum să mi-o explic. 

— Totuşi, Wilcox şi cu mine n-am văzut nimic, răspunse 
Doniphan, cu toate că am căutat mult ca s-o vedem. 

— Moko a văzut-o la fel de clar ca şi mine, insistă Briant. 

— Bine, se prea poate, admise Doniphan. Dar ce te face să 
crezi, Briant, că s-ar putea să ne aflăm in preajma vreunui 
continent sau a vreunui grup de insule? 

— lată ce, zise Briant. leri, în timp ce ţineam sub observaţie 
orizontul în direcţia aceea, am zărit o lumină foarte vizibilă, 
dincolo de ţărmul insulei, şi care n-ar putea proveni decât de la 
vreun vulcan în erupție. De aici am dedus că trebuie să fie vreun 
teritoriu prin părţile acelea. Or, e inadmisibil ca marinarii de pe 
Severn să nu ştie şi să nu facă totul ca să ajungă acolo. 

— Fără îndoială, zise Baxter. La ce le-ar folosi să stea aici? Cu 
siguranţă că dacă n-am scăpat de ei de pe aici e pentru că n-au 
reuşit să-şi repare şalupa. 

Faptul pe care Briant îl adusese la cunoştinţa colegilor era 
de o importanţă covârşitoare. Asta le dădea siguranţa că insula 
nu era izolată, aşa cum crezuseră, în această parte a Pacificului. 
Ceea ce agrava însă situaţia era că descoperirea focului de 
tabără arăta că Walston se găsea în momentul de faţă în 
apropierea vărsării în mare a lui East-river. Părăsise coasta 
Severn şi se apropiase cu douăsprezece mile. l-ar fi de ajuns 


acum s-o ia pe râu în sus, ca să ajungă în faţa lacului, şi să 
ocolească pe la sud, ca să dea de French-den! 

Briant trebui dar să ia cele mai severe măsuri de 
preîntâmpinare. Reduseră ieşirile la strictul necesar, fără să se 
mai aventureze nici măcar pe ţărmul stâng al râului, până la 
pădurea Bod. Baxter, pe de altă parte, acoperi gardurile ogrăzii 
cu un strat de mărăciniş şi ierburi, tot astfel şi intrările de la hol 
şi de la cămară. Apoi fu oprit cu desăvârşire să mai meargă 
cineva prin partea cuprinsă între lac şi faleză. Să trebuiască să 
te supui şi unor asemenea prevederi până în cele mai mici 
amănunte era o amărăciune în plus peste toate grijile ce-i 
covârşiseră. 

Tot atunci mai fu şi un alt prilej de nelinişte: Costar avu un 
acces de friguri, care-i puse viaţa în primejdie. Gordon trebui să 
recurgă la farmacia de pe bordul schoonerului, cu teama însă de 
a nu face vreo eroare. Mare noroc au avut cu Kate, care făcu 
pentru copil ceea ce numai o mamă putea face. Il îngriji cu 
dragoste şi răbdare, aşa cum numai o femeie poate face, din 
instinct, stând de veghe ziua şi noaptea. Datorită ei, frigurile 
cedară treptat şi convalescenţa îşi urmă cursul normal. Fusese 
Costar chiar în primejdie de moarte? Ar fi greu de spus. Dar 
dacă nu era grija atât de înţeleaptă a lui Kate, febra ar fi istovit 
copilul. Da, fără prezenţa lui Kate, nu se ştie ce se putea 
întâmpla. Nu sunt destule cuvinte ca să poţi spune tot ce fiinţa 
aceasta minunată a însemnat pentru copiii mai mici din colonie 
ca dragoste şi mângâiere de mamă bună, care-şi răsfaţă 
odraslele: „Asta sunt eu, copilaşi: ţes, robotesc şi gătesc!" 

Şi când ai căuta, asta e femeia. 

Grija de căpetenie a lui Kate era să repare rufăria de la 
French-den. Şi ce sânge rău îşi făcea că, după aproape doi ani, 
era mai toată ruptă! Cu ce-o să facă altele, când astea s-or rupe 
de tot? Dar încălţămintea? Cu toate că o cruţau cât se putea şi 
nici unul nu se mai plângea că umblă cu picioarele goale când 
vremea era bună, încălţămintea era în stare proastă. Grijulia 
gospodină era foarte neliniştită de toate astea! 

Prima jumătate a lui noiembrie a fost foarte ploioasă. Dar 
după 17, barometrul se opri la „timp frumos" şi perioada 
căldurilor se stabili în mod normal. Pomi, tufe, arbuşti, toată 
vegetaţia, într-un cuvânt, nu mai era decât muguri şi flori. 
Oaspeţii obişnuiţi din South-moors se înapoiară în număr mare. 


Ce durere pentru Doniphan să nu mai poată vâna prin bălți, şi 
pentru Wilcox să nu mai poată întinde curse, de teamă să nu fie 
văzuţi de pe țărmurile lacului! 

Dar păsările de baltă nu numai că mişunau în partea 
aceasta a insulei, dar şi cădeau multe în laţurile din jurul lui 
French-den. 

Într-o zi, Wilcox găsi printre acestea şi păsări călătoare 
care fugiseră de iarnă înspre ţările mai din nord. Era o rândunică 
purtând şi acum un săculeţ legat sub aripă. Să fi fost în săculeţ 
vreun bilet pentru unul din naufragiaţii de pe Sloughi? Vai, nu! 
Solul se înapoiase fără vreun răspuns! 

În zilele acestea lungi, fără ocupaţii, ore întregi le 
petreceau în hol! Baxter, care avea sarcina să ţină un jurnal cu 
note şi întâmplări de fiece zi, nu mai avu ce scrie. lar peste 
patru luni avea să înceapă a treia iarnă pentru cei din colonia 
insulei Chairman. 

Citeai pe faţa fiecăruia o îngrijorare adâncă, până şi la cei 
mai curajoşi dintre ei, afară de Gordon, care nu se gândea decât 
la gospodărirea până în cele mai mici amănunte a coloniei. 
Briant se lăsa şi el câteodată pradă descurajării, cu toate că se 
străduia ca alţii să nu vadă. încerca să se amăgească 
îndemnându-i pe ceilalţi să-şi continue studiile, să ţină 
conferinţe, să citească cu glas tare. Le amintea necontenit de 
ţara lor, de familie, asigurându-i că au s-o revadă într-o zi. In 
sfârşit, se străduia să le ridice moralul, măcar că nu prea 
izbutea, şi teama lui cea mare era ca să nu se lase copleşit de 
desperare. Dar aşa ceva nu s-a întîmplat, căci evenimente 
extrem de grave îi puseră curind pe toţi în cea mai mare 
fierbere. 

La 21 noiembrie, către ora două după-amiază, Doniphan 
tocmai pescuia pe ţărmul lacului Family, când deodată auzi 
cârâiturile gălăgioase a vreo douăzeci de păsări care se roteau 
deasupra țărmului stîng al lacului. Dacă zburătoarele astea nu 
erau corbi, asemănarea era totuşi izbitoare, într-atât erau de 
hulpave şi croncănitoare. 

Doniphan poate că nici n-ar fi luat seama la stolul care 
cârâia, dacă mişcările păsărilor nu i-ar fi atras atenţia: se roteau 
în cercuri largi, care se micşorau pe măsură ce coborau, ca apoi, 
strângându-se toate ciopor, să se repeadă spre pământ. Acolo 
începură să croncăne şi mai tare. Dar Doniphan căută în zadar 


să le zărească printre ierburile înalte care le acopereau. Atunci îi 
veni în minte că în locul acela trebuie să fie hoitul vreunui 
animal şi — curios să afle de ce era vorba — intră la French-den 
şi-l rugă pe Moko să-l ducă cu iola de cealaltă parte a râului 
Zeelanda. 

Se îmbarcară deci amândoi şi după zece minute se 
strecurau printre tufele de pe mal. Păsările, de cum îi simţiră, îşi 
luară zborul cu ţipete, supărate pe nepoftiţii care-şi permiteau 
să le tulbure ospăţul. 

Pe jos zăcea trupul unui guanac tânăr, mort de-abia de 

câteva ore, căci era cald încă. 
Doniphan şi Moko, nevrând să ia pentru bucătărie restul din 
ospăţul carnivorelor, tocmai se gândeau să i-l lase, când 
deodată le veni în minte întrebarea: cum şi de ce căzuse 
guanacul acesta tocmai la marginea mlaştinilor, departe de 
pădurile din răsărit, din care animalele astea nu obişnuiesc să 
iasă niciodată? 

Doniphan se uită cu atenţie la el. Avea într-o parte o rană 
care încă sângera, o rană provocată nu de muşcătura vreunui 
jaguar sau altui carnivor. 

— Guanacul ăsta e mort de un glonţ, spuse Doniphan. 
— Dovadă asta! răspunse Moko care, răscolind rana cu cuțitul, 
scoase glonţul dinăuntru. 

Era mai degrabă un glonţ de calibrul puştilor de bord 
decât de puşcă de vânătoare. Deci nu putea să fie tras decât de 
Walston sau de unul dintr-ai lui. 

Doniphan şi Moko, lăsând pe loc guanacul pradă 
zburătoarelor, se înapoiară la French-den, unde se sfătuiră cu 
toţii. Că guanacul fusese omorât de unul din marinarii de pe 
Severn, era neîndoielnic de vreme ce nici Doniphan, nici altul nu 
trăseseră nici un singur foc de armă de mai bine de o lună. Dar 
ar fi trebuit de ştiut când şi în ce loc fusese împuşcat. După 
toate probabilitățile, faptul trebuie să se fi petrecut cu cinci-şase 
ore mai înainte — răstimp în care animalul, după ce a străbătut 
dunele de nisip, să fi putut ajunge la râu. De unde deduceau că 
în dimineaţa aceasta unul din oamenii lui Walston trebuie să fi 
vânat undeva prin preajma cotului de sud al lacului şi că banda, 
trecând East-river, se apropia din ce în ce de French-den. 

Aşadar, situaţia era din ce în ce mai încordată, chiar dacă 
primejdia nu era imediată. Într-adevăr, la sudul insulei se 


întindea un vast şes, întretăiat de râuri, ciuruit de bălți, movilit 
de dune, unde n-ai fi găsit vânat îndeajuns pentru mâncarea de 
fiecare zi a oamenilor. Probabil că Walston nu a pornit în neştire 
să străbată un ţinut de dune. De altfel, nu fusese auzit nici un 
foc de armă suspect pe care vântul l-ar fi putut aduce până pe 
terenul de sport şi aveau toate motivele să creadă că aşezarea 
lor de la French-den nu fusese încă descoperită. 

Asta nu însemna să nu se ia măsuri de pază şi mai severe. 
Un atac ar fi avut oarecare şanse să fie respins numai dacă cei 
din colonie s-ar afla toţi la un loc, nu surprinşi pe afară. 

Trei zile după aceea, un fapt şi mai semnificativ le spori 
temerile şi trebuiră să se convingă că erau mai în nesiguranţă 
decât oricând. 

La 24, pe la ora nouă de dimineaţă, Briant şi Gordon 
trecuseră râul Zeelanda să vadă dacă n-ar fi bine să ridice vreo 
movilă de pământ de-a curmezişul potecuţei dintre lac şi 
mlaştină. Pe după acest meterez, lui Doniphan şi celor care 
mânuiau mai bine puşca le-ar fi fost lesne să se strecoare 
repede în cazul că s-ar semnala la vreme venirea lui Walston. 

Erau amândoi la o distanţă de cel mult trei sute de paşi de 
râu, când Briant puse piciorul pe un obiect care se sparse. Dar 
nici nu-l luă în seamă, gândind că e vreo scoică din cele pe care 
le aduc cu miile mareele de echinocţiu, când apele umpleau 
şesul din South- moors. Dar Gordon, care mergea în urma lui, se 
opri şi spuse : 

— Hei, Briant, ia stai! 
— Ce e? 

Gordon se aplecă şi ridică de jos obiectul spart. 

— Priveşte! îi zise. 
— Nu e o scoică, uite, răspunse Briant, este... 
— Este o pipă! 

Într-adevăr, Gordon ţinea în mână o pipă negricioasă, care 
se spărsese în dreptul gâtului. 

Cum nimeni din noi nu fumează, e sigur că pipa asta a 
pierdut-o... 

— Unul din bandă, spuse Briant, doar dacă n-o fi fost a 
naufragiatului francez care a locuit înaintea noastră pe insulă... 

Nu! Marginile nou-nouţe ale ciobiturii arătau că pipa nu 
putea fi a lui Frangois Baudoin, mort de mai bine de douăzeci de 
ani. Trebuie să-i fi căzut de curând altcuiva din mână, dovadă 


firicelele de tutun care încă mai erau lipite de ea. Deci acum 
câteva zile, câteva ore poate, Walston sau vreunul din tovarăşii 
lui a ajuns până la ţărmul acesta al lacului. 

Gordon şi Briant se înapoiară îndată la French-den. Briant 
îi arătă lui Kate capătul acela de pipă şi ea recunoscu pipa, căci 
o văzuse în mâinile lui Walston. 

Nu mai rămânea nici o îndoială, dar, că tâlharii trecuseră 
cotul de sud al lacului. Poate că în timpul nopţii au ajuns până 
pe malul râului Zeelanda. Dar dacă cumva au descoperit 
French-den şi Walston ştie din cine se compune mica lor colonie, 
oare lui nu i-a trecut prin minte că acolo ar găsi unelte, 
instrumente, muniții, provizii, tot ce le lipsea lor, şi că pentru 
şapte oameni zdraveni ar fi o joacă să răpună cincisprezece 
păieţandri, mai ales dacă i-ar lua prin surprindere?! 

În orice caz era sigur că banda se apropia din ce în ce. 

In faţa unei asemenea primejdii, Briant şi ceilalţi se 
străduiră să întărească şi mai mult paza. Ziua, înfiinţară un post 
de observaţie permanent pe coama falezei, pentru ca ori de 
unde ar veni vreo mişcare suspectă, fie dinspre mlaştini, fie 
dinspre Traps-woods, fie dinspre lac, să fie semnalată de îndată. 

Noaptea, doi dintre cei mari trebuiau să stea de veghe la 
intrarea holului şi la intrarea cealaltă, ca să pândească orice 
zgomot din afară. Cele două uşi fură întărite cu grinzi şi 
pregătiră totul la îndemână ca, într-o clipă, să le baricadeze cu 
nişte pietroaie, pe care le aduseseră înăuntru. Cât despre 
ferestruiele înguste săpate în stâncă şi care serveau ca 
ambrazuri pentru ţevile de tun, una apăra faţada dinspre malul 
râului Zeelanda, cealaltă pe cea dinspre lac. Afară de asta, 
puştile şi revolverele erau gata pentru a fi folosite la cea mai 
mică alarmă. Kate, bineînţeles, era mulţumită să-i vadă că se 
pregătesc atât de metodic. Tare din fire, se ferea să-şi arate 
copiilor îngrijorarea faţă de o luptă atât de inegală între ei şi 
marinarii de pe Severn. Pe tâlhari îi cunoştea ea bine, şi pe ei, şi 
pe şeful lor. Chiar dacă nu erau suficient de înarmaţi, nu-i 
puteau ataca prin surprindere pe copii, oricâte măsuri de 
supraveghere şi-ar lua aceştia? Cine le-ar fi stat împotrivă? O 
mână de băieţi dintre care cel mai în vârstă nici nu împlinise 
şaisprezece ani? 

Prea inegală luptă! Ah, dac-ar fi fost şi Evans cu ei, atât de 
curajos şi de capabil! Cum de n-a putut să fugă odată cu Kate? 


Cu el poate că apărarea ar fi fost mai bine organizată şi French- 
den ar fi putut rezista mai sigur unui atac al lui Walston. 

Din păcate, Evans trebuie că era păzit cu stricteţe, dacă 
nu l-or fi şi omorât, ca să scape de un martor periculos şi de 
care nu mai aveau nevoie ca să le conducă şalupa în vreun ţinut 
învecinat! 

Toate astea o preocupau pe Kate. Şi nu se temea pentru 
ea, ci pentru copiii aceştia pe care-i iubea şi-i îngrijea. 

Era 27 noiembrie. De două zile, căldura era înăbuşitoare. 
Nori groşi treceau grei peste insulă şi tunete din depărtare 
vesteau furtuna. Barometrul arăta o dezlănţuire apropiată a 
elementelor naturii. 

In seara aceea, Briant şi colegii se întorseseră mai 
devreme ca de obicei în hol, după ce — măsură de prevedere 
luată de la o vreme — aduseseră şi iola înăuntru. Şi, cu uşile 
ferecate, aşteptau să se culce, după ce trimiseseră un gând la ai 
lor, departe. 

Către nouă şi jumătate, furtuna era în toi. Tot holul se 
lumina de văpaia neîntreruptă a fulgerelor, care străbătea prin 
ferestrui. Trăsnetele cădeau întruna, fără încetare; ai fi zis că 
toată faleza se cutremura, ducând mai departe tunetele 
asurzitoare. Era unul din acele fenomene atmosferice, fără 
ploaie şi fără vânt, atât de neliniştitoare, deoarece norii rămaşi 
neclintiţi îşi descarcă pe loc toată electricitatea acumulată în ei 
şi adesea o noapte întreagă nu e de ajuns ca să şi-o epuizeze. 

Costar, Dole, Iverson şi Jenkins, făcuţi ghem în culcuşuri, 
tresăreau la fiecare detunătură înspăimântătoare, cu zgomot ca 
de pânză sfâşiată, care arăta cât de aproape fusese 
descărcarea. Nu aveau totuşi de ce se teme în peştera asta de 
nezdruncinat. Putea trăsnetul să cadă de douăzeci de ori, de o 
sută de ori peste coama falezei! Nu putea străbate zidul gros de 
piatră al stâncii, pe cât de refractar fluidului electric, pe atât şi 
furtunilor. Din când în când, Briant, Doniphan sau Baxter se 
duceau să întredeschidă uşa şi se întorceau din nou, orbiţi de 
fulgere, după ce aruncau o privire în fugă afară. Părea că s-a 
aprins văzduhul, iar lacul, care răsfrângea în el fulguraţiile din 
spaţiu, ai fi zis că rostogoleşte din adânc o imensă pânză de 
flăcări. 

De la zece până la unsprezece noaptea, fulgerele şi 
tunetele n-au mai contenit. Abia înspre miezul nopţii s-a mai 


domolit urgia. Trăsnetele s-au făcut tot mai rare şi mai 
depărtate. Atunci se stârni vântul, ridicând norii lăsaţi jos de tot 
pe pământ, şi ploaia începu să cadă, răpăitoare. 

Cei mici, pe-ncetul, se liniştiră. Doi-trei din ei îndrăzniră 
chiar să scoată capul de sub plapumă, cu toată ora târzie când 
toţi trebuiau să doarmă. Briant şi ceilalţi, după ce-şi luară toate 
măsurile, erau gata să adoarmă, când Phann începu să dea 
semne de vădită nelinişte. Se ridica în două labe, se repezea 
spre uşa holului şi mârâia întruna, ciulind urechile. 

— O fi simţit Phann ceva? zise Doniphan, încercând să-l 
potolească. 

— Ori de câte ori a făcut aşa, preciză Baxter, nu s-a înşelat 
niciodată! 

— Nu ne putem culca până nu ştim ce e! spuse Gordon. 

— Fireşte, răspunse Briant, dar nimeni nu iese şi să fim gata de 
apărare! 

Fiecare îşi luă puşca sau revolverul. Apoi Doniphan se 
duse la uşa holului şi Moko la cea dinspre lac. Amândoi cu 
urechea lipită de uşă, nu auziră nici un zgomot din afară. Totuşi, 
Phann era tot atât de agitat. Ba chiar începu să latre atât de 
tare şi cu atâta violenţă, încât Gordon nu reuşi să-l mai 
potolească. Situaţia aceasta nu le convenea deloc. Dacă ei, în 
clipele de linişte ale furtunii, ar fi putut auzi zgomotul unor paşi 
pe afară, cu atât mai mult cineva din afară ar fi putut auzi 
lătratul lui Phann. 

Deodată izbucni o detunătură pe care n-o puteai confunda 
cu tunetul. Era un foc de puşcă tras cam la două sute de paşi de 
French-den. 

Toţi fură gata. Doniphan, Baxter, Wilcox şi Cross, înarmaţi 
cu puşti şi postați la cele două uşi, erau gata să tragă în primul 
care ar încerca să intre cu forţa. Ceilalţi începură să baricadeze 
uşile cu pietroaiele puse la îndemână, când auziră de afară : 

— Ajutor! Ajutor! 

Era cineva în primejdie, fără îndoială, şi care aştepta 
sprijin. 

— Ajutor! se auzi din nou, de data asta doar la câţiva paşi. 

Kate, lângă uşă, asculta. 

— Ele! strigă ea. 
— EI?! zise Briant. 
— Deschideţi! Deschideţi! se rugă Kate. 


Uşa fu deschisă şi un om de pe care apa curgea în şiroaie 
dădu buzna în hol. 
Era Evans, cârmaciul vasului Severn. 


Capitolul XXVI 


KATE ŞI EVANS. CE POVESTEŞTE EVANS. DUPĂ 
EŞUAREA ŞALUPEI. WALSTON LA BEAR-ROCK. 
ZMEUL. FRENCH-DEN DESCOPERIT. FUGA LUI 
EVANS. TRECEREA RÂULUI. PROIECTE. PROPUNEREA 
LUI GORDON. TERITORIILE DIN EST. INSULA 
CHAIRMAN-HANOVRA. 


La apariţia atât de neaşteptată a lui Evans, Gordon, Briant 
şi Doniphan rămaseră mai întâi uluiţi. Apoi, instinctiv, alergară 
toţi către dânsul ca înspre un mântuitor. 

Era un om între douăzeci şi cinci şi treizeci de ani, cu 
umeri largi, vânjos, cu privirea vie, fruntea deschisă, inteligent şi 
simpatic, cu pasul dârz şi hotărât. Figura îi era însă în parte 
acoperită de o barbă sălbăticită, pe care n-o mai tăiase de când 
cu naufragiul lui Severn. 

Abia intrat, Evans se întoarse şi îşi lipi urechea de uşa pe 
care o închisese repede în urma lui. Neauzind nimic, înaintă în 
hol. Acolo, la lumina felinarului atârnat de boltă, văzu tot 
copilăretul din jurul lui şi îngăimă : 

— Da, copii! Numai copii! 

Deodată, ochii i se înseninară şi, cu un zâmbet ce-i lumină 
toată faţa, întinse braţele. Kate se dusese spre el. 
— Kate! exclamă. Kate trăieşte! 

Şi îi apucă amândouă mâinile, parcă să fie mai sigur că e 
în viaţă. 

— Da, în viaţă, ca şi dumneata, Evans! zise Kate. Dumnezeu m-a 
scăpat cum te-a scăpat şi pe dumneata! Şi el te-a trimis şi 
băieţilor în ajutor! 

Evans îi numără cu privirea pe copiii strânşi în jurul mesei 
din hol. 


— Cincisprezece, spuse, şi abia cinci-şase în stare să se apere! 
Nu are a face! 

— Suntem în primejdie să ne atace, maşter Evans? întrebă 
Briant. 

— Nu, dragul meu, nu... deocamdată, răspunse Evans. 

E lesne de înţeles cât erau de doritori toţi să afle ce s-a 
întâmplat cu Evans şi mai ales ce s-a petrecut după ce şalupa a 
eşuat. 

Mari şi mici, somnul nu s-a mai lipit de nici unul, dornici să 
afle lucruri atât de hotărâtoare pentru ei. Dar mai întâi de toate 
era nevoie ca Evans să-şi schimbe hainele ude şi să mănânce 
ceva. 

Dacă hainele îi şiroiau de apă era pentru că trecuse râul 
Zeelanda înot, iar dacă era istovit de osteneală şi foame, asta se 
datora faptului că nu mâncase nimic de douăsprezece ore şi că 
din zori până-n noapte nu se odihnise nici o singură clipă. 

Briant îl duse în încăperea alăturată, unde Gordon îi dădu 
nişte haine bune, de marinar. Apoi Moko îi aduse ceva vânat 
rece, pesmeţi, câteva ceaiuri fierbinţi şi un pahar bun de 
brandy. 

După un sfert de oră, Evans, la masa din hol, le povesti 

cele întâmplate după ce marinarii de pe Severn au fost aruncaţi 
pe insulă. 
— Câteva clipe înainte ca şalupa să acosteze, începu el, cinci 
dintre oameni, între care şi eu, am fost azvârliţi pe întâiul banc 
de stânci. Nici unul din noi n-a fost grav rănit la eşuare. Numai 
contuziuni, nu şi răni. Dar partea cea mai grea a fost ca să ieşim 
din valurile ce se izbeau cu putere de stânci, şi asta pe o beznă 
deplină şi pe o mare vijelioasă, care se retrăgea împotriva 
vântului din larg. Totuşi, după lungi sforţări, ne văzurăm ieşiţi 
teferi din valuri. Walston, Brandt, Rock, Book, Cope şi eu. 
Lipseau doi: Forbes şi Pike. Să fi fost luaţi pe sus şi zvârliţi de un 
val, ori fugiseră când s-au văzut la țărm? Nu ştiam. Cât despre 
Kate, o credeam luată de valuri; nici nu mă gândeam s-o mai 
văd vreodată. 

Şi povestind acestea, Evans nu-şi putea ascunde emoția şi 
bucuria de a o revedea pe curajoasa femeie care scăpase 
împreună cu el din măcelul de pe Severn. După ce fuseseră 
amândoi la bunul plac al acestor tâlhari, acum nu mai erau în 
puterea lor, chiar dacă în viitor n-ar fi fost scutiţi de un atac din 


partea lor. 

Şi Evans reluă firul : 
— Când ajunserăm pe țărm, trecu un timp până să găsim 
şalupa. Ea trebuie să fi acostat pe la şapte seara şi se făcuse 
miezul nopţii când o găsirăm răsturnată pe nisip. Asta din cauză 
că mersesem în lungul țărmului... 
— Ţărmului Severn, completă Briant. E numele dat de unii din 
colegii noştri care descoperiseră şalupa de pe Severn înainte 
chiar de a ne fi povestit Kate despre naufragiu... 
— Înainte? întrebă Evans mirat. 
— Da, domnule Evans, spuse Doniphan. Noi ne aflam acolo chiar 
în seara naufragiului, în timp ce cei doi tovarăşi ai 
dumneavoastră erau întinşi pe nisip. Dar... când ne-am înapoiat 
în zori să-i înmormântăm, dispăruseră... 
— lată, reluă Evans, cum se înlănţuie totul! Forbes şi Pike, pe 
care noi îi credeam pieriţi în valuri — şi n-ar fi fost nici o pagubă, 
ar fi fost doar doi ticăloşi mai puţin din şapte — căzuseră în 
apropiere de şalupă. Acolo i-au găsit Walston şi ceilalţi şi i-au 
trezit la viaţă cu câteva înghiţituri de gin; spre norocul lor şi 
nenorocul nostru, lăzile de pe şalupă n-au fost nici sparte, când 
aceasta a eşuat, şi nici apa n-a pătruns în ele. Muniţiile, armele, 
cinci puşti de bord, merindele ce apucaseră să fie îmbarcate în 
grabă în timpul incendiului de pe Severn, toate în bună stare, au 
fost scoase din şalupă de teamă ca aceasta să nu fie 
despotmolită de fluxul următor. Apoi plecarăm de la locul 
naufragiului de-a lungul coastei, înspre răsărit. Atunci unul din 
nemernici, Rock mi se pare, le aminti că pe Kate, n-au mai găsit- 
o, iar Walston răspunse: „O fi luat-o vreun val. Bine c-am scăpat 
de ea!" Şi mă gândeam că dacă tâlharii erau bucuroşi că au 
scăpat de Kate acuma, când nu le mai era de folos, aşa va fi şi 
cu mine. lar dumneata unde erai, Kate? o întrebă. 
— Jos, lângă şalupă, pe partea mării, răspunse Kate, chiar pe 
locul unde mă aruncase valul. Nu puteau să mă vadă şi eu am 
auzit tot ce-au vorbit între ei Walston şi ceilalţi. Dar după 
plecarea lor m-am ridicat şi, ca să nu mai cad iar în mâinile lui 
Walston, am fugit în direcţia opusă. Treizeci şi şase de ore mai 
târziu, moartă de foame, am fost găsită de copiii ăştia 
nepreţuiţi, care m-au adus la French-den. 
— French-den? repetă Evans. 
— E numele locuinţei noastre, răspunse Gordon, în amintirea 


naufragiatului francez care a locuit-o cu mulţi ani înaintea 
noastră. 

— French-den?... Ţărmul Severn?... spuse Evans. Văd, copii, că 
voi aţi dat denumiri diferitelor părţi din insulă. Frumos! 

— Da, maşter Evans! Şi nume frumoase! adause Service. Mai 
sunt: Family-lake, Downs-lands South-moors, rio Zeelanda, 
Traps-woods... 

— Bine! Bine! O să mi le spuneţi toate mai târziu... mâine! 
Deocamdată să vă povestesc mai departe... Dar nu se aude 
nimic afară? 

— Nimic, spuse Moko, care sta de veghe lângă uşa holului. 

— Bine! se linişti Evans. O oră după ce am părăsit şalupa, 
ajunsesem la un şir de copaci unde ne-am aşezat tabăra. A doua 
zi şi în zilele următoare ne-am înapoiat la locul unde eşuase 
şalupa şi încercarăm s-o reparăm, dar cum nu aveam decât o 
toporişcă, fu cu neputinţă să-i înlocuim laturile făcute ţăndări şi 
s-o punem iar pe picioare ca să poată rezista mării, chiar pentru 
un drum scurt. De altfel, nici locul nu era potrivit pentru o 
asemenea treabă. Plecarăm, aşadar, să căutăm o altă aşezare, 
într-o regiune mai puţin stearpă, unde să găsim vânat pentru 
hrana de fiecare zi şi în acelaşi timp un râu cu apă dulce, căci 
provizia de apă ni se isprăvise. După ce am colindat pe coastă 
cale de douăsprezece mile, ajunserăm la un pârâu... 

— East-river! spuse Service. 

— Fie, East-river! răspunse Evans. Acolo, în mijlocul unui vast 
golf... 

— Golful Deception... 

— Fie, golful Deception, zise Evans surăzând. Acolo, în mijlocul 
stâncilor, era un port... 

— Bear-rock! exclamă acum Costar. 

— Fie, Bear-rock, micuţule, încuviinţă Evans, cu un semn din 
cap. Nimic n-a fost mai firesc decât să ne instalăm acolo, iar 
dacă reuşeam s-aducem şi şalupa, care s-ar fi descheiat cu totul 
la prima furtună, poate că izbuteam s-o reparăm. Ne-am întors 
dar s-o luăm şi când o uşurarăm de tot ce s-a putut scoate, o 
puserăm pe apă şi, cu toate că era plină cu apă până sus, 
reuşirăm s-o tragem de-a lungul țărmului şi s-o aducem în port, 
unde e si acum, în siguranţă. 

— Şalupa e la Bear-rock? întrebă Briant. 

— Da, dragul meu, şi cred că tot s-ar mai putea repara dacă am 


avea uneltele care ne trebuie. 

— Dar avem noi unelte, maşter Evans! răspunse degrabă 
Doniphan. 

— Ei da, asta şi-a zis şi Walston când întâmplarea a făcut să afle 
că insula e locuită şi de cine e locuită. 

— Dar cum a putut să afle? întrebă Gordon. 

— lată cum, răspunse Evans. Acum opt zile, Walston, tovarăşii 
lui şi cu mine, căci nu mă lăsau niciodată singur, ne-am dus în 
recunoaştere prin pădure. După trei-patru ore de mers în susul 
râului din est, ajunserăm la ţărmul unui lac imens, din care ieşea 
cursul acesta de apă. Şi acolo, vă închipuiţi mirarea noastră, 
dădurăm peste un fel de aparat ciudat, eşuat pe țărm... un fel 
de schelet de trestie, cu pânză pe deasupra. 

— Zmeul nostru! spuse Doniphan. 

— Zmeul nostru, care căzuse în lac, zise Briant, şi pe care vântul 
l-a împins până acolo! 

— Oh, era un zmeu? întrebă Evans. Credeţi-mă, noi nu ne-am 
gândit şi eram foarte miraţi! In orice caz nu se făcuse singur. 
Fusese făcut pe insulă. Asta era sigur!... Aşadar, insula era 
locuită. De cine?... Asta voia să afle Walston. Cât despre mine, 
din ziua aceea m-am hotărât să fug... Oricare ar fi fost locuitorii 
de pe insulă, chiar şi sălbatici, nu puteau să fie mai fioroşi decât 
ucigaşii de pe Severn! De altfel, din ziua aceea înteţiră paza 
mea zi şi noapte. 

— Şi cum au descoperit Franch-den-ul? întrebă Baxter. 

— Staţi că vă spun, răspunse Evans. Dar înainte de a-mi relua 
povestirea, ia spuneţi-mi, copii, la ce foloseaţi voi zmeul acela 
mare? Era un semnal? 

Gordon îi povesti lui Evans cum îl făcuseră, în ce scop, 
cum l-au încercat, cum şi-a riscat Briant viaţa pentru salvarea 
coloniei şi în ce fel a putut să se asigure că Walston era încă pe 
insulă. 

— Viteaz băiat! spuse Evans şi-i strânse mâna lui Briant, plin de 
admiraţie şi prietenie, apoi continuă: înţelegeţi dar că Walston 
nu mai avu decât un singur gând: cine erau locuitorii insulei 
acesteia necunoscute? Dacă erau indigeni, s-ar putea cumva 
înţelege cu ei? Dacă erau naufragiaţi, poate aveau uneltele 
care-i trebuiau lui. Şi în cazul acesta, nu i-ar refuza să-i ajute să 
repare şalupa, ca să se vadă iar pe mare. Cercetările începură, 
cu foarte multă prevedere. Inainta puţin câte puţin, explorând 


pădurile de pe ţărmul drept al lacului, ca să se apropie de 
extremitatea de sud. Dar nici ţipenie de om, nici un foc de armă 
în partea aceea de insulă... 

— Da, zise Briant, asta din cauză că nici unul din noi nu se mai 
depărta de French-den şi că era oprit orice foc de puşcă. 

— Şi totuşi v-a descoperit, reluă Evans. Nici nu s-ar fi putut 
altfel. în noaptea de 23 spre 24 noiembrie, unul din tovarăşii lui 
Walston ajunse în faţa lui French-den prin partea de sud a 
lacului. Spre nenorocul vostru, la un moment dat a zărit o 
lumină printr-un perete al falezei, probabil lumina felinarului, o 
clipă, cât s-a întredeschis uşa. A doua zi, Walston personal porni 
încoace şi, pe înserat, stătu multă vreme la pândă, ascuns 
printre ierburile înalte, la doi paşi de râu... 

— Ştiam, zise Briant. 

— Ştiaţi?! 

— Da, căci pe locul acela Gordon şi cu mine am găsit bucăţi 
dintr-o pipă pe care Kate a recunoscut-o că era a lui Walston. 

— Exact, spuse Evans. Walston o pierduse pe drum, lucru care l- 
a supărat grozav. Destul însă că a aflat de colonie. Şi într- 
adevăr, în timp ce stătea ascuns în ierburi, v-a văzut pe mai toţi 
umblând încoace şi-ncolo pe lângă râu, constatând că eraţi doar 
o mână de băieţandri, cărora şapte vlăjgani ca ei vă făceau 
repede de petrecanie. Walston se întoarse dar să le spună 
tovarăşilor lui ce văzuse. Dintr-o convorbire dintre el şi Brandt, 
am aflat la ce se putea aştepta French-den-ul. 

— Bestiile! exclamă Kate. Nici o milă nu le-ar fi fost de bieţii 
copii! 

— Nu, Kate, răspunse Evans, cum nu le-a fost milă nici de 
căpitan, nici de pasagerii lui Severn. Bestii! Bine-ai spus, şi în 
fruntea lor cel mai crud din toţi, Walston, care sper că îşi va 
ispăşi toate fărădelegile! 

— În sfîrşit, Evans, bine că ai reuşit să fugi! zise Kate. 

— Da, Kate, acum douăsprezece ore am profitat de lipsa lui 
Walston şi a celorlalţi, care mă lăsaseră în paza lui Forbes şi a 
lui Rock. Mi s-a părut momentul cel mai potrivit ca să fug, iar ca 
să-i fac să-mi piardă urma şi să câştig timp şi distanţă, las' pe 
mine! Să fi fost zece dimineaţa când m-am afundat în pădure. 
Dar Forbes şi Rock au prins degrabă de veste şi s-au luat după 
mine, cu puştile încărcate... Eu n-aveam drept apărare decât un 
cuţit marinăresc şi picioarele ca să fug de să-mi scapere 


călcâiele. Goana a ţinut ziua întreagă. Tăind tot de-a curmezişul 
pe sub copaci, ajunsesem pe malul stâng al lacului. Mai aveam 
să înconjur cotul din sud, când mi-am amintit de o convorbire a 
lor că voi v-aţi aşezat pe malurile unui râu care curge înspre 
apus. Credeţi-mă, nu m-aş fi gândit vreodată că pot să fug atât 
de repede şi de mult! Am făcut aproape cincisprezece mile 
astăzi! Lua-i-ar dracu' pe netrebnicii aceştia, care alergau la fel 
de iute, iar gloanţele zburau şi mai şi. În câteva rânduri îmi 
şuierară pe la urechi. Gândiţi-vă! Le ştiam toate nelegiuirile! 
Dacă le scăpăm, puteam să-i denunţ. Trebuia cu orice preţ să 
pună mâna pe mine! V-o spun, să nu-i fi ştiut cu arme de foc la 
ei, i-aş fi aşteptat cu cuțitul în mână. Îi omoram ori eu pe ei, ori 
ei pe mine. Da, Kate, mai degrabă aş fi murit decât să mă mai 
întorc în tabăra lor de tâlhari! Tot gândeam că blestemata de 
goană avea să înceteze odată cu înnoptatul! De unde! 
Apucasem să trec de capătul lacului şi o luasem pe celălalt 
țărm, în sus, dar pe Forbes şi pe Rock îi simţeam tot pe urmele 
mele. Furtuna care se pregătea de câteva ore izbucni. Asta îmi 
stânjeni goana, căci la lumina fulgerelor, ticăloşii mă puteau 
vedea printre trestiile malului. Ajunsesem la vreo sută de paşi 
de râu... Dacă apucam să trec râul şi să-l ştiu că e stavilă între 
nemernicii aceia şi mine, eram ca şi scăpat. Niciodată n-ar fi 
îndrăznit să-l treacă, ştiind că erau în vecinătatea lui French- 
den. Alergai atunci şi eram gata să ajung la malul stâng, când 
fulgeră din nou, luminând tot văzduhul. Un foc de puşcă 
răsună... 

— Cel pe care l-am auzit?... spuse Doniphan. 

— Un glonţ mi-a atins umărul. Am sărit şi m-am aruncat în râu... 
Din câteva mişcări de braţe ajunsei pe celălalt mal, unde mă 


ascunsei în bălării. îi auzii : „Şi crezi că l-ai atins?" — „Răspund 
de asta!" - „Atunci e la fund! - „Mai e vorbă? E mort! Mort şi 
răposat!" — „Bine c-am scăpat de el!" Şi o luară din loc. Da, 


bine că au scăpat şi de mine ca şi de Kate! Ah, ticăloşii! Vă voi 
arăta eu vouă „mort'"! Ceva mai târziu mă descurcai dintre 
ierburi şi mă-ndreptai către cotul falezei. Auzii lătrături de 
câine. Chemai... Uşa de la French-den se deschise. Şi acum, zise 
Evans, întinzând mâna către lac, e timpul, băieţi, s-o sfârşim cu 
mizerabilii ăştia şi să scăpăm de ei insula voastră! 


— Walston v-a văzut pe mai toți... 


atâta suflet puse în cuvintele astea, încât toţi se sculară în 
picioare, gata să-l urmeze. 

La rândul lor, băieţii povestiră lui Evans toate cele 
întâmplate de douăzeci de luni încoace, îi spuseră în ce fel 
părăsiseră cu schoonerul Sloughi Noua Zeelandă, îndelunga 
străbatere a Pacificului până la insulă, descoperirea osemintelor 
lui Frangois Baudoin, aşezarea micii colonii la French-den, 
recunoaşterile din anotimpurile de vară, muncile de iarnă şi 
cum, în sfârşit, îşi organizaseră o viaţă oarecum îmbelşugată şi 
ferită de primejdii înainte de venirea lui Walston şi a complicilor 
lui. 

— Şi de douăzeci de luni nici un vapor nu s-a arătat la orizontul 
insulei? întrebă Evans. 

— Noi, cel puţin, n-am văzut nici unul în larg, zise Briant. 

— Aţi pus ceva semnalizări? 

— Da! Un catarg înfipt pe cea mai înaltă culme a falezei. 

— Şi n-a fost văzut? 

— Nu, maşter Evans, răspunse Doniphan. E drept că a trebuit, 
acum şase săptămâni, să-l dăm jos, ca să nu-l vadă Walston. 

— Şi bine aţi făcut, băieţi! Numai că, din păcate, ticălosul tot a 
aflat ce-a vrut să ştie! De aceea, zi şi noapte trebuie să fim în 
gardă! 

— De ce, izbucni atunci Gordon, de ce a trebuit să avem parte 
de asemenea mizerabili, în loc de nişte oameni cumsecade, 
cărora cu atâta drag le-am fi venit în ajutor! Colonia noastră n-ar 
fi fost decât mai întărită dintr-asta! Dar acum, ce ne aşteaptă? O 
luptă de apărare a vieţii, luptă! Şi care va fi rezultatul? 

— Cu un om destoinic ca Evans... spuse Kate. 

— Evans... Trăiască Evans! strigară într-un glas băieţii. 

— Bizuiţi-vă pe mine, şi eu pe voi, şi vă promit că ne vom apăra 
bine. 

— Şi totuşi, spuse gânditor Gordon, n-am putea evita lupta, 
dacă Walston ar primi să părăsească insula?... 

— Ce vrei să spui, Gordon? îl întrerupse Briant. 

— Vreau să spun că Walston şi ceata lui ar fi plecat de mult 
dacă şi-ar fi reparat şalupa, nu e aşa, maşter Evans? 

— Bineînţeles. 

— Dacă e aşa, nu s-ar putea să stăm de vorbă? Cu binele nu s-ar 
putea să le dăm uneltele de care au nevoie? Poate că ar primi! 
Fireşte că e dezgustător să stai de vorbă cu ucigaşii de pe 


Severn! Dar ca să scăpăm de ei, ca să împiedicăm un atac, 
poate cu vărsare de sânge? In sfârşit, dumneata ce părere ai, 
maşter Evans? 

Evans îl ascultase cu multă atenţie. Propunerea lui arăta 
un spirit practic care nu-l lăsa să alunece spre fapte nechibzuite, 
o fire care-l făcea să privească cu calm în orice împrejurare. îşi 
dădu seama — şi nu se înşela — că era cel mai cu judecată din 
toţi şi că propunerea lui merita să fie discutată. 

— Intr-adevăr, domnule Gordon, îi spuse, orice mijloc e bun 
dacă e să scapi de vecinătatea tâlharilor ăstora. Fireşte că dacă, 
după ce şi-ar repara şalupa, s-ar hotărî să plece, ar fi mai bine 
decât să trebuie să lupţi cu ei, poate fără sorţi de izbândă. Pe de 
altă parte însă, poţi pune temei pe cuvântul lui Walston? Şi când 
o dată îl vei primi să stai de vorbă, n-are să profite ca să atace 
French-den-ul prin surprindere şi să vă prade de tot ce aveţi? 
Crezi că nu-i dă prin gând că trebuie să fi salvat voi şi ceva bani 
din naufragiu? Credeţi-mă pe mine, netrebnicii ăştia nu v-ar 
vrea decât pieirea după ce le-aţi face un bine! în asemenea 
suflete nu e loc pentru recunoştinţă. Să vrei să ajungi la o 
înţelegere cu ei înseamnă să te dai pe mâna lor. 

— Nu, nu! se opuseră Baxter şi Doniphan, urmaţi de toţi ceilalţi 
cu atâta dirzenie, că lui Evans îi făcu plăcere. 

— Nu! adăugă şi Briant. Nu trebuie să avem nimic comun cu 
Walston şi banda lui! 

— Şi-apoi, adăugă Evans, lor le trebuie nu numai unelte; le 
trebuie muniții. Dac-or mai avea pentru atacul împotriva noastră 
şi nici asta nu e sigur. Dar dac-ar fi vorba să facă faţă înarmaţi şi 
pe unde-or mai cutreiera, praful de puşcă şi gloanţele câte le-au 
mai rămas nu le ajung!... Şi atunci au să vină să vi le ceară 
vouă! Or să vi le pretindă! Şi vă întreb eu: le daţi? 

— Nu, fireşte, spuse Gordon. 

— Atunci vă spun eu ce urmează, zise Evans. Au să încerce să vi 
le ia cu forţa. Dând înapoi din faţa luptei, ajungeţi tot la luptă, 
dar în condiţii mai proaste pentru voi. 

— Aveţi dreptate, maşter Evans, răspunse Gordon. Să fim gata 
de apărare şi să aşteptăm! 

— Da, asta e cel mai cuminte! Să aşteptăm, domnule Gordon! 
De altfel, mai e un motiv mai presus de oricare altul ca să 
aşteptăm... 

— Care? 


— Ascultaţi-mă! Walston, cum ştiţi, nu poate părăsi insula decât 
cu şalupa de pe Severn. 
— E clar, zise Briant. 
— Or, şalupa sunt sigur că se poate repara, şi dacă Walston a 
renunţat s-o pună pe linia de plutire e din lipsă de unelte. 
— Dacă le avea, interveni Baxter, ar fi fost departe acum! 
— Aşa e, dragul meu! Aşadar, dacă-i faceţi rost lui Walston de 
unelte să-şi repare şalupa, să admitem chiar că renunţă la 
gândul să atace French-den-ul, se va grăbi să plece fără să-i mai 
pese de voi. 
— Ei, de ce n-ar face-o! exclamă Service. 
— La naiba! în cazul acesta, zise Evans, cu ce mai plecăm noi, 
dacă şalupa nu mai e aici? 
— Cum, domnule Evans, întrebă Gordon, vreţi să spuneţi că am 
putea să părăsim insula în şalupa asta? 
— Exact, domnule Gordon. 
— Să traversăm Pacificul şi să ne vedem iar în Noua Zeelandă? 
spuse Doniphan. 
— Pacificul? Nu, copii, zise Evans, ci până la vreun punct nu prea 
depărtat, unde să aşteptăm o ocazie de înapoiere la Auckland. 
— Adevărat, domnule Evans? exclamă Briant. 

Şi câţiva colegi săriră deodată să-l asalteze pe Evans cu 
întrebări. 
— Cum ar putea şalupa asta să reziste la un parcurs de câteva 
sute de mile? întrebă Baxter. 
— Câteva sute de mile? răspunse Evans. Nici gând: vreo treizeci 
doar. 
— Aşadar nu suntem în plin ocean? întrebă Doniphan. 
— În vest, da, răspunse Evans. Dar la sud, la nord, la est nu sunt 
decât canale pe care le străbaţi cu uşurinţă în şaizeci de ore. 
— Deci nu ne înşelam când ne închipuiam că sunt teritorii prin 
vecinătate? spuse Gordon. 
— Nicidecum, zise Evans, ba chiar teritorii mari, în est. 
— Da, în est! exclamă Briant. Pata aceea albă, apoi lumina 
zărită într-acolo! 
— O pată albă zici? răspunse Evans. Trebuie să fie un ghețar, iar 
lumina, flacăra unui vulcan care trebuie să fie trecut pe hartă. Ei 
bine, copii, dar unde vă credeaţi voi? Spuneţi! 
— Pe vreo insulă izolată din Pacific, răspunse Gordon. 
— insulă? Da... Izolată? Nul!... Ce e sigur e că face parte dintr- 


unul din multele arhipelaguri de care e plină coasta de sud a 
Americii. Şi, la urma urmei, dacă aţi pus nume la capuri, la 
golfuri, la cursurile de apă de pe insulă, nu mi-aţi spus ce nume 
i-aţi pus insulei? 

— Insula Chairman, după numele pensionului nostru, răspunse 
Doniphan. 

— Ei bine, va avea atunci două nume, căci se numeşte mai 
dinainte Hanovra! 

Şi cu asta, după ce-şi luară obişnuitele măsuri de 
supraveghere, se duseră la culcare şi, plini de grijă, mai făcură 
încă un culcuş în hol, pentru Evans. 

Toată colonia fremăta acum de o îndoită emoție, care 
avea de ce să le tulbure somnul: una, perspectiva unei lupte 
sângeroase, cealaltă, putinţa de a se înapoia în patrie. 

Mastei Evans amânase pe a doua zi explicaţiile pe atlasul 
geografic despre poziţia exactă a insulei Hanovra şi, în timp ce 
Moko şi Gordon stăteau de veghe, noaptea trecu liniştită la 
French-den. 


Capitolul XXVII 


STRÂMTOAREA MAGELLAN. ŢĂRILE ŞI 
INSULELE CARE O ÎNCONJOARĂ. ESCALELE 
STABILITE. PROIECTE DE VIITOR. CU FORŢA 


ORI PRIN VICLENIE? ROCK ŞI FORBES. FALŞII 
NAUFRAGIAŢI. PRIMIRE BUNĂ. ÎNTRE UNSPREZECE 
ŞI DOUASPREZECE NOAPTEA. UN FOC DE ARMA 
AL LUI EVANS. KATE INTERVINE. 


Un canal lung, de circa trei sute optzeci de mile, cu o 
curbură de la vest spre est, care începe de la Capul Fecioarelor, 
din Atlantic, şi se termină la Capul Pilar, în Pacific, împrejmuit de 
coaste foarte stâncoase, străjuit de munţi înalţi de trei mii de 
picioare deasupra nivelului mării, cu golfuri în adâncul cărora 
sunt multe porturi de refugiu, bogat în vărsări de apă potabilă 
unde vapoarele îşi împrospătează fără greutate provizia de apă, 
mărginit de păduri dese cu vânat din belşug, răsunând de 
tunetul miilor de căderi de apă care se aruncă prin nenumărate 
torente în golfuri mici, oferind vapoarelor pornite din est către 
vest o trecere mai scurtă decât strâmtoarea Le Maire dintre 
Ţara Statelor şi Ţara Focului, şi mai puţin bântuită de furtuni 
decât canalul de la Capul Horn — aceasta este strâmtoarea lui 
Magellan, pe care renumitul navigator portughez a descoperit-o 
în anul 1520. 

Spaniolii, singurii care au vizitat ţinuturile magellanice 
timp de o jumătate de secol, au pus în peninsula Brunswick 
temelia portului Famine. După spanioli veniră englezii Drake, 
Cavendish, Hawkins; urmară olandezii De Veer, Schouten şi Le 
Maire, care descoperiră în 1610 strâmtoarea cu numele acestuia 
din urmă. Apoi, după aceea, ţinuturile acestea deveniră 
cunoscute datorită celor mai celebri navigatori de la sfârşitul 
acelui secol: Anson, Cook, Byron, Bougainville şi alţii. De atunci 
încoace, strâmtoarea Magellan a devenit o rută obişnuită pentru 
trecerea dintr-un ocean în altul, mai ales de când navigația cu 
aburi, care nu cunoaşte nici vânturi potrivnice, nici curenţi 
contrari, a permis trecerea în condiţii de navigaţie excepţionale. 
Aceasta este dar strâmtoarea pe care a doua zi — 28 noiembrie 
— Evans o arătă pe harta din atlasul Stiler lui Briant, lui Gordon 
şi colegilor lor. 

Dacă Patagonia, acest ultim ţinut din America de Sud, 
ţinutul regelui Wilhelm şi peninsula Brunswick formează limita 
de nord a strâmtorii, la sud e mărginită de acest arhipelag 
magellanic, cuprinzând vastele insule: ara Focului, Ţara 


Dezolării, insulele Clarence, Hosta, Gordon, Navarin, Wollaston, 
Stewart şi altele mai puţin importante, până la ultimul grup al 
Hermitelor, dintre care cea mai înaintată între cele două oceane 
este ultima creastă a înaltului şir stâncos al Anzilor Cordilieri şi 
se numeşte Capul Horn. 

La est, strâmtoarea lui Magellan se lărgeşte prin câteva 

intrânduri, între Capul Fecioarelor şi al Patagoniei şi Capul 
Espiritu Santo al Ţării Focului. Dar nu acelaşi lucru e şi în vest — 
le explică Evans. În partea aceea găseşti la tot pasul ostroave, 
insule, arhipelaguri, strâmtori, canale, braţe de mare. Doar 
printr-un coridor între Capul Pilar şi extremitatea sudică a marei 
insule Adelaida îşi găseşte strâmtoarea deschidere către Pacific. 
Deasupra se înşiruie o serie întreagă de insule, ciudat grupate, 
de la strâmtoarea Lord Nelson până la grupul Chonos şi Chile, 
învecinat cu coasta chiliană. 
— Şi acum, spuse Evans, vedeţi dincolo de strâmtoarea lui 
Magellan o insulă, pe care nişte simple braţe de mare o separă 
de insula Cambridge la sud şi de insulele Madre de Dios şi 
Chatam la nord? Ei bine, insula aceasta, situată la 51* latitudine, 
este Hanovra, căreia voi  i-aţi dat numele de Chairman, insula 
pe care o locuiţi de peste douăzeci de luni! 

Briant, Gordon, Doniphan, aplecaţi peste atlas, priveau 
curioşi insula pe care o crezuseră departe de orice pământ şi 
care era atât de aproape de coasta americană. 

— Cum, zise Gordon, ne separă de Chile doar nişte braţe de 
mare? 

— Da, copii, răspunse Evans. Numai că între insula Hanovra şi 
continentul american nu sunt decât insule la fel de pustii ca şi 
asta. Şi că, odată ajunşi pe continent, ar fi trebuit să parcurgeţi 
sute de mile înainte de a ajunge în vreun ţinut de aşezări 
omeneşti, în Chile sau Argentina. Şi câtă oboseală, fără să mai 
pomenim primejdiile! Eu cred că pentru voi a fost mai bine că 
nu aţi putut părăsi insula, de vreme ce existenţa vă era 
asigurată şi de vreme ce trag nădejde s-o părăsim împreună. 

Aşa că, parte din canalurile astea care înconjoară insula 
Hanovra sunt pe alocuri doar de cincisprezece-douăzeci de mile 
lărgime şi, pe o vreme bună, Moko le-ar fi putut trece chiar şi cu 
iola. Dacă Briant, Gordon şi Doniphan, în drumurile lor din nord 
şi est, n-au putut zări ţinuturile astea, e din cauză că sunt joase. 
Cât despre pata aceea albicioasă, este unul din ghețarii de pe 


continent, iar muntele în erupție, unul din vulcanii din regiunile 
magellanice. 

De altfel, după cum observă Briant privind cu luare-aminte 
harta, întâmplarea a făcut ca explorările lor să-i fi dus tocmai pe 
punctele de pe litoral care se depărtau cel mai mult de insulele 
învecinate. E drept că atunci când Doniphan a ajuns pînă la 
Severn-shores, poate că ar fi putut zări coasta de sud a insulei 
Chatam, dacă în ziua aceea vizibilitatea orizontului, înceţoşat de 
norii de furtună, n-ar fi fost atât de redusă! Cât de la golful 
Deception, care face un intrând atât de adânc în insulă, ca şi de 
la vărsarea în mare a lui East-river ori de la Bear-rock nu se 
poate vedea insuliţa din est, nici insula Speranţei, care e cu 
douăzeci de mile mai departe. Ca să poată vedea ţinuturile 
înconjurătoare, ar fi trebuit să meargă la capul North, de unde s- 
ar fi văzut capătul insulei Chatam şi al insulei Madre de Dios, 
dincolo de strâmtoarea Conception, sau la capul South, de unde 
ar fi putut întrezări extremităţile insulelor Adelaida sau 
Cambridge, sau poate, în sfârşit, la capătul extrem al litoralului 
de la Downs-lands, de unde s-ar fi văzut înălțimile insulei Owen 
sau ghețarii din ţinuturile de sud-est. 

Or, tinerii noştri n-au împins niciodată cercetările până în 
punctele astea îndepărtate. Cât despre harta lui Frangois 
Baudoin, Evans nu-şi putea explica cum de nu avea însemnate 
insulele astea. Din moment ce naufragiatul francez reuşise să 
determine destul de exact configuraţia insulei Hanovra, 
înseamnă că a parcurs-o în întregime. Era de presupus că 
ceţurile să fi împânzit zările şi să fi redus vizibilitatea doar la 
câteva mile? La urma urmei, s-ar putea. 

Şi acum, în cazul când ar reuşi să pună mâna pe şalupa de 
pe Severn şi să o repare, încotro ar îndrepta-o Evans? Asta îl 
întrebă Gordon. 

— Copii, le spuse Evans, n-aş căuta să mă îndrept nici către 
nord, nici către est. Cu cât am merge mai mult pe mare, cu atât 
mai bine. Bineînţeles că un vânt bun ne-ar putea duce înspre 
vreun port chilian, unde am fi bine primiţi. Dar marea e foarte 
agitată pe coastele acelea, pe câtă vreme canalurile 
arhipelagului ne înlesnesc mult mai bine trecerea. 

— Într-adevăr, zise Briant, dar găsim aşezări omeneşti prin 
părţile acelea şi găsim în ele putinţa să plecăm spre patrie? 

— Fără îndoială, răspunse Evans. Poftim! Uită-te pe hartă! După 


ce ieşi din canalurile arhipelagului Adelaida, unde ajungem prin 
canalul Smyth? În strâmtoarea Magellan, nu? Ei bine, chiar 
lângă intrarea în strâmtoare se află Port-Tamar, care ţine de 
Ţara Dezolării, iar acolo suntem pe drum de întoarcere. 

— Dar dacă nu întâlnim nici un vapor, întrebă Briant, aşteptăm 
până trece vreunul? 

— Nu, domnule Briant. Uite, urmăreşte mai departe trecerea 
prin strâmtoarea Magellan. Vezi dumneata peninsula asta mare, 
Brunswick? Acolo, în adâncul golfului Fortescue, la Port-Galant, 
vapoarele vin adesea pentru escală. Va fi nevoie să mergem 
mai departe, trecând de capul Forward, la sudul peninsulei? lată 
golful Saint-Nicolas sau golful Bougainville, în care fac escală 
cea mai mare parte din vapoarele care trec prin strâmtoare. În 
sfârşit, mai departe încă, iată Port-Famine şi, ceva mai la nord, 
Punta Arenas. 

Evans avea dreptate. Odată intrată în strâmtoare, şalupa 
ar avea mai multe puncte de escală. În asemenea condiţii, 
înapoierea în patrie era asigurată, fără să mai vorbim de 
vapoarele pe care le puteau întâlni în drum către Australia sau 
Noua Zeelandă. Dacă la Port-Tamar, la Port-Galant sau la Port- 
Famine nu sunt prea multe şanse, în Punta Arenas, dimpotrivă, 
găseşti tot ce-ţi trebuie. Târguşorul acesta ridicat de guvernul 
chilian a devenit un adevărat orăşel, clădit pe litoral, ce-şi face 
loc printre minunaţii copaci ai peninsulei Brunswick. Orăşelul e 
în plină dezvoltare, în vreme ce Port-Famine, care datează de la 
sfârşitul secolului al X-lea, nu mai e astăzi decât un sat în ruină. 

De altfel există în zilele noastre, mai la sud, alte colonii 
vizitate de expedițiile ştiinţifice, ca escala Liwya, pe insula 
Navarin, şi mai ales Ooshooia, pe canalul Beagle, din jos de Ţara 
Focului. Această ultimă escală ajută mult la cunoaşterea 
ținutului în care francezii au lăsat multe urme ale trecerii lor, 
dovadă denumiri ca Dumas, Cloue, Pasteur, Chanzy, Grevy, dat 
unor insule din arhipelagul magellanic. 

Colonia ar fi sigur salvată dacă ar ajunge la strâmtoarea 
lui Magellan. Dar ca să ajungă acolo trebuia să repare, şalupa, 
iar ca s-o repare trebuia să o cucerească, lucru care ar fi fost 
posibil numai înfrângându-i pe Walston şi pe complicii lui. 

lar dacă şalupa ar fi rămas pe locul unde Doniphan o 
găsise pe coasta Severn, poate că ar fi încercat s-o ia în 
stăpânire. În cazul acesta, Walston, care se instalase la 


cincisprezece mile depărtare, în fundul golfului Deception, nici 
n-ar fi prins de veste. Ceea ce făcuse Walston putea face şi 
Evans, adică să tragă şalupa, numai că n-ar fi tras-o la vărsarea 
lui East-river, ci la gura râului Zeelanda şi chiar, suind pe râu în 
sus, până în dreptul lui French-den. Acolo, sub directiva lui 
Evans, reparaţiile ar fi fost făcute în mai bune condiţii; după 
aceea, prevăzută cu pânze, încărcată cu muniții, merinde şi 
unele obiecte pe care ar fi fost păcat să le lase, şalupa ar fi 
părăsit insula, plecând în larg, înainte ca tâlharii s-o poată 
ataca. 

Din păcate, planul nu putea fi pus în aplicare. Chestiunea 
plecării nu putea fi rezolvată decât pe calea armelor, fie că luau 
ei ofensiva, fie că se apărau. Nimic nu era cu putinţă câtă vreme 
echipajul de pe Severn nu era înfrânt. 

Evans, de altfel, inspira o încredere absolută coloniei. Şi 
Kate le vorbise de el cu multă căldură. De când îşi tăiase părul şi 
barba, era o plăcere să-i priveşti faţa îndrăzneață şi deschisă. 
Era nu numai energic şi viteaz, dar îl simţiră şi bun şi hotărât, în 
stare de orice dăruire. Era aşa cum spunea Kate: un „bărbat" în 
mijlocul atâtor copii! 

Mai întâi, Evans voi să ştie pe ce se putea bizui în vederea 
rezistenţei. Cămara şi holul, în felul cum erau aşezate, îi părură 
foarte bine organizate pentru defensivă: dintr-unul cuprindeai cu 
privirea malul şi cursul râului, din celălalt, terenul de sport până 
la ţărmul lacului. Prin firidele deschise în perete se putea trage 
în cele două direcţii, fiind în acelaşi timp la adăpost. Cu cele opt 
puşti, asediaţii i-ar putea ţine pe atacanţi la distanţă, şi cu cele 
două tunuri mici, să-i bombardeze dacă s-ar apropia prea mult 
de French-den. Cât despre revolvere, toporişti şi cuțite 
marinăreşti, toţi ar şti să se servească de ele dacă lupta ar 
ajunge corp la corp. 

Evans găsi bună ideea lui Briant de a îngrămădi pietroaie 
înăuntru, ca să baricadeze uşile în caz că ar fi fost forţate. Dacă 
în interiorul peşterii erau relativ tari în apărare, în afară ar fi fost 
slabi. Nu trebuie uitat că nu erau decât şase băieţi între 
treisprezece şi cincisprezece ani, împotriva a şapte oameni 
vânjoşi, obişnuiţi să mânuiască armele şi cruzi până la omor. 

— Aşadar, socotiți că sunt chiar atât de cruzi, maşter Evans? 
întrebă Gordon. 
— Da, domnule Gordon, grozav de cruzi! 


— Unul din ei poate că nu! zise Kate. Forbes, care mi-a scăpat 
viaţa. 

— Forbes? răspunse Evans. La naiba! Că o fi fost amestecat în 
urma unor întâmplări nefericite, că o fi fost ameninţat de ceilalţi, 
fapt e că a luat parte din plin în masacrele de pe Severn. Şi apoi, 
nemernicul, nu el m-a fugărit, împreună cu Rock? N-a tras după 
mine ca după o fiară sălbatică? Nu şi-a zis „bravo!" când m-a 
crezut înecat în râu? Nu, draga mea Kate, mă tem că nu e cu 
nimic mai bun decât ceilalţi. Dacă te-a cruțat e pentru că ştia că 
netrebnicii ăştia mai aveau nevoie de dumneata şi fii sigură că 
n-are să se dea înapoi când au să atace French-den-ul. 

Trecură astfel câteva zile. Băieţii care făceau de gardă sus 
pe faleză nu văzură nimic suspect primprejur. Asta însă îl intriga 
pe Evans. Ştiind intenţiile lui Walston şi interesul lui să se 
grăbească, se întreba de ce de la 27 până la 30 noiembrie nu 
dăduse lovitura. 

Atunci îi veni în minte că Walston intenţiona probabil să se 
folosească mai curând de viclenie decât de forţă ca să pătrundă 
în French-den. Şi le-o şi spuse lui Briant, Gordon, Doniphan şi 
Baxter, cu care se sfătuia adesea. 

— Câtă vreme vom sta ferecaţi în French-den, zise el, Walston 
va fi pus în neputinţă să forţeze una sau alta din uşi dacă n-are 
pe nimeni care să i le deschidă. Şi probabil că se gândeşte să 
intre printr-o viclenie... 

— Dar cum? întrebă Gordon. 

— Poate că în felul următor, răspunse Evans. Voi ştiţi, copii, că 
numai Kate şi cu mine am fi fost în măsură să-l denunţăm pe 
Walston ca şef al unei bande de tâlhari ce ar putea ataca 
colonia. Or, în ce priveşte pe Kate, Walston e încredinţat că ea a 
pierit în naufragiu, iar despre mine ştie că mai mult ca sigur m- 
am înecat în râu, după ce Rock şi Forbes m-au împuşcat, aşa 
cum v-am povestit, felicitându-se chiar între ei pentru acest 
fericit deznodământ. Walston crede deci că voi habar n-aveţi de 
ce vă aşteaptă şi nici măcar nu bănuiţi prezenţa lor pe insulă. lar 
dacă vreunul din ei s-ar înfăţişa la French-den, l-aţi primi ca pe 
un naufragiat. Or, odată intrat, nemernicului i-ar fi foarte uşor 
să-şi introducă tovarăşii, şi atunci cum v-aţi mai putea apăra?! 
— lar noi, preciză Briant, dacă Walston sau oricare altul din 
bandă ne-ar cere găzduire, l-am primi cu un glonţ. 

— Dacă n-ar fi cumva mai cuminte să-l primim cu plecăciuni, 


zise Gordon. 
— Da, poate şi aşa! răspunse Evans. Viclenie la viclenie. Şi de- 
om da greş, vedem noi ce facem! ă 

Da, totul era să fie cu ochii în patru. Intr-adevăr, dacă 
lucrurile luau o întorsătură bună, dacă Evans intra în posesia 
şalupei, puteau spera că ora mântuirii nu era departe. Dar câte 
primejdii până atunci! Şi tot copilăretul acesta va apuca oare să 
se înapoieze în Noua Zeelandă? 

A doua zi, dimineaţa trecu în linişte. Evans, însoţit de 
Doniphan şi Baxter, merse chiar cale de o jumătate de milă 
înspre Traps-woods, ascunzându-se pe după copacii de la 
piciorul falezei. Nu văzu însă nimic anormal şi însuşi Phann, 
care-i însoțea, n-avu prilej de neliniște. 

Dar pe seară, puţin înainte de apusul soarelui, se dădu 
alarma. Webb şi Cross, care erau de gardă pe faleză, coborâră 
într-un suflet, anunţându-i că dinspre ţărmul de sud al lacului, 
de cealaltă parte a râului Zeelanda, se văd venind doi bărbaţi. 
Ca să nu fie recunoscuţi, Kate şi Evans intrară repede în cămară. 
Uitându-se apoi prin ferestruie, îi văzură pe cei doi oameni. Erau 
doi din banda lui Walston : Rock şi Forbes. 

— De bună seamă, zise Evans, vor să intre prin viclenie. Au să 
se dea drept marinari scăpaţi din naufragiu! 

— Ce facem? întrebă Briant. 

— Primiţi-i bine, fu de părere Evans. 

— Să-i primim bine pe tilharii ăştia? exclamă Briant. N-aş putea! 
— Pot eu, răspunse Gordon. 

— Bine, domnule Gordon, zise Evans, şi mai ales să nu 
bănuiască nimic de noi doi! Kate şi cu mine ne vom arăta la 
vremea potrivită! 

Evans şi Kate se ascunseră într-una din cămăruţele 
coridorului, închizând uşa. Câteva clipe mai târziu, Gordon, 
Briant, Doniphan şi Baxter merseră degrabă înspre râul 
Zeelanda. Zărindu-i, cei doi se prefăcură miraţi, iar Gordon, la 
fel de mirat. 

Rock şi Forbes păreau morţi de osteneală şi de îndată ce 
ajunseră pe malul apei, iată ce cuvinte fură schimbate de pe 
cele două maluri: 

— Cine sunteţi? 
— Naufragiaţi rătăciţi în sudul insulei cu şalupa vaporului cu trei 
catarge Severn! 


— Sunteţi englezi? 

— Nu, americani. 

— Şi ceilalţi de pe bord? 

— Au pierit. Numai noi singuri am scăpat din valuri şi suntem 
istoviţi. Cu cine avem a face, vă rog? 

— Cu membri ai coloniei Chairman. 

— Vă rugăm, fie-vă milă de noi şi găzduiţi-ne, căci nu mai avem 
de nici unele... 

—  Naufragiaţii au totdeauna drept la găzduire din partea 
semenilor lor! răspunse Gordon. Fiţi bineveniţi! 

La un semn al lui Gordon, Moko îi îmbarcă pe iola legată 
lângă dig şi din două-trei vâslituri îi aduse pe cei doi marinari pe 
malul drept al râului Zeelanda. 

Fără îndoială că Walston nu avusese de unde-şi alege soli 
mai chipeşi. Fapt e că şi un copil şi-ar fi dat seama de trăsăturile 
bestiale ale lui Rock. Oricât încercase el să-şi compună un cap 
de om cumsecade, ce tip de tâlhar era Rock ăsta, cu fruntea lui 
îngustă, ceafa lată şi falca de jos foarte proeminentă! Forbes, în 
care poate că tot mai stăruia un pic de omenie, după spusele lui 
Kate, arăta mai altfel. Poate că de aceea îl trimisese Walston 
împreună cu celălalt. 

Amândoi îşi începură rolul de falşi naufragiaţi. De teamă 
totuşi să nu se dea de gol dacă erau luaţi la întrebări cu de- 
amănuntul, spuseră că sunt morţi de osteneală mai mult chiar 
decât de foame şi cerură să fie lăsaţi să se odihnească, ba chiar 
să-şi petreacă noaptea la French-den. li duseră îndată înăuntru. 
La intrare însă, Gordon observă deîndată că nu se putuseră 
abţine să nu arunce priviri repezi şi furişe în jurul lor, să vadă 
cum e aşezat holul. Părură chiar foarte miraţi de tot sistemul de 
apărare al coloniei, dar mai ales de tunuleţul îndreptat în afară 
prin ferestruie. Bine că băieţii, foarte scârbiţi de altfel, nu 
trebuiră să mintă mai mult, de vreme ce Rock şi Forbes abia 
aşteptau să se culce, amânând pe a doua zi povestirea celor 
întâmplate. 

— O mână de ierburi ne ajunge drept culcuş, zise Rock. Dar 
pentru că am vrea să nu vă stingherim, eu zic să dormim noi în 
altă încăpere... 

— Bine, zise Gordon, cea în care facem mâncarea, şi până 
mâine odihniţi-vă bine! 

Rock şi Forbes trecură în cămară, al cărei interior îl 


examinară dintr-o privire, după ce s-au asigurat că uşa dădea 
înspre râu. 

În realitate, nici nu s-ar fi putut face o primire mai bună 
unor bieţi naufragiaţi! Aveau de ce să-şi spună ticăloşii că nici 
nu era nevoie să-şi bată prea mult capul să inventeze ceva ca să 
le vină de hac prostuţilor ăstora. 

Rock şi Forbes se întinseră pe jos într-un ungher din 
cămară. Chiar singuri nu erau, căci acolo dormea Moko, dar nici 
că se sinchisiră de băiat, hotărâți să-l sugrume ca pe o vrabie de 
îndată ce i-ar spiona. La o oră anume, Rock şi Forbes urmau să 
deschidă uşa cămării, iar Walston, care stătea la pândă pe mal 
împreună cu ceilalţi patru, ar fi pus stăpânire pe French-den. 

Către ora nouă, socotind că Rock şi Forbes dormeau, Moko 
veni să se întindă şi el pe culcuş, gata de semnal. 

Briant şi ceilalţi rămaseră în hol, apoi uşa coridorului fiind 
închisă, veniră şi Evans şi Kate. Lucrurile se petrecuseră exact 
aşa cum gândise Evans şi nu mai rămânea îndoială că Walston 
dădea târcoale French-den-ului aşteptând să intre. 

— Să fim cu ochii-n patru! zise el. 

Totuşi trecură două ore şi Moko se-ntreba dacă Rock şi 
Forbes nu şi-or fi amânat atacul pe altă noapte, când un zgomot 
uşor se auzi în cămară. La lumina felinarului ce atârna de boltă îi 
văzu pe Rock şi pe Forbes că pleacă din colţul în care stătuseră 
culcaţi şi pornesc de-a buşilea înspre uşă. 


Uşa era însă proptită cu o movilă de pietroaie — o 
adevărată baricadă, foarte greu, aproape cu neputinţă de dat 
peste cap. 


Aşadar, marinarii începură să ridice unul câte unul 
pietroaiele şi să le rezeme de peretele din dreapta. În câteva 
clipe, uşa fu complet degajată. Nu mai rămânea decât să dea la 
o parte drugul care o proptea, pentru ca intrarea în French-den 
să fie liberă. 

Dar în clipa în care Rock, după ce dăduse la o parte bara, 
se pregătea să deschidă uşa, o mână grea i se lăsă pe umăr. Se 
întoarse şi, la lumina felinarului, recunoscu faţa cârmaciului. 

— Evans! exclamă. Evans aici! 
— Pe ei, băieţi! strigă Evans. 

Briant şi ceilalţi se năpustiră imediat în cămară. Acolo, cei 
mai puternici — Baxter, Wilcox, Doniphan şi Briant — îl înşfăcară 
deîndată pe Forbes şi îl legară. 


Cât despre Rock, acesta îl îmbrânci pe Evans cu o 
smucitură, dând să-i împlânte un cuţit, care-l zgârie la braţul 
stâng. Apoi, prin uşa deschisă, fugi afară. Nu făcu nici zece paşi, 
când în urma lui se auzi un foc de puşcă. 

Evans trăsese după el. Se vede însă că glonţul nu-l 
nimerise, căci nu se auzi nici un țipăt. 

— La naiba! Mi-a scăpat, ticălosul! exclamă Evans. Cât despre 
celălalt... bine că e măcar unul mai puţin! 

Şi cu cuțitul în mână ridică braţul asupra lui Forbes. 

— lertare! lertare! se rugă netrebnicul, pe care băieţii îl ţineau 
culcat la pământ. 

— lartă-l, Evans! se rugă Kate, aruncându-se între Evans şi 
Forbes. lartă-l! Şi el mi-a scăpat viaţa! 

— Fie, răspunse Evans, cel puţin deocamdată. 

Şi Forbes, legat fedeleş, fu dus într-una din cămăruţele de 
pe coridor. 

Apoi, închizând din nou uşa cămării şi baricadând-o, 
rămaseră toţi la pândă până-n zori. 


Capitolul XXVIII 


INTEROGATORIUL LUI FORBES. SITUAŢIE 
GRAVĂ. O RECUNOAŞTERE. EVALUAREA 
FORŢELOR. RESTUL TABEREI. BRIANT DISPARUT. 
DONIPHAN ALEARGĂ ÎN AJUTOR. RĂNIT GREU. 
ŢIPETE DINSPRE FRENCH-DEN. APARIŢIA LUI 
FORBES. O LOVITURA DE TUN A LUI MOKO. 


A doua zi, oricât de obositoare fusese noaptea de nesomn 
din ajun, nimeni nu se mai gândi la odihnă. Fără îndoială că 


acum Walston are să-ncerce cu forţa ce n-a izbutit cu viclenia. 
Rock, pe care Evans nu-l nimerise, sigur că l-a întâlnit şi i-a spus 
că odată ce le-au descoperit intenţiile, nu mai puteau pătrunde 
la French-den decât cu forţa. 

În zori, Evans, Briant, Doniphan şi Gordon ieşiră din hol cu 
ochii în patru. Odată cu răsăritul soarelui, ceţurile dimineţii se 
ridicară pe-ncetul de pe suprafaţa lacului, abia încreţit de un 
vântuleţ din răsărit. Linişte de jur împrejurul lui French-den, ca şi 
înspre râu şi Traps-woods. In ogradă, animalele domestice 
umblau de colo-colo, ca de obicei, iar Phann, care nu-şi mai 
găsea locul pe terenul de sport, nu dădea semne de nelinişte. 

Grija lui Evans era mai ales să vadă dacă pe jos se văd 
urme de paşi; şi, într-adevăr, erau multe, mai ales lângă French- 
den. Se încrucişau în toate direcţiile, dovadă că peste noapte 
Walston şi ceilalţi veniseră până la râu, aşteptând ca uşa să fie 
deschisă. Cât despre pete de sânge pe nisip, nici gând. Aşadar, 
Rock nu fusese nici măcar rănit de focul de armă al lui Evans. 

Intrebarea era: Walston venise şi el, ca şi falşii naufragiaţi, 
prin sudul lacului sau poate s-a lăsat spre French-den venind din 
miazănoapte? Şi, în cazul acesta, Rock a luat-o spre 
miazănoapte ca să-l ajungă? 

Deoarece trebuia neapărat să lămurească faptul, hotărâră 
să-l întrebe pe Forbes pe ce drum venise Walston. Dar Forbes 
avea să consimtă să răspundă şi, dacă da, va spune oare 
adevărul? Drept recunoştinţă faţă de Kate, care îi scăpase viaţa, 
nu se putea deştepta vreun simţământ bun în sufletul lui? Ar fi 
posibil să uite că ceruse găzduire la French-den numai ca să-i 
trădeze? 

Voind să-l întrebe el însuşi, Evans se întoarse în hol. 
Deschise uşa pivnicioarei unde-l ţineau pe Forbes, îi slăbi 
legăturile şi-l aduse în hol. 

— Forbes, îi spuse Evans, cursa pe care tu şi Rock aţi pus-o la 
cale a dat greş. Vreau să ştiu ce gând are Walston. Tu trebuie să 
ştii. Vrei să răspunzi? 

Forbes îşi plecase capul şi, neîndrăznind să-i privească în 
ochi pe Evans, pe Kate şi pe băieţii care stăteau în faţa lui, nu 
spunea nici un cuvânt. Atunci interveni Kate : 

— Forbes, zise ea, odată ai arătat un pic de milă, atunci când nu 
i-ai lăsat pe ceilalţi să mă omoare în măcelul de pe Severn. 
Spune: n-ai să faci nimic ca să scapi pe copiii aceştia de un 


măcel şi mai îngrozitor? 

Forbes nu răspunse. 

— Forbes, reluă Kate, ţi-au cruțat viaţa când ai fi meritat 
moartea! N-a mai rămas nici un pic de omenie în dumneata? 

— După ce-ai făptuit atâta rău, nu s-ar putea să te întorci din 
nou la bine? gândeşte-te la ce înspăimântătoare fărădelegi te 
dedai! 

Un suspin înăbuşit scăpă din pieptul lui Forbes. 

— Ce pot face eu? răspunse cu glas stins. 

— Poţi să ne spui, zise Evans, ce-avea de gând Walston în 
noaptea asta, ce are de gând în viitor. Îl aşteptai pe el şi pe 
ceilalţi să năvălească aici de îndată ce una din uşi s-ar fi 
deschis? 

— Da, răspunse Forbes. 

— Şi copiii ăştia, care te primiseră atât de bine, ar fi fost 
omorâţi? 

Forbes lăsă capul şi mai jos. De data asta nu mai avu 
putere să răspundă. 

— Şi acum, pe ce parte au venit Walston şi ceilalţi până aici? 
întrebă Evans. 

— Pe la nordul lacului, răspunse Forbes. 

— În timp ce Rock şi cu tine veneaţi din sud?... 
— Da! 

— Au fost şi prin partea de vest a insulei? 

— Nu încă. 

— Unde trebuie să fie acum? 

— Nu ştiu. 

— Mai mult nu poţi să spui, Forbes? 

— Nu, Evans... nu! 

— Şi crezi că Walston se mai întoarce? 

— Da. 

Sigur că Walston şi banda lui, speriaţi de focul de puşcă şi 
înțelegând că vicleşugul le fusese demascat, găsiseră cu cale că 
e mai cuminte să stea deoparte în aşteptarea unei ocazii mai 
bune. 

Evans, care nu mai spera să afle ceva de la Forbes, îl duse 
iarăşi în pivnicioară şi închise uşa pe dinafară. 

Situaţia rămânea tot extrem de gravă... Unde să fi fost 
acum Walston? Să-şi fi făcut tabăra în desişurile din Traps- 
woods? Forbes ori că nu putea, ori că nu voia să spună. Şi totuşi, 


nimic nu era mai important ca asta. lată de ce Evans se gândi să 
facă o recunoaştere în direcţia aceea, oricât de primejdios ar fi 
fost. 

Către amiază, Moko îi duse prizonierului ceva mâncare. 
Forbes, prăbuşit, abia de o atinse. Ce se petrecea în sufletul 
acestui nenorocit? Să fi fost muncit de remuşcări? Cine ştie! 

După-amiază, Evans le spuse băieţilor despre intenţia lui 
de a face o recunoaştere până la marginea pădurii Traps, într- 
atât îi stătea pe inimă să ştie dacă tâlharii mai erau încă în 
preajma lui French-den. 

Propunerea fiind primită fără discuţie, îşi făcură toate 
pregătirile să preîntâmpine orice eventualitate. 

Odată cu capturarea lui Forbes, Walston cu oamenii lui 
rămăseseră şase, în vreme ce colonia număra cincisprezece 
băieţi, fără Evans şi Kate — deci şaptesprezece în total. Dar din 
numărul acesta trebuiau scoşi cei mai tineri, care nu puteau lua 
parte direct la luptă. Hotărâră dar ca în timp ce Evans va fi în 
recunoaştere, Iverson, Jenkins, Dole şi Costar să rămână în hol 
cu Kate, Moko şi Jacques, sub paza lui Baxter. Cât despre cei 
mari: Briant, Gordon, Doniphan, Cross, Service, Webb, Wilcox şi 
Garnett, ei îl vor însoţi pe Evans. Opt băieţi să ţină piept la şase 
bărbaţi în plină vigoare, n-ar fi forţe egale. Drept e că fiecare din 
ei era înarmat cu o puşcă şi un revolver, în vreme ce Walston n- 
avea decât cele cinci puşti de pe Severn. Aşa încât în asemenea 
condiţii o luptă la distanţă părea să le fi fost favorabilă, 
deoarece Doniphan, Wilcox şi Cross erau buni ţintaşi, cu mult 
superiori marinarilor americani. Apoi ei dispuneau de muniții, pe 
când Walston, după câte spunea Evans, mai avea doar un mic 
stoc de cartuşe. 

Era ora două după-amiază când micul grup de sub 
conducerea lui Evans se formă. Baxter, Jacques, Moko, Kate şi 
cu cei mici se înapoiară de îndată la French-den, ale cărei porţi 
fură închise, dar nu baricadate, ca, în caz de primejdie, cei 
plecaţi să se poată repede retrage la adăpost. 

De altfel, dinspre sud nu aveau de ce se teme, şi nici chiar 
din vest, căci Walston ar fi trebuit atunci să meargă întâi la 
golful Sloughi şi să vină pe râul Zeelanda în sus, lucru care i-ar fi 
luat prea mult timp. De altfel, după răspunsurile lui Forbes, 
Walston venise pe ţărmul de vest al lacului, iar partea aceasta a 
insulei n-o cunoştea. Evans nu se temea aşadar că va fi atacat 


pe la spate, căci atacul nu putea veni decât din nord. 

Tinerii şi Evans înaintară cu foarte mare grijă pe lângă 
faleză. De cum trecură ograda, tufele şi pâlcurile de copaci le 
dădură putinţa să se strecoare în pădure oarecum ferit. 

Evans mergea în frunte — după ce avu de luptat cu 
Doniphan, gata întotdeauna s-o ia el înainte. Când trecură de 
moviliţa sub care erau îngropate osemintele refugiatului 
francez, Evans socoti că ar fi bine să taie în curmeziş, ca să se 
apropie de ţărmul lacului. 

Phann, pe care Gordon căuta zadarnic să-l ţină pe loc, 
părea că stă la pândă, cu urechile ciulite, adulmecând pământul, 
şi foarte curând păru că a găsit o urmă. 

— Atenţie! spuse Briant. 

— Da, răspunse Gordon. Asta nu e urmă de animal. Priviţi la 
Phann! 

— Să ne strecurăm printre ierburi, spuse Evans, iar dacă 
dumitale, Doniphan, care eşti un bun ochitor, îţi apare în bătaia 
puştii vreunul din ticăloşii ăştia, să nu-ţi scape! Niciodată n-o să 
plasezi mai bine un glonte! 

Puțin după aceea ajunseră la primele pilcuri de arbori. 
Acolo, la marginea pădurii, se mai vedeau încă urmele 
proaspete ale unui popas, crengi pe jumătate arse, cenuşă 
aproape caldă... 

— Aici, desigur, şi-a petrecut Walston noaptea trecută, zise 
Gordon. 

— Şi poate până acum câteva ore! răspunse Evans. Cred că ar fi 
bine s-o luăm înspre faleză. 

Nici n-apucă să termine bine, că un foc de armă răsună în 
dreapta. Un glonţ trecu pe lângă capul lui Briant şi se înfipse în 
copacul de care se rezemase. 

Aproape în acelaşi timp cu el se auzi un alt foc, urmat de 
un țipăt, în vreme ce la cincizeci de paşi un trup greu se 
prăbuşea sub copaci. 

Trăsese Doniphan, ochind spre fumul lăsat de primul foc 
de armă. 

Dar câinele o şi zbughise înainte, iar Doniphan, atras de 
fuga acestuia, o luă pe urmele lui. 

— După el! strigă Evans. Doar n-o să-l lăsăm să lupte singur!... 

Putin după aceea, ajungându-l pe Doniphan, făcură cu toţii 
cerc în jurul unui trup întins între ierburi, care nu mai dădea 


semne de viaţă. 

— Ăsta e Pike, zise Evans. Ticălosul! S-a dus! Dacă a pornit-o azi 
dracu' la vânătoare, nu  se-ntoarce cu mâna goală! Unul mai 
puţin! 

— Ceilalţi nu pot fi departe, zise Baxter. 

— Nu, sigur. Să nu ne vadă! În genunchi! În genunchi! 

Al treilea foc veni din stânga de astă dată. Service, care 

nu-şi plecase la timp capul, fu atins deasupra frunţii. 

— Eşti rănit! strigă Gordon, alergând spre el. 

— N-am nimic, Gordon, n-am nimic! răspunse Service. O simplă 
zgârietură! 

În acest moment, important era să stea cu toţii la un loc. 
Pike era mort; însemna că rămăsese Walston, cu încă patru de- 
ai lui, ascunşi desigur la mică distanţă, după copaci. 

— Păzea, maşter, păzea! strigă deodată Cross 

Evans şi ceilalţi, pitiţi în ierburi, formau un grup compact, 
gata de apărare ori de unde ar fi venit atacul. 

Când deodată Gordon strigă : 

— Unde e Briant? 
— Nu-l mai văd! zise Wilcox. 

Într-adevăr, Briant dispăruse şi, cum Phann lătra tot mai 
tare, era de temut că, îndrăzneţ cum era, să nu fie în luptă corp 
la corp cu vreunul din bandă. 

— Briant!... Briant!... strigă Doniphan. 

Şi toţi, pierzându-şi capul, porniră pe urmele lui Phann. 
Evans nu-i mai putea ţine. Treceau, din pom în pom, tot mai 
departe. 

— Păzea, maşter, păzea! strigă deodată Cross, aruncându-se la 
pământ. 

instinctiv, Evans îşi şi plecase capul, exact în clipa în care 
un glonţ trecu la câteva degete deasupra lui. 

Ridicându-se, îl văzu pe unul din oamenii lui Walston, care 
o luase la fugă prin pădure. Era chiar Rock, pe care nu-l 
nimerise în ajun. 

— E rândul tău, Rock! strigă el. 

Îl ochi, iar Rock dispăru ca şi când l-ar fi înghiţit pământul. 

să-l fi scăpat iar? Drace, prea ar fi ghinion! 

Toate astea se petrecură în câteva secunde. Chiar atunci 
se auziră la numai doi paşi lătrăturile câinelui şi vocea lui 
Doniphan care striga : 


— Ţin-te bine, Briant! Ţin-te bine! 

Evans şi ceilalţi alergară într-acolo şi, la o mică distanţă, îl 
văzură pe Briant luptându-se cu Cope. Mizerabilul îl trântise pe 
Briant la pământ şi se pregătea să-i împlânte cuțitul, când 
Doniphan, sosit la timp ca să înlăture lovitura, se aruncă asupra 
lui Cope, înainte să mai aibă timp să-şi apuce revolverul. Aşa că 
pe el îl lovi cuțitul, chiar în piept... Căzu fără măcar să ţipe. 

Cope văzând că Evans, Garnett şi Webb căutau să-i taie 
retragerea, o luă la fugă spre miazănoapte. Mai multe focuri fură 
trase deodată asupra lui, dar ticălosul dispăru fără ca Phann să-l 
poată ajunge. 

Ridicându-se de jos, Briant alergă lângă Doniphan, 
susţinându-i capul şi încercând să-l trezească la viaţă. 

Evans şi ceilalţi veniră şi ei, după ce-şi încărcară în grabă 
puştile. 


— Păzea, master, păzea ! strigă deodată Cross 


Sigur este că Walston intrase în luptă cu stângul. Pike 
omorât, iar Cope şi Rock scoşi din luptă. Din nefericire însă, 
Doniphan era lovit în piept, lovitură poate mortală. Cu ochii 
închişi şi alb ca varul, nu mai făcea nici o mişcare, nici nu-l mai 
auzea pe Briant, care-l striga. 

Evans, între timp, se plecase peste trupul lui, îi deschisese 
vesta şi-i rupsese cămaşa plină de sânge. O rană mică, 
triunghiulară, sângera în dreptul coastei a patra, pe stânga. 
Atinsese oare vârful cuţitului inima? Nu, deoarece Doniphan 
respira încă. Dar era de temut că plămânul i-a fost atins, căci 
respiraţia era foarte slabă. 

— Să-l transportăm la French-den, zise Gordon. Numai acolo îl 
putem îngriji. 

— Şi salva, strigă Briant. Ah, dragul meu Doniphan! Pentru mine 
ţi-ai expus viaţa! 

Evans fu şi el de părere să-l transporte îndată pe Doniphan 
la French-den, cu atât mai mult cu cât părea că lupta se 
întrerupsese deocamdată. Walston probabil, văzând că lucrurile 
iau o întorsătură proastă, se gândea să se retragă undeva, prin 
adâncimile pădurii Traps. 

Ce-l neliniştea totuşi pe Evans era că nu-i văzuse nici pe 
Walston, nici pe Brandt, nici pe Book — toţi trei dintre cei mai de 
temut. 

Starea lui Doniphan cerea să fie transportat fără zdruncin. 
Baxter şi Service se grăbiră dar să-i întocmească o brancardă, 
pe care acesta fu întins fără cunoştinţă. Apoi, patru din colegi îl 
ridicară încet, iar ceilalţi îi înconjurară, cu puştile încărcate şi 
revolverele în mâini. 

Cortegiul se îndrepta către faleză. Era mai cuminte decât 
să meargă pe ţărmul lacului. Mergând pe lângă faleză nu mai 
trebuiau să se ferească decât din stânga şi din spate. Nimic, de 
altfel, nu tulbură convoiul acesta mâhnit. Uneori Doniphan 
scotea un oftat atât de adânc, încât Gordon făcea semn să 
oprească, îi asculta răsuflarea, ca după aceea să pornească iar. 

In felul acesta străbătură trei sferturi din drum şi mai 
rămâneau vreo nouă sute de paşi ca să ajungă la French-den. 
Uşa însă nu se putea vedea din cauză că era ascunsă de un cot 
al colinei. 

Deodată dinspre râul Zeelanda se auziră ţipete. Phann o 
luă la goană într-acolo. 


Walston şi ceilalţi doi atacau French-den-ul. 

Şi într-adevăr, iată ce se întâmplase — fapte pe care 
aveau să le afle mai târziu. 

În vreme ce Rock, Cope şi Pike, la pândă sub copacii din 
Traps-woods, dădeau de lucru micului grup din jurul lui Evans — 
Walston, Brandt şi Book suiseră faleza prin albia torentului secat 
de la Dike-creek. După ce străbătură coama falezei, se lăsară în 
jos prin râpa care dădea, pe malul râului, nu departe de intrarea 
cămării. Odată ajunşi, forţară uşa care nu era baricadată şi 
intrară în French-den. 

Şi acum, avea să ajungă oare la vreme Evans ca să 
împiedice prăpădul? Cârmaciul hotărî pe loc: în timp ce Cross, 
Webb şi Garnett aveau să rămână lângă Doniphan, pe care nu-l 
puteau lăsa singur, Gordon, Briant, Service, Wilcox şi cu el o 
luară în goană spre French-den, tăind de-a curmezişul. câteva 
clipe mai târziu, de îndată ce privirea izbuti să răzbată până la 
terenul de sport, ceea ce văzură le spulberă orice nădejde. 

În clipa aceea, Walston ieşea din hol ducând cu el un copil, 
pe care-l târa către râu. Copilul era Jacques. Kate, care se 
aruncase asupra lui Walston, încerca zadarnic să-i smulgă 
copilul. 

Îndată după aceea, Brandt, celălalt complice al lui 
Walston, ieşea cu micul Costar, pe care-l ducea pe sus, tot 
înspre râu. 

Baxter se azvârlise şi el asupra lui Brandt, dar, îmbrâncit 
cât colo, se rostogoli pe jos. Cât despre ceilalţi copii, Dole, 
Jenkins şi Iverson, nu se vedeau. Şi nici Moko. Să fi fost omorâţi 
înăuntru? 

Între timp, Walston şi Brandt înaintau degrabă către râu. 
Cum, aveau vrăjmaşii şi altă putinţă să-l treacă decât înot? Da, 
căci Book era acolo, lângă iola pe care o scoseseră afară din 
cămară. 

Şi dacă se vedeau pe malul stâng, nu mai puteau fi prinşi, 
înainte de a li se tăia retragerea, ar fi ajuns la tabăra lor din 
Bear-rock, cu Jacques şi Costar deveniți ostateci în mâna lor. 

lată de ce Evans, Briant, Gordon, Cross şi Wilcox alergau 
într-un suflet în speranţa să ajungă la terenul de sport înainte ca 
Walston, Book şi Brandt să se vadă în siguranţă dincolo de râu. 
Ca să tragă un foc de armă de la distanţa aceea însemna să 
rişte totodată să lovească în Jacques sau în Costar. 


Dar mai era şi Phann. Câinele sărise pe Brandt şi îl 
apucase de gât. Tâlharul, stânjenit în lupta cu câinele, trebui să 
lase jos pe Costar, în vreme ce Walston zorea să-l târască pe 
Jacques înspre iolă. 

În clipa aceea, din hol ieşi în fugă un bărbat. Era Forbes. 
Venea să-şi dea iar mâna cu tovarăşii de nelegiuiri, după ce 
smulsese uşa pivnicioarei? Walston nu se îndoia. 

— Aici, Forbes! Aici! Aici! îl strigă. 

Evans se opri locului, gata să tragă, când văzu că Forbes 
se aruncă asupra lui Walston, care, uluit de acest atac 
neaşteptat, dădu drumul lui Jacques şi, întorcându-se, îl 
înjunghie pe Forbes. Acesta se prăbuşi la picioarele lui Walston. 

Toate astea într-o clipă, timp în care Evans, Briant, 
Gordon, Service şi Wilcox se aflau încă la vreo sută de paşi 
depărtare de terenul de sport. 

Walston dădu să-l apuce din nou pe Jacques, ca să-l 
târască la iolă, unde Book îi aştepta împreună cu Branat, care 
reuşise să scape de câine. Dar n-avu timp: Jacques, care era 
înarmat cu un revolver, i-l descărcă drept în piept. Walston, greu 
rănit, abia mai putu să se târască până la tovarăşii lui, care, 
luându-l pe sus, îl încărcară în iolă şi o împinseră cu putere. 

În clipa aceea se auzi o detunătură puternică şi o ploaie de 
schije ciurui faţa râului. 

Era unul din tunurile mici pe care Moko îl descărcase prin 
ferestruia de la cămară. 

Acum, în afară de cei doi ticăloşi care dispăruseră în 
desişurile din Traps-woods, insula Chairman se văzu scăpată de 
ucigaşii de pe Severn, târâţi către mare de curentul râului 
Zeelanda. 


Capitolul XXIX 


DESTINDERE. EROII BĂTĂLIEI. ULTIMELE 
CLIPE ALE UNUI NEFERICIT. RECUNOAŞTERE 
ÎN PĂDURE. CONVALESCENŢA LUI DONIPHAN. 
LA PORTUL BEAR-ROCK. REPARAŢIA. PLECAREA 
LA 12 FEBRUARIE. ÎN JOSUL RÂULUI ZEELANDA. RĂMAS 


BUN DE LA GOLFUL SLOUGHI. 
EXTREMITATEA INSULEI CHAIRMAN. 


O eră nouă începea acum pentru colonia din insula 
Chairman. 

După ce au luptat ca să-şi asigure o existenţă în condiţii 
destul de grele, acum, într-un ultim efort, aveau să lupte 
pentru eliberare şi ca să-şi regăsească familiile şi patria. 

După încordarea prin care trecuseră în timpul peripeţiilor 
luptei, acum venea o destindere firească. Erau covârşiţi de atâta 
succes. Nici nu le venea a crede. Primejdia odată trecută, le 
apărea acum mai mare decât le păruse în timp ce luptau cu ea, 
cum de altfel şi fusese. Desigur că după întâia ciocnire la 
marginea pădurii Traps, şansele lor păreau sporite într-o 
măsură. Totuşi, fără intervenţia neaşteptată a lui Forbes, atât 
Walston, cât şi Book şi Brandt s-ar fi făcut nevăzuţi. Moko n-ar fi 
îndrăznit să trimită salva aceea de tun, care l-ar fi atins pe 
Jacques şi pe Costar odată cu cei care-i răpiseră! Ce-ar fi urmat 
atunci? La ce compromisuri ar fi trebuit să recurgă ca să-i 
salveze pe copii? 

De aceea, când Briant şi colegii lui putură să privească la 
rece lucrurile, se îngroziră de ce s-ar fi putut întâmpla. Dar asta 
fu de scurtă durată şi, oricât de nesiguri mai erau de soarta lui 
Rock şi a lui Cope, totuşi insula lor se liniştise. 

Cât despre eroii bătăliei, se felicitară unii pe alţii după cum 
meritau: Moko pentru salva de tun atât de la timp trimisă prin 
ferestruia săpată în stâncă, Jacques pentru sângele rece de care 
a dat dovadă descărcând revolverul în pieptul lui Walston, 
Costar, în sfârşit, pentru ce ar fi făcut el dacă ar fi avut un 
revolver. Numai că nu-l avusese! Până şi Phann îşi avu partea 
binemeritată de mângâieri, fără să mai vorbim de o movilă de 
ciolane cu măduvă, pe care Moko i le dădu drept răsplată că a 
sărit să-l apuce de git pe nemernicul de Brandt, care voise să 
fugă cu copilul. 

Bineînţeles că Briant, îndată după salva de tun a lui Moko, 
se înapoiase in grabă la cei din jurul brancardei. Puţin după 
aceea îl aşezară pe Doniphan în hol, tot fără cunoştinţă, în 
vreme ce Forbes, ridicat de Evans, zăcea întins pe un culcuş în 
cămară. Noaptea întreagă, Kate, Gordon, Briant, Wilcox şi Evans 


vegheară la căpătâiul celor doi răniţi. 

Că Doniphan era grav rănit nu mai încăpea îndoială. 
Totuşi, deoarece respira acum destul de regulat, sperau ca 
plămânul să nu fi fost străpuns de cuțitul lui Cope. Kate îi obloji 
rana cu nişte frunze anume, foarte folosite în asemenea 
împrejurări în Far-West şi pe care le găsi şi aici, în nişte tufişuri 
de pe malul râului Zeelanda. Erau frunze de arin, care, frecate în 
palmă şi puse în chip de comprese, împiedicau o supuraţie 
internă — pentru că asta era primejdia. 

Nu era însă şi cazul lui Forbes, pe care Walston îl 
înjunghiase în pântece. 

Ştia că moare, iar când îşi veni în fire îi spuse lui Kate, pe 
care o văzu plecată peste culcuşul lui, dându-i îngrijiri : 

— Îţi mulţumesc pentru bunătate, Kate, îţi mulţumesc, dar e în 
zadar, sunt pierdut! 

Şi lacrimile îi curgeau şiroaie. 

să fi pătruns în sufletul lui remuşcarea, trezind în el ce era 
bun? Da. Dacă înrâurit de sfaturi şi exemple rele a luat parte la 
măcelul de pe Severn, în schimb fiinţa lui întreagă se revoltase 
în faţa soartei nemiloase care-i aştepta pe copiii aceştia şi-şi 
riscase viaţa ca să-i scape. 

— Nu deznădăjdui, Forbes! îi zise Evans. Ţi-ai răscumpărat 
fărădelegile. Ai să trăieşti! 

Nu! Nefericitul avea să moară. Oricât îl îngrijiră, starea lui 
era din ce în ce mai gravă. În rarele clipe când durerile îl lăsau, 
ochii neliniştiţi i se-ndreptau când spre Kate, când spre Evans... 
Făcuse vărsare de sânge şi acum sângele lui curgea spre 
răscumpărarea a ce făptuise în trecut. 

Către patru dimineaţa, Forbes încetă din viaţă. Muri în 
căinţă, iertat de oameni — şi ultima suflare şi-o dădu aproape 
fără suferinţă. 

Îl înmormântară a doua zi, într-o groapă săpată alături de 
locul unde se odihnea naufragiatul francez. 

Totuşi, faptul că Rock şi Cope se aflau încă pe insulă 
rămânea o primejdie. Nu putea fi vorba de o linişte desăvârşită 
câtă vreme nu le luau orice putere de a face rău. Evans hotări 
dar să isprăvească cu ei înainte ca aceştia să ajungă la Bear- 
rock. 

Gordon, Briant, Baxter, Wilcox şi cu el plecară în aceeaşi 
zi, cu puşca sub braţ şi revolverul la cingătoare, însoţiţi de 


Phann, căci nimeni nu avea instinctul lui de a descoperi o urmă. 

Cercetarea nu fu nici lungă, nici grea şi, trebuie spus, nici 
primejdioasă. Nu mai aveau de ce se teme de cei doi complici ai 
lui Walston. Cope, căruia îi luară lesne urma după dâra de sânge 
din mijlocul tufelor din Traps-woods, fu găsit mort la câteva sute 
de paşi de locul unde fusese atins de glonţ. Dădură de 
asemenea şi de cadavrul lui Pike, omorât întâiul. Cât despre 
Rock, care dispăruse atât de brusc ca şi când l-ar fi înghiţit 
pământul, Evans ajunse foarte curând în faţa explicaţiei: rănit 
de moarte, căzuse în fundul uneia din capcanele săpate de 
Wilcox. Cele trei cadavre fură îngropate în capcana aceasta, din 
care făcură un mormânt. După aceea, Evans se înapoie la 
tovarăşii lui, aducându-le vestea bună că nu mai aveau de ce se 
teme. 

Bucuria la French-den ar fi fost fără margini dacă 
Doniphan n-ar fi fost atât de grav rănit. Nu încolţise acum 
speranţa plecării în toate inimile? 

A doua zi, Evans, Gordon, Briant şi Baxter începură să 
dezbată planul care trebuia înfăptuit cât mai degrabă. Mai întâi 
de toate trebuia luată în stăpânire şalupa de pe Severn. Pentru 
aceasta era nevoie de un drum, poate şi de un răstimp petrecut 
la Bear-rock, unde să înceapă lucrările de reparaţie a şalupei. 

Hotărâră aşadar ca Evans, Briant Şi Baxter să plece pe lac 
şi pe East-river. Era drumul cel mai sigur şi totodată cel mai 
scurt. 

lola, găsită la un cot al râului, nu suferise nimic din ploaia 
de gloanţe care trecuse pe deasupra ei. O încărcară aşadar cu 
uneltele pentru reparat, cu merinde, muniții şi arme şi, cu un 
vînt prielnic, plecară, în dimineaţa de 6 decembrie, sub 
conducerea lui Evans. 

Trecerea lacului Family se făcu repede. Nici măcar n-a mai 
fost nevoie să slăbească ori să întindă frânghia pânzei, într-atât 
era de statornică briza. înainte de unsprezece şi jumătate, 
Briant îi şi arătă lui Evans intrândul prin care apele lacului se 
revărsau în albia lui East-river, iar iola, luată de reflux, alunecă 
cu viteză printre cele două maluri ale râului. 

În apropiere de vărsare, şalupa, trasă pe țărm, zăcea 
culcată pe nisipul din jurul lui Bear-rock. 

După o cercetare amănunţită a reparațiilor ce trebuiau 
făcute, Evans spuse : 


— Băieți, unelte avem, dar ne lipsesc materialele cu care să 
reparăm carcasa şi bordajul. Or, noi avem la French-den şi 
scândurile şi spetezele curbate care provin din carcasa lui 
Sloughi, iar dacă am putea transporta şalupa la râul Zeelanda... 
— La asta mă gândeam şi eu, zise Briant. Să fie oare cu putinţă, 
maşter Evans? 

— Cred că da, răspunse Evans. Odată ce şalupa a putut fi adusă 
de la Severn-shores la Bear-rock, de ce n-ar merge şi de la Bear- 
rock la râul Zeelanda? Acolo ar fi mult mai uşor de lucrat şi apoi 
am pleca din French-den către Sloughi-bay, de unde apoi am 
porni în larg! 

Desigur că dacă planul acesta s-ar putea înfăptui, altul 
mai bun nici că se putea. Hotărâră aşadar să se folosească de 
mareea de a doua zi, ca să pornească în susul lui East-river, 
remorcând şalupa cu ajutorul iolei. 

Intâi şi întâi, Evans se grăbi să înfunde pe cât posibil toate 
găurile pe unde ar putea pătrunde apa, cu dopuri de cîlţi pe care 
le adusese de la French-den; această primă lucrare n-o 
terminară decât seara târziu. 

Noaptea trecu liniştită, în fundul grotei în care Doniphan şi 
tovarăşii lui îşi aleseseră locuinţa când veniseră întâia oară la 
golful Deception. 

A doua zi în zori, remorcând şalupa cu iola, Evans, Briant 
şi Baxter porniră odată cu fluxul. Ajutându-se şi cu vâslele, se 
descurcară în timpul fluxului. Dar de îndată ce se făcu simţit 
refluxul, şalupa, îngreuiată de apa pătrunsă în ea, înainta foarte 
cu greu. Se făcuse cinci seara când iola ajunse pe ţărmul lacului. 

Evans găsi că n-ar fi cuminte, In asemenea condiţii, să se 
expună la o traversare noaptea. De altfel, vântul căzând odată 
cu înserarea, cum se-ntâmplă vara, briza urma să se înteţească 
abia la răsăritul soarelui. 

Poposiră dar acolo, mâncând cu poftă şi dormind tun, cu 
capul rezemat de trunchiul unui fag gros şi cu picioarele spre un 
foc luminos, care arse până în zori. 

— Sus! fu întâiul cuvânt al lui Evans de îndată ce zorii dimineţii 
luminară apele lacului. 

Cum era de aşteptat, vântul din nord-est se ridicase odată 
cu zorii. Nici nu şi-ar fi putut dori maşter Evans un vânt mai 
prielnic în drum către French-den. 

lnălţară pânza, iar iola, târând după ea şalupa care luase 


multă apă, îşi luă direcţia către vest. Nu se întâmplă nici un 
neajuns în timp ce trecură lacul. Din prevedere, Evans stătea 
gata să taie cablul remorcii de îndată ce ar fi văzut că şalupa, 
prea îngreuiată, s-ar scufunda, căci ar fi târât iola cu ea. 
Groaznică temere, desigur, căci şalupa odată scufundată, 
însemna să amine plecarea pentru un timp nelimitat şi cine ştie 
câtă vreme încă să rămână pe insula Chairman. 

În sfârşit, către ora trei, faleza Auckland apăru în vest, iar 
după două ore, iola şi şalupa intrau în râul Zeelanda şi ancorau 
la puntea pietruită. Evans şi tovarăşii lui fură primiţi cu urale, 
căci erau aşteptaţi să se înapoieze abia peste câteva zile. 

În lipsa lor, starea lui Doniphan se îmbunătăţise 
întrucâtva. Putea acum răspunde şi el la strângerea de mână a 
lui Briant. Respirația era mai uşoară, plămânul nefiind atins. 
Deşi ţinut la dietă, prindea puteri pe zi ce trece şi cu compresele 
de buruieni schimbate din două în două ore de Kate, rana avea 
să se închidă. Desigur însă că avea să fie o convalescenţă lungă, 
dar Doniphan se bucura de o sănătate atât de înfloritoare, încât 
vindecarea completă nu era decât o chestiune de timp. 

Lucrările de reparaţie începură chiar de-a doua zi. Trebui 
opinteală, nu glumă, ca să tragă şalupa pe țărm. Lungă de 
treizeci de picioare şi largă de şase la maximum de curbură, 
trebuia să-i cuprindă pe cei şaptesprezece pasageri câţi erau 
acum, de când cu Kate şi cu Evans. 

Odată instalată pe teren, lucrul porni fără întrerupere. Pe 
cât de bun marinar, Evans era un tot atât de bun dulgher şi 
curând îşi dădu seama şi de îndemânarea lui Baxter. Materialele 
nu le lipseau şi nici sculele. Cu piesele de la scheletul 
schoonerului putură înlocui curburile sparte, marginile căscate, 
grinzile frânte. în sfârşit, câlţii vechi, înmuiaţi din nou în răşină, 
astupară absolut toate locurile rămase la încheieturile coastelor. 

Măriră cu mult puntea şalupei, prelungind-o aproape până 
la trei sferturi, ca să-i pună la adăpost pe vreme rea, deşi în 
timp de vară nu era de temut. Pasagerii puteau sta ori pe punte, 
ori dedesubt, cum voiau. Catargul de deasupra barelor lui 
Sloughi îl folosiră drept catarg principal, iar Kate, după indicaţiile 
lui Evans, reuşi să croiască o mizenă din brigantina de schimb a 
iahtului, încă o pânză care să primească vântul din spate şi o 
alta triunghiulară. Cu o asemenea velatură, corabia avea să fie 
mai bine echilibrată şi va putea folosi vântul din orice parte ar 


veni. 

Lucrările durară treizeci de zile şi fură gata abia la 8 
ianuarie. Nu mai rămâneau decât mici detalii de adaptare. 
Evans îşi dădu toată silinţa ca totul să fie pus la punct pe şalupă. 
Va trebui să fie în stare să treacă prin canalurile arhipelagului 
magellanic şi să străbată la rigoare câteva sute de mile, în cazul 
când ar fi nevoiţi să coboare până la Punta Arenas, pe coasta de 
răsărit a peninsulei Brunswick. 

Trebuie amintit că în acest răstimp au sărbătorit cu 
oarecare solemnitate Crăciunul, ca şi data de 1 ianuarie 1862 — 
an pe care colonia nădăjduia să nu-l mai petreacă pe insula 
Chairman. 

Între timp, şi sănătatea lui Doniphan mergea spre bine, ba 
bolnavul începu chiar să iasă din hol, deşi foarte slăbit. Aerul şi o 
hrană mai consistentă îl întremară. De altfel, ceilalţi nici nu s-ar 
fi gândit să plece decât atunci când Doniphan ar fi putut suporta 
o călătorie de câteva săptămâni, fără teamă că ar putea să-l 
întoarcă boala. 

Viaţa îşi reluase cursul normal la French-den. Dar cu 
studiile, lecţiile şi conferințele o lăsaseră mai moale. Oare 
Jenkins, Iverson, Dole şi Costar nu se socoteau în vacanţă? 

Lesne de închipuit că Wilcox, Cross şi Webb începură din 
nou să vâneze, fie prin bălțile din South-moors, fie prin tufişurile 
din Traps-woods. Nici nu se mai uitau acum la capcane, laţuri şi 
plase, oricât i-ar fi ţinut din scurt Gordon să nu risipească 
muniţia. Mereu auzeai Împuşcături, când dintr-o parte, când 
dintr-alta, iar cămara lui Moko era tot timpul plină cu vînat 
proaspăt — ceea ce înlesnea păstrarea conservelor pentru 
călătorie. 

Ah, dacă Doniphan ar fi putut să-şi ia din nou rolul de şef 
al vânătorilor din colonie, ce-ar mai fi fugărit el atât amar de 
vânat, fie animale, fie păsări, dând la naiba grija să 
economisească muniţiile! | se rupea inima că nu putea pleca şi 
el cu colegii! Dar trebuia să se resemneze şi să nu facă 
imprudente. 

În sfârşit, în ultimele zece zile ale lui ianuarie, Evans 
începu încărcarea şalupei. Fireşte, Briant şi ceilalţi ar fi vrut să ia 
cu ei tot ce salvaseră din naufragiul lui Sloughi. Era însă cu 
neputinţă; n-aveau loc şi se înţeleseră că trebuiau să ia pe 
alese. În primul rând, Gordon puse deoparte banii care se 


găseau pe bordul iahtului şi de care poate că vor avea nevoie 
pentru ca să ajungă în ţară. Moko se ocupă de merindele 
necesare pentru şaptesprezece pasageri, şi asta nu numai pe o 
durată de trei săptămâni, ci şi pentru vreun caz de accident pe 
mare, când s-ar vedea nevoiţi să debarce pe vreo insulă din 
arhipelag, înainte de a ajunge la Punta Arenas, la Port-Galant ori 
Port-Tamar. 

Muniţiile ce le mai rămăseseră le băgară în lăzile şalupei, 
împreună cu puştile şi revolverele de la French-den. Doniphan fu 
de părere chiar să nu lase nici cele două tunuri mici de pe iaht. 
Dacă erau prea grele pentru şalupă, puteau oricând să scape de 
ele pe mare. 

Briant mai încărcă şi toată îmbrăcămintea de schimb, şi 
cea mai mare parte din cărţile din bibliotecă, văsăria mai bună 
care avea să le folosească pe bord şi, între altele, una din 
maşinile de gătit din cămară, apoi instrumentele necesare 
navigaţiei, ceasornice de bord, lunete, ocheane, busole, loch-ul, 
felinarele şi bărcuţa de cauciuc. Wilcox alese şi el dintre plase şi 
undiţe pe cele care le-ar putea folosi la prins peşte în timpul 
călătoriei. 

Cât despre apa potabilă, după ce au scos-o din râul 
Zeelanda, Gordon a umplut cu ea zece butoiaşe aliniate de-a 
lungul carlingii, în fundul şalupei. Nu uitară nici ce mai aveau ca 
băuturi alcoolice, gin sau fabricaţii proprii din fructele „trulca" şi 
„algarroba". 

În sfârşit, toată încărcătura fu gata până la data de 3 
februarie. Nu mai rămânea decât să stabilească ziua plecării, 
dacă Doniphan ar fi în stare să suporte călătoria. 

Da! Plin de curaj, Doniphan răspundea de el. Cu rana în 
întregime cicatrizată şi pofta de mâncare revenită, o singură 
grijă mai avea: să nu mănânce prea mult. Acum, rezemat de 
braţul lui Briant sau de-al lui Kate, se plimba câteva ore în 
fiecare zi pe terenul de sport. 

— Să plecăm! Să plecăm! Ard să mă văd la drum! Marea are să 
mă întremeze complet! 

Hotărâră plecarea pentru 5 februarie. 

În ajun, Gordon dăduse drumul la toate animalele 
domestice; guanaci, lame de Peru, dropii şi tot neamul păsăresc, 
fără să mai mulţumească pentru îngrijirile date, o luară toate 
razna care încotro, unele cât le ţineau picioarele, altele cât le 


duceau aripile, într-atât le mâna dorul de libertate. 

— Ingratele! exclamă Garnett. După cât am fost de drăguţ cu 
ele! 

— Ce ţi-e omul! răspunse Service, cu atâta haz, încât reflecţia 
lui filozofică stârni un râs general. 

A doua zi, tinerii pasageri se îmbarcară în şalupă, având la 
remorcă iola, de care Evans se folosea ca de o barcă de bord. 

Dar înainte de a se desprinde de țărm, Briant şi colegii lui 
se gândiră să mai meargă o dată cu toţii la mormintele lui 
Frangois Baudoin şi Forbes. Se duseră, plini de reculegere, şi îşi 
luară un ultim rămas bun de la cei doi nefericiţi. 

Doniphan se aşeză în fundul şalupei, lângă Evans, care 
ţinea cârma. În faţă, Briant şi cu Moko aveau grija pânzelor, cu 
toate că se bizuiau mai mult pe curent ca să poată merge în 
josul râului Zeelanda, decât pe briză, ţinută-n loc de faleza 
Auckland. 

Ceilalţi, ca şi Phann, s-au aşezat care pe unde au crezut, 
pe puntea din faţă. 

Şalupa fu desprinsă, iar vâslele se puseră în mişcare. 

Trei urale salutară primitoarea locuinţă care timp de 
atâtea luni îi adăpostise şi, cu destulă emoție — iar Gordon cu o 
adevărată durere că-şi părăseşte insula „lui' — văzură faleza 
Auckland dispărând îndărătul copacilor de pe țărm. 

În josul râului Zeelanda, şalupa nu putea înainta mai 
repede decât curentul, care era destul de slab. De altfel, către 
amiază, în dreptul mlaştinilor de la Bog-woods, Evans trebui să 
lase ancora, într-adevăr, în partea aceasta a cursului, albia n- 
avea adâncime şi şalupa, fiind foarte încărcată, risca să eşueze. 
Mai bine era să aştepte fluxul şi să plece apoi odată cu refluxul. 
Halta dură aproape şase ore. Pasagerii profitară ca să ia o masă 
bună, după care Wilcox şi Cross merseră să vâneze câteva 
becaţine pe malul mlaştinilor. 

Din spatele şalupei, Doniphan împuşcă doi minunaţi 
„tinamu", care treceau în zbor peste malul drept. Asta îl 
înzdrăveni pe loc. 

Era târziu când şalupa ajunse la vărsarea râului, şi cum 
întunericul nu te mai lăsa să vezi trecătorile printre bancurile de 
stânci, Evans, ca un marinar înţelept ce era, hotări să aştepte 
până a doua zi ca să pornească în larg. 

Noaptea fu liniştită. Vântul căzuse de cu seară, iar după ce 


păsările de mare, pescăruşi şi goelanzi, zburară la culcuşurile lor 
din crăpăturile stâncilor, o tăcere absolută se lăsă peste Sloughi- 
bay. A doua zi, cu vântul dinspre uscat, marea avea să fie 
liniştită până la capătul extrem al ținutului South-moors. Trebuia 
profitat de aceasta ca să străbată douăzeci de mile, timp în 
care, dacă vântul ar fi suflat din larg, valurile ar fi fost prea mari. 

Dis-de-dimineaţă, Evans înălţă toate trei pânzele: mizena, 
pânza triunghiulară şi pe cea din spate, apoi şalupa, cârmită de 
mâna sigură a lui Evans, ieşi din râu. 

In clipa aceea, privirile tuturor se îndreptară spre culmea 
falezei Auckland, apoi spre ultimele stânci din Sloughi-bay care 
dispăreau la întorsătura lui American-cape. 

Opt ore mai târziu intrau într-un canal mărginit de ţărmul 
insulei Cambridge, apoi cotiră pe lângă South-cape, urmând 
țărmurile insulei Adelaida. 

Ultimul cap al insulei Chairman dispăruse la orizont. 

De prisos să intrăm în amănuntele acestei călătorii printre 
canalurile arhipelagului lui Magellan. Nimic de seamă nu s-a 
petrecut. Vremea s-a menţinut mereu frumoasă. De altfel, în 
trecătorile astea de şase-şapte mile lărgime, marea nici nu 
apucă să facă valuri pe timp de furtună. 

Toate canalurile erau pustii. O dată sau de două ori, în 
timpul nopţii, zăriră focuri în interiorul insulelor, dar nici un 
indigen nu se arătă pe ţărmuri. 

La 11 februarie, şalupa, împinsă mereu de un vânt 
prielnic, ajunse în strâmtoarea Magellan, prin canalul Smyth, 
între coasta apuseană a insulei Adelaida şi Tara regelui Wilhelm. 


La dreapta se vedea vârful Sfânta Ana. La stânga, în fundul 
golfului Beau fort, se ridicau în scară cîțiva din acei măreţi 
ghețari dintre care pe unul mai mare îl văzuse Briant la răsărit 
de insula Hanovra, pe care tinerii colonişti o vor numi şi de 
acum înainte insula Chairman. 


Vremea s-a menţinut mereu frumoasă 


Pe bord, toţi se simțeau bine. Trebuie spus că pesemne 
aerul încărcat de izul mării era excelent pentru Doniphan, 
deoarece băiatul mânca bine, dormea bine şi se simţea destul 
de puternic ca să debarce, dacă s-ar fi ivit împrejurarea să ducă 
din nou, împreună cu colegii săi, o viaţă de Robinsoni. 

În ziua de 12, şalupa ajunse în faţa insulei Tamar, din 
arhipelagul Ţara regelui Wilhelm, al cărei port, mai degrabă 
intrând, era pustiu de data aceasta. De aceea, fără să mai 
oprească, după ce coti pe după capul Tamar, Evans luă direcţia 
sud-est, prin strâmtoarea Magellan. 

De o parte, întinsul ţinut numit „Desolation" se aşternea 
ca un şes sterp, lipsit de vegetaţia aceea bogată şi verde a 
insulei Chairman. De alta, crenelura atât de neregulat crestată a 
peninsulei Crooker. Pe acolo încerca Evans să dibuiască o 
trecere înspre miazăzi, pentru a putea ocoli capul Forward, ca 
apoi să suie pe lângă coasta de răsărit a peninsulei Brunswick, 
până la escala Punta Arenas. _ 

Dar nu fu nevoie să meargă atât de departe. In dimineaţa 
de 13, Service, în picioare, exclamă ; 

— Fum la tribord! 
— Fum de la vreun foc de pescari? întrebă Gordon. 
— Nu! Mai degrabă fum de vapor, spuse Evans. 

Într-adevăr, în direcţia aceea pământul era prea departe 
ca să poţi vedea fumul de la vreo tabără de pescari. 

Briant, căţărându-se îndată pe frânghiile mizenei, ajunse 
în vârful catargului şi strigă la rîndul lui : 

— Vapor! Vapor!... 

În curând, bastimentul apăru. Era un vas cu aburi de opt 
sau nouă sute de tone, cu o viteză de circa douăsprezece mile 
pe oră. 

Urale şi focuri de armă porniră de pe şalupă, care fusese 
văzută. Zece minute mai târziu, ea acostă vaporul Grafton, aflat 
în drum spre Australia. 

Într-o clipă, căpitanul vaporului, Tom Long, fu 
încunoştinţat de nefericirile prin care trecuse vasul Sloughi. De 
altfel, cum dispariţia schoonerului stârnise atâta vâlvă şi în 
Anglia şi în America, Tom Long era încântat să ia la bord pe 
pasagerii şalupei. Se oferi chiar să-i ducă direct la Auckland, 
măcar că aceasta îl abătea puţin din cale, pentru că Grafton 
avea ca destinaţie Melbourne, capitala provinciei Adelaida, în 


sudul teritoriilor australiene. 

Călătoria peste Pacific nu dură mult şi vasul Grafton 
ancoră în rada portului Auckland la data de 25 februarie. 

Doi ani fără câteva zile trecuseră de când cei 
cincisprezece elevi ai Institutului Chairman fuseseră duşi de 
furtună la o mie opt sute de leghe depărtare de Noua Zeelandă. 

Cum să descrii bucuria familiilor care-şi regăseau odraslele 
pierdute, copiii aceştia pe care-i crezuseră înghiţiţi de apele 
Pacificului? Nici unul nu lipsea din toţi cei pe care furtuna îi 
împinsese până-n depărtatele tărâmuri ale Americii de Sud. 

Ca fulgerul se răspândi în tot oraşul vestea că Grafton îi 
aducea înapoi pe tinerii naufragiaţi. Intreaga populaţie alergă 
să-i vadă şi să-i aclame, în vreme ce aceştia îşi îmbrăţişau 
părinţii. 

Şi cât de dornici erau toţi să afle până în cele mai mici 
amănunte ce se petrecuse pe insula Chairman! Dar multă 
vreme n-avură de aşteptat. Doniphan, mai întâi, ţinu câteva 
conferinţe pe tema aceasta, conferinţe care avură mare succes 
şi de care fu foarte mândru. Apoi jurnalul scris de Baxter 
aproape oră cu oră — jurnalul din French-den — fu tipărit, dar 
miile şi miile de exemplare nu ajunseră nici măcar pentru 
cititorii din Noua Zeelandă. Ba încă ziarele, atât din Lumea 
Veche cât şi din Lumea Nouă, îl reproduseră în toate limbile, 
căci nu era nimeni care să nu se intereseze de catastrofa lui 
Sloughi. Înţelepciunea lui Gordon, spiritul de sacrificiu al lui 
Briant, bravura lui Doniphan, resemnarea şi destoinicia tuturor, 
mici şi mari, stârniră admiraţia lumii întregi. 

Despre primirea făcută lui Kate şi lui maşter Evans nu se 
mai poate spune nimic. Nu se devotaseră ei pentru salvarea 
copiilor? lată de ce, în urma unei subscripţii publice, Evans primi 
în dar un mic vas de comerţ, cu numele de Chairman, devenind 
în acelaşi timp stăpânul şi căpitanul vasului, cu condiţia ca 
Auckland să-i fie portul de plecare şi de sosire. Şi, când se 
întorcea în Noua Zeelandă, familiile „băieţilor lui" îl primeau 
totdeauna cu braţele deschise. 

Cât despre buna Kate, toţi o voiau, toţi o cereau: şi familia 
Briant, şi Garnett, şi Wilcox, şi alţii. Până la urmă rămase în casa 
lui Doniphan, căruia, prin îngrijirile ei, îi salvase viaţa. 

Şi, ca încheiere morală, iată ce trebuie reţinut din această 
povestire, care este îndreptăţită, pare-se, să poarte titlul Doi ani 


de vacanţă: e sigur că nicicând elevii unui institut nu vor fi 
expuşi să-şi petreacă vacanţa în asemenea condiţii. Dar ceea ce 
copiii trebuie să ştie însă bine e că prin viaţă ordonată, tragere 
de inimă şi curaj, nu există împrejurări, oricât de potrivnice, pe 
care să nu le biruie. Să nu uite mai ales, gândindu-se la 
naufragiaţii de pe Sloughi, căliţi de încercări şi formaţi la aspra 
ucenicie a vieţii, că la înapoiere, copiii erau aproape băietanari, 
iar băieţandrii aproape bărbaţi! 


Sfârşit 


CUPRINS 


Furtuna. Un iaht în voia soartei. Patru copilandri pe puntea 
vasului Sloughi. Pânza catargului principal sfâşiată. O vizită în 
interiorul iahtului. Ajutorul de marinar aproape strangulat. Un 
uriaş val din spate. Pământ, prin ceața dimineţii. Bancul de 
stânci 

În zbaterea de ape dintre stânci. Briant şi Doniphan. Cercetarea 
țărmului. Pregătiri de salvare. Lupta pentru iolă. Din vârful 
catargului. Vitejeasca încercare a lui Briant. Un munte de apă 
Institutul Chairman din Auckland. Cei mari şi cei mici. Vacanţă 
pe mare. Schoonerul Sloughi. Noaptea de 15 februarie. In voia 
soartei. Ciocnirea. În furtună. Cercetări la Auckland. Ce-a mai 
rămas din schooner 

Întâia explorare a țărmului. Briant şi Gordon prin păduri. 
Zadarnică încercare de a descoperi vreo peşteră. Inventariere. 
Provizii, arme, îmbrăcăminte,  rufărie, ustensile, unelte, 
instrumente. Întâiul dejun. Întâia noapte 

Insulă sau continent? Explorare. Briant pleacă singur. Amfibiile. 
Cârduri de pinguini şi foci. Dejunul. De sus de pe promontoriu. 
Cele trei insule din larg. O dâră albastră la orizont. Inapoi la iaht 


Neînţelegeri. Plecare amânată. Vreme rea. Pescuit. Fucuşi uriaşi. 
Costar şi Dole călare pe un bidiviu molatic. Pregătiri de plecare. 
În faţa constelaţiei Crucea Sudului 

Pădurea de mesteceni. De sus, de pe faleză. Străbătând 
pădurea. O punte pietruită peste un pârâu. Râuleţul călăuzitor. 
Tabăra de noapte. Coliba. Linia albastră. Phann se adapă 
Cercetări la vest de lac. De-a lungul țărmului. Struţi. Un pârâu 
izvorăşte din lac. Noapte liniştită. Piciorul falezei. Un dig. 
Rămăşiţele unei luntri. Inscripţia. Peştera .... 69 

Cercetări în peşteră. Mobile şi unelte. Bolas şi lasso. Ceasornicul. 
Caietul  ferfeniţit. Harta  naufragiatului. Unde se aflau. 
Întoarcerea la tabără. Malul drept al râului. Mlaştina. Semnalele 
lui Gordon 

Istorisirea celor văzute. Hotărârea de a părăsi vasul. 
Descărcarea şi demontarea schoonerului. O furtună care-l 
dezmembrează. Adăpostiţi în cort. Construirea unei plute. 
încărcarea şi îmbarcarea. Două nopţi p£ râu. Sosirea la French- 
den 

Întâiele aranjamente în interiorul peşterii. Descărcarea plutei. La 
mormântul  naufragiatului. Gordon şi Doniphan. Plita de 
bucătărie. Vânat cu blană şi vânat cu pene. Struţul „nandu". 
Planurile lui Service. Vine vremea rea 

Lărgirea grotei. Zgomote ciudate. Phann dispare. Phann 
reapare. Îmbunătăţiri aduse peşterii. Vreme rea. Nume date. 
Insula Chairman. Şeful coloniei 

Programul de studii. Prăznuirea duminicii. Bulgări de zăpadă. 
Doniphan şi Briant. Geruri mari. Problema lemnelor de foc. 
Excursie la Traps-woods. Excursie la Sloughi-bay. Foci şi 
pinguini. O pedepsire în public 

Ultimele răbufniri de iarnă. Căruţa. Întoarcerea primăverii. 
Service şi struţul. Pregătiri pentru o expediţie în nord. Vizuini. 
Stop-river. Faună şi floră. Capătul lacului Family. Deşertul de 
nisip 

Ce drum să ia la înapoiere. Cercetarea spre apus. „Trucla" şi 
„algarroba". Tufa de ceai. Torentul Dike-creek. Lama din Peru. 
Noapte agitată. Guanaci. Îndemânarea lui Baxter la aruncat 
lasso-ul. Întoarcerea la French-den. 

Briant e neliniştit de Jacques. Împrejmuire şi curte de păsări. 
Zahăr din arțar. Stârpirea vulpilor. O nouă expediţie la golful 
Sloughi. Înhămarea. Vânătoare de foci. Trăiască Briant 


Pregătiri în vederea iernii viitoare. Ce propune Briant. Plecarea 
lui Briant, a lui Jacques şi a lui Moko. Traversarea lacului. East- 
river. Un mic port la gura râului. Marea din răsărit. Jacques şi 
Briant. înapoierea la French-den 

Balta de extras sare. Picioroange. Excursie la South-moors. 
Aprovizionări de iarnă. Diferite jocuri. Între Doniphan şi Briant. 
Gordon intervine. Îngrijorare pentru viitor. Alegerile de la 10 
iunie 

Catargul de semnalizare. Geruri mari. Flamingo-ul. Patinajul. 
îndemânarea lui Jacques. Nesupunerea lui Doniphan şi a lui 
Cross. Ceaţa. Jacques prins de ceţuri. Salvele de tun din French- 
den. Punctele negre. Purtarea lui Doniphan 

Popas la capătul de miazăzi al lacului. Doniphan, Cross, Webb şi 
Wilcox. Despărțirea. Downs-lands. East-river. Pe ţărmul stâng în 
jos. Sosirea la gura râului 

Cercetarea golfului Deception. Golful Bear-Rock. Cum să se 
înapoieze la French-den. Recunoaştere în nordul insulei. North- 
creek. Pădurea de fagi. Furtună cumplită. Noapte de spaimă. In 
zori 

O inspiraţie a lui Briant. Bucuria celor mici. Construirea unui 
zmeu. Experienţa întreruptă. Kate. Supraviețuitorii de pe 
Severn. Primejdiile prin care trec Doniphan şi tovarăşii lui. 
Devotamentul lui Briant. Din nou împreună 

Care e situaţia. Măsuri de prevedere. Schimbări în felul de viaţă. 
„Pomul-vacă". Ce e nevoie de ştiut. O propunere a lui Kate. Pe 
Briant îl munceşte un gând. Proiectul lui. Consfătuire. Pe mâine! 
Prima încercare. Mărirea aparatului. A doua încercare. Amânare 
pe a doua zi. Propunerea lui Briant. Propunerea lui Jacques. 
Mărturisirea. Ideea lui Briant. În aer, în toiul nopţii. Ce se vede. 
Vântul se-nteţeşte. Deznodământul 

Şalupa de pe Severn. Costar bolnav. Intoarcerea rândunelelor. 
Descurajare. Păsările de pradă. Guanacul împuşcat. Pipa. Mai 
multă supraveghere. Furtună cumplită. Un foc de armă dinafară. 
Un țipăt al lui Kate 

Kate şi Evans. Ce povesteşte Evans. După eşuarea şalupei. 
Walston la Bear-rock. Zmeul. French-den descoperit. Fuga lui 
Evans. Trecerea râului. Proiecte. Propunerea lui Gordon. 
Teritoriile din est. Insula Chairman-Hanovra 

Strâmtoarea Magellan. Ţările şi insulele care o înconjoară. 
Escalele stabilite. Proiecte de viitor. Cu forţa ori prin viclenie? 


Rock şi Forbes. Falşii naufragiaţi. Primire bună. Între unsprezece 
şi douăsprezece noaptea. Un foc de armă al lui Evans. Kate 
intervine 

Interogatoriul lui Forbes. Situaţie gravă. O recunoaştere. 
Evaluarea forţelor. Restul taberei. Briant dispărut. Doniphan 
aleargă în ajutor. Rănit greu. Ţipete dinspre French-den. Apariţia 
lui Forbes. O lovitură de tun a lui Moko 

Destindere. Eroii bătăliei. Ultimele clipe ale unui nefericit. 
Recunoaştere în pădure. Convalescenţa lui Doniphan. La portul 
Bear-rock. Reparaţia. Plecarea la 12 februarie. În josul râului 
Zeelanda. Rămas bun de la golful Sloughi. Extremitatea insulei 
Chairman 

Printre  canaluri.  Întârzieri  datorite vântului  neprielnic. 
Strâmtoarea. Vaporul Grafton. Înapoierea la Auckland. Primirea 
în capitala Noii Zeelande. Evans şi Kate. Încheiere 


